«Қазақ ұлттық қыздар педагогикалық университеті» КеАҚ

Қолжазба құқығында

**РЫСҚҰЛБЕК ДИДАР ЖЫЛҚЫБАЙҚЫЗЫ**

**Түркі тілдеріндегі сан категориясы: салыстырмалы-тарихи, когнитивті талдау**

6D020500 – Филология

Философия докторы (PhD)

дəрежесін алу үшін дайындалған диссертация

Ғылыми кеңесші

филол. ғыл. докт., проф.

Ермекова Т.Н.

Шетелдік кеңесші

PhD докт., проф. Неджати Д.

Қазақстан Республикасы

Алматы, 2023

**МАЗМҰНЫ**

|  |  |
| --- | --- |
| **АНЫҚТАМАЛАР...........................................................................................** | 3 |
| **БЕЛГІЛЕУЛЕР МЕН ҚЫСҚАРТУЛАР..................................................** | 5 |
| **КІРІСПЕ...........................................................................................................** | 6 |
| **1 ТІЛДІК ПАРАДИГМАДАҒЫ САН КАТЕГОРИЯСЫ.........................** | 12 |
| 1.1 Түркі тілдерінде сан категориясын зерттеудің тілтанымдық аспектісі. | 12 |
| 1.2 Сан категориясының тілдік жүйедегі құрылымы мен жасалу тәсілдері. | 23 |
| 1.2.1 Синтетикалық тәсіл – сан категориясын түзуші доминант тәсіл....... | 23 |
| 1.2.2 Лексика-семантикалық тәсіл – сандық ұғымды білдіретін лексикалық бірліктер........................................................................................ | 32 |
| 1.2.3 Аналитика-семантикалық тәсіл – жеке мен көптің синтезі................. | 39 |
| 1.3 Сан категориясының мағыналық-жұмсалымдық өрісі............................ | 43 |
| Бірінші тарау бойынша тұжырым................................................................... | 48 |
| **2 ДҮНИЕНІҢ ТІЛДІК БЕЙНЕСІНДЕГІ САН КАТЕГОРИЯСЫ.........** | 50 |
| 2.1 Сан категориясының логикалық-философиялық аспектісі..................... | 50 |
| 2.2 Сан категориясы – онтологиялық, гносеологиялық категория............... | 54 |
| 2.3 Халық танымындағы сандардың символдық мәні.................................. | 62 |
| 2.4 Сан компонентті фразеологизмдердің ұлттық-мәдени семантикасы.... | 74 |
| Екінші тарау бойынша тұжырым.................................................................... | 83 |
| **3 САНҒА ҚАТЫСТЫ ҰҒЫМДАРДЫҢ КОГНИТИВТІК МОДЕЛІ МЕН АССОЦИАТИВТІК ӨРІСІН АНЫҚТАУДЫҢ ЭКСПЕРИМЕНТТІК ЖҮЙЕСІ...................................................................** | 85 |
| 3.1 Сандардың когнитивтік моделі.................................................................. | 85 |
| 3.2 Ассоциативті зерттеудің алғышарттары................................................... | 89 |
| 3.3 Стимул-сөздерді анықтаудың принциптері.............................................. | 93 |
| 3.4 Түркі тілдеріндегі символдық мәнге ие сандардың эксперименттік көрсеткіші.......................................................................................................... | 97 |
| Үшінші тарау бойынша тұжырым................................................................... | 111 |
| **ҚОРЫТЫНДЫ................................................................................................** | 112 |
| **ПАЙДАЛАНЫЛҒАН ӘДЕБИЕТТЕР ТІЗІМІ...........................................** | 114 |
| **ҚОСЫМШАЛАР.............................................................................................** | 124 |
|  |  |

**АНЫҚТАМАЛАР**

Бұл диссертациялық жұмыста төмендегідей анықтамаларға сəйкес терминдер қолданылды:

**Алломорф –** морфеманың альтернанттары, варианттары**,** яғни морфеманың әр түрлі айтылуы мүмкін нұсқасын білдіретін тілдік термин.

**Арифмология** – сандардың құпиясы туралы көне грек ілімі.

**Ассоциотивті эксперимент –** тілдік санада таңбаланған концептілерді анықтау тәсілі.

**Ассоциативті өріс** – сөздің маңызын ашатын, семантикалық компоненттерді модельдейтін үлгі.

**Әлемнің концептуалды бейнесі –** ойлау заңдары арқылы ұйымдастырылатын адамның саналы, танымдық әрекеттерінің нәтижесін бейнелейтін идеалды динамикалық формация.

**Әлемнің тілдік бейнесі** – әлем туралы жоғары абстракциялық түсініктің санада, нақты бір тілде бейнеленуі.

**Когнитивті бейне** – адам санасындағы концептосфералар мен стереотиптерге лингвоконцептологиялық үлгісі

**Когнитивті лингвистика –** дүние бейнесін сипаттауға бағытталған, тілдің танымдық табиғи болмысын зерттейтін ғылым.

**Концепт** – индивидтің объективті шындық туралы өз танымындағы тірек ұғымдары, жалпы әлем туралы түсінігінің жиынтығы.

**Концептілік құрылым** – ассоциациясы, стереотипі, ұқсату бейнелері ортақ ой құрылымдар жиынтығы.

**Лингвомәдениеттану** – тілде көрініс тапқан мәдени құндылықтарды тіл мен мәдениеттану сабақтастығында зерттейтін тіл білімінің саласы.

**Нумератив сөз** – ұлттық сананың ерекшелігіне сай қолданылатын сан ұғымды сөз.

**Парадигмалық ассоциациялар** – сөз-реакциялар сөз-стимулдың грамматикалық класымен бірдей болып келуі.

**Түркітану** – түркі тілдес халықтардың тарихын, тілін, әдебиетін, этнографиясын, мәдениетін зерттейтін, ортақтығы мен ерекшеліктерін, тарихи тамырластығын дәлелдейтін ғылым саласы.

**Сан категориясы** – бір затты көп заттан ажыратумен байланысты даралық ұғым мен көптік ұғымның аражігін ашуда оппозициялық қатар құрайтын, ойлау категорияларымен тығыз байланысты әмбебап категория.

**Сапалық талдау –** эксперимент нәтижесінің барынша шынайылығы мен нақтылығына қол жеткізу мақсатында берілетін еркін жауапты қысқаша сұрақтар нәтижесі.

**Символ –** терең таным мен тілдің ұзақ даму, жетілу процесінде қалыптасатын, ұлттық код ретінде мəдени ақпарды бойына жинақтайтын, сол ақпаратты ұрпақтан ұрпаққа жеткізетін элемент.

**Стимул-сөз** – санада алғаш пайда болған мағыналардың нақтыланған суреті. Стимул-сөздер сөздің семантикалық өрісін құруға көмектеседі.

**Ұлттық дүниетаным** – жеке адамның немесе тұтас бір ұлттың әлемді қабылдау, түсіну, шындықты айқындайтын прициптер, жалпылама көзқарастар жүйесі.

**Ұлттық код** – ұлттың тілі, дәстүрі, салты, ділі мен мәдениеті.

**Фреймдер** – тілдік таңба мен концептінің арасындағы когнитивтік құрылым.

**Этнолингвистика** – халықтың әдеп-ғұрпы мен тұрмыс-салтын, материалдық және рухани мәдениетін, күнделікті тұрмысын, өзге халықтармен тарихи-мәдени байланысын зерттейтін тіл білімінің саласы.

**БЕЛГІЛЕУЛЕР МЕН ҚЫСҚАРТУЛАР**

Қаз. – қазақ тілі

Өзб. – өзбек тілі

Тат. – татар тілі

Қырғ. – қырғыз тілі

Башқ. – башқұрт тілі

Қырғ. – қырғыз тілі

Ұйғ. – ұйғыр тілі

Түрк. – түрік тілі

Чув. – чуваш тілі

ҚТФС – Қазақ тілінің фразеологиялық сөздігі.  Алматы: Ғылым, 1977. -711б.

КУРФС – Краткий узбекско-русский фразеологический словарь. Ташкент: Укитувчи, 1980. -184 с.

ТРС – Татарско-русский словарь: в 2 т. Казань: Магариф, 2007. – 726с.

БРТС – Большой русско-турецкий словарь. –М.: ООО «Дом Славянской книги», 2009. -608с.

УРС – Уйгурско-русский словарь. М.: Сов. энциклопедия, 1968. -828с.

РБФС – Русско-башкирский фразеологический словарь. – М.: Рус. яз., 1989. -404 с.

РЧФС – Русско-чувашский фразеологический словарь. Чебоксары: Изд-во Чувашского ун-та, 2003. 536 с

ФСКЯ – Фразеологический словарь кыргызского языка (Кыргыз тилинин фразеологиялык сөздүгү). Бишкек: НАН КР, 2015. <https://el-sozduk.kg/slovari/frazeologicheskiy-slovar-kyrgyzskogo-yazyka-2015>

**КІРІСПЕ**

**Жұмыстың жалпы сипаттамасы.** Тілді антропоцентристік бағытта зерделеуде халық дүниетанымынан бастау алатын, пайымдау негізінде қалыптасқан ұлттық сана мен құндылықтардың маңызы зор. Әрбір этностың өзіне тән сапалық белгілері мен рухани байлығы болады десек, солардың ең ұлысы – тіл. Тіл ұлттық-мәдени құндылықтар жүйесін белгілі бір грамматикалық құрылымдар арқылы жүзеге асырады. Мұндай грамматикалық құрылымдар әлемнің тілдік бейнесін жасауда айрықша қызмет атқарады. Міне, сондай категориялардың бірі – сан категориясы.

Сан категориясы әлемдік лингвистикада да, қазақ тіл білімінде де құрылымдық бағытта зерттеліп келді. Ұсынылып отырған зерттеу жұмысында әлемнің тілдік бейнесіндегі сан категориясы жұмсалымды бағытта, танымдық мазмұнда зерделеніп, бірнеше түркі тілдерінің материалдары негізінде сараланады. Нәтижесінде сан категориясы тек грамматика аясында қарастырылатын тар шеңбердегі категория емес, философияның онтологиялық, гносеологиялық функцияларымен негізделетін, әр халықтың дүниетанымдық білім аясында айқындалатын, мәдениетаралық коммуникцияда маңызды орны бар әмбебап категория екені дәлелденіп, ұлттық ерекшеліктері анықталды. Әрбір тараудың соңында қорытынды жасалынып, ғылыми тұжырымдар ұсынылды.

**Зерттеу жұмысының өзектілігі.** Тіл – өзінің басты коммуникативтік қызметімен қатар, когнитивтік, кумулятивтік қызмет атқарады. Себебі тіл – халықтың мәдениетін, тарихын, салт-дәстүрін ұрпақтан ұрпаққа жеткізуші басты семиологиялық жүйелердің бірі. Бұл жөнінде мемлекет басшысы Қасым-Жомарт Тоқаев «Егемен Қазақстан» газетіне берген сұхбатында: «Қазақтың тілі – қазақтың жаны! Халқымыздың тарихы да, тағдыры да – тілінде. Мәдениеті мен әдебиеті де, ділі мен діні де – тілінде. В.Радлов айтқандай, қазақ тілі – ең таза әрі бай тілдің бірі. Тіл өткен тарихпен ғана емес, бүгін мен болашақты байланыстыратын құрал» деп атап көрсеткен болатын [1]. Бұл тілдің қарым-қатынас құралы болумен қатар, белгілі мәдени-әлеуметтік, идеологиялық маңызға ие қоғамдық құбылыс екендігін дәйектей түседі.

Ғылым дамуындағы интеграциялық үдерістер тілді антропоөзектік парадигма тұрғысынан зерттеудің қаншалықты өзекті екенін көрсетіп отыр. Сондықтан тілдің көп қырлы, сан салалы қызметін ұлттық дүниетанымдық көзқарас, этномәдени стереотип, тарихи тамырластық тұрғысынан ұштастыра қарастырудың маңызы жоғары. Кез келген этностың, ұлттың өзіндік болмысы мен дүниетанымы, ұрпақтан-ұрпаққа жалғасып келе жатқан тарихы, рухани асыл қазынасы, сөздік қоры, тілдік санасы тіл арқылы жан-жақты көрініс табатындықтан, тілді түрліше қырынан зерттеу – бүгінгі күннің басты талабы.

Тіл категориялары ойлау категорияларымен тығыз байланысты. Адамның сезім мүшелері қабылдаған ақпараттары мидың нейрондық құрылымдары арқылы өңделеді, бірақ сезім мүшелері қабылдаған барлық ақпараттың тілдік көрінісі бола бермейді. Биологиялық тұрғыдан қарасақ, ойлау жүйесі барлық адамдарда ұқсас болғанымен, дүниені, қоршаған ортаны тануда әлем халықтарында ортақтықтар да, айтарлықтай айырмашылықтар да болады. Тіл арқылы бейнелетін әлемнің тілдік суретін жасауда әмбебап-объективті және ұлттық-субъективті көзқарас тұрғысынан тілдік универсалийлер мен идиоэтникалық бірліктер ажыратылады. Міне, осы ортақ ұғымдарды білдіретін тілдік универсалийлердің қатарында сан категориясы маңызды орын алады. Десе де, сан макроөрісінің құрамына кіретін микроөрістерді түзуші тілдік бірліктер қатарына идиоэтникалық бірліктердің енетінін жоққа шығаруға болмайды.

Қазақ тіл білімінде сан категориясына қатысты зерттеулер болғанымен, сандық ұғымды білдіретін терминологиялық атаулар әлі де бір ізге түсе қойған жоқ. Түркітануда, оның ішінде қазақ лингвистикасындағы бұл мәселеге қатысты зерттеулер, негізінен құрылымдық аспектіде, морфологиялық категория ретінде ғана қарастырылып келді. Тіл білімінде жекелеген тілдердегі сан категориялары бойынша зерттеу жұмыстары жеткілікті болғанымен, бірнеше тілдердегі сан категорияларын салыстырмалы-тарихи, когнитивтік тұрғыда зерттеуге арналған еңбектер аз. Соңғы жылдары ғана тілдегі сан атауларын антропоөзектілік парадигма тұрғысынан қарастыратын зерттеу жұмыстары қосыла бастады. Сан категориясының терминдік аталымына, топтастыру мен жасалу тәсілдеріне, жұмсалымдық өрісін анықтаудағы түрлі көзқарастарға байланысты және түркі тілдері спектрінде салыстыра зерттеу мен когнитивтік талдаудың тапшылығы мәселенің өзектілігін көрсетеді. Сондықтан қазіргі қазақ тіліндегі сан категориясын тілдің көп қырлы, сан салалы қызметін ұлттық болмыс, тілдік сана, этномәдени стереотип, тарихи тамырластық тұрғысынан ұштастыра қарастыру мәселені жаңаша бағамдауға жол ашады.

**Зерттеу нысаны –** түркі тілдеріндегі сан категориясына енетін тілдік бірліктер. Зерттеу барысында қазақ, түрік, татар, өзбек, қырғыз, ұйғыр тілдерінен барлығы 500-ге жуық тілдік бірлік жиналды.

**Зерттеу пәні –** түркі тілдеріндегі сан категориясына енетін тілдік бірліктерге салыстырмалы-тарихи, когнитивті талдамасы.

**Зерттеудің мақсаты мен міндеттері. Д**иссертациялық жұмыстың негізгі мақсаты – түркі тілдеріндегі сан категориясының грамматикалық және семантикалық ерекшеліктерін ашу, сан категориясының түркілік сипатын анықтау, сандық ұғымдардың тілдік парадигмасын көрсету арқылы когнитивтік моделін айқындау.

Осы мақсатқа жету үшін біз келесі міндеттерді қойдық:

- тіл біліміндегі сан категориясына қатысты теориялық тұжырымдарды саралау, талдау, қорытындылау;

- көптік мағынаны білдірудің синтетикалық, лексика-семантикалық, аналитика-семантикалық тәсілдерін жүйелеу;

- жалпы түркітану ғылымында және қазақ тіл білімінде сан категориясының жұмсалымды-мағыналық өріс құрау қызметін нақтылау;

- сан категориясының орталық ұғымдарының бірі - сандарды түркілік этникалық дүниетаным деңгейіндегі рухани құндылықтар негізінде жүйелеу, сан категориясына әлемнің тілдік бейнесі тұрғысынан талдау жасау.

**Зерттеу материалы ретінде** қазақ, түрік, өзбек, қырғыз, татар тілдеріндегі мәтіндерде (көркем мәтін, медиамәтін, т.б.) қолданылған көптік, жекелік мазмұндағы сөйлемдер, сан компонентті фразеологизмдер пайдаланылды.

**Зерттеу жұмысында қолданылған әдіс-тәсілдер.** Сан категориясы бірнеше ғылымдар тоғысында қарастырылатын әмбебап категория болғандықтан, көптеген әдіс-тәсілдерді қолдануды қажет етеді. Түркі тілдеріндегі сан категориясының тарихи даму үдерісін, түркілік қабатын анықтау мақсатында тарихи-салыстырмалы әдіс қолданылды; «сан» ұғымының философиялық мәні мен тілдегі логика-семантикалық құрылымын анықтау, ұлттық таным тұрғысынан зерделеу үшін анализ әдісі қолданылды; сан категориясының функционалды-семантикалық өрісін түзу үшін жүйелеу, кластерлеу әдісі қолданылды; санға қатысты ассоциациялардың санын анықтау, шынайылығы мен сәйкестігін белгілеу үшін эксперимент әдісі қолданылды.

**Зерттеу жұмысының теориялық-әдіснамалық негізі.** Сан категориясы – күрделі тілдік, логикалық, философиялық категория. Аталған категория әмбебеп категория болғандықтан, тарихи грамматика, құрылымдық грамматика, функционалды грамматика, когнитивті грамматика, жалпы тіл білімі, этнолингвистика ғылымдарының теориялық-әдіснамалық тұжырымдары басшылыққа алынды. Грек философтарынан бастап, шетелдік ғалымдар А.Н.Кононов, А.М.Щербак, Э.Р.Тенишев, Н.З.Гаджиева, В.В.Виноградов, И.И.Ревзин, А.А.Холодович, А.В.Бондарко, М.М.Копыленко, отандық ғалымдар А.Байтұрсынұлы, А.Ысқақов, Ж.Ш.Ахмедова, Т.Сайрамбаев, Ғ.Айдаров, М.Томанов, Е.Жанпейісов, Қ.Өмірәлиев, Б.Сағындықұлы, З.Ахметжанова, А.Данияров, Т.Ермекова, К.Күркебаев, Қ.Қалыбаева, О.Жұбаева, Б.Мизамхан, Г.Сарбасова, Л.Қабылдина, Е.Маралбек, түркі тілдері бойынша Р.М.Токсоналиева, Р.Ф.Фаттахова, Э.Ф.Сафина З.А. Темирханова, М. Ergin, М. Bilgin, Z. Korkmaz, І. Nadir, О. Қараджа, С. Кудайбергенов, С. Давлетов, А. Ҳожиев, Ф. Сафаров, Х.Зокирова, Х.Хисматуллин, Р. Муратова, т.б. ғалымдардың еңбектері басшылыққа алынды.

**Зерттеу жұмысының ғылыми жаңалығы**

* сан категориясы – көп деңгейлі тілдік құралдар арқылы берілетін, философиялық, онтологиялық, гносеологиялық сипаты арқылы ортақ дүниетанымдық мазмұнға ие әмбебап категория ретінде тұжырымдалды;
* сан категориясы – сандық функциялар негізінде өзге де жұмсалымдық мағыналық өрістер мен категорияларымен (персональдылық, анықтық/танықтық, посессивтілік, аспектуалдылық, таксис өрістері мен сан-мөлшер, сын дəрежесі категориясы) өзара әрекеттесетін тілдің көп деңгейлі құралдарын топтастыратын көпнегізді өрістер тобына жататын, квалитативті-квантитативті ядросы бар өріс құрауға негіз болатындығы анықталды;
* түркі тілдеріндегі сан категориясының жұмсалымдық-мағыналық өрісі «бір және одан көп» категориялық мәнін білдіруде өзара бинарлы оппозиция құрайтын микроөрістер анықталды;
* сан категориясының салыстырмалы-тарихи тәсілмен зерделенген тілдік парадигмасы түзілді;

- сан категориясы алғаш рет түркі тілдері бойынша салыстырмалы деңгейде зерделеніп, түркі тілдеріне ортақ категориялды, когнитивтік моделі құрастырылды.

**Зерттеудің теориялық маңыздылығы.** Диссертациялық жұмыста түркі тілдеріндегі сан категориясын білдірудің тәсілдері салыстырылып, әлемнің тілдік бейнесіндегі көптік, жекелік ұғымдарға, сан категориясына концептуалдық, ассоциативтік-символдық тұрғыдан талдау жасалынды. Соның нәтижесінде сан категориясының түркілік ортақ сипаттары мен ерекшеліктері анықталды. Аталмыш ғылыми тұжырымдар түркі тілдерінің салыстырмалы грамматикасы, лингвомәдениеттаным, когнитивті лингвистика, ассоциативті лингвистика бойынша жүргізілген зерттеулерге үлес қоса алады.

**Зерттеудің практикалық мәні.** Ғылыми зерттеу жұмысының тұжырымдары мен нәтижелері, диссертацияның жалпы материалдары салыстырмалы тіл білімі, жалпы тіл білімі пәндеріне көмекші материал, жоғары оқу орындарының филология мамандықтарындағы студенттерге түркі тілдерінің грамматикасы, қазақ тілінің тарихи грамматикасы, когнитивті грамматика, функционалды грамматика, ассоциативті лингвистика пәндерін оқытуда қажетті қосымша құрал бола алады.

**Қорғауға ұсынылатын негізгі тұжырымдар**

- Сан категориясы – түркі тілдеріне ортақ әмбебап категория. Түркі тілдерінде сан категориясы көптік, тәуелдік, жіктік жалғаулары; жіктеу, топтау, жалпылау есімдіктері мен сан есімдерде, үстеулер мен етістіктерде, сондай-ақ қос сөздер, бірыңғай мүшелер мен құрмалас сөйлемдерде көрініс табатындықтан, оны тек зат есімге тән категория ретінде танудың шектеулілігін көрсетеді, сонымен бірге аталған категорияның философиялық, онтологиялық, гносеологиялық қыры оны әмбебап категория ретінде тануға жол ашады.

- Сан категориясы жұмсалымдық-мағыналық өріс тұрғысынан квалитативті-квантитативті ядросы бар өрістер тобына тиесілі, бірақ біртұтас гомогенді  грамматикалық   формалар  жүйесіне негізделмегендіктен, көпнегізді өрістер тобына жатады. Өйткені оның функционалды-семантикалық өрісін сан категориясының семантикалық инвариантын білдіретін көп деңгейлі құралдар жүйесі (морфологиялық, лексикалық, сөзжасамдық, синтаксистік) түзеді.

- Салыстырылған тілдердегі санның функционалды-семантикалық өрісі «бір және одан көп» категориялық мәнін білдіруде өзара бинарлы оппозиция құрайтын аз/көп, белгілілік/белгісіздік, жалқы/жалпы, нақтылық/жалпылық, жекеше/көпше, даралық/жиынтық, бөлшек/тұтастық, дискретті/дискретсіз микроөрістеріне бөлінеді, бірақ оның білдіретін тілдік құралдардың ортақ және айырым белгілері бар.

- Түркі тілдеріндегі сан категориясы көп функционалды категория санатына жатады, өйткені оның негізгі функциясынан (мөлшер-шаманы білдіру) басқа - заттар мен құбылыстардың сандық актуализациясы, сондай-ақ зат, сапа, әрекеттің әртүрлілігін, гетерогенділігін білдіруі; зат есімдерде заттың аз-көптігін, сын есімде сапаның артық-кемдігін, қимылдың түрлі көріністері мен қарқындылығын, дүркінділігін т.т. білдіре алады.

- Сан категориясы мазмұн межесі мен тұрпат межесі бар, тек тілдік категория ғана емес, халық танымындағы сандардың символдық мәні, сан компонентті фразеологизмдердің ұлттық-мәдени семантикасы әлемінің тілдік бейнесінің кейбір сипаттарын анықтауға арналған құнды материал болып табылады, олар халық танымын, ұлттық ойлау ерекшеліктерін көрсететін лингвомәдени, когнитивті бірлік болып саналады.

- Түркі тілдеріндегі сан категориясын білдірудің тәсілдерінде айырмашылықтан гөрі ортақ жақтары мол. Бұл түбі бір түркі халықтарының қоршаған шындық объектілерін қабылдаудағы ұқсастығын көрсетеді. Десе де салыстырылған тілдерде сан категориясын білдірудің тәсілдері бірдей болғанымен, морфологиялық көрсеткіштердегі дыбыстық варианттар, жіктеу парадигмасындағы көптік жалғауын қабылдау ерекшеліктері, лексикалық және фразеологиялық бірліктердегі айырмашылықтар жекеленген түркі тілдерінің дамуындағы ерекшеліктерді көрсетеді.

**Зерттеу жұмысының жариялануы мен мақұлдануы.** Зерттеу жұмысының мазмұны бойынша 10 мақала жарияланған. Соның ішінде 2 мақала Scopus ғылыми дерекқоры базасына кіретін басылымда, 2 мақала Қазақстан Республикасы Бақылау комитетінің нұсқауындағы филологиялық басылымдарда, 4 мақала халықаралық ғылыми-тәжірибелік конференцияларда (симпозиумдарда), 1 мақала шетелдік басылымда, 1 мақала отандық басылымда жарияланды.

Скопус (Scopus) мәліметтер базасында 2 мақала

1. Functional and parametric mapping of the semantics of phraseological units in intercultural space. XLinguae, Volume 14 Issue 4, October 2021, рр. 155-171. DOI: 10.18355/XL.2021.14.04.11

2. The basics of determining the speech of national traditions in literature. XLinguae, Volume 15 Issue 4, October 2022, рр. 28-37. DOI: 10.18355/XL.2022.15.04.03

ҚР Ғылым және жоғары білім министрлігі Сапаны қамтамасыз ету комитеті ұсынған басылымда 2 мақала:

1. Киелі сандардың символдық мәні. Абай ат.ҚазҰПУ Хабаршысы №3, 2019. 205-210 б. [https://bulletin-philology. kaznpu.kz/](https://bulletin-philology.kaznpu.kz/);

2. Аймақтық фразеологизмдер құрамындағы сан категориясы. Абай ат. ҚазҰПУ Хабаршысы №4, 2019. 181-184 б. <https://bulletin-philology.kaznpu.kz/>.

Диссертацияның негізгі қорытындылары мен нәтижелері бірнеше отандық және шетелдік халықаралық конференцияларда (симпозиумдарда) сыннан өтті:

1. Қазақ және татар тілдеріне ортақ сан компонентті фразеологизмдердің танымдық сипаты. Ұлт ұстазы Ахмет Байтұрсынұлының 150 жылдық мерейтойына арналған «Ахмет Байтұрсынұлының мұрасы және ұлттық құндылықтар» атты халықаралық ғылыми-практикалық конференция материалдары. Том 1. – Алматы: Абай атындағы ҚҰПУ, 2022. 315-318 б.

2. «Қазақ» атауына қатысты сандық метафоралар. V Халықаралық түркі əлемі зерттеулері симпозиумы. 11-13 қазан,2018. 191-194 б.

3. Түркі тілдеріндегі бірлік нумеративті фразеологизмдер. Uluslararası türklerın dünyası sosyal bilimler sempozyumu. 20-22 сәуір, 2018 жыл. 398-405 б.

4. Халықтық өлшем атауларының түркілік сипаты. III. International world of turks symposium of social sciences. Grand Park – Lara 12-14 april, 2019. 366-369 б.

Отандық және шетелдік басылымдарда 2 мақала жарияланған:

1. Қазақтың көшпенділік мәдениетіндегі сакральды сандар шеруі. Қазақстанның ғылымы мен өмірі. №6/1, 2020. 364-368 б.

2. Жеті санының танымдық сипаты. Bengı. №2, 2020. ISSN: 2717-6584. 142-158 б.

Диссертациялық жұмыс Қазақ ұлттық қыздар педагогикалық университетінің Қазақ тіл білімінің теориясы мен әдістемесі кафедрасында талқыланып, сараптамадан өтті және қорғауға ұсынылды.

**Зерттеу жұмысының құрылымы.** Диссертациялық жұмыс кіріспеден,үш тараудан, қорытындыдан және пайдаланылған әдебиеттер тізімінен тұрады.

**1 ТІЛДІК ПАРАДИГМАДАҒЫ САН КАТЕГОРИЯСЫ**

**1.1 Түркі тілдерінде сан категориясын зерттеудің тілтанымдық аспектісі**

Адам танымы мен ойлау қызметін грамматикалық категориялар құрайтынын ескерсек, «грамматикалық категория – тіл-тілдегі ірі-ірі единицалар; тілдің ірі-кластары, топтарының жалпы, негізгі ерекшелігіне тән белгілер; тілдің грамматикалық құрылысына тән біркелкі белгілер жиынтығы; тіл сипатын белгілейтін, мағынасы сөз немесе сөйлем ішінде айқындалатын жалпы грамматикалық ұғымдар; тілдегі сөздердің грамматикалық мағынасы мен оның материалдық белгісін айқындайтын реалды бірлік» [2], яғни мағына мен форманың біртұтастығы. Тіл білімінде грамматикалық категория грамматикалық мағына мен грамматикалық тәсілдердің бірлігі, өзіне тән грамматикалық формасы бар категория деп көрсетіліп жүр. Ғалым Б.Қалиев: «грамматикалық категория тұлғалық және мазмұндық болып келетін екі жақты, функционалды-структуралық сипатқа ие. Грамматикалық категорияның тұлғалық сипаты – әртүрлі семантикалық белгілер жүйесінде көрініс беретін оның семантикалық потенциалы. Ал мағыналық сипаты – жүйелі түрде ұйымдасқан грамматикалық тәсілдер. Сөздердің тұлғалық сипаты – ұлттық, мағыналық сипаты – халықаралық болып келеді» [3] деп анықтама береді. Бұдан басқа да еңбектерде (Ы. Маманов, А.Ысқақов, М.Серғалиев, Т.Жанұзақов, С.Кеңесбаев, С.Исаев т.б.) грамматикалық категория тілдің құрылымдық негізін құрай алатын, грамматикалық құрылымның мәні мен мазмұнын анықтай алатын категория ретінде ұсынылады. Сол грамматикалық мағына мен форманың бірлігі қарама-қайшылық арқылы, арнайы тәсілдермен беріліп анықталады. Демек грамматикалық категория болу үшін, кемінде екі грамматикалық мағынадан тұруы керек, мағыналар бір-бірімен мәндес, біртектес және қарама-қайшы болуы тиіс, формасы және тәсілі болуы қажет. Аталған белгілер бойынша тіл білімінде бірнеше грамматикалық категориялар көрсетіліп жүр. Солардың бірі – сан категориясы.

Сан – дүниені танып-білуде адамзат санасында орныққан маңызды танымдық ұғымдардың бірі. Оны бейнелеуде әр халық түрлі тілдік бірліктер мен амалдарды қолданады, сондықтан сандық мағынаны білдірудің тілдік құралдарын зерттеу лингвистиканың өзекті мәселесіне айналып отыр. Ал санды білдірудің негізгі құралдары – сан категориясын түзетін тілдік амалдар кешені.

Сан категориясы – санның логикалық-концептуалдық сипатын анықтаушы құралдардың бірі. Сан категориясы бір затты көп заттан ажыратумен байланысты даралық ұғым мен көптік ұғымның аражігін ашуда оппозициялық қатар құрайтын жүйе ретінде пайда болды. Аталған категория тұлғалық грамматикада жекеше зат есімнің негізгі түріне сәйкес келетін нөлдік форма арқылы, ал көпше түрі -лар аффиксі арқылы өрнектеледі.

Сан категориясы – адам санасындағы ең жалпылама дерексіз категорияларының бірі, онсыз ешқандай білім қалыптасуы мүмкін емес. Себебі сан – әмбебеп категория (сурет 1). Бұл – танымның қажетті элементі, адам өмірінің барлық аспектілерін қамтиды.

Адам өмірінің кез-келген саласында сан ұғымы кездеседі. Сондықтан санның объективті табиғаты, оның адам санасындағы қабылдануы мен көрінісі математика, философия, лингвистика және логика ғылымдарымен байланысты еңбектерде қарастырылады. Сан категориясы күрделі, сан қырлы категория болғандықтан, адамның санасында сандық қатынастар негізінде қалыптасады. Ол қатынастар жекелік-көптік, жалқы-жалпылық, белгілілік-белгісіздік, жиынтық-бөлшектік, санауға келетін-санауға келмейтін, айқын-айқын емес, нақты-дискретті байланыстардан жасалады. Яғни даралық пен көптікті бір-біріне қарама-қарсы қоя отырып, салыстырады, сандық мәнін айқындайды.



Сурет 1 - Сан категориясының мағыналық жіктелімі

Адамзат баласының дүниені танып-білуі, салыстыруы, өлшем жасай білуі нәтижесінде сан категориясы қалыптасты. Аталмыш категория грамматикалық категориялардың бірі болып, форма мен мағынаның бірлігінен тұратын, оппозиция құрай алатын екі тұлғадан құралған көрсеткіш ретінде жан-жақты зерттеліп келді. Алайда сан категориясы – санға (есепке) негізделген, кез-келген ұғымды салыстыру арқылы белгілейтін, тіл мен танымның, логика мен грамматиканың арақатынасын анықтайтын әмбебап категория екенін ескерсек, аталған категорияны тек грамматикалық категория ретінде ғана емес, семантикалық категория ретінде де қарастырған жөн. Айталық, орыс тіл білімінде (В.В.Виноградов, И.И.Ревзин, А.А.Холодович, А.В.Бондарко, М.М.Копыленко сияқты лингвистер) сан категориясын түрліше қырынан зерттелген. Ғалымдардың бір тобы сан категориясының лексика-грамматикалық сипатын (В.В.Виноградов, И.И.Ревзин, А.А.Холодович, т.б.) зерттесе, енді бір тобы семантикалық категория ретінде функционалды-семантикалық өріс тұрғысынан қарастырады (А.В.Бондерко, ММ.Копыленко т.б.). Бұдан бөлек ресейлік ғалымдардың түркі тілдерін салыстыра зерттеген жұмыстарында да сан категориясына арналған еңбектер көптеп кездеседі.

Орыс зерттеушілерінің түркі тілдеріне деген қызығушылықтары әсіресе ХVIII ғасырдың ІІ жартысынан бастап ерекше қарқынмен дами түсті. Ресейдегі түркітанудың жаңа дәуірі қарқынды белең алды. Ғалым А.Н. Кононов пен Н.К.Дмитриев қырым-татар, татар, башқұрт, чуваш, әзірбайжан, түрік, құмық, гагауз, түрікмен тілдерінің грамматикасы бойынша қалам тартты. Мысалы Н.К.Дмитриев құмық және башқұрт тілдерінің материалдары негізінде сан категориясын, санды білдірудің синтетикалық және аналитика-семантикалық құралдарын, атап айтқанда, көптікті жұп сөздермен берудің тарихи мүмкіндігін қарастырды [4]. Дәл осыған ұқсас А.М.Щербактың «Формы числа у имен в тюркских языках» атты мақаласында түркі тілдерінде көптік мағынаның көрсеткіші –лар аффиксі екендігі және бұл қосымшаға белгісіздік пен көптүрліліктің көрінісі тән екенін айтады [5].

Э.Р.Тенишев өзіне дейінгі В.З.Панфилов, П.М.Мелиоранский, С.Е.Малов, А.Н.Кононов, А.М.Щербак, Б.А.Серебренников, т.б. ғалымдардың еңбектерін басшылыққа ала отырып, сан категориясын зат есімге тән категория деп көрсетеді [6]. Бұдан бірқатар ғалымдар сан категориясын зат есімге тән категория ретінде қарастыратынын байқауға болады. Мысалы, В.Г.Гузев пен Д.Н.Насилов «Конкретно-предметные значения тюркского имени существительного как зона релевантности категорий числа и определенности – неопределенности» атты мақаласында түркі тілдеріндегі зат есімнің нақты объективті мағыналары мәселесіне тоқталады. «Заттық» мағынаны зерттей отырып, авторлар сан категориясы мен белгілілік-белгісіздік ұғымдары зат есімнің нақты-заттық мағыналарымен байланысты екенін және бұл мағыналар сан категорияларының қатыстылық аймағы (зоной релевантности категорий числа) болып табылатынын, ал зат есімнің дерексіз-объективті мағыналарының актуалдануы жағдайында сан категориясының қажетсіз, тиімсіз болатынын атап өтеді [7].

Түркі тілдеріндегі сан категориясын салғастыра зерттеген Дж.Бурановтың «Ағылшын және түркі тілдерінің салыстырмалы типологиясы» атты оқулығында туыстас емес тілдердегі көптік категориясының типологиялық жіктелімі қарастырылады. Автор: «Типологическая категория множественности выражается на различных уровнях иерархии языка. В зависимости от этого можно выделить: морфологические, лексические и синтаксические способы передачи этой типологической категории» деп, тіл иерархиясының түрлі деңгейіндегі көптікті білдірудің бірнеше тәсілін айқындаған [8]. Сондай-ақ зерттеуші көптікті білдіретін лексика-семантикалық бірліктерді былайша жіктеуге болатынын атап өтеді: 1) құрылымы бойынша; 2) сөздердің әртүрлі лексика-грамматикалық категорияларына қатысы бойынша; 3) семантикасы бойынша [8,с. 211]. Осыған ұқсас Р.М. Тоқсоналиеваның «Выражение количественных отношений в кыргызском и русском языках» атты еңбегінде қырғыз және орыс тілдеріндегі сандық мағынаны білдірудің грамматикалық құралдары, қырғыз және орыс тілдеріндегі сандық мәнді білдіретін лексика-фразеологиялық құралдар және қырғыз және орыс тілдеріндегі сандық қатынасты білдіретін тіларалық құралдарды ашып көрсетеді. Р.М.Тоқсоналиева қарама-қарсылық және аударма аспектілерінде сандықты тіл иерархиясының әртүрлі деңгейлеріндегі сөйлеу категориясы ретінде сипаттап, оны білдірудің семантикалық-аналитика-семантикалық және лексика-аналитика-семантикалық құралдарын атап көрсетеді [9]. Жұмыста орыс және қырғыз тілдеріндегі сан есімдердің тіркесу ерекшеліктері мен «бір», «один» сөздерінің мағыналық ерекшеліктері де берілген. Ғалым «бір» ұғымының жекелік мазмұнда қолданылатынын және көптік мәнге оппозиция құрай алатынын дәлелдеген. Дәл осыған ұқсас В.Г. Гузев пен Д.М.Насиловтың «К интерпретации категории числа механизм функционирования имен существительных в тюркских языках» атты мақаласында «бір» сөзі даралықтың грамматикалық көрсеткіші екендігін көрсетеді. Олар: «Соотносимыми значениями единичности и множественности bir и –lar объединяются как ряд морфологических показателей грамматической категории числа, работающей исключительно в сфере считаемых имен. Тюркская категория числа ограничивается, с одной стороны, указанным семантическим содержание ее показателей, с другой – семантическим полем имен, обозначающих считаемые предметы, поэтому анализ этой категории с необходимостью предполагает учет отмеченных границ» [10] деп жазды. Бұдан ғалымдардың грамматикалық сан категориясын «бір» және зат есім аясындағы «бірден көп» ұғымын білдіруде қолданылатын *– лар* көптік жалғауы аясында қарастырғанын аңғаруға болады.

Р.М.Тоқсоналиева орыс және қырғыз тілдеріндегі сандық мағынаны тікелей немесе жанама түрде беретін сөздер мен фразеологиялық бірліктерді жүйелеп, сан категориясын білдірудің ең өнімді құралы ретінде синтетикалық тәсілді көрсетеді [9,с. 148] және көптік жалғауын (-лар) заттардың даралығына қарама-қарсы белгілі немесе белгісіз көптігін білдіретінін атап көрсетеді [9,с. 8]. Ал К.П.Сейітова «Способы выражения множества в современном русском языке (в сравнении с каракалпакским)» тақырыбындағы диссертациялық зерттеуінде салғастырылатын тілдердегі көптікті білдірудің лингвистикалық құралдарын қарастырып, олардың ұқсастықтары мен айырмашылықтарын анықтады. Ол көптеген лингвистер сияқты екі тілдегі көптіктің негізгі құрамдас бөлігі жекеше және көпше түрдегі зат есімдердің қарсы тұруына негізделген санның синтетикалық категориясы екенін жазды [11].

Ғалым К.М. Любимов түркі тілдеріндегі зат есімдердің нөлдік формасының сандық мәні, яғни синтетикалық көрсеткіштері жоқ формалары ретінде қарастырады. Бұл туралы автор: «түркі тілдеріндегі зат есімдердің нөлдік формасын контексте немесе жекешелікті көрсететін белгілі бір жағдайда білдіре алады. Одан бөлек көптік (бірнеше немесе көп заттар), жұптық (екі біртекті зат), ұжымдық (жалпы түсінік), бөлшек (бүтіннің бөлігі), сандық белгісіздік (белгісіз сан: бір, бірнеше немесе көптеген заттар)» ұғымдарының аражігін ашып берді [12]. Жоғарыдағы ғалымдардың еңбектерінен сан категориясы заттың сандық мәнін анықтайтын, нақтырақ айтқанда, зат есімге тән категория деп тұжырым жасауға болады. Алайда көптік, жекелік мағынаны тек зат есімге тиесілі категория деп қарастыру жеткіліксіз. Сондықтан оны кең ауқымда, басқа да сөз таптарымен, тілдік бірліктермен байланыста функционалды аспектіде қарастыру керек деп ойлаймыз.

Түркі тілдеріндегі көптік ұғым мəселесі тұңғыш рет түркі тілдерінің алғашқы салыстырмалы сөздігі саналатын Махмұд Қашқаридің «Дивану лугат-ит-түркі» еңбегінде көптік мағынаны білдірудің басты синтетикалық құралы -лар болып табылатыны туралы ғылыми ой айтылды [13]. Бұдан бөлек А.Н.Кононов, Н.К.Дмитриев, Н.А.Баскаков, т.б. əйгілі ғалымдардың еңбектерінде кездеседі [14-20].

Жалпы түркі тілдерінің барлығында дерлік сан категориясы (кейбірінде көптік категориясы деп) зерттеу нысанына айналған. Біз өз жұмысымызда түркі тілдерінің ішінде кең тараған, ірі тілдер тобына ғана тоқталамыз.

Оғыз тобына жататын түрік тілінде сан категориясы (*sayı kategorisi)* термині көптік категориясы (*çokluk kategorisi)* терминімен қатар қолданып, арнайы жеке грамматикалық категория ретінде зерттеледі. Алайда көп еңбектерде аталған категорияны тек көптік жалғауымен беріп жатады. Алғашқылардың бірі болып М.Ергин көптік жалғауы мен сан категориясының бір емес екендігін дәлелдейді. Әйтсе де, сан категориясын білдірудің негізгі тәсілін –лар қосымшасымен ғана береді [21]. Түрік тіл білімінде сан категориясын зат есімге тән категория ретінде қарастырылатындықтан жекеше тұлғалы зат есімдер, көпше тұлғалы зат есімдер, топтау мәнді зат есімдер деп жіктеу қалыптасқан. Мұндай жіктелім сөзді сыртқы белгілерінен бөлек, контекстік мазмұнына қарай ажыратылады [22]. Бұдан бөлек Зейнеп Коркмаз есім сөздердің белгілі бір санмен, мөлшермен берілетіндігін ескере отырып, түрік тіліндегі сан категориясының жасалу тәсілдеріне талдау жасайды [23]. Ал Надир Илхан түркі тілдеріндегі (азербайжан, чуваш, қарақалпақ, татар, түрік, т.б.) көптік ұғымның жасалу жолы мен сәйкестіктері, айырмашылықтары туралы салыстырмалы еңбек жазды [24]. Қырғыз тіл білімінде сан категориясы К.Дыйканов, С.Кудайбергенов, А.Кармышакова, К.Сартбаев, т.б. ғалымдардың еңбектерінде арнайы зерттеу нысанына айналып, жан-жақты талқыланған.

С. Кудайбергенов «Кыргыз тилиндеги сөз өзгөртүү системасы» атты монографиясында қырғыз тіліндегі көптікті білдіру тәсілдерін талдайды. Автор қырғыз тілінде жекеше түр формасындағы берілетін, бірақ контексте көптік мазмұнды білдіретін зат есімдердің болатынын, ал мұндай зат есімдер семантикалық жағынан жекешелік түрде, ал сөйлем ішінде көптік мәнде жұмсалатындығын айтады. «В кыргызском языке есть существительные, имеющие форму единственного числа, но выражающие идею множества. Такие существительные по семантике выражают значение совокупности. Они вне контекста могут выражать идею множества» [25].

Қырғыз тілін зерттеуші ғалымдардың бірі К.Дыйканов сан категориясын зат есімге тән категория деп есептейді, соған сәйкес тек жекеше түрде қолданылатын зат есімдер, тек көпше түрде қолданылатын зат есімдер және жекеше де, көпше де қолданылатын зат есімдер деп топтастырады [26]. Автор бұдан бөлек, «Имя существительное в киргизском языке» атты монографиясында зат есімдердің көптік формасын жасаушы қосымша ретінде –лар жалғауын көрсетеді. С.Давлетов пен С.Кудайбергеновтің «Азыркы кыргыз тили» еңбегінде сан категориясын берудің синтетикалық тәсілін (-лар көптік жалғауы арқылы), лексика-семантикалық тәсілін (кум, таш, мал, жыгаш – жинақтық мәндегі сөздер), аналитика-семантикалық тәсілін (қос сөздер, сандық тіркестер) көрсетеді [27].

Өзбек тіл білімінде өзге түркі тілдері сияқты сан категориясының екі формасын жекелік (бирлик) және көптік (кўплик) деп береді. «Кўплик формаси *-лар* аффикси ёрдамида ясалади. Бирликнинг эса махсус кўрсаткичи йўқ (ноль кўрсаткичли форма): *ўқувчи (бирлик)—ўқувчилар* (кўплик) [28] деп береді.

С.Сулаймонович сандық мағынаны білдіретін синтетикалық, лексика-семантикалық, аналитика-семантикалық, фонетикалық және тілдік емес құралдарды біртұтас жүйе құрайтынын және оның микроөрісі ядродан, орталықтан және шеткі бөліктерден тұратынын«Ўзбек тилида сон-миқдор микромайдони ва унинг лисоний-нутқий хусусияти» («Микрополе числа в узбекском языке и его лингвистические особенности») тақырыбындағы диссертациялық еңбегінде көрсетеді [29].

Қазіргі өзбек тілінде сан категориясына тән форма ретінде (O) және (-лар) қосымшалары көрсетіледі. –лар аффиксінің арнайы грамматикалық мағыналарын төмендегідей етіп ажыратады:

1. Көптік: Қизлар чуғурлашиб юуриб кетишди. Мұнда сандық белгісіздік пен сапалық бөлінгіштік көрсетіледі. (Қыздар қашып кетті. Мұнда сандық белгісіздік пен сапалық бөлінгіштік көрсетіледі./ Девочки убежали. В этом выражаются количественная неопределенность и качественная делимость.)

2. Жалпылық: Мұғалімдер газеті/ Ўқитувчилар газетаси.

3. Ұқсастық немесе тәуелдік негізінде көптік мән: Қадірі жоқ, Зейнеп амон... (М. Жүсіп).

4.Болжалдық: Беш кунлар аввал... (Бес күн бұрын)

5.Күшейткіш: Бошларим оғриб кетди. (Бастарым ауырып кетті)

Екі формада да жиынтық мағынаның табиғаты әртүрлі, (О) формасында тұтастық, бүтіндік мағына басым болса, -*ларда*, керісінше, бөлшектік белгісі сақталады [30].

Татар тіл білімінде де сан категориясының өзіндік ғылыми негізі бар, ол зат есімнің негізгі грамматикалық категорияларының бірі ретінде татар тілінің барлық оқулықтары мен грамматикаларында көрсетілген. Алайда бұл категорияның грамматикалық мәні, оның негізгі формаларының арақатынасы, жекеше және көпше мағынаны білдіру тәсілдері, нөлдік форма мен жұп қосымшаның функционалдық-семантикалық мәні сияқты сұрақтар татар тілші ғалымдарының арасында даулы мәселе ретінде қалып қойып отыр. Сондықтан сан категориясын теориялық тұрғыдан жан-жақты зерттеу, оның тілдік табиғаты мен функционалдық мәнін түркі тілдерімен салыстыра отырып, ғалымдардың тұжырымдарын ескере отырып ашу татар тіл білімінің өзекті мәселелерінің бірі болып табылады [31].

Байқағанымыздай, жоғарыда көрсетілген еңбектердің көбі сан категориясын көптік мазмұнды білдірудің тәсілдері шеңберінде қарастырғандықтан және сан категориясын негізгі белгісі ретінде көптік жалғауы берілетіндіктен көптік категориясы терминін қолданғандығын аңғарамыз. Түркі тілдерін зертеуші ғалымдар (С.Е.Малов, А.В.Баскаков, А.Н.Кононов, т.б.) да сан категориясы деп көптік жалғауын көрсетеді. Қазақ тіл білімінде де сан категориясы біршама уақыт өз алдына бөлек жеке грамматикалық категория емес, жалғау деңгейінде, тек зат есімге тән категория ретінде қарастырылып келді. Мысалы, ғалым А.Байтұрсынов «нәрсенің жеке емес, көп күйдегі есімін көрететін» форма ретінде –лар қосымшасын атайды [32]. Ы.Маманов: «Қазақ тілінде грамматикалық көптік форма біреу-ақ. Ол –лар, -лер, -дар, -дер, -тар, -тер қосымшалары арқылы жасалады. Әрбір грамматикалық форманың өзіне тән грамматикалық мағынасы болады. Кейбір грамматикалық формалардың бірнеше мағыналық қырлары болуы мүмкін» [33] деп, көптік форманы өзінің негізгі мағынасымен бірге контекстік жинақылық (ыдыс-аяқ, бала-шаға), топтық (әжемдер, Дариғалар), болжалдық (Аслан қырықтарда, сағат бірлерде келеді), ортақтық (бөлмелерің үлкен бе, бастықтарың кім), т.б. мағыналық реңкте жұмсалатындығын атап көрсетеді. Ғалым көптік форма туралы жазған мақаласында көптік категорияны жасаушы лексика-семантикалық және аналитика-семантикалық тәсілдер деген пікірді теріске шығарады. Бірақ сөздің ішкі семантикасын лексика-семантикалық тәсіл ретінде, ал аналитика-семантикалық тәсіл деп тіркескен бір мағыналы грамматикалық форманың аналитикалық түрін көрсетеді. Бұдан бөлек ғалым көптік форманың контекске байланысты бірнеше қосымша мағынада жұмсалатындығын, көптік жалғауы сөзжасамдық қосымша емес екендігін (болжалдық сан есімге қатысты), форма тудырушы жұрнаққа жақындығын дәлелдейді және формадан мағынаға қарай бағытын ұстанады.

Қазақ тіл білімінде сан категориясын алғашқы болып сөз еткен ғалымдардың бірі – М.Балақаев. Алайда, ғалым түркі тілдерінің кейбірінде көптік жалғауы етістікке жалғанбайтындықтан, көптік жалғауын зат есімге ғана тән форма деп санайды және сан категориясын дербес грамматикалық категория ретінде емес, жалғау деңгейінде таниды. «Көптік жалғау түркі тілдерінің бәрінде бар болғанымен, жұмсалуы бірдей емес. Өзбек, ұйғыр, түрік, татар тілдерінде олар есімдерден кейін де, етістіктерден кейін де жалғанып, өте жиі кездеседі. Қазақ тілінде олай емес, біріншіден, көптік мағынасында жұмсалатын есімдердің бәріне жалғана бермейді, сөздерге ішінара жалғанады; екіншіден, етістіктің түбіріне еш уақытта тікелей жалғанбайды. Тек ІІ жақтық жіктік жалғаудағы баяндауыш болған етістіктен кейін баяндалатын көптік жалғаудағы бастауышпен қиысу үшін жалғанады: сіздер келіңіз-дер, сендер айтың-дар» [34] деп өз пікірін дәлелдейді. Алайда ғалым категорияға тән белгіні ескере бермейді. Ал А.Ысқақов көптік категориясы терминін қолдана білген және көптік жалғауды аталған категориямен байланыста ұсынған. Ғалым көптік категориясы мен көптік жалғауының бір емес екендігін дәлелдеп, аражігін ажыратып ғана қоймай, көптік категориясын жасаудың лексикалық, морфологиялық, синтаксистік тәсілдерін көрсетеді [35]. Осыған ұқсас Н.Оралбаева да көптік категориясын сандылық категориясы деп атап, оған тән тәсіл ретінде лексикалық, морфологиялық, синтаксистік тәсілді атағанымен, көптік категориясын зат есімге тән категория ретінде береді. Сондай-ақ көптік жалғаудың мағыналық ерекшеліктеріне де тоқталады. Мысалы, көптік жалғауы жинақтық, болжалдық мағынаны, қимыл иесінің көптігін, сын есіммен, үстеумен, етістікпен қолданылып заттық мағынаны білдіретіндігін нақты мысалдармен дәлелдей білген [36].

Қазақ тілінде сан категориясы туралы тұңғыш диссертация жазған ғалым А.Д.Данияров көптікті білдірудің тәсілдерін: морфологиялық жалғау арқылы (*көптік жалғау, тәуелдік, жіктік жалғауының І жақ көпше түрі, бұйрық райдың –иық, -иік қосымшасы*) және жұрнақ арқылы (*ортақ етіс, -лық, -лік, -шылық, -шілік, -лы –лі қосымшалары*), синтаксистік (*сан есімді тіркес, қос сөздер, белгісіздік есімдіктері*), лексикалық (*анатомиялық атаулар, өсімдік, дақыл атаулары, санауға келмейтін тағам атаулары, табиғат кұбылыстары, жануар, төрт түлік атаулары, белгісіз көптік мағыналы сөздер (көп, біраз, мол, бірнеше), сан есіммен тііркескен сөздер, -сыз қосымшасы арқылы жасалған сөздер (сансыз, есепсіз, мөлшерсіз*) деп бөліп көрсетеді [37,38]. Осы мақалаларында айтылған ойларын А.Д.Данияров диссертациялық еңбегінде де көрсеткен [39]. А.Данияровтың өзіне дейінгі ғалымдардан өзгешелігі сан категориясын тек зат есімге тән категория емес, басқа да сөз таптарына қатысты екенін дәлелдей білген. Ғалым өзінің «Категория множественности в современном казахском языке» тақырыбындағы зерттеу жұмысында [39,с. 120] көптік категориясы (категория множественности) терминін қолданып, сандық ұғымды білдіретін сөз таптарын (жұмсалымдық сипатта) және көптік жалғауынан бөлек шақ, жақ қосымшаларын көптік мағына беруші аффикстер ретінде көрсетеді.

Зерттеушінің тағы бір ерекшелігі диссертациясында көптік семантикасын өзге тілдер материалдарымен салыстыра беріп отырады. Бірақ ғалым тек көптік мазмұнды сөз етіп ғана қояды. Ал оған қарама-қарсы оппозиция құраушы формалар ескерілмей қалып қояды. Яғни сан категориясының категориялық сипаты толық ашылмай қалады. Егер сан категориясын грамматикалық категория ретінде қарастыратын болсақ, көптіктің жекелік ұғыммен сәйкестігі де назарда ұсталынуы тиіс. Бұл туралы С.Исаев өз еңбегінде: «сан-мөлшер категориясын (С.Исаев ұсынған термин) тек көптік жалғау шеңберінде қарастырсақ, одан көптік жалғау ұғымының сыр-сипаттары, қызметі, стильдік ерекшеліктері т.б. айқындалғанмен, грамматикалық категориялық [сипаты ашылмай қалар еді](https://melimde.com/kirispe-negizgi-bolim-alash-turali-tsinik.html), тек жекелік (даралық) ұғыммен сәйкесті, қатысты қарағанда ғана, оның категориялық сипаты айқындалады. Сондықтан да әңгіме көптік жалғау немесе көптік ұғым жайында болса да, ол жерде грамматикалық тұрғыдан оған қарама-қайшы мәндегі жекелік (даралық) ұғым есте болатындығын ұмытпаған жөн» – деп жазады [40]. Демек, грамматикалық категорияға тән сипат, яғни өзара біртектестік, қарама-қайшылық, грамматикалық форма мен тәсілдің жиынтығы болуы шарт. Осы тұрғыдан келгенде С.М.Исаев көптік жалғауын сан-мөлшер категориясының шеңберінде қарастырып қана қоймай, көптік жалғауының байланыстырушылық қасиетінен басқа, форма тудырушылық мүмкіндігін, нақтырақ айтқанда, жұрнаққа тән белгісін дәлелдеп көрсетеді, сонымен қатар тіл білімінде қолданылып жүрген көптік категориясы терминінің дұрыс емес екендігін айта келіп, «Сан-мөлшер категориясы» терминін қолдануды ұсынады. Өзіне дейінгі ғалымдардың көптік категориясын көптік жалғаумен шатастыру болғандығын атап өтеді. Ғалым өз еңбегінде категорияға тән белгі (қарама-қарсылық) ескерілмей, жекелік мазмұнның сипаты айтылмай, тек көптік мағынаны білдірудің басты тәсілдері ғана сөз болып отырғанын жазады. Сондай-ақ, лексикалық, морфологиялық, синтаксистік тәсілден басқа аналитикалық тәсілмен де сан категориясы жасалатындығын айта келе, аталған категорияға сандық мазмұндағы сөздерді, мөлшер мәндегі сөздерді, қайталама қос сөздерді жатқызады. Бұдан ғалымның сан категориясын грамматикалық категорияның шеңберінен шығарып, семантикалық категорияның аспектісі ретінде қарастырғанын байқауға болады. Нәтижеде «сан-мөлшер категориясы» терминін ұсынады [40,б. 69].

Е.Маралбектің диссертациялық жұмысы сан категориясы мен мөлшер категориясының аражігін ажыратып, мөлшер категориясын қазақ тілі дамуының тарихи кезеңдері бойынша функционалды бағытта синхронды және диахронды тұрғыда зерттеген еңбектердің қатарына жатады [41-43]. Мөлшер категориясының уақыт пен кеңістік, мөлшер мен шама категорияларымен бірлікте көрінетін ойлаудың маңызды абстрактілі категорияларының бірі екендігі, философиялық категорияға жататындығы жақсы талданған, аталған категорияның 10 түрлі логика-семантикалық құрылымы, микроөрісі анықталған. Сан категориясымен тығыз байланыстағы уақыт пен кеңістік, мөлшер және сапа, шектілік пен шексіздік ұғымдарына қатысты мәселелерді шешуде санның маңызыдылығын атап өту қажет. Аталған ұғымдардың түпкі мәні сандардан бастау алатынын, яғни айналамыздағы барлық заттар саннан, сандардың үйлесімділігінен тұратынын, барлық заттың өзегі, негізі, себебі сан екендігін [44] шетелдік зерттеушілер де көрсетеді. Сондықтан да кез келген мөлшер (шама, көлем, уақыт, кеңістік т.б.) белгілі бір санның негізінде анықталатынын ескерсек, мөлшерге қатысты ұғымдық ақпараттарды саннан бөліп алып қарамауымыз қажет деп санаймыз. «Синонимдер сөздігінде» мөлшер сөзінің сининимдік қатарын көлем, аумақ, ая, қарам, шама, ауқым, қорам, мұғдар, қарым сөздері құрайды [45]. Яғни санмен өлшенетін, сандық көрсеткіші бар ұғымдарды жинақтайды. Демек мөлшер категориясы сан категориясының бір бөлігі деген тұжырым жасай аламыз.

Жоғарыда көрсетілген мәліметтерден қазақ тіл білімінде сан категориясына қатысты термин таңдауда бірізділік сақталмағанын байқауға болады. «Қазақ грамматикасы», А.Ысқақовтың «Қазіргі қазақ тілі» сияқты еңбектерде «Көптік мəнді есімдер» деп қарастырылады. А. Ысқақов «Көптік категориясы деген ұғым тым жалпы ұғым да, көптік жалғау категориясы одан гөрі əлдеқайда жалқы ұғым» деп тұжырымдайды [35,б. 39]. Н.Оралбаева мен А.Қалыбаева сан категориясына балама атау ретінде «сандылық категориясы» терминін қолданса [41,б. 192], Р.Бейсетаев «жекелік-көптік» категориясы [42,б. 18] деп береді.

Біз диссертациялық жұмысымызда сан категориясы терминін таңдап алдық. Көптік категориясы атауын қабылдамау себебіміз, аталған термин грамматикалық категорияға тән белгілерді толық аша алмайды, яғни тек көптік мағынаның берілуіне баса назар аударылып, жекелік мазмұн ескерілмей қалып қояды. Ал көптік мағына мен оған қарама-қайшы жекелік немесе даралық мағынаның болуы – сан категориясының басты белгісі. Грамматикалық категорияға тән сипат – қарама-қарсылық жалғыз көптік мағына тұрғысынан қарастырылған кезде анықталмайды. Сондықтан аталған категорияға көптік категориясы терминін қолдану аса тиімді бола қоймайды. Ал сан-мөлшер категориясы термині, біріншіден, біршама ғалымдар тарапынан қолдау тапқанымен, кең көлемде сипат алмаған, екіншіден, басқа түркі тілдерінде кездеспейді, үшіншіден сандық мазмұн шеңберінде қарастырылатын қазақ тілінде мөлшер сөзінен басқа да шама, уақыт, кеңістік, көлем, өлшем сияқты ұғымдардың бұл санатқа кіретінін ескерсек, мөлшер сөзін ғана бөліп алып сан сөзімен тіркесте қолдану аталған категорияның мазмұнына толық сәйкес келмейді деп ойлаймыз. Тіл элементтерінің мағыналық белгілер жиынтығы негізінде семантикалық категория қалыптасады десек, ал ол грамматикалық категорияға ауысады. Сондықтан сан ұғымының (оның ішінде жекелік-көптік, мөлшер, шама, уақыт, кеңістік, көлем, өлшем) грамматикалық та, семантикалық та категория құрай алатындығын ескере отырып және терминге тән белгі нақтылық пен қысқалық, жиынтық мазмұнның көрінуін ескере отырып «сан категориясы» терминін қолдануды жөн деп таптық. Өйткені сан сөзі қазіргі тілдік санамыздағы үстірт қабылдауымызда цифр сөзімен мәндес көрінгенімен, түркілік танымда, оның ішінде қазақы танымда бұл сөздің мәні сан атаулары – цифрға ғана байланбаған. Сөзіміз дәлелді болу үшін сөздіктердегі осы сөздердің мәніне назар аударайық:

Махмұт Қашқаридің  «Диуану лұғат-ит-түрк» еңбегінде [46]:



«Көне түркі сөздігінде»: san І. 1.число, количество 2. Счет [47].

«Қазақ тілінің омонимдер сөздігінде»: [САН](https://sozdikqor.kz/soz?id=163486&a=San%20II)— зат. құбылыстың, заттың, бір нәрсенің жалпы есебі, мөлшері [48].

«Қазақ тілінің аймақтық сөздігінде»: [САН](https://sozdikqor.kz/soz?id=277758&a=san) — (Гур., Маңғ.) жүз. Үш сан қалыңмал беріпті (Гур., Маңғ.). (Түрікм.) [49].

«Татар тілінің түсіндірме сөздігінде» бұл ұғымға төмендегідей түсінік берілген (татаршадан аударған – Р.Д.):

САН I *.* 1) Шама ұғымы, заттарды санау, оларды бірлікпен зерттеу үшін қолданылатын математикалық шама

2) Сандар (1 МН.) есептерді, қорытындыларды және т. б. көрсететін мағлұмат.

3) Шамасы не көлемі.

4) Мерзімді басылымдарда: нөмірі.

5) *лингв.* Заттардың санын, шамасын немесе ретін білдіретін сөз және осындай сөздерді қамтитын сөздер тобы.

6) *лингв.* Заттың тек бір немесе бірнеше болуын білдіретін грамматикалық категория. *Өйгә эш: «чиләк» сүзен ике төрле санда да төрләндереп, дәфтәргә язып килергә...* М.Мәһдиев. *Кызык. «Без» алмашлыгы күплек санны аңлата бугай, бөек вәкил.* Н.Гыйматдинова.*«Кадр» димәде, «кадрлар» диде. Ягъни мәсәлән, күплек санда.* Г.Сабитов [50].

«Қазақ әдеби тілінің сөздігінде»:

[САН](https://sozdikqor.kz/soz?id=301317&a=SAN) — зат.

1. белгілі бір заттың, құбылыстың есеп мөлшері.

2. мат. Математиканың негізгі ұғымдарының бірі.

3. есеп мөлшерінің таңбалау, жазу белгісі.

4. көне. Мың деген мағынада.

5. ауыс. Газет-журналдың нөмірі.

6.ауыс. Түгелін, бәрін деген мағынада жиынтық атау ретінде қолданылады.

7. ауыс.Талай рет, бірнеше мәрте.

8. ауыс. Қатары, санаты.

9. ауыс. Неше түрлі, сан алуан [51].

Сол сияқты тіліміздегі тұрақты, еркін тіркес құрамындағы

сан түрлі

сан рет

сан құбылу

сан ұлт

сан жыл

сан саққа жүгірту

сан рет

сан алуан

сан қатпарлы

сан ғасырлық

сан қырлы

сансыз

өзбекше: [сони](https://www.translatos.com/uz/uz-ru/%D1%81%D0%BE%D0%BD%D0%B8) [йўқ](https://www.translatos.com/uz/uz-ru/%D0%B9%D1%9E%D2%9B), сон-саноқсиз, сон-[сано](https://www.translatos.com/uz/uz-ru/%D1%81%D0%B0%D0%BD%D0%BE)ғи [йўқ](https://www.translatos.com/uz/uz-ru/%D0%B9%D1%9E%D2%9B)

қырғызша: [санда](https://www.translatos.com/kg/kg-ru/%D1%81%D0%B0%D0%BD%D0%B4%D0%B0)ган [эл](https://www.translatos.com/kg/kg-ru/%D1%8D%D0%BB);  [сансыз](https://www.translatos.com/kg/kg-ru/%D1%81%D0%B0%D0%BD%D1%81%D1%8B%D0%B7), [өтө](https://www.translatos.com/kg/kg-ru/%D3%A9%D1%82%D3%A9) [көп](https://www.translatos.com/kg/kg-ru/%D0%BA%D3%A9%D0%BF)

түрікше: sayısız т.т. тілдік бірліктер – сан ұғымының білдіретін мәнінің цифр ұғымынан әлдеқайда кең екендігін дәйектей түседі.

Сан категориясына қатысты зерттеу жұмыстарын саралай келіп, төмендегідей тұжырым жасадық:

* Терминдік атауының бірдей болмауы сан категориясының көп қырлы, көп аспектілі категория екенін көрсетеді.
* Кеңес дәуірінде зерттеулер негізінен деңгейлік грамматика аясында сүйенген.
* Сан категориясы – жалқы мен жалпы, жиынтық пен даралық, жеке мен көптік, бір зат пен көп зат оппозициясында мәні айқындала түсетін лингвистиканың бірнеше саласында зерттеу нысаны болған категория.


**1.2 Сан категориясының тілдік жүйедегі құрылымы мен жасалу тәсілдері**

1.2.1 Синтетикалық тәсіл – сан категориясын түзуші доминант тәсіл

Сан категориясы абстрактілі және сонымен бірге ойлаудың маңызды категорияларының бірі болып табылады, ол кеңістік пен уақыттың ауысуымен ажырамас бірлікте әрекет етеді. Адам өз қызметінің барлық салаларында сан ұғымымен бетпе-бет келеді, сондықтан сан категориясына, оның мәніне, сөйлеу құралдары мен тәсілдеріне байланысты мәселелер зерттеушілердің назарын үнемі аударады, өйткені санның мәні барлық тілдерге тән.

Сан категориясын жасаудың негізгі амалдары ретінде лексикалық, грамматикалық құралдар қатысады (сурет 2). Тілдік тәсілдер тұр-, ең алдымен, синтетикалық тәсіл арқылы жасалады, мұндағы көптік мәнді білдірудің негізгі құралы -лар аффиксі және оның алломорфтары. Оның функционалдық ерекшеліктері сөйлеудің әртүрлі бөліктерінде қолданылуын талдағанда ғана ашылады. Әлем тілдерінің барлығында дерлік сан категориясын білдіретін грамматикалық тұлға ретінде көптік жалғауын (синтетикалық тәсіл) көрсетеді. Дәстүрлі грамматикада сан категориясы туралы сөз болғанда, ең алдымен жекелік және көптік ұғымдардың грамматикалық көрсеткіштер арқылы берілуі негізге алынады. Нақтырақ айтқанда, заттың көптік мағынасымен, синтетикалық жағынан көптік жалғауымен байланысты беріледі. Тілімізде көптік мағынаны білдірудің ең негізгі тәсілі –лар (-лер, -дар, -дер, -тар, -тер) қосымшаларын А.Байтұрсынов «нәрсенің жеке емес, көп күйдегі есімін көрсететін» [32,б. 399] форма деп береді.

Түркология ғылымында жинақтау, көптік мағынасын білдіретін қосымшалар ретінде **-з, -к, -қ, -л, -м, -н, -р, -с, -ч, -ш, -т, -қ+ -н, -қ+ -л, -ғ+-т, -ғ+-р, -л+ -қ, -лар** форманттарын көрсетіп жүр [52]. Аталған қосымшалардың ішінде барлық түркі тілдеріне тән аффикс – -лар қосымшасы.



Сурет 2 - Сан категориясының жасалуы

Түрік тілдеріндегі көптік жалғауының этимологиясы, қызметі салыстырмалы, салғастырмалы түрде ғалымдардың зерттеулерінде жан-жақты қарастырылғанымен, ғалымдар арасында ортақ пікір жоқ. Кейбір зерттеушілер болжалдық санды білдіреді десе, енді біреулері жіктеу есімдігінің ІІІ жағы *ол* тұлғасы мен *-ар* жұрнағы жалғануының нәтижесі деп есептейді  [53].

«Одни ученые во главе с Г.И.Рамстедтом связывали **-lar** с самостоятельным словом, впоследствии потерявшим свое реальное значение и превратившимся в аффикс. Другие считают, что **-lar** представляет собой сложный аффикс, состоящий из двух древнейших показателей множественности или собирательности: **l-а-r**» [54, 55].

Айталық, Н.А.Баскаков -лар қосымшасының шығу тарихын III жақ жіктеу есімдігімен байланыстырады. Ғалымның айтуынша, Таулы Алтай (ойрат тілі) солтүстік диалектілерінің бірінде жіктеу есімдігінің «Іаг» варианты кездеседі екен [88,c. 60]. В.Котвич -1аг/-1ег тұлғасының шығу тегін алтай тілдеріндегі көптік-жинақтық мәнді көрсеткіштермен жақындастырып, ежелгі Орхон ескерткіштерінде өте сирек қолданылғанын, одан басқа бірнеше көптік мәнді білдіретін қосымшалардың кездесетінін дәлелдесе, Г.И. Рамстедт аталған қосымшаны дербес мағыналы сөзден пайда болған деп есептейді [57].

Дәл осындай көптік мазмұнды білдіретін қосымшаны көне ескерткіштердің бірі «Кодекс куманикус» еңбегінде де кездесетінін тюрколог Ә.Құрышжанов көрсеткен болатын. Ғалым бұл қосымшалар дауыссыз дыбыстардың үндестігіне ұшырамаған, яғни дауыссыз дыбыстан кейін өзгеріссіз жалғандығын айтады [54, б. 18-23].

Ғалым Б.Сағындықұлы –лар жалғауын «позициялық-комбинаторлық өзгерістердің әсерінен пайда болған вариант» деп көрсетіп, түркі халықтарына ортақ ең көне қалдық формаларды сөз ете келе, позициялық-комбинаторлық өзгерістердің әсерінен пайда болған көптік мазмұндағы қосымшалардың бірнеше вариантын көрсетеді.

Қазіргі түркологияда айтылып жүрген көптік жалғауларынан (-лер, -лер, -дер, -дар, -тар, -тер) басқа көптік ұғымын **т [с/ш]** күрделі аффрикаты берген болуы мүмкін деген болжам келтіреді [54,б. 18-23]. «Түркологияда осы кезге дейін **л**-ден басталатын көптік жалғауы **-лар/-лер** түпкітек (архетип) саналып келді. Шындығында, бұл форма - түпкітек емес, позициялық-комбинаторлық өзгерістердің әсерінен пайда болған вариант қана. Тіліміздегі **л, м, н** сонорлары – сөз басындағы кез келген дыбысты ығыстырып шығарып, соның орнына өздері тұрып алатын қабілеті бар ерекше фонемалар. Мысалы, ***Жақып-Нақып***, ***Жүсіп-Нүсіп*** есімдерін, ***шайқалу-найқалу***, ***тығыз-нығыз*** сөздерін өзара салыстырсақ, алғашқы сыңарларының байырғы, соңғы сыңарларының кейінгі құбылыс екендігін ажырату қиын емес. Әдеби тілдегі ***маңдай***, ***таңдай*** сөздері диалектілерде ***маңлай***, ***таңлай*** болып айтылады. Мұндағы **-дай** тұлғасы **тек** (сияқты) шылауының өзгерген формасы. Демек, алғашқы түбірде **л** дыбысы жоқ, бар болғаны тілге жеңіл **л** соноры **т** қатаңын ығыстырып, орнына өзі тұрып алған. Сын есімнің **-лы/-лі** жұрнағы да оның байырғы **-ты/-ті**, **-ды/-ді** жұрнақтарынан дыбыс ығыстыру заңдылығы негізінде туындаған. Олай болса **л** фонемасында ілгері заманда көптік мағына болмаған. Көптік жалғау құрамындағы **л** ұяң қалыпта бәсең айтуды ұнататын оғыз, қарлұқ тілдерінде алдымен қалыптасқанға ұқсайды. Яғни **т>л**. [56, б. 74].

Ғалымдардың жасаған болжамдары бойынша көптік жалғаудың ең ежелгі нұсқасы ретінде –тар жалғауы айтылады. Ертедегі көптік, жинақтық, ортақтық мағынаны білдірген –т (-ат, -ут, -ит) тұлғасы мен көмекші етістік –ар формантының (көне форма) тіркесуінен жасалғандығын дәлелдейді. Осылайша –лар қосымшасы кенже пайда болған туынды тұлға екенін айғақтайды. Кейіннен  **«**кезінде молшылық, көптік, жинақтық, дүркінділік мағыналарын бойында жинақтаған, -л (-т) тұлғасы барлық түркі тілдерінде осы мағынада қолданылуы нәтижесінде кейін тілде көптік жалғауларының, сын есім тудыратын -лы//-лық жұрнағының, өзгелік етістің -л жұрнағы мен дүркінділік мағынасын беретін етістік тудырушы -ла//-ле жұрнақтарының, сындық мәнді -дақ//-дек және т.б. қосымшалардың қалыптасуына негіз болған» деген де болжамдар айтылады [57].

А.М. Щербактың «Очерки по сравнительной морфологии тюркских языков» деп аталатын еңбегінде -л, -қ, -ла+-р көптік, жинақтық мағына білдіретін қосымшалар деп берілген [58].

Алайда әр тілдің жеке ерекшеліктеріне сай –лар көптік жалғауының фонетикалық өзгешеліктері кездеседі. Мысалы қарашай-балқар тілдерінде -ла, -ле варианты кездеседі. Мысалы: жерле (жерлер), жолла (жолдар), адамла (адамдар) [59]. Мұның себебі –лар көптік жалғауының көне түркілік нұсқасы –ла түрінде қолданылған деген болжамда болса керек. «Көптіктің -ла//-ле тұлғасы жалпытүркілік дәуір ыдырағаннан кейін де қолданыла берген. ХІҮ-ХІХ ғ. жазба ескерткіштерінде көптік жалғауының кейде -ла//-ле түрінде жұмсалуы кездеседі. Кейін келе -ла өзінің көптік қызметінен айрылып, оған жаңа -р көптік көрсеткіші жалғанатын болған» [20,c. 20]. Көне түркілік -ла//-ле формасы құмық, ұйғыр, қарашай-балқар тілдерінің кейбір жекелеген диалектілерінде өзінің мағынасы мен қызметін сақтап қалған. Мысалы, қарашай-балқар тілдерінде үйлер – юй-ле, адамдар – адам-ла, т.б.

Демек, Алтай дәуірінде түркі тілдерінің көптік көрсеткіші -ла есім тұлғаларға жалғанып, ол келе-келе көптік мағынасын жоғалтқан. Кейін -ла тұлғасы негізгі жалпы құрылымдык үлгі бойынша -а/-е/-э дәнекер көрсеткіші, сонан соң түңғыстық көптік көрсеткіші -р жалғанып, қазіргі жалпы түркілік. -лар//-лер //-лэр көптік жалғауын дүниеге әкелген: жалпы түркі ата – «әке», ата-л - ата-л-а - ата-л-ар «әке/лер». Қарашай-балқар тілінде көптік (ата-ла «аталар», киши-лә «кісілер») жалғауы -ла көрсеткішімен тұлғаланып жұмсалса, өзге түркі тілдерінде -ла//-ле, -лы//-лі көрсеткіші молдық, көптік, дүркінділік, қайталау мәніндегі грамматиқалық тұлға ретінде белгілі. Мысалы, қаз. тасты//таста-қ, құм-ды//құм-да-қ, чув. ха]'улла «қажырлы, батыл», утла «атты, аты бар», башқ. һотло «сүтті», алт. қірлу «қырлы» (есім), қаз. бала-ла, гүл-де (етістік) және т.б. [57,б. 226].

Олай болса, -ла көптік көрсеткіші ежелгі тұлғалар қатарына жатқызылса, -лар кейінгі дамудың жемісі болып табылады. Аталған қосымша түркі тілдеріне ортақ болғанымен, тілдің ішкі даму заңдылықтарына қарай айырмашылықтар да кездеседі. Мысалы, татар тілінде көптік жалғауы ретінде –лар/-ләр, -нар/нәр деген төрт формасы қолданады [60]. Мұрын жолды м,н, ң дыбыстарына аяқталған сөздерге жалғанатын -нар/-нәр қосымшалары сары ұйғыр тілінде, моңғол, якут тілдерінде бар [61].

Өзбек тілінде кейбір диалектілерде –ләр түрінде кездескенімен, негізі бір ғана –лар жалғауы қолданылады. Түркі тілдерінің біршамасында (қырғыз, долган, алтай, якут) –лар көптік жалғауының оннан аса түрі кездессе, кейбірінде (шулым, ноғай, шор, салар, якут, ұйғыр, хакас, тува, тофа) -нар, -нер нұсқалары тән [59,с. 342].

Өзбек, татар, түрік тілдерінде көптік жалғаулары етістіктің түбіріне тікелей жалғанады:

*Улар узбек тилини урганадилар- Олар өзбек тілін үйренеді (өзбекше);*

*Кәттиләр  -  олар  кетті,  бәрдиләр  -  олар  барды (татарша)*

Қазіргі қырғыз тілінде көптік мағына -ыш аффиксі арқылы да беріледі, яғни бұл аффикс «бірнеше субъектінің әрекетке қатынасы арқылы көптік мағынасын (идеясын) білдіреді.

Көптікті білдірудің фонетикалық –зар, -зәр нұсқасы түркі тілдерінің ішінде тек башқұрт тілінде ғана кездеседі [62].

Ал чуваш тілінде ғана кездесетін –сем/-сен аффиксінің шығу тегі туралы тек болжамдар бар. Көбінесе бұл аффикстің түркі тілдеріндегі мағынасы сан – цифр сөзінің мағынасымен байланыстырады [63].

Аталған қосымша көне ескерткіштерде кездеспейді. Мұның себебін ғалымдар чуваш халқының орта ғасырларда түркі халықтарынан бөлініп, монғол, фин-угор халықтарымен сіңісіп кетуімен түсіндіреді [64]

Якут тілінде көптік жалғаулардың он алты нұсқасы бар: -*лар, -лэр, -лор, -лөр; -дар, -дэр, -дор, -дөр; -тар, -тэр, -тор, -төр; -нар, -нэр, -нор, -нөр.* Мысалы: *оқолор-балалар, аттар аттар, үчүгэйдэр-жақсылар, кинилэр-олар, биэстэр-бестер* и др. [59,с. 342].

Қазақ тіліндегі көптік жалғау ретінде берілетін *-лар/-лер, -дар/-дер, -тар/-тер* дыбыстық вариантты қосымшаның түрік тілінде тек қана *-lar/-ler* деген екі фонемалық түрі кездеседі. Түрік тілінде де көптік жалғауы тек сөз байланыстырушылық қызмет атқармайды. Түрік тілінде байланыстырушы қосымшаларға (тәуелдік, септік, сұрақ жалғаулары) қарағанда көптік жалғауының өзгешелігі бар [21,р. 221]. Мысалы, сыйлау, құрмет көрсету мәнінде: *teşekkürler* «рахмет», *merhabalar* «сəлеметсіз бе!», *selamlar, sevgiler* сөздері «таныстарға/бəріне сəлем» немесе «дұғай-дұғай сəлем» (көптік мәнде де жұмалады), *Kendileri henüz gelmediler* «Өзі əлі келген жоқ»*; Yoklar* «Ол жоқ»; жинақтау, топтық атау мазмұнында: *Ahmetler* «Ахметтер», *İşadamları Derneği* «Іскерлер ұйымы»*, Şoförler Odası* «Жүргізушілер палатасы»*, baklagiller* «бұршақтылар»*, kemirgenler* «кеміргіштер»; мезгілді білдіретін сөздерге жалғанып уақыттың қайталануын көрсетеді: *sabahları* «таңғысын», *akşamları* «кешкісін», *yazları* «жазғытұрым» [23,р. 185]; жеке тұрып көптік мағынаны білдіретін зат есімдерге қосылғанда әсірелеу, күшейту сипатында жұмсалады: *aylar* «айлар»*, güneşler* «күндер»*, yerler* «жерлер»*, ateşler* «оттар» [23,р. 258]. Бұдан бөлек, түрік тілінде –лар, -лер (*–lar/-ler*) көптік жалғауы рай және шақ қосымшаларынан кейін түгелдей дерлік жалғанып, үшінші жақта беріледі: *geliyorlar* «келе жатыр»*, geldiler* «келді»*, gelmişler* «келіпті»*, gelecekler* «келмекші»*, gelirler* «келеді»*, gelseler* «келсе»*, gelsinler* «келсе» [22,р. 186]. Түрік тіліне тән ерекшелік тек қана жекеше түрдегі бірінші және екінші жақ тәуелдік жалғауынан кейін көптік жалғауын жалғауға болады: baba-m-lar, anne-m-ler, т.б. [21,р. 221].

Түркі тілдеріндегі сан категориясын білдірудің тәсілдерінде айырмашылықтан гөрі ортақ жақтары мол. Бұл түбі бір түркі халықтарының қоршаған шындық объектілерін қабылдаудағы ұқсастығын көрсетеді. Десе де салыстырылған тілдерде сан категориясын білдірудің тәсілдері бірдей болғанымен, морфологиялық көрсеткіштердегі дыбыстық варианттар, жіктеу парадигмасындағы көптік жалғауын қабылдау ерекшеліктері, лексикалық және фразеологиялық бірліктердегі айырмашылықтар жекеленген түркі тілдерінің дамуындағы ерекшеліктерді көрсетеді. Мысалы, етістіктің ІІІ жақ көпше түрде жіктелуінде түрік, өзбек, татар тілінде көптік жалғаулары етістіктің түбіріне тікелей жалғанады.

*Олар алды, көрді, ішті – Onlar aldılar ğördüler, içtiler (түрікше)*

*Олар қалаға барады – Улар* *shaharga boradilar (өзбекше)*

*Олар оқыды, көрді, ішті – Алар укыйлар, күрәләр һәм эчәләр (татарша)*

Чуваш тіліндегі -сем қосымша сөздің соңғы морфемасы болғанда немесе зат есім барыс септігі жалғауын жалғаған жағдайда ғана қолданылады, ал –сен аффиксі басқа септіктердің алдында қолданылады. Мысалы:

Основной падеж: *йывассем* (деревья)

Родительный падеж: *йывассенен*

Дательный падеж: *йывассене*» [63,с. 79].

Жоғарыдағы еңбектерден байқағанымыз, ғалымдардың бірқатары -лар қосымшасы арқылы берілетін көптіктің түріне синтетикалық нөлдік форма арқылы жекелік мағынаны бір-біріне қарама-қарсы қатынас түзе алатын категория ретінде санаған (В.З.Панфилов, А.Н. т.б.). Ғалым Н. Оралбай нөлдік жəне көптік жалғауымен қолданылатын зат есімдерді сан категориясына (ғалым сандылық категориясы деп қолданады) жатқызып, сан категориясын зат есімге тән категория ретінде қарастырады. Мұндай тұжырым түркі тілдері бойынша да көптеген зерттеушілердің еңбектерінде де кездеседі.

Қазақ тілінде көптік мағынаны білдіру үшін қолданылатын **-лар/-лер, -дар/-дер, -тар/-тер қосымшаларынан** жалғауы бірнеше синтетикалық форма бар. Олар: **-ыз/-із, -з**, **-қ/-к**, **-лар/-лер, -дар/-дер, -тар/-тер** формасы [35,б. 42]. Зерттеу жұмысы барысында -лар қосымшасы түркі тілдерінің барлығында дерлік (чуваш тілінен басқа) ең өнімді қосымша ретіне қолданысқа ие жалғау түрі екенін аңғардық. Алайда аталған аффикстің даралық-көптік қарсылық сипатын жоғалтып, фунционалдық-мағыналық ауқымы кеңейгендігін да байқамау мүмкін емес. Мысалы, сан есімдерге жалғанып шама, мөлшер мағынасын (алпыстарда, он бестер шамасында) білдіреді. Бұдан бөлек көптік жалғауының стильдік ерекшелігіне байланысты ғалым А.Ысқақов 12 түрлі қолданысын көрсетсе [35, б. 43-46], Л.Қабылдина 18 шақты мағыналық реңктерін анықтаған [65,б. 66-71].

Қырғыз тілінде де –лар қосымшасының қолданыс аясының артқандығы байқалады. Мысалы М.И. Мирзахидова «Сан категориясы» (категория числа) атты мақаласында көптік жалғауын қырғыз және өзбек тілдерінде салыстыра зерттейді. Бұл еңбегінде автор -lar арқылы берілетін көптік мәннің екі түрін анықтайды. Ол: «Көптүктүн жеке грамматикалык маанисинин өзү эки түрдүү боло алат: жөнөкөй көптүк - бир кылдагы предметтердин бир канчасын көрсөтөт (бір заттың бірнешеу екенін көрсетеді): *Кыздар = кыз + кыз + кыз …(* *көптіктің грамматикалық мағынасы екі жақты болуы мүмкін: қарапайым көптік: қыздар=қыз+қыз+қыз грамматическое значение множества может быть двояким: простое множество девушки=девушка+девушка+девушка…)* Көз карандуулук негиздеги көптүк: өз ара байланышы болгон предметтерден турган көптүк көрсөтүлөт (өзара байланысты жалпылама көптік): Азыр Мастуралар да келип калышат. Мастуралар = Мастуранын атасы + Мастуранын апасы жана башкалар» [66].

Жалпы дәстүрлі грамматикада көптік мазмұнды білдірудің тәсілі деп тек көптік жалғауларын қарастыру қалыптасқан. Мысалы, Ы.Маманов көптік форма синтаксистік және лексикалық тәсілдермен жасала алмайтындығын, жиынтық мазмұнды тек қос сөздер бере алатындығын, халық аттары, дене мүшелерінің атаулары, хайуан аттары т.б. сөздер жинақтылық ұғымды білдірмейтіндігін айтса [33,б. 33], ал кейбір ғалымдар (А.Ысқақов, С.Исаев) көптік жалғауларының сөз байланыстыру қызметінен гөрі форма тудырушылық қасиеті жоғары екендігіне баса назар аударады. Мысалы, С.Исаев «қосымшаның жалғау түрінен гөрі форма тудыратын жұрнақтар қатарына өте жақын» [40,б. 70] деп көрсетеді. Бұдан бөлек А.Айғабылұлы да осы пікірді қолдай отырып, - лар қосымшасын көптік мазмұнды білдіретін функциялық қосымша ретінде қарастырады [67] Зерттеуші Л.Қабылдина А.Айғабылұлының пікірін қолдап, -лар жалғауын «функциялық қосымша» дегенді дұрыс деп таниды [68]. Біз де осы пікірге келісеміз. Себебі көптік жалғауы сөз байланыстырушылық та, түрлендірушілік те сипатта көріне алады. Мысалы көптік жалғау сөзге жалғанғанда көптік мағынадан басқа да мәнде жұмсалады. Мысалы, сан есімдерге жалғанып шама, мөлшер мағынасын (алпыстарда, он бестер шамасында) білдіреді. «Қазақ тілінде –лар көрсеткішінсіз көптік мағынаны білдіруге болады, яғни көптікті білдіру үшін әрдайым көптік жалғауын қосу қажет емес. Мысалы, Бұл жігіт – жігіттің төресі. Осы сөйлемдегі жігіт сөздері бірі – жекеше, екіншісі – көпше мәнде қолданылып тұр» [69]. Демек, -лар қосымшасы көптік мазмұнды жасаушы негізгі тәсіл ретінде танылғанымен, көптік нөлдік форма да тұрып та беріле алады.

Сан категориясын жасаудың синтетикалық тәсілі ретінде –лар, -лер қосымшасынан басқа А. Ысқақов -*ыз/-із, -з* жəне -*қ/-к* формаларын көрсетеді [35, б. 40]. Ғалымның пікірінше, -*ыз/-із, -з* формасы мазмұнында біреуден көп мағынаны білдіретін сөздердің құрамында ұшырасады (*біз, сіз, көз, егіз),* яғниаталған форманың бастапқыда екеу деген мәнде жұмсалғандығын алға тартады. Дәл осы сияқты түрік тілінде де -*z* формасы болса, жұп болып келетін *diz* «тізе»*, göz, omuz* «иық», *ikiz* «егіз» сияқты сөздердің құрмында кездеседі [21,р. 170]. Бірақ бұдан басқа да жұптық мәнде жұмсалмайтын сөздердің *üçüz* «үшем»*, dördüz* «төртем»*, beşiz* «бесем» сияқты жинақтау сан есімдер жасайтын қосымша қатарында да қаралады. А.М. Щербак екінші жақ көпше түрдегі –з қосымшасын аталған қызметінен бөлек, есімнен есім тудырушы жұрнақ ретінде қарайды (көз, егіз) жəне көне түркі тілінде тек жұптық немесе көптік мəнде қолданылған қосымша деп санауға толық негіз жоқ екендігін атап өтеді [5,с. 87-88].

Өзбек тілінде де –з аффиксі екіліктің, көптіктің көрсеткіші ретінде 1-жақта (***ота-м-из*** (наш отец), ***ё з -а -м-из*** (мы напишем), т.б. ) және жұп дене мүшелері ***к у з*** (глаз(а)), ***огиз (***рот), ***эгиз*** (вероятно, из ***и к к и -з****1)* 'близнецы’, 'двойня’ и т. п. [69].

Түркі тілдерінің тарихын зерттеуші ғалымдар арасында –з қосымшасын біз//міз жіктеу есімдігінің негізінде қалыптасқан деген пікір бар [59,с. 342].

Бірақ қосымшаның бұл түріне қатысты әлі де даулы мәселелер баршылық. «Егіз, көз, біз» сөздерінің құрамында кездесетін –(з) формасы кейбір зерттеулерде көптік мағынаны білдіреді деп көрсетілсе, енді бірі аталған қосымшаның көптік мазмұнды сөздерден басқа да атауларда кездесетіндігін мысалдар арқылы дәлелдей отырып, қосымшаның көптік мәнде жұмсалатындығы туралы пікірге келіспейді, «мен» есімдігінің сыпайы түрі ретінде қолданылатындығы туралы айтылады (біз, сіз есімдіктері де алғашқыда жекеше түрде бі, сі түрінде қолданылып (түрік тілінде мен – бен), оған қосылатын -з екілік, яғни жұптық мағынаны білдіретін болған да, кейін келе жұптық мағына көптік мағынаны да білдіретін болып кеңейген [70, 71].

Түркі тілдерінің бірқатарында -з көптік формасына -лар жалғауының жалғануы сыпайылық көрсету, үлкенге құрмет білдіру сияқты іс-әрекеттерді білдіреді. Бұл туралы А. Байтұрсынұлы өз еңбегінде жіктеу есімдіктерін анайы және сыпайы түрге жіктеп: «Сыпайылап сөйлегенде сөйлеуші өзін – ***мен*** деудің орнына – ***біз*** дейді, сен деудің орнына – сіз дейді, бөгде кісіні – ол деудің орнына –о кісі (ол кісі) дейді. Сондықтан –біз – бірінші жақ, -сіз – екіші жақ болады, -о кісі – үшінші жақ болады‖ [72] деп көрсетеді. Қазіргі қазақ тіл білімінде бұлай жіктеу тек екінші жақта ғана сақталғандықтан, -з қосымшасы сыпайылық мазмұнын жоғалтқан.

Жақ категориясы әр тілде түрліше көрініс табады. Бір тілдегі ерекшеліктің бәрін басқа тілге тели беруге болмайды. Оған қазақ және орыс тілдерін салыстыра зерттеу барысында да көз жеткізуге болады. Үндіеуропа тілдерінде‚ оның ішінде орыс тілінде І жақ көпше түрі (*мы*) «я+не я» түрінде жалпылық мәнге ие болғанмен‚ бұл заңдылық қазақ тіліне сәйкес келмейді. Қазақ тілінде «мен+басқалар» мәні *мендер* тұлғасында емес‚ *біздер* тұлғасында қолданыс табады. Сонымен қатар орыс тілінде *вы* есімдігі қазақ тіліндегі *сендер‚ сіз‚ сіздер* тұлғаларында қолданылады. Яғни‚ екінші сөзбен айтқанда‚ қазақ тіліндегі анайы көпше (*сендер*)‚ сыпайы жекеше (*сіз*) және көпше (*сіздер*) тұлғаларының орнына орыс тілінде бір ғана форма (*вы*) қолданылады. *Мен, сен* есімдіктері сөйлеуге тікелей қатысын білдіреді. Мәнмәтін мен жағдаятқа байланысты ***біздер*** *мен, сен (сіз, сендер/сіздер); мен, ол, олар; мен, сен (сіз), ол, олар;* ал ***сендер (сіздер)*** *– сен, ол, олар* болуы мүмкін. ***Біздер*** есімінің категориалдық мәніне *мен*-мен бірге тыңдаушы, бөгде жақ кіре алады. *Сендер/сіздер – сен-*мен бірге III жақ тұлғалары енеді [73].

Ғалым О.Жұбаева сен есімдігінің көпше түрі сендер болғанымен, мен есімдігінің көпше түрі мендер бола алмайтыны, ал біз есімдігіне ауысса, сыпайы жіктеуге айналып кететіндігін, сөз соңында А.Байтұрсынұлы мен Қ.Кемеңгерұлының «анайы жіктеудің І жақ көпше түрі жоқ» деген тұжырымымен толық келісуге болатындығын көрсетеді [73,б. 180-181].

Дегенмен тәуелдік жалғаудың І жақ көпше түріндегі –мыз, -міз формасының мазмұндық сипатында көптік мағынаны байқауға болады. Мысалы–мыз, -міз формасы жалғанған сөздің бірнеше адамға тиесілі, тәуелді екендігін көрсетеді.

Жоғарыда аталған көрсеткіштерден бөлек жіктік жалғауының -қ, -к тұлғасы көптік мағынаны білдіретін синтетикалық тәсілдердің бірі болып саналады. Бірінші жақ жіктіктің (көпше түрде) синтетикалық формалары ертеден-ақ көптік мағынаны білдіретін қосымшалар болған деген тұжырым қалыптасқан [35,б. 40]. Оның дәлелі – аталған аффикстің түркі тілдерінің біршамасында көптік мән үстейтін қосымша ретінде берілуі. Мысалы түрік тіліндегі -*k* қосымшасы қазақ тіліндегідей бірінші жақ көпше түрінің жіктік жалғауы қызметінде -*k, -ik, -ük* варианттарымен көптік ұғымды білдіретін қосымша ретінде көрсетіледі. Одан бөлек түрік тілінде –к қосымшасы екілік ұғымда жұмсалады: *yanak* (екі бет)*, kulak (екі құлақ)*, *bilek (екі білек), ayak (екі аяқ), dudak (екі* ерін), т.б. [74].

Өзбек тілінде де –к аффиксі етістіктің көпше түрдегі 1-жақ көрсеткіші

***э -ди -к*** '(мы) были’ (аффикс сказуемости прошедшего вр.); ***ёз -са-к*** 'если (мы) (на)пишем’ (1 -е л. мн. ч. настоящего-будущего вр. условного наклонения); ***ёз-ай-ли-к*** 'напишем-ка’ (1 -е л. мн. ч. настоящего-будущего вр. желательного наклонения) беріледі [69,с. 74-84].

-қ, -к көптік қосымшалары Г.И.Рамстедт, П.И.Кузнецов еңбектерінде –дук/-ды, -түк/-дүк аффикстерінің мағыналық өзгеріске ұшыраған формасы деп есептейді. Бұл туралы Ж.Тектіғұл М.Қашқаридің «Түркі тілдерінің сөздігінде» оғыздар мен басқа да түркілер өткен шақтың -дуқ тұлғасын жекеше, көпше түрде де ажыратпай қолдана беретіндігін (мен йа қурдук «мен жай құрдык», біз йа қурдук «біз жай құрдық», мен бардук «мен бардық») және орта түркілік ескерткіштерде жіктіктің жекеше түрінде соңғы -к дыбысы түсіп қалғанымен, еріндік дауысты дыбыс сақталып қалғандығын (кәл-дү-мән, кәл-дү-м), I жақ көпше түрі өзгермей, көне қалпында қалғанын (қал-дүк-лар, қал-дү-биз) салыстыра отырып, мысалдармен дәлелдейді [57,б. 236].

Бұдан шығатын қорытынды, жіктік жалғауының I жақ көпше тұлғасының құрамыңдағы -қ//-к формасы ежелгі көптік, жұптық, жинақтық мағына көрсеткіші болып табылады.

Қорыта келе, -лар аффиксі чуваш тілінен басқа барлық ежелгі және қазіргі түркі тілдерінде көптік форма жасаудың бірден-бір көрсеткіші ретінде қолданылады. -л, -ла // -ле, -ла+р, -лых қазір көптік жалғауларының қалыптасуына негіз болған (одан бөлек жинақтық, жалпылық мәнде де жұмсалады: *таулы-тасты, жүзімдік, ашулы, даулы, гүлде, төпеле, соққылай, т.б*.). Көптік жалғауы жекелік пен көптіктің айырысының басты белгісі (А.Байтұрсынұлы) ретінде қарама-қарсы екі ұғымды (нөлдік жалғау – жекелік мағына, -лар жалғауы – көптік мағына) құрайды. Қолданыс аймағы бойынша бұл аффикс жалпы түркі тілінде, семантикасы бойынша көп мәнді, пайда болу жиілігі бойынша өте жиі кездеседі.

Көптік жалғауы өз жалғанған сөздерге көптік мағынадан бөлек құрметтеу, болжау, тұспалдау, жинақтау, топтау мазмұнында қолданылып, байланыстырушылық қызмет атқарады. Бұдан бөлек жіктік жалғауының –к формасы мен –з қосымшасы да сан категориясын жасаудың синтетикалық тәсілі ретінде түркі тілдерінде өнімді қызмет атқарады.

1.2.2 Лексика-семантикалық тәсіл – сандық ұғымды білдіретін лексикалық бірліктер

Сандық мәнді білдіруде лексика-семантикалық тәсілдің рөлі айырықша. Өйткені санау жүйесінің пайда болуы – адамзат өркениетке ұмтылуының алғышарттарының бірі. Алғашқы адамдардың саусақпен, таяқшамен санауынан басталған бұл жүйе жазу мәдениетінің дамуымен байланысты таңбаға айналып, қоршаған әлемді тануға, аз бен көпті, алыс пен жақынды өлшеуге қажетті басты құрал болды. Санау жүйесіне енетін сандар әр халықта түрліше аталғанымен, адамзаттың ортақ игілігі ретінде танылып, эволюциялық даму нәтижесінде цифрлық технология заманына алып келді. Сондықтан сандар тек математика немесе тіл ғылымы үшін ғана емес, өмірдің барлық саласында қолданылатын қажеттілікке айналды. Тіл ғылымы үшін квантитатив, нумератив, квантификаторлар атауларын жүйелейтін сан есімдер мен сандық ұғымда жүретін сөздер – сан категориясын түзудің лексика-семантикалық тәсіліне жатады.

Көптікті білдірудің лексика-семантикалық тәсілі – ең көне тәсілдердің бірі. Бұл әдіс көптік мағынасын сөздің семантикасы арқылы ешбір грамматикалық құралдардың араласуынсыз беруді білдіреді. Әлемдегі барлық тілдер бір-бірінен екі компонент – лексика және грамматикасымен ерекшеленетіні белгілі. Санды білдірудің ядролық құралдары грамматикамен тікелей байланысты болғанымен, лексика сандық функцияларды жүзеге асыруда ерекше рөл атқарады. Лексика-семантикалық бірліктер басқа тілдік құралдарға қарағанда алуан түрлі болып келеді. Бұл, ең алдымен, сандық семантикасы бар лексемалардың сөйлеудің әр түрлі бөліктеріне: зат есімге, сын есімге, сан есімге, есімдікке, етістікке жатуынан көрінеді. Дәстүрлі грамматикада сан категориясын зат есімге тән категория ретінде қарастыру қалыптасқан. Сондықтан көптеген тілдерде зат есімдер лексика-семантикалық мағынасына қарай «жекелік-көптік» деп топтастырылып беріліп жүр.

Қазақ тіліндегі мұндай көптік жалғауынсыз көптік ұғымды білдіретін сөздерді көптік мәнді есімдер деп көрсеткен. Бұл сөздер бір ғана затты емес, сол затты топтап немесе қамтып атайды. Затты жеке-даралап атамай, оның жиынын тобымен атайтын зат есімдер көптік мəнді есімдер деп аталады [35,б. 142]. Мысалы:

а) сұйық заттардың атауы: *айран, шай, тұздық;*

ə) газ тектес заттардың атаулары: *азон, бу, түтін, тұман;*

б) уақ, ұнтақ заттардың, ұйысқан заттар мен бытыранды, үгітінді заттардың атаулары: *ұн, шаң, түбіт, шаш, кірпік, алша;*

в) дерексіз ұғымдарды білдіретін заттардың атаулары: *айла, ақыл, дау, қайғы, қасірет, шындық;*

г) өздігінен табиғи бөлшектенбейтін кесек заттардың атаулары: *алтын, қола, құрыш, шойын;*

ғ) жаратылыс құбылыстарының атаулары: *боран, жаңбыр, қар, жел, қар.* [35,б. 142].

Қазақ тілінде дәл осылай тек көптік мазмұнда қолданылатын сөздерді топтастыруда бірізділік сақталмаған. Мысалы Н.Оралбаева:

*а) адам мүшелерінің аттары (қол, көз, бүйрек…);*

*ә) адаммен, жан-жануармен байланысты сөздер (сақал, шаш, жүн…);*

*б) өсімдік аттары (шөп, жусан, көде…);*

*в) бақша өсімдіктері (қарбыз, қауын,қияр…);*

*г) жеміс аттары (жүзім, алма, алмұрт…);*

*д) масса болып келетін қою және сұйық заттар (батпақ, балшық, бензин, май…);*

*ж) санауға келмейтін дәнді дақылдың аттары (бидай, арпа…);*

*з) кен аттары (мыс, жез, күміс, алтын);*

*и) жәндік, мал, аң аттары (құмырсқа, сиыр, құс);*

*е) ұлт, ру аттары (қазақ, қырғыз, керей);*

*к) абстракциялы мағыналы сөздер (намыс, арман, ой, ыза);*

*л) түрлі көптік мағыналы сөздер (жеті ай, жыл, ғасыр, орман, халық, ел, жұрт*) деп топтастырған [36,б. 55-62]. Ал А.Д.Данияров:

а) анатомиялық атаулар: шаш, кірпік, жал, аяқ, шынтақ т.б. (өз ішінде тағы үш топқа бөледі: санауға келмейтін, санауға келетін және қос дене мүшелері, жеке дене мүшелері);

2) түрлі өсімдік, дақыл атаулары (егін, бидай, сұлы, бұршақ);

3) санауға келмейтін тағам атаулары (қант, май, ұн, жент, қымыз, сүт т.б.);

4) жаратылыс, табиғат құбылыстары (тұман, қар, жаңбыр, жел, су);

5) жан-жануар, төрт түлік мал атаулары (сиыр, қой, жылқы);

6) көп, аз, біраз, мол, бүкіл, өңкей, бар, барлық, қос, бірқыдыру т.б. семантикасында белгісіз көптік мағынасы бар сөздер;

7) сан есімдер;

8) –сыз, -сіз аффикстері арқылы жасалған есеп, сан, мөлшер сөздері [38,б. 52].

Бұдан бөлек бұл қатарға жұп мәнде жұмсалатын сөздерді (көз, аяқ, құлақ, қолғап, сырға, т.б.) [75] қосуға болады. Екілік мазмұндағы сөздердің мұндай тобы өзге де түркі тілдерінде көптікті білдірудің лексика-семантикалық тәсілі ретінде беріліп жүр. Солардың бірі түрік тілінде (*kulak* «құлақ»*, dudak* «ерін»*, diş* «тіс»*, kaş* «қас») адамның дене мүшелерін аталған топқа жатқызады [76]. Өзбек тілінде де дене мүшелері: а) ***цул*** 'рука’ || 'руки’ ; ***оёк,*** 'нога’ || \*ноги’ ; ***куз*** 'глаз(а)’; ***тиш*** 'зуб(ы)’ ; ***цош*** 'бровь’ || 'брови1; ***бармоц*** 'палец’ || 'пальцы’ ; ***соч*** 'волос(ы)’ ; ***тирнок,*** 'ноготь’ || 'ногти’ ; ***лаб*** 'губа’ || 'губы’ и т. п.; б) жұп заттар: ***этик*** 'сапог(и)’ ; ***калиш*** 'калоша(и)’; ***ботинка*** 'ботинок’ || 'ботинки'; ***кузойнак*** 'очки’ ; ***цулцоп*** 'перчатка’ || 'перчатки’ ; ***зирак*** 'серьга’|(серьги) т.б. осы қатарды құрайды [69,с. 74-84].

Кез келген табиғи тілде санның синтетикалық категориясы бар-жоғына, күшті немесе әлсіз болуына қарамастан, әртүрлі сандық мағыналарды білдіруге қабілетті лексика-семантикалық құралдардың бар екенін атап өткен жөн. Мысалы түрік тілінде ешбір жалғаусыз жеке тұрып та көптік мағынада қолданылатын сөздер кездеседі: *buğday* (бидай), *şeker (*қант), *saç (шаш), çay (шай)* [77]. Алайда мұндай сөздерге көптік жалғаулары жалғанда көптік мәнде емес, басқаша стильдік сипатта жұмсалады. Мысалы: *iyi günler, iyi akşamlar, saçlarını tara, gözlerini aç, т.б.* Түрік тілінде көптік мәнді есімдер арнайы жеке категория ретінде қарастырылмағанымен, ordu (әскер), aile (отбасы), sınıf (сынып), ulus (ұлт), sürü (табын), т.б. сияқты сөздер көптік мағынада жұмсалады [78].

Қазақ тілінде көптік мəнді есімдер көптік жалғауын қабылдағанда, басқа ауыспалы мағынада жұмсалып, қосымша мағыналық реңге ие болатынын және бірнеше түрі бар екендігін алдыңғы тараушада көрсеткен болатынбыз. Осыған ұқсас өзбек тілінде де көптік мәнді сөздерге көптік жалғаулары жалғанып, ***унлар*** 'ұнның түрлерін’; ***узумлар*** 'жүзімнің тұқымын көрсетеді [69,с. 74-84]. Ал жекелік мазмұнда қолданылатын сөздердің қатарын синтетикалық көрсеткішсіз берілген нұсқадан бөлек арнайы сөздердің тобы құрайды. Мысалы, өзбек тілінде зат есімдер (студенттер, жастар, туыстар) тек жекеше формаларда ғана қолданылып, өлшенетін, бірақ санауға болмайтын заттарды (мақта, алтын, темір) білдіретін нақты зат есімдер, сондай-ақ жалқы есімдердің көпшілігі тек жекеше мәнде қолданылады. Грамматикада тек жекелік мәнде қолданылатын зат есімдердің қатары анықталған: нақты заттық мәндегі сөздер (алтын, сүт, т.б,), жинақтық мәндегі сөздер (жастар, балалық) 3) дерексіз зат есімдер (тазалық, ынта-жігер), жалқы есімдер (Айсұлу, Есіл).

Сан категориясы «бір-көп» оппозициясы негізінде де түсіндіріледі. Мысалы: бір ағаш – ағаштар/ көп ағаш – орман; бір бала - балалар/ көп бала – бала-шаға; тартты – тартқылады, көре-көре т.т. Көптікті білдірудің түрлі тәсілдері арқылы жасалған бұл топқа квантативті мәні имплиципті түрде берілетін отбасы, ұжым немесе жылқы, сиыр, түйе, қой-ешкі тобын білдіретін үйір (жылқы), келе (түйе), табын (сиыр); отар (қой-ешкі) сөздерін де жатқызуға болады.

Жалпы тілде сөздік құрамды топтастыруда түрлі ұстанымдар негізге алынған. Мысалы, кейбіреулері грамматикалық белгілеріне қарай бөлсе, енді бір тобы лексика-семантикалық мағынасына қарай, кейбірі тақырыбы бойынша топтастырады. Енді бір тобы функционалды-семантикалық қызметі бойынша топтарға біріктіріледі. Мәселен, З.Күзекова: «есептік қатынас құралдарын үш мағыналық топқа бөлуге болады: 1) нақты есептік мағына: а) сан есімдер арқылы беріледі; б) көптік мағынаны, жекелік мағынаны, жұп мағынаны білдіретін сөздер, 2) квантор сөздер (бәрі, барлығы, әрбірі, т.б.) арқылы берілетін нақты есептік мағына; 3) морфемалар (- лар – лер; -тар – тер; -дар – дер) арқылы жасалатын абстрактілік есептеу мағыналы сөздер» [79] деп көрсетеді.

Біз өз жұмысымызда сан категориясына қатысты тілдік бірліктердің лексика-семантикалық мағынасы мен қызметін (жұмсалымдық мүмкіндігін) ескере отырып бірнеше топқа топтастырдық.

1. Натурал сандар (нақты сандық ұғымдар) (бір, екі, он, жүз, мың, т.т.)
2. Сан есім түбірлі сөздер (біреу, бірден, қырқы, бесті, бесатар мылтық, жетілік шам, онкүндік, тоғызқұмалақ, бесақа, үшем, үшбұрыш, төртем, төртбұрыш, бестаған, Жетісу, Үшарал, Алтыкөл, Елубай, Мыңбай, т.б.)
3. Сандық ұғым мәнді сөздер (сан мағыналы сөздер) (жеке, жалғыз, сыңар, жалқы, егіз, қос, үшем, сан мәрте, тұңғыш, алғаш, топ, табын, үйір, көп, аз, жарты, жарым, ширек, пар, бүтін, бөлшек, т.т.).
4. Нумератив сөздер (өлшенетін, есептелетін заттың көрсеткіші ретінде өлшемдік, мөлшерлік мағынаға ие лексика-семантикалық бірліктер. Арқан бойы, бие сауым, бір жұтым, ат шаптырым, қарыс, сүйем, шай қайнатым, елі, т.б.).

**Натурал сандар**. Бұлар заттың немесе нәрсенің нақты санын білдіреді. Сандар сан есімнің негізгі тілдік бірлігі болып табылады. Сандарға әмбебаптық, ортақтық қасиет тән. Сандар тұрақты болып келеді. Сан есімдер тек субстантивтенген жағдайда ғана түрленіп, әр алуан өзгеріске түседі. Мысалы *бесатар, жетісі, бесжылдық, үштік, бірдеме*, т.б. *Үш күн жүрді бесатары белінде* (Ө.Оралбайұлы)

Натурал сандар барлық шама мен мөлшердің өлшемдік белгілері, санау мәнінің көрсеткіші, сандық болжалдық межесі болады және сандық мағыналы топтардың жасалуына негіз болады.

Жалпы сан есімдер түркі тілдерінің туыстығын дәлелдейтін тілдік бірліктердің қатарына жатады. Себебі түркі тілдерінде атауы мен мазмұны жағынан ортақ болып келетін бірліктер, ондықтар және мың сан атаулары бар [80]. Туыстаc тілдерді салыстыруда ең бірінші сан есімдердің сәйкестігіне назар аудару қажеттілігін ескерсек, түркі тілдерінде сандардың дыбысталуына қатысты аса үлкен айырмашылық байқалмайды (кесте 1).

Кесте 1 - Туыстас тілдердегі сандардың аталымы

|  |  |  |  |  |
| --- | --- | --- | --- | --- |
| Қазақ | Түрік | Өзбек | Татар | Қырғыз |
| Бір | Bir | Bitta | Бер | Бир |
| Екі | İki | Ikki | Ике | Эки |
| Үш | Üç | Uch | Өч | Үч |
| Төрт | Dört | to'rtta | Дүрт | Төрт |
| Бес | Beş | Besh | Биш | Беш |
| Алты | Altı | Olti | Алты | Алты |
| Жеті | Yedi | Yetti | Җиде | Жети |
| Сегіз | Sekiz | Sakkiz | Сигез | Сегиз |
| Тоғыз | Dokuz | to'qqiz | Тугыз | Тогуз |
| Он | On | O'n | Ун | Он |
| Жиырма | Yirmi | Yigirma | Егерме | Жыйырма |
| Отыз | Otuz | O'ttiz | Утыз | Отуз |
| Қырық | Kırk | Qirq | Кырык | Кырк |
| Елу | Elli | Ellik | Илле | Элүү |
| Алпыс | Altmış | Oltmish | Алтмыш | Алтымыш |
| Жетпіс | Yetmiş | Yetmish | Sevenитмеш | Жетимиш |
| Сексен | Seksen | Sakson | Сиксән | Сексен |
| Тоқсан | Doksan | Chorak | Чирек | Чейрек |
| Жүз | Yüz | Yuz | Йөз | Жүз |
| Мың | Bin | Ming | Мең | Миң |

Түрік тілінде сан есім дербес сөз табы ретінде қарастырылмай, сын есімнің бір түрі ретінде беріледі [81]. Алайда өз ішінде есептік, реттік, топтық, бөлшектік, жинақтық болып бөлінеді.

**Сан есім түбірлі сөздер**. Сан категориясының бұл тобы сөзжасамдық тәсіл арқылы жасалады. Тіл дамуына сыртқы және ішкі жағдайлардың әсер етуінен сандар арқылы жасалған туынды сөздер пайда болады. Мұндай сан есімдермен жасалған жаңа мағыналы сөздер: сан есім түбір сөзбен бірігуінен және сан есімге қосымша жалғану арқылы жасалады. Сан есімдердің бас сөз таптарынан басты ерекшелігі – түбірінің тек сандардан жасалуы және басқа сөз таптарына қатысты сөздердің жасалуына негіз бола алуы. Сан есімдердің қатысуы арқылы жасалған мұндай туынды түбірлер түрлі сөз табы бола алады.

**Сан есім түбірлі зат есім**: *тоғызқұмалақ* (қаз*.*)*, üçgen* (түрк.), *бирдик* (қырғ.)*, beshburchak* (өзб.) *т.б.*

Түркі халықтарында сан есім түбірлі қала, мекен, тайпа атаулары жиі кездеседі: *үчогуз, үчкарлук, үчкурыкан, хетмадьяр ("жеті мадьяр"), секизогуз, тогузогуз,*  т.б.

**Сан есім түбірлі сын есім**: *бірбеткей, бірсыдырғы, екіойлы* (қаз)*, her biri* (түрік.)*, экижүздүү (*қырғ.), *birtomonlama* (өзб.), *т.б.*

**Сан есім түбірлі есімдік**: *әлдебіреу* (қаз.), *birkaç* (түрік), *бирөө*  (қырғ.)*, т.б.*

**Сан есім түбірлі етістік**: *бірлес, қосылу* (қаз.)*, биригүү* (қырғ.), *üçerli* (түрік), *т.б.*

**Сан есім түбірлі үстеу**: *біржолата, бірқыдыру, екібастан, екіталай, бірталай,* *бирден* (қырғ.), *birma-bir* (өзб.)*, т.б.*

*Мысалы, «Қоярсың қайда Екібастұздың түтінін»* (Қ.Мырзалиев), «Егіз ғана емес, үшем, төртем, кейде одан да көп сәби өмірге келіп жатады» (Е.Ақжігіт) деген сөйлемдердегі сан есімнің қатысуымен жасалған сөздер түпкі мағынасынан заттық мағынаға ауысқандығын байқаймыз.

Түрік-татар тілдерінің грамматикасын зерттеген А.Қазам-Бек –ау, -еу қосымшалары арқылы жасалған сандарды *сын есімдік сандар* деп көрсеткен [82].

Түрік тілінде сан есімдердің тіркесуімен жасалатын сөздер көптеп кездеседі: birlik (бірлік), birincilik (біріншілік), birleşmek (бірлесу), т.б.

Көптік мағына тудырушы –z қосымашасы түрік тілінде сан есімдерге жалғанып жинақтық мәнді білдіреді (ikiz, beşiz, üçüz).

**Сандық ұғым мәнді сөздер**. Қазақ тіл білімінде сандық ұғымды білдіретін сөздерді үстеудің қатарына жатқызу туралы біршама пікірлер қалыптасқан. А.Байтұрсынұлы: «Сынның я істің шамасын көрсететін сөздерді өлшеулік үстеу дейміз. Өлшеулік үстеу болатын зат есім, сын есім, сан есім, есімдік, етістік сөздер. Бұлардың да үстеу екен-еместігін сұраудан айырамыз. Өлшеулік үстеу сұраулары: Қанша? Неше есе? Осы сұрауларға жауап болмаған сөз өлшеулік үстеу болмайды» [83] деп көрсетеді. Ғалым одан бөлек кейбір сын есім, сан есім, есімдіктердің сандық мағынаны білдіретінін айтады. Мұндай сөздер тобын үстеу орнына жүретін сөздер дей келіп, сөздер мен синтетикалық формалардың да мөлшер семантикасын білдіретін, қолданылу ерекшелігіне қарай семантикасы ауысатынын ескертеді.

Ал кейбір ғалымдар сандық мағынада қолданылғанымен, сан есімдерге жатпайтын сөздерді сын есімге (жарты, жалқы, сыңар, қос, егіз т.б.), сөздерді зат есімге (қадақ, қарыс, килограмм, адым, т.б.), «қызметіне қарай әртүрлі сөз таптарына телінетін фразалық тіркестерге» (ат шаптырым, қас қаққанша, т.б.) жатқызады [84].

Қазақ тіл білімінде мұндай сөздер сан есімге жатпайтын  сөздер ретінде қарастырылғанымен, сандық  ұғымға қатысы бар мұндай сөздердің  мәні кейбір сан есім  сөздермен мағыналас та  болады. Олардың ішіндегі  жалғыз, жалқы, дара, сыңар  сөздері бір сан есіммен мағыналас, қос, егіз,  сөздері екі есептік санмен  қатар қолданылады. Ал жарты, жарым,  ширек  сөздері бөлшектік сандармен  мағыналас, жарты, жарым – бүтіннің жарты бөлігі,  ширек – бүтіннің  төрттен  біріне тең. Сандық ұғымды білдіретін сөздер лексика-грамматикалық ерекшеліктеріне сай әртүрлі сөз таптарының құрамында кездеседі. Түрік тіліндегі yalnız (жалғыз), tek (дара, жалқы), çift (қос), çeyrek (ширек), yarım (жарым), buçuk (жарты) [22,р. 231] сияқты сөздер сандық ұғымды білдіргенімен бірақ сан атауы ретінде берілмейді.

Түрік тілінде «алғашқы», «соңғы» сөздері нақты санды атап көрсетпесе де, есептік сан есім ретінде алғашқы және соңғы сандарды білдіреді [23,р. 390].

Сандық мағынаға ие атаулы сын есім сөздер семантикасында міндетті түрде сандық белгінің көрінісін сапалық белгінің көрінісімен біріктіреді (сандық семалар сапалық семалармен). Сандық семантикасы бар сапалық және салыстырмалы сын есімдер бар. Сандық мағынасы бар сапалық сын есімдер, әдетте, туынды емес және параметрлік белгілерді білдіреді. Мысалы үлкен, орасан, зор, кішкентай, шағын, аз, ұзын, қысқа, кең, тар, жоғары, төмен, т.б.

Сандық мағыналы сөздер әртүрлі коммуникативтік қызметте, санау немесе өлшеу кезінде қолданылатын көрсеткіштерді білдіреді. Мысалы:

1. **даралық:** жеке, бірлік, бір рет, жалғыз, аз, түйір, т.б. Мысалы, s*iz yolg'iz yashaysizmi (*өзб*.), бездә яхшы кешеләр азмыни? (*тат*.).*

*Сорайып манағы ағаш жалғыз қалды***. (**А.Байтұрсынұлы)

1. **бөлшектік**: жарым, жарты, ширек, тоқсандық, кейбір, анда-санда, сирек, т.б. Мысалы, *ярты алма* (тат.), saat yarım (түрк), т.б.

*Келемін жарты жасқа күзде, тақсыр*. (А.Байтұрсынұлы)

1. **жұптық**: қос, жұп, қатар, екеу,  *birarada* (түрк*), бер кием оек* (тат.) т.б. *Жұп еді. Төртеу еді*. (А.Бақтыгереева)
2. **ұжымдық**: топ, табын, үйір, нөпір, көпшілік, халық, көп, жиын, мол, байлық, жаппай. т.б. Мысалы, *армиядә хезмәт итү* (тат.), *emekçi halk* (түрк.). *Күн қайда үздік шығар топты жарып*. (А.Байтұрсынұлы)
3. **жиынтық**: шаш, ұн, құм, т.б. Мысалы, orta tanecikli kum (түрік.), *кара он* (тат.), т.б.

*Өз бидайын ұн етіп жей алмастан, Үй тұрғызған көршісін күндеп отыр*. (А.Бақтыгереева)

**Нумератив сөздер**. Нумератив сөздерге қатысты бірізділік жоқ. Сан категориясының бұл тобына қатысты считаемый (есептелетін), несчитаемый (есептелінбейтін), исчесляемый (санауға болатын), неисчесляемый (санауға болмайтын), счеттік сөздер, классификаторлар, метрология сияқты терминдерді қолданып жүр.

Кейбір ғалымдар нумеративтерді сан есімдер қатарына жатқызбаса [35,б. 307], ал кейбірі мұндай сөздерді өз ішінде мағыналық сипатына қарай топтастырып көрсетеді. Ә.Хасенов нумеративтерді «сан мағыналы сөздер» деп атайды және *сан мағынасын білдіретін сөздер* (тура мағынасында) (жарты, дара, жалғыз, сыңар, егіз, жарым, қос), абстрактылы сан ұғымды сөздер (бір отар қой, көз көрім жер т.б.), счеттік сөздер (бір уыс бидай, бір үзім нан, т.б.) деп үш топқа бөледі [85]. Ал Ж.Ахмедова заттың есебі бойынша (тал, түп, уыс, т.б.), адамдардың тобы бойынша (топ, қауым, тайпа т.б.), малдың санағы бойынша (қора, табан, үйір т.б.) бөліп зерттеген [86].

О.С.Қараджа нумеративті сөздерді зат немесе нәрсенің данасын, мөлшерін, қайталану дүркіндігін білдіретін зат есімнің ерекше бөлігі деп қарастырады [87].

Нумератив сөздердің атауына қатысты да түрлі терминдер қалыптасқан. Мысалы, «Счеттік есімдер» немесе «счеттік сөздер» («счетные имена», «счетные слова») [16, 89], «Сан-мөлшерді білдіретін сөздер» [90], «Мөлшерлік сөздер» [91], «Мезуративтер» [92,93].

Тіл мамандары «кванторлық сөздер» ұғымына әр түрлі анықтама береді. Бірқатар авторлардан кейін бұл категорияға есімдіктер (барлығы, әрқайсысы, әрқайсысы, кейбір, бірнеше, біраз) және әртүрлі деңгейдегі абстракцияда сандық ұғыммен байланысты сын есімдер (көп, аз, сонша) кіреді [94].

Бұл топтағы нақты сан есімдер мен сандық ұғымда жүретін сөздердің қолданысына мән берген жөн. Мысалы, Баскаков А.Н. «счеттік есімдер» немесе «счеттік сөздер» деп қарастырса [95]. Ал А.Байтұрсынов: «... нәрсенің бүтінін емес, бөлімтігінің санын көрсететін сөздер бар: олар темілдік деп аталады. Темілдік сан: жарты, жарым, ширек. Қазақтың тілінде темілдік санның есімі тіпті аз», - дейді [32,с. 399]. Ғалым сан есім бола алмайтын, бірақ сандық ұғымды білдіретін сөздердің тобын өз алдына бөлек сөз табы ретінде көрсеткен. Сан мағыналы сөздердің нақ осы ұғымы сандардың функционалдық сипатын түсіндіреді. Бұл туралы А.Ш.Сүлейменова «санға, мөлшер мен өлшемге қатысты терминдерге анықтама бере отырып, аталған ұғымдардың бірнеше тобын көрсетеді. Мысалы, квантитативтерді – сандар, нумеративтерді – тура мағыналы сан есімдер, квантификаторларды – мөлшер, өлшем ұғымдарының инварианты, денумеративтерді – сан есімнен туындаған квантификаторлар (сан мағыналы сөздер), мезуративтерді - өлшем және салмақ, көлем, ұзындық мағынасын білдіретін бейдискретті бірліктермен бірге қолданылатын зат есімдер (грамм, сағат, теңге), счеттік сөздерді – сандық көрсеткіштердің қызметін атқарып, «қанша?» деген сұраққа жауап беретін жиынтық мәнді зат есімдер (ондық, дюжина, пар, үштік, жүздік т.б.) деп топтастырады [96]. Квантор сөздердің қатарына *бәрі, түгел, жалпы,кейбіреуі, тек қана, сондай-ақ* сияқты сөздерді де жатқызып жүр. Өйткені бұл сөздер де саналатын сөздерге қатысты қолданылады.

Нумеративтер әлем тілдерінің барлығында ұлттық сананың ерекшелігін айқындайтын жүйелік құрылым болып саналады. Нумеративтер этностың тарихымен, ауыз әдебиеті мұраларымен, мәдениетімен тығыз байланысты, танымдық бағыттағы рухани мұраларымыздың бәріне қатысы бар. Мысалы, түрік тілінде *bir yudum su, iki fi ske tuz (екі шымшым тұз),* қырғыз тіліндегі *биржутум, бир тартым,* *калпычынын куйругу бир тутам, т.б.* өзбек тілінде *бир қарич бола* нумеративтері көптік ұғымды білдіретін сөздердің алдына мөлшерлік сөздер қосылып, өлшемдік мəнді құрылымды құрайды.

Қорыта келе, түркі тілдеріндегі көптік ұғымды семантикалық тұрғыдан нақты, белгісіз, болжалды деп бөлуге болады. Алайда тіл білімінде сан категориясына қатысты әлі де болса зерттеуді қажет ететін мәселелер көп. Нақтырақ айтқанда, сан категориясын мағыналық жағынан топтастыруды нақтылап, бірыңғай көзқарас қалыптастыру қажет. Сондықтан сан категориясын жасаудың лексика-семантикалық тәсілін тек тілдік тұрғыдан ғана емес, халықтың дүниетанымы, салт-дәстүрі, өмірлік ұстанымы бойынша қарастыруға мән берген жөн. Себебі сан категориясында ұлттық танымның көріністерін, ұлттық мәдениетін көрсететін бірліктер өте көп кездеседі. Себебі әрбір халықтың дүниетанымы ұлттық дүние бейнесінде қалыптасады. Дүние бейнесін анықтау адамның дүние туралы түсінігін зерттеу арқылы қалыптасады. Сондықтан сан категориясын дүниенің тілдік бейнесінде қарастыру өте маңызды.

1.2.3 Аналитика-семантикалық тәсіл - жеке мен көптің синтезі

Көптік мағына тудырудың тағы бір жолы – аналитика-семантикалық тәсіл. Көптікті білдірудің аналитика-семантикалық тәсілі қарастырылатын объектілердің (заттардың, тұлғалардың, құбылыстардың) атауларына арнайы сандық сөздер-кванторлардың жалғануы арқылы жүзеге асады және компоненттердің бірігуі, тіркесуі арқылы сандық мәнді білдіретін тіркес жасалады. Қазақ тіл білімінде сөздердің қосарлануы, тіркесуі арқылы жасалған көптік мағынаны аналитика-семантикалық тәсілмен берілген категория деп көрсетіп жүр [36,б. 55-62].

Нақтырақ айтқанда, ғалым А.Ысқақов «көптік ұғымның сөз (аналитика-семантикалық) тіркестері арқылы берілу жолы аналитика-семантикалық тəсіл деп аталады» деп анықтама берсе [35,б. 40], осы аталған анықтамаға С. Исаев аналитикалық тәсіл терминін қосып, «сандық мəні бар сөздер, қайталама қос сөздер, т.б. зат атауының алдынан келіп анықтауы арқылы көптік ұғымның берілуі» деп ұсынады [97]. Ал А.Данияров сан категориясын тек зат есімге тән грамматикалық категория емес, басқа да сөз таптарына қатысты екенін дәлелдей отырып, синтаксистік тәсіл арқылы көптік мағына білдірудің үш жолын көрсетеді. Олар: сан есімдермен тіркесу арқылы, сөздердің қосарлануы арқылы, белгісіздік есімдіктері арқылы [38,б. 38-46]. Ғалым Ы.Маманов көптік категориясы лексикалық және синтаксистік тәсіл арқылы жасалады деген пікірді жоққа шығарып, көптік ұғым сөздің ішкі семантикасы деп танып, көптік мән үстейтін қосымшаларды фунционалдық тұрғыда талдайды. Яғни қандай да бір грамматикалық форма өзінің негізгі мағынасымен қатар контекске қарай басқа да мағыналық реңктерді білдіреді деп түсіндіреді. Ал бұл деген сол грамматикалық формалардың жанама мағынасы ретінде жүреді. Нақтырақ айтқанда, көптіктің формасы сөздің негізгі семантикасына қатысты болмайды, алайда контекске байланысты қосалқы, стильдік мағынада (жинақылық, топтық, болжалдық, ортақтық) жұмсала береді дейді.

Тіл білімінде заттың сан жағынан біреу емес, бірнешеу екенін сан есіммен (он шақты кісі, жүзге жуық көлік), есімдіктермен (бірнеше кітап, бірқатар ауыл, біраз күн, барлық адам, күллі әлем) тіркесіп [75,б. 784], сөздердің қосарлануы, қайталануы арқылы (мая-мая, қора-қора) білдіреді. Көптік ұғымды білдірудің мұндай тәсілдері барлық түркі тілдерінде кездеседі. Мысалы, түрік тілінде *yüz kalem, yirmi kitap, yüzlerce öğrenci, birkaç iş, birçok devlet, bütün halk, tüm okul.*

Қырғыз тілінде сан категориясын берудің синтетикалық тәсілін (-лар көптік жалғауы арқылы), лексика-семантикалық тәсілін (кум, таш, мал, жыгаш – жинақтық мәндегі сөздер), аналитика-семантикалық тәсілін (қос сөздер, сандық тіркестер) көрсетеді [98]. Өзбек тілінде де бірден көп заттың саны аналитика-семантикалық жолмен зат есімнің алдына сан есім тіркесуі (***уч от*** (үш ат); ***беш та китов*** (бес дана кітап), белгісіз сандық мағына (***куп бола*** (көп бала), ***оз сув*** (аз су), есімдіктер (***турли дафтар*** (түрлі дәптер)) арқылы жасалады. Жалпылық, жинақтық мағынадағы сөздерге –лар қосымшасы жалғанып, құрмет көрсету, құрметтеу мәнінде жұмсалады. Мысалы, ***куп одамлар (***көп адамдар); ***акамнинг учта болалари бор*** (ағамның үш балалары бар). Қазақ тілінде сан есіммен тіркескен сөзге көптік жалғау жалғанбайды.

Бір сөздің қайталануы арқылы жасалатын қос сөздер түрік тілінде көптік ұғымды білдіреді (*çuval-çuval (*қап-қап ұн), *sokak-sokak (көше-көше), grup grup (топ-топ)).* «Оғыз тілдерінің салыстырмалы грамматикасында» қос сөздердің болжалдық немесе топтық мәндегі сандық ұғымды білдіретіндігі атап өтіледі [79, б. 13].Қайталама қос сөздермен қатар қосарлама қос сөздердің ішінде топтық, жинақтық мәнді білдіретін күрделі сөздер (түрікше: *giyim kuşam (киім-кешек), dost yaren (дос-жаран), өзбекше:* ***тўда-тўда (үйінді-үйінді), минг-минг (мың-мың), сават-сават (себет-себет)*** түркі тілдерінің барлығында дерлік кездеседі.

Сөздердің қосарлануы, үстеме буын жалғануы арқылы жалпылық, көптік, дүркінділік, күшейткіш мағына жасалады. Мысалы, аяқ-табақ, үлкен-кіші, кәрі-жас дегендер жаңа туынды сөз болумен қатар, жалпылық мағына да білдіріп тұр, ал қора-қора қой, тау-тау астық, көре-көре, сөйлей-сөйлей дегендегі қайталама қос сөздер көптік, дүркінділік ұғымды білдіреді, қып-қызыл, жап-жақсы, үп-үлкен, дегендегі үстеме буындар (қып, жап, уп) күшейткіш мәнді білдіреді. Мысалы: *Кәрі-жаспен қол алысқан, Бейнесін құйса лайық таза мыстан* (А.Бақтыгереева), *Бұл жасқа келгенде Алыстық, жұлыстық, айтыстық, тартыстық әурешілікті көре-көре келдік* (Абай), *Ұстараны ұстауға үп-үлкен боп қорқады* (Қ.Мырзалиев) деген сөйлемдердегі қос сөздер көптік мәнде жұмсалып тұр.

Сан категориясының аналитика-синтетикалық тәсіліне құрмалас сөйлемдерді де жатқызуға болады. Қазақ тіл білімінде бұл мәселеге алғаш көңіл аударған А. Байтұрсынұлы «Тіл-құрал. Сөйлем жүйесі мен түрлері» атты еңбегінде құрмалас сөйлемдерге қатысты оқшау ой айтады. «А.Байтұрсынұлы құрмаластарды сыйыса құрмаласу және қиыса құрмаласу деп бөліп қарастырады. Автордың сыйыса құрмаласу деп берген сөйлемдері (Қарабай мен Сарыбай аңға шықты) қазіргі замандағы тілдік таным тұрғысынан талдағанда бірыңғай мүшелі жай сөйлем деп танылғанымен, аталған сөйлемнің оны құрмалас сөйлеммен барабар ететіндей әлдебір тілдік заңдылықтың негізінде қалыптасқандығын жоққа шығара алмаймыз (салыстырыңыз: Қарабай да аңға шықты, Сарыбай да аңға шықты)» [99]. Бірыңғай мүше ретінде қарасақ та, құрмалас сөйлем ретінде қарасақ та, ақиқат біреу: қимылға қатысушы субъект екеу – Қарабай мен Сарыбай. Жалпы құрмаласудың өзі қарапаймнан күрделіге, біреуден көпке ауысу нәтижесінде пайда болғандығын Т.Н. Ермекова: «Адам танымының кеңеюіне байланысты ойлау категориялары да, ойлаудың тікелей жемісі боп саналатын тіл де күрделену үрдісінен өтеді. Бұл сөйлем құрылысының күрделенуіне, мазмұны мен мағыналық қатынасының тереңдеуіне әкелетіні сөзсіз. Сөйлем құрылысының кеңейіп, мазмұнының күрделенуі тілдің абстрактілі таным процесінде, сондай-ақ оперативтік естің кеңею мүмкіншілігіне де әсер ететіндігін ғалымдар көрсетіп жүр. Осындай үдерістер нәтижесінде қалыптасқан полипредикативті құрылымдардың негізі – жай сөйлемдер» [99,б. 167]. Міне, екі жай сөйлемнің тіркесуінен қос құрамды құрмаластар, үш не одан да көп сөйлемдердің тіркесуінен көп құрамды құрмаластар пайда болады. Мұнда мәселе тек компонент санында ғана емес, ондағы «санауға», «өлшеуге» болатын бірнеше ойдың берілуінде. Мысалы: *Басқалар өзін көрсеткісі келсе, бұл көбінше үндемейтін (С. Сарғасқаев). Балапандарының тұмсығы тік болса, үлкендерінің тұмсығы имек келеді, мұны құсбегілер жақсы біледі («Парасат»).* Сөйлемдерде айтылған ойға қатысушы субъектілер де, предикаттар да бірнешеу. Оны білдіріп тұрған тек көптік жалғауы емес, тұтас сөйлем құрамындағы әр компоненттегі субъектілер мен түрлі қимыл, сапа арқылы берілген предикаттар. Мұны өзге түркі тілдерінен алынған мысалдар да нақтылайды:

Татарша: *700 дән артык баланың умарта күчедәй гөжләп тыз-быз килүен күз алдына гына китер: кемдер ашханәгә чаба, кемдер алдагы тәнәфестә уйналып бетмәгән шахмат партиясенә «нокта куярга» җыена, кемдер ТДИ, БДИ буенча кирәкле укытучысын «тотып калырга» ашыга. Кыскасы, «Гали дә үз эшендә, Вәли дә үз эшендә» була андый чакта (Р. Фаизова).*

Өзбекше*: Баъзи саҳобалар бир-бирларига қараб қолишди, денгиз соҳилида, бир тепаликчадай ағдарилиб ётган китга йўлиққанларини эслашди (*Саодат асри қиссалари. 4-китоб. Аҳмад Лутфий*).*

Қырғызша: *Даниярдын таарынчысы, ызасы жазылдыбы, биз аны биле алган жокпуз (Ч. Айтматов).*

Түрікше: *Şu insanlar, şu dünyada var oldukça her şeye akıl erdirecekler, kartalın uçuşuna, karıncanın yuvasına, ayın, günün doğuşuna, batışına, ölüme, kalıma, her şeye akıl sır erdirecekler. Karanlığa ışığa, her şeye, her şeye (Yaşar Kemal).*

Күрделі ойды, бірнеше сөйлемді сыйыстырып білдірудің амалы ретінде берілетін бірыңғай мүшелі сөйлемдер қызметі жағынан, грамматикалық формасы, байланысы жағынан ыңғайласып келіп, бір сұраққа жауап бергенімен, бірнеше компоненттен құралып, мазмұндық желісі күрделенеді. Бірыңғай мүшені құрайтын бірліктер бір сөйлем мүшесі болғанымен, семантикалық тұрғыда түрліше мәнге ие. Мысалы «*Әр үйдің төбесінде – кергіштеп тізген қасқыр, түлкі, қоян, қарсақ, күзен, суыр терілері» (Ғ.Мүсірепов)* деген сөйлемде бірыңғай мүшелер логикалық жағынан біркелкі болғанымен, ойға қатысты субъектілер бірнешеу. Қасқыр, түлкі, қоян, қарсақ, күзен, суыр терілерінің санамалап берілуі әртүрліліктен бөлек, көптікті де білдіріп тұр. Өзара тең дәрежедегі бірыңғай мүшелер тізбектеліп келіп, бірін-бірі толықтырып, үстемелеп отырады. Бірыңғай бастауыш мүшелі сөйлем ойдың, сөйлемнің иесінің бірнешеу екенін көрсетсе, бірыңғай баяндауыш кезегімен болатын істің қайталануын, үдемелігін, дүркінділігін, предикативтік қатынастағы сандық, сапалық, мекендік қасиеттердің әлденеше екендігін көрсетеді. Мысалы, «*Бұл жиында Ізғұтты, Жақып, Майбасар сияқты үлкендер және балалардан Құдайберді, Абай бар (М.Әуезов)»* дегендегі бірыңғай бастауыш атау тұлғада тұрып, жиынға қатысушы адамдардың біреуден көп екендігін білдіріп тұр. Ал «*Ал шешем орысқа күйеуге шыққанымен, көп жыл қазақ арасында тұрғанымен, біраз жағдайда өзбек салтын қолданатын (С. Мұқанов)», «Үйге келсе Мұратын ермек етеді, оның тілін қызық көреді, ертегі айтып береді, ойнатады...(Т. Ахтанов)», «Зытып келем, зытып келем. Артыма қарай-қарай зытам... Зытып келе жатқаным, қашып келемін. Артыма қарай беретінім, қорқып келемін...» (Ғ.Мүсірепов)* деген сөйлемдердегі бірыңғай іс-әрекеттер негізгі бір қимылдың төңірегіне жиналып, әрбір компоненті бірін-бірі нақтылап, айқындап, үстемелеп тұр. Сөйлемде хабарланған бірыңғай қимылдардың осылайша бір грамматикалық бастауыштың төңірегіне жинақталуы, қазірде қазақ тіл білімінде танылып жүргендей, сабақтас құрмалас болып ұғынылмай, күрделенген сөйлемнің бірыңғай мүшелі түрін аңғартады.

Бірыңғай толықтауыш: *Олардың бұтақтарынан алма мен алмұрттың, өрік пен інжірдің, шие мен шабдалының неше сорттарын кездестіресің (С. Мұқанов).*

Бірыңғай анықтауыш: *Жылтыр, қою қара қасы бар, ажарлы, үлкен қара көзді, қырлы кесек мұрынды және әдемі қиылған қысқа мұрты бар қара сұр жүзді Дәрмен Долговқа анық кавказ типінің бірін елестетеді (М. Әуезов).*

*Бірыңғай пысықтауыш:* *Ол мойнын бұрып жан-жағына қарады да, түйенің табанындай аяқ-қолдарын асықпай, табандықта сермеп жүзіп жүре берді (Б. Момышұлы)*

Бірыңғай сөйлем мүшелерімен қатар жүретін жалпылауыш сөздер де көптік мағынаны білдіреді. Сөйлемде бірыңғай мүшені жинақтап, жалпылап, ортақ атауын білдіріп тұратын жалпылауыш сөздер бірыңғай мүшелердің алдында немесе соңында тұрып, жалпылық, жинақтық, топтық мәнде жұмсалады. Жалпылауыш сөздер қызметін жалпылау, сілтеу есімдіктері және жинақтық сан есім, кейде зат есім атқарады (кесте 2).

Кесте 2 - Жалпылауыш сөздердің мағыналық қызметі

|  |  |  |
| --- | --- | --- |
| Сілтеу есімдігі | мыналар, осылар, бұлар, солар, олар | Қазақстанның ең ірі қалалары мыналар: Астана, Алматы, Шымкент. |
| 1 | 2 | 3 |
| Жалпылау есімдігі | бәрі, баршасы, барлығы | Жер, су да бәрі саған бағынулы, Толқыны көк теңіздің ала алмайды. (А.Байтұрсынұлы) |

2 – кестенің жалғасы

|  |  |  |
| --- | --- | --- |
| 1 | 2 | 3 |
| Жинақтық сан есім | екеуі, үшеуі | Жазира, Аилин, Асылым – үшеуі бір жылы мектепке барады. |
| Зат есім | зат есімдер | Бес қарудан — қолында найзасы мен қалқаны, белінде алдаспаны, тақымында бір құлаштай қатқан қара шоқпары бар (Қ. Жұмаділов) |

Қорыта келе, түркі тілдерінде көптік ұғымның тілдік көрсеткіштері, берілу жолдарында ортақтық сақталған. Көптікті білдірудің аналитика-семантикалық тәсілі қарастырылатын объектілердің (заттардың, тұлғалардың, құбылыстардың) атауларына сан есімдер, арнайы сандық сөздер-квантативтердің жалғануы арқылы, сөздердің қосарлануы арқылы жүзеге асады. Сөйлемде бір сұраққа жауап беріп, бір тұлғада жасалып, бір сөйлем мүшесінің қызметін атқаратын бірыңғай мүшелер қатарласа келіп, логикалық көптікті білдіреді. Сөйлемде бір сұраққа жауап беріп, бір тұлғада жасалып, бір сөйлем мүшесінің қызметін атқаратын бірыңғай мүшелер, құрмалас сөйлем құрамындағы компоненттер қатарласа келіп, логикалық көптікті білдіреді, осылайша жеке мен көптің синтезін түзеді.

**1.3 Сан категориясының тілдік және функционалдық парадигмасы**

Сан категориясы – түркі тілдеріне ортақ категориялардың бірі. Аталған категорияға арналған түркі тілдерінде зерттеулер көп. Алайда осы категорияның грамматикалық мәні, оның негізгі формалары арасындағы қатынас, жекеше және көпше түрлерін білдіру тәсілдері, нөлдік форма мен аффикс-жұптардың функционалды-семантикалық мәні лингвистер тарапынан даулы, жиі қайшылықты пікірлерді тудырады. Сондықтан теориялық тұрғыдан сан категориясын егжей-тегжейлі зерттеу, оның тілдік табиғаты мен функционалды мәнін шетелдік және отандық тілшілерінің жетістіктерін ескере отырып ашу түркологияда өзекті мәселелерінің бірі болып табылады.

Сан категориясы – санның логикалық және концептуалды категориясын білдіру құралдарының бірі. Нақтырақ айтқанда, сан категориясы – оппозициялық қатардан тұратын нақты ұйымдастырылған жүйе: жекеше және көпше формалардың қатысымен бинарлық оппозиция түзеді. Санның корреляциялық формалары объективті әлемнің объектілері мен құбылыстарының сандық сипаттамаларын білдірудің негізгі грамматикалық функциясын орындайды. Сан ұғымы, осылайша, санның грамматикалық формаларын оппозицияға біріктірудің негізі болып табылады және ол аталған категорияның жалпы категориялық семантикалық белгісі ретінде әрекет етеді. Соңғы жылдары грамматикалық категорияларды функционалды-семантикалық аспектіде зерттеу біршама жолға қойылды. Көптік мағынаның берілу тәсілдерін функционалды грамматика тұрғысынан алғаш сөз еткен ғалым – А.Д.Данияров. Ғалым «Категория множественности в современном казахском языке» тақырыбындағы диссертациялық жұмысында лексика-семантикалық, синтетикалық, аналитика-семантикалық тәсілдерден бөлек, жұмсалымдық мағынасына қарай кейбір сөз таптары көптік мағынада қолданылатынын мысалдар арқылы дәйектейді [39].

Сан категориясын сан-мөлшер категориясы деп қолданған Л.М.Қабылдина мөлшер-өлшем мағыналы бірліктердің функционалды семантикалық өрісін талдайды [68].

Жалпы сан категориясы кез келген тілде белгілі бір лексика-семантикалық құралдар арқылы немесе тілдік бірліктер арқылы, я болмаса логикалық сипатта көрініс табады. Мұндай өзгешелік тілдік, нақтырақ айтқанда, ұлттық ерекшеліктеріне байланысты қалыптасқан. Дегенмен кейбір тілдерде (чжуан – Қытайдың Гуанш-Чжуан автономиялық аудандарындағы көпшілік халықтың тілі, кави – көне ява тілінің бір түрі) жекеше және көпше түрде қолданылмайтын зат есімдердің бар екендігі және олар сандық ұғымды білдіретін сөздермен тіркесіп ғана жекеше-көпше мағынаны білдіре алатындығы туралы айтылады [100]. Тіпті қазақ тілінде сан категориясының бар екендігіне күмән келтіретін де ғалымдар бар. Түркі тілдерін зерттеушілердің бірқатары (С.Д.Канцельсон, К.М.Любимов, В.Г.Гузев, Д.М.Насилов) түркі тілдерінде сан категориясы жоқ дегенді айтады. Л.Қабылдина бұл пікірге В.З.Панфиловтың көзқарасын дәлел ретінде келтіре отырып қарсы ой айтады. Яғни «сан-мөлшер категориясы (автордың қолданған термині) синтетикалық нөлдік форма арқылы, ал көптік түрі –лар (-лер, -дар, -дер, -тар, -тер) функциялық қосымшасы арқылы білдірілетін бір-біріне оппозиялық қатынас түзе алатын категория» [68,б. 33] деп көрсетеді. Ал енді кейбір тілдерде жекелік, көптік түрден басқа екілік, үштік, тіпті төрттік мазмұндағы ұғымдарды беретін сөздер кездеседі. Мұндай құбылыс нысанның санына ғана емес, түрлі типтегі тілдердің құрылымына да қатысты болса керек. Бұдан бөлек жиынтық көрсеткіштің көптік ұғыммен сәйкестігі де болу мүмкін. Себебі жиынтық мағына көптік ұғымның шеңберінде қарастырылатын категориялардың бірі саналады. Олай дейтін себебіміз, жиынтық мазмұн сан категориясы арқылы беріледі. Мұндағы өзгешелік – белгісіздіктен гөрі нақтылық, яғни санның дәл көрсеткішін білдіру. Мысалы, қазақ тіліндегі егіз, үшем, төртем сөздерін осы топқа жатқызуға болады. Әрине жиынтық мағына мен көптік мағынаны бір деп те айта алмаймыз.

Тіл білімінде жинақтық категориясы өз алдына жеке біршама еңбектерде қарастырылған. Ғалым Ә.Хасенов жинақтық категориясын сан категориясымен тығыз байланыста болатынын көрсеткен болатын [2,б. 445]. Ал А.Ысқақов зат есімдердің *жинақтық* мағыналы түрлерін *көптік мәнді* есімдер деп атаған. «Көптік мәнді есімдер затты жеке-даралап атамай, оның жиынын тобымен атап, атау тұлғада тұрып, өзі арқылы аталатын заттың біреуін емес, жиынын топтап атайды», – дейді [35,б. 141]. Сандық мағына түрлі формада (жекелік, жұптық, көптік, жиынтық, т.б.) көрінеді. Әрине жиынтық (жалпылық) мағына мен көптік мағына бір емес. Алайда жеке бір заттың өзін ғана емес, біртектес нәрселерді жинақтап атайтын сөздерден көптікті байқауға болады. Мысалы, мал сөзі тек белгілі бір малдың түрін емес, белгісіз көптік мәнге ие болып, жалпылама мағынада қолданылып тұр. Бұл жерде ескеретін тағы бір жайт – жеке тұрғандағы және контекстегі қолданысы. Жиынтық мағынадағы сөздер контекске байланысты кейде жекелікті де білдіріп жатады. Демек, сан категориясының табиғатын толық ашу үшін оны сипаттап жүйелеумен қоса, әрекет ету, жұмсалу механизмін де қарастыру керек. Анығырақ айтқанда, сандық ұғымды «мағынадан тұлғаға қарай» анықтау қажеттілігі байқалады. Бұл әдістен грамматикалық тұлғалардың сөйлеу әрекетімен байланыста, сөйлеушінің мақсатына қарай таңдалынып алынатынын байқауға болады [101]. Жұмсалымды грамматикада функционалды-семантикалық өріс болатынын ескерсек, сан категориясына қатысты тілдік бірліктерді функционалды-семантикалық өріс тұрғысынан қарастыру – сан категориясын жаңа қырынан тануға жол ашады. «Өріс дегеніміздің өзі әртүрлі тіл деңгейіне жататын, бірақ тек біркелкі қатынастарды, дұрысында, бірыңғай мағыналарды білдіретін тіл құралдарының жиынтығы» [68,б. 54]. Осыған орай Бондарко функционалды-сесмантикалық өрістің (ФСӨ) төмендегідей түрлерін көрсетеді:

1) акционалды(предикатты) негізді ФСӨ-лер:   
 а)  аспектуалды-темпоралды  қатынастарды  білдіретін  ФСӨ-лер жиынтығы: аспектуалдық, темпоралдық, таксис, шақтық локалдылық.    
 б)  модальдық  жҽне  қалып-күй  қатынасын  білдіретін  ФСӨ-лер жиынтығы:  модальдылық  өрістер  топтамасы;   
 в) акционалды-субъектілік және акционалды-объектілік   
қатынасты білдіретін ФСӨ-лер жиынтығы: персоналдылық, етіс т.б.;

2)  заттық  негізді  ФСӨ-лер: субъектілік/объектілік, белгілілік/белгісіздік);

3)  квалитативті/квантитативті  негізді  ФСӨ-лер: сан,  сапа, посессивтілік, компаративтілік;

4)  пысықтауыш  негізді  ФСӨ-лер: себептік,  мақсаттық, шарттылық,  
 локативтілік т.б. [101,б.  60].

Сан категориясы квалитативті/квантитативті негізді ФСӨ-ні құрауға негіз болғанымен, оған біртұтас  гомогенді   
 грамматикалық  формалар  жүйесі негіз бола алмайды, жұмыстың келесі бөлімінде көрсетілетіндей, морфологиялық қосымшалар,  лексикалық бірліктер,  синтаксистік құрылымдар да қатысады. Сондықтан да квалитативті/квантитативті  негізді  ФСӨ-ні көпнегізді өрістер тобына жатқызады.

Сан категориясын бірнеше өріске топтастырған ғалымдардың еңбектерінде зат есімдер өрістің ядросы ретінде талданады. Дүниенің тілдік бейнесін жасауда әмбебап категория ретінде танылатын сан категория өзара оппозиялық қатынас арқылы айқындалатын бірнеше микроөрістерді қамтиды (сурет 3).



Сурет 3 - Сан макроөрісінің микроөрістері

1. белгілілік/белгісіздік микроөрісі (*бес, өзім, жалғыз, т.б./-лар қосымшасы бұлбұлдар, әлдебір, т.б.)*
2. аз/көп микроөрісі (*бір шөкім, ат төбеліндей, т.б./ бірнешеу, топ-топ, т.б*
3. жалқы/жалпы микроөрісі (*мен, бір, Алматы, т.б./ халық, мал, т.б.*
4. нақтылық/жалпылық микроөрісі ( *екі, бүгін*, т.б. / *барлық, кітап*, т.б.
5. жекеше/көпше микроөрісі (*сен, қағаз, біреу, т.б. / сансыз, қалалар, төртем, т.б.)*
6. дискретті/дискретсіз микроөрісі (алма, студент, т.б./ (шаш, ұн, құм, т.б.
7. даралық/жиынтық (*қалам, ешкі, ай,* т.б. /*киім-кешек, үйір, топ*, т.б.
8. бөлшек/тұтастық микроөрісі *(жарты, бірнешеуі, жалғыз, т.б. /бүтін, толық, бүкіл, т.б.*

Белгілі бір мазмұнды жеткізуге қатысатын түрлі тіл деңгейіне жататын құралдардың жиынтығын өріс ұғымы құрайды. Дәстүрлі грамматикада бір-біріне байланыссыз қарастырылатын сандық мағынаны білдіретін тілдік бірліктер семантикалық функцияның ортақтығы негізінде оппозиция құрай отырып, бір өрістің аясына жинақталады. Мысалы, жоғарыда көрсетілген микроөрістердің бірі белгілілік/белгісіздік микроөрісі бір-бірімен нашар байланысқан, бір-бірінен оқшауланған компоненттері бар, орталық және шеткі аймақтары әлсіз бөлінген типтер қатарына енгізіліп, «аталған өріске ие сөздерге белгісіздік есімдіктерін (әлдекім, әрне, бірдеңе және т.т.), өзі байланысты сөзімен анықтауыштық қатынасқа түсетін әр текті сөздерді (осы, аталған, берілген, белгілі бір, жекелеген және т.б.) жатқызуға болады*. Бір* сан есімі де кейде белгісіздік мәнін береді, сондықтан оны да осы топқа жатқызуға болады. Мысалы: Баяғыда *бір* бай болыпты («Қазақ ертегілері»). *Бір* жерде кездесейік. Елді сағынғанда айтатын *бір* әнім бар еді, соны айтайын (О. Бөкеев) [99,б. 167].

Функционалды-семантикалық өрістерді зерттеу кезінде оның құрылымындағы негізгі және қосалқы компоненттерді анықтаумен қатар, оның басқа өрістермен тоғысу шеңбері, яғни астас келу, ерекшеліктері де қарастырылады.

Сан категориясы тілдің лексика-семантикалық қабаты мен сөзжасамдық, грамматикалық деңгейлерімен бірге жалпы философия мен логика, ұлт танымы мен психология сынды салаларды қамтитын әмбебап қатегория болып саналады. Тілдің лексика-семантикалық қабатында оның ядросы сандар болса, грамматикалық категория шеңберіндегі өзегі – жекеше-көпшелік оппозициясы. Жалпы түркі тілдеріндегі сан категориясы көп функционалды болып табылады, Лексика-семантикалық жүйеде сан категориясының шеткері аймағына саналмайтын сөздер, кейбір заттар мен құбылыстардың нақты сөйлеу жағдаятына сай сандық актуализациялануы; грамматикалық шеткері аймағын түзуде субъект мен предикаттардың көптігі, гетерогенділігі, зат есімдерде заттың аз-көптігі, сын есімде сапаның артық-кемдігін, қайталамалар мен қимылдың қарқындылығын, дүркінділігін білдіретін бірліктер енеді. Ал логикалық-философиялық аспект тұрғысынан оның инвариантты мәні мөлшер, салмақ, сыйымдылық, биіктік, тереңдік, ұзындық, қарқындылық, көлем, аудан, өлшем, биіктік, күш, жылдамдық және т. б. иерархиялық қалыптасқан семантикалық белгілерінде жүзеге асырылады.

Санның категориялық мәні көп орталықты өріс арқылы айқындалады, олардың ядросы сандар мен сандық сапаны айқын білдіретін тілдік амалдардан тұрса, шеткері аймағын сандық сапаға жанама болса да қатысы бар бірліктер құрайды. Мысалы:  - *Ана бейшара да шөп үзсін, тұсап жібере тұрыңдаршы! Жігіттердің біреуі қара атанның шығыр арқанын шешіп, тұрғызып, тұсап қоя берді. Төрт-бес жігіт қатарласып, қыл арқаннан ұстады. Құдықтың ішіне үңілсең, басың айналады - саңылауы жоқ қара түнек (Ә. Кекілбаев).*

Алғашқы сөйлем предикатындағы көптік жалғау *жібере тұру* қимылының көптігін білідіріп тұрған жоқ, оқиғаға қатысушы субъектілердің көптігін білідріп тұр. Логикалық жағынан қимылға бірнеше субъект қатысып тұр. Сондықтан синтаксис пен морфология грамматиканың салалары дегенімізбен, өріс түзуде олардың айырмашылықтары бар. Көптік жалғау морфологияда сан категориясының өзегі деп танығанымызбен, синтаксисте әрдайым ядро бола бермейді, жоғарыдағыда көрсеткеніміздей, бұл жерде сан категориясының өзегін түзуде субъектінің көптігі, дәлірек айтсақ, жақтау (персональдылық) функционалды-семантикалық өрісінің ядросы болып саналатын жіктік жалғаумен (екінші жақтың көпше түрі) байланысқа түсіп тұр. Дәл осы сөйлеу жағдаятында қимылды атқарушы субъект (*олар*) жасырын тұрса да, предикаттың сандық тұрғыда актуалдануы (*жібере тұрыңдаршы*) қимылдың бірнеше субъектіге бағытталғанын білдіріп тұр. Екінші сөйлемде қимылды атқарушы субъект жалпының ішіндегі жалқы (*жігіттердің біреуі*), ал предикат бірнеше әрекет тізбесінен тұрады, бірыңғай мүше арқылы берілген бірнеше әрекет (*атанның шығыр арқанын шешуі, тұрғызуы, тұсап қоя беруі*) бір ғана субъектіге тиесілі әрі бірінен соң бірі тізбектеле орындалған темпоралды жағдаятқа құрылған. Келесі сөйлемдегі болжалды сан есім (*төрт-бес жігі*т) анықтық/танықтық категориялық жағдаятымен байланысты болса, ортақ етіс (*қатарласып*) пен бірлікте атқарылған басқа да қимыл (*қыл арқаннан ұстауы*) акциональды-объектілік қатынастарды айқындайды. Соңғы құрмалас сөйлемдегі әр предикат екінші жақ жекеше тұлғада (персональдылық) тұрғанымен (*үңілсең, басың айналады*), логикалық жағынан ой ортақ, бірімен бірі байланысты бір мезгілде орындалатын таксистік жағдаят, ал сөйлемнің соңғы компоненті (*саңылауы жоқ қара түнек*) сын дəрежесі категориясына да қатысты, өйткені *қара түнек* тіркесі сапаның артықтықтығын, шамадан артық сапасын білдіріп тұр. Осылайша квалитативті/квантитативті негізді функционалды-семантикалық өрісі жақтау (персональдылық) функционалды-семантикалық өрісімен де, анықтық/танықтық, тиесілік (посессивтілік), аспектуалдылық, таксис өрістері мен сан-мөлшер, тіпті сын дəрежесі категориясымен де байланысты.

Қорытындылай келе айтарымыз, сан категориясының өріс теориясын зерттеу ғалымдардың қызығушылығын арттырмаса, кеміткен жоқ. Өріс теориясының мәні мен оның ғылыми мүмкіндіктері тіл білімінде біршама жолға қойылғанымен, түркі тілдері бойынша салыстыра зерттелген жұмыс жоқ. Болашақта жекелік/көптік мәнді микроөрістерді туыстас тілдер грамматикасы бойынша салыстыра зерттеу жоспарланып отыр.

**Бірінші тарау бойынша тұжырым**

Құрылымдық грамматикада грамматикалық категорияларды сөз таптары ыңғайында қарастыру көзделген. Бірақ қазіргі антропоөзектілік бағыттағы зерттеулер «жүйе ішінен шықпау» қағидатының шектеулі сипатын көрсетіп берді. Өйткені грамматикалық категория да тілдегі өзге де бірліктер секілді шындық пен таным құбылыстарының нәтижесінде түзіледі. Философиялық ойлаудың алғашқы формаларында түзілетін категориялар әлемімен тығыз байланыста туындайтындықтан және әр халықтың әлемді тану ерекшелігімен тікелей байланысты болғандықтан, сан категориясы көп қырлы, көп аспектілі категория болып саналады.

Көптік/сан категориясын анықтауға қатысты түркі тілдеріндегі зерттеулердің басым бөлігі оны зат есімнің көптік жалғауымен байланыстыра қараса, кейінгі зерттеулер бұл категорияны түзуші өзге де тілдік амалдарды көрсетеді. Сан категориясын түзетін тәсілдерге синтетикалық, лексика-семантикалық және аналитика-семантикалық тәсілдердің ішінде, сөз жоқ, синтетикалық тәсіл доминант сапаға ие. Бірақ ол тек көптік жалғауы арқылы ғана емес, көптік ұғым үстейтін жіктік, тәуелдік жалғауларымен де тікелей байланысты.

Сан категориясын түзуде сан есімдер, арнайы сандық сөздер-квантативтер, сөздердің қосарлануы, сөйлемнің бірыңғай мүшелері мен жалпылауыш сөздердің де қолданылуы артып келеді.

Сан категориясының жұмсалымдық-мағыналық өрісін ашуда жалқылық мен жалпылық, жиынтық пен даралық, жекелік пен көптік, аз-көп микроөрістері өз ішінде оппозициялық қатар түзе отырып, сан макроөрісін құрауға негіз болады.

**2 ДҮНИЕНІҢ ТІЛДІК БЕЙНЕСІНДЕГІ САН КАТЕГОРИЯСЫ**

**2.1 Сан категориясының логикалық-философиялық аспектісі**

Сан категориясы – адамзат өмірінің барлық кезеңімен бірге ақиқат дүниенің бірден бір тірегі ретінде әлемнің бейнесін тануға мүмкіндік беретін категория. Адам өмірге келген мезеттен бастап, дүниеден өткенге дейінгі аралық санмен белгіленіп, санмен өлшенеді. Сондықтан сандар дүниетаным құпиясы болып саналады. Сан атауы барлық тілде кездеседі десек, санның өнбойында сақталған жалпыадамзаттық дүниетаным сырлары тілге де енеді. Әлемнің тілдік бейнесі негізінен адамдар санасындағы әлемнің логикалық бейнесімен сәйкес келеді. Ал әлемнің кез келген ұлттық тілдік бейнесінің әмбебаптығы жалпыадамзаттық танымға негізделеді. Әлем бейнесі дүниенің біртұтас ғаламдық образы, ол адамның бүкіл рухани белсенділігінің нәтижесі болып табылады, адамның ғаламмен жасайтын барлық байланыстары барысында пайда болады [102].

Сан категориясы – бізді қоршаған әлемнің қасиеттерін білуге ұмтылу нәтижесінде пайда болған философиялық категориялардың бірі. Диалектиканың негізгі заңдары боп саналатын қарама-қарсылықтардың бірлігі мен күрес заңы, сандық және сапалық өзгерістердің өзара даму заңы, тіпті терістеуді терістеу заңының өзі де сан категориясымен байланысты. Когнитивті тұрғыдан алып қарасақ, квантитивтілік әр түрлі мазмұнды қамтитын көп қырлы функционалды-семантикалық категория: субъектілердің сандық өзектілігі, жинақылық, әмбебаптық, дискреттілік/дискретсіздік, белгілілік/белгісіздік – мазмұнды және формальды функциялардың тығыз байланысы мен олардың өзара әрекеттесу тәсілдері.

Әлемнің тілдік бейнесі мәселесін сөз еткенде, оны сипаттайтын категориялық, концептуалдық ұғымдарды ең әуелі философиялық аспектіде негіздемей, оның мәнін тереңнен түсіну мүмкін емес [43,б. 11].

Грек философиясының өзекті проблемасы болып саналған «сан категориясы» дүниені танып-білудің басты құралы болып табылды. Ертедегі грек ойшылдары санға қатысты мәселелерді шешуде мөлшер және сапа, белгілілік пен белгісіздік, шекті және шексіздік, аз бен көп ұғымдарын негізгі мәселелер етіп қойды. Бірақ аталған ұғымдардың байланысын диалектикалық заңдылық тұрғысынан мәнін ашып бере алмады. Олар «заттардың түпкі мәнін және гармониясын туғызушы – сан» [103] деп танып, сандық мәнді «бірлік-көптік» тіресімдік ұғымдарымен сәйкестендіреді және кеңістіктегі заттармен байланыста қарастырады. Сан антикалық натурфилософияда, бір жағынан, объектінің мәні ретінде, екінші жағынан – объект есебінің элементі ретінде, үшіншіден – объектілердің өзара әрекеттесуінің үйлесімділігі ретінде қарастырылады. Сан және сандық ұғымдар туралы сөз алғаш Пифогордың еңбектерінде кездеседі. Материяны формамен сәйкестендіріп, сандарды объектілер арасындағы пропорцияларды белгілеу үшін емес, объектілердің мәнін көрсету үшін алу Пифагор мектебінің негізгі идеяларының бірі болды. Оның ілімі бойынша, оннан жоғары барлық сандар тек алғашқы он санның қайталануы болып табылады. Барлық сандарды және сандардың барлық күшін қамтитын он саны – «аспандағы және жердегі өмірдің бастауы және билеушісі», мінсіз сан ретінде танылды. Пифагор барлық заттардың саны бар және барлық сандар арасында байланыс бар деп есептеді. Пифагоршылар үшін сандар нақты заттардың абстрактілі алмастырғыштары ғана емес, сонымен қатар кеңістіктің, энергияның немесе дыбыс тербелістерінің қасиеттерін көрсететін тірі заттар болып саналды [104]. Кейін Элейлік концепция өкілдері сан категориясын математиканың ғана зерттеу объектісі емес, философиялық категория ретінде қарастыру керектігін дәлелдейді және ең өзекті проблема уақыт пен кеңістік ұғымдарына талдау жасайды. Олардың пікірінше, сан заттық денеге, ал кеңістік үздіксіз, қимыл-қозғалысқа тән. Бұдан бөлек осы кезеңдегі тағы бір сұрақ сан категориясының шектілігі мен шексіздігі жөнінде болды. Платон сан шексіздік және шектілік ұғымдарынан туындайды деп есептеп, санға кіретін бірліктерді жай ғана санап қоймайды, сонымен бірге белгілі бір жолмен бір-біріне қатысты орналастырады, басқаша айтқанда, Платон әрбір санды белгілі бір құрылым ретінде түсінеді. Аристотель бұл пікірге қарсы шығады. Оның айтуынша, материяны санмен теңестіруге болмайды, себебі мұнда қозғалыс жоқ, «өзгеріс, қозғалыс болмаса, заттардың пайда болуы, жоқ болуы мүмкін емес» деп, «мөлшер», «сан», «шама» ұғымдарының аражігін ашып көрсетеді [105], [103].

Философияда идеалистік бағытты ұстанған Канттың диалектикалық тұжырымдарында «сан» ұғымы «жалпылық», «жекелік», «көптік» категорияларын құрайтыны, алайда дүниені тану адам санасы, сезу мүшелері арқылы, яғни суъектінің ақыл-ойынсыз ешбір сандық өлшем, мөлшер, уақыт пен кеңістік те болмайтыны айтылады [106].

Сан категориясы түркі халықтарының ұлттық дүниетанымында философиялық категория ретінде ауыз әдебиеті үлгілерінен (*ағайынды үш жігіт, үш баласының болуы, үш басты дәу, жеті басты айдаһар, қырық күн жол жүру, тоғыз қабат қорған,* т.б.) бастап, күнделікті тұрмыс-салтында (*үш рет айналу, жеті зат,* т.б.) көрініс тапқан. Шектілік-шексіздік, белгілілік-белгісіздік, бүтіндік-бөлшектік, жалғыздық-көптік, алғашқы-соңғы, тұрақтылық-тұрақсыздық, бір және бірден көп қарама-қарсылықтары мақал-мәтелдер мен нақыл сөздерде, фразеологизмдерде берік орын алған. Мысалы, бір санының өзі көптеген ұғымдармен ұштасып, күрделі категория жасай алды:

1. **Жалғыздық**. *Жалғыздық құдайға жарасқан*. *Жалғыздың үні шықпас, жаяудың шаңы шықпас* (ҚТФС). *Он эки пайгамбардан бир кудай улуу (қырғ.* ФСКЯ*), т.б.*
2. **Шектік**. *Мал - бір жұттық, батыр - бір оқтық, жер мәңгілік*, *мың асқанға бір тосқан, бәрін айтта бірін айт* (ҚТФС)*,* *битта тироқи бузоқ бутун подани булғатади (өзб*. КУРФС*), т.б.*
3. **Аздық**. *бір уыс, бір жұтым, бір буда, бір қарыс, бір шөкім, бір атым, бір асым ет, бір қайнауы кем, бір қайнатым шай, бір жапырақ нан, бір төбе, бір киер киім, біратар, біратым* (ҚТФС)*, бир дарак бакча эмес, бир таш дубал эмес, бир таш - тоо эмес, бир баш– эл эмес (қырғ.* ФСКЯ*), битта қалдирғоч келиши билан баҳор бўлмайди (өзб.* КУРФС*), т.б.*
4. **Белгісіздік**. *Бір кез, бір мезгіл, бір мезет, бірді бірге ұрып, бірдің кесірі мыңға,* *бірді айтып, бірге кетіп* (ҚТФС)*,*  *бир кун бўлмаса – бир кун (өзб.* КУРФС*), т.б.*
5. **Бүтіндік**. *Бір ауыз сөз, бір атаның балалары , бір оқпен екі қоян, бірсыдырғы, арпа ішінде бір бидай; бір аштықтықтың бір тоқтығы болады; бір де болса бірегей, бір жақсы қыз екі жаман ұлға татиды, бір жақсы сөз бітірер мың көңілдің жарасын, бір жұдырық, бір кісідей, бір жағадан бас, бір ауызды болу* (ҚТФС)*,*  *бирдиктүү эл-кебелбес аскадай, бирдиктүү болбой дөөлөттүү болбойт (қырғ.* ФСКЯ*), т.б.*
6. **Сапалық**. *Бір ернімен жер тіреп, бір ернімен көк тіреп, бір қосы он болу, бір ұрты май, бір ұрты қан, бір кісідей бар екен, бір борандық, бірбеткей, біртоға, бірқалыпты* (ҚТФС) *, бир аиаги кабрда (өзб.* КУРФС*), бир сөздүү адам (қырғ.* ФСКЯ*), т.б.*
7. **Дүркінділік**. *бір емес, екі емес, бір өліп, бір тірілді, бір қызарып, бір бозару, бір сүрініп, бір отырып, бір тұрып, бір жасап, екі жасап өсті, бір күліп, бір жылап* (ҚТФС)*, бир заилда, бир нафасда (дамда) (өзб.* КУРФС*), т.б.*
8. **Бірегейлік.** *Бір де болса, бірегей*, *мыңнан біреу, Тоғыз ұлым – бір төбе, Ертөстігім – бір төбе* (ҚТФС)*.* *Бир боғнинг меваси (өзб.* КУРФС*).*
9. **Алғашқылық.** *Бірінші әйел - шекер, екінші әйел – бекер* (ҚТФС)*, Беренче байлык – сәламәтлек (тат.* ТРС*), т.б.*

Дәл осылайша сандық бірліктердің әрқайсысына талдау жасауға болады (Қосымша 1-де берілген).

Байқап отырсақ, адамзат баласының сан категориясын мистикалық-философиялық тұрғыдан түсінуге, оның адам өміріндегі рөлін нақтылауға, діни негіздерін сан категориясы арқылы негіздеуге ерекше мән беруі кездейсоқ емес. Себебі адамзат баласы дүниенің сырын ашуға, тілін ұғынуға ерте кезден қызыққан. Әсіресе сандарға деген ықыласы ерекше болды. Өйткені сандарға деген қызығушылықты адам санасындағы Құдайға деген сенім, табынушылықпен қатар санға қасиет телуімен теңестіруге болады. Ғалам өмірінің циклдері туралы ілімді дамытқан және оны 25827 жыл деп көрсеткен ежелгі индустар, ежелгі египеттіктер, еврейлер, қытайлардың мифологиясы мен дінінде сан категориясы әрқашан маңызды рөл атқарған. Олардың сан және оның адам мен ғалам өміріндегі рөлі туралы идеяларын, ең алдымен, фольклорлық материалдарын ескере отырып талдау қызықты ғана емес, сонымен қатар өмір сүру заңдылықтарын анықтау тұрғысынан да маңызды. Өйткені бұл белгілі бір халықтың мәдениетінде ғана емес, тілдің өз құрылымында да сан категориясы мен ұғымының қалыптасуын бақылауға мүмкіндік береді. Мәселен, діни әдет-ғұрыптарға негізделген көне майя күнтізбесі күні бүгінге дейін әлемдегі ең дәл күнтізбе болып табылады.

Күнделікті өмірімізде қолданылатын сандар шамамен бұдан 1500 жыл бұрын Үндістанда пайда болған. Ежелгі Үнді жерінде цифр – «сунья», арабтарда «сифр» сөзімен түсіндіріледі, яғни «бос орын», «түк жоқ» деген мағынаны білдірген. Ғылым мен өнердің қайта өркендеген дәуірінде (ХV-ХVІ ғасырларда) математикалық еңбектер латын тілінен аударылып, «сифр» сөзі сол қалпы қалдырылған. Тек алғашқы әрпі ғана «ц» болып өзгертілген [107].

Антикалық дәуірдің алғашқы философиялық жүйелері дүниеге келген сәттен бастап сан және онымен байланысты барлық нәрсе ойшылдардың назарында болды. Атақты философ әрі математик Пифагор математиканың негізін салушы ретінде табиғаттағы барлық нәрсеге математика арқылы түсінік береді және оң бүтін сандарды құдай жаратқан, ал қалғандарын адамдар өздері ойлап тапқан деп ұғынады [108]. Ол өзінің философиялық ойларын сан категориясының сакрализациясына негіздеп, «әлемді сандар билейді» тұжырымдайды.

Сандарға тереңдік беру, қосымша мән үстеу Абай шығармаларында метафоралық сөз қолданыс түрінде беріледі. Абайдың адамды тану туралы ілімдері, әлеуметтік, рухани тұжырымдарында «тұлға» мәселесіне қатысты «единица» (бірлік) сөзі қолданылған.

«Единица – жақсысы,

Ерген елі бейне – нөл.

Единица нөлсіз-ақ,

Өз басыңдық болар сол.

Единица кеткенде,

Не болады өңкей нөл (Құнанбайұлы А. «*Сәулең болса кеудеңде»)*, - деген өлең жолдарында ақын сол кезде жұртқа таңсық «единица» сөзін қолдану арқылы тұлға мәселесіне назар аудартпақ болғаны анық. Мұндағы «единица» (бірлік) бастаушы, дара мағынасында, «нөл» - халық мазмұнында беріліп тұр. Көпті басқару, көшті түзеу үшін «единица-тұлға» қажет, онсыз халық-нөл ештеңе жасай алмайтынын айтады.

Байқап отырсақ, көне философия ілімі бойынша, сандарды құдай жаратқан, дүниедегі барлық заттар математикалық тұрғыдан қабылданып, түсіндіріледі. Гетенің сөзімен айтсақ, «Сандар әлемді басқармайды, бірақ қалай басқару керектігін үйретеді». Нақтырақ айтқанда, әлем санға құралған. Яғни болмыс философиясының негізінде математикалық элементтер жатыр, болмыстың негізі сан, осы сандардың ішкі тәртібінен және үйлесімінен әлем қалыптасады.

Математикалық мектептің негізін қалаушы грек ойшылдары ғаламдағы барлық нәрсені екі санатқа айырып, сандарды тақ және жұп ретінде бөліп, олардың арасында әртүрлі байланыстар құрды. Мысалы, тақ сандарды оң жаққа тиесілі деп, формасын төртбұрышпен байланыстырып, жақсылық, шектік, жарық, ер ұғымдарымен береді. Ал жұп сандарды шексіздік, белсенділік, өтірік, қараңғылық, әйел атауларымен бірлікте тік төртбұрыштың пішінімен түсіндіреді. Бұдан адамзаттың ойлау жүйесіндегі өзінің құрылымдық сипаттарына негізделген сандардың символдық мәнін байқауға болады. Қорыта келе, сандардың таңбалық құрылымы мен мазмұндық мәнінің тым тереңде, ерте дәуірлерден бастау алған деуге толық негіз бар. Демек, сан категориясы – әмбебап категория ретінде бірнеше ғылымның тоғысында, тарихи аспектіде, сандық символикаға негізделген ұлттық көзқарастар тұрғысынан, әлемнің тілдік бейнесі негізде талдауды қажет ететін категория.

**2.2 Сан категориясы – онтологиялық, гносеологиялық категория**

Бүгінгі күні тіл ғылымы антропоцентристік бағытта дамып келеді. Жаңа бағыттағы зерттеулердің дені тілді адам баласының өзін-өзі тануының құралы ретінде қарау принципіне сүйенеді. Бұған дейінгі лингвистикадағы басым бағыт – құрылымдық болса, қазіргі кезде бұл дәстүрден өзгеше дәстүр қалыптасты. Тілді тек өз ішіндегі құрылым ретінде емес, адамның ой-санасы, мұқтаждықтары, жаны мен тәнінің өзгерісіне қарай құбылып қана қоймай, дамуының жаңа кезеңдерінде тіпті адам тұлғасы мен танымын қалыптастыра алатын тірі жүйе ретінде қарастыру басшылыққа алынған. Сондықтан да қазіргі заман лингвистикасында екі ғылым шегінде дамыған әлеуметтік лингвистика, психолингвистика, этнолингвистика, лингвомәдениеттану, когнитивтік лингвистика сияқты тілтанымдық ғылымдар салалары қарқынды дамып келеді. Бұл – адам қоғамы мен олардың даму заңдылықтарын зерттейтін психология, когнитология, мәдениеттану, әлеуметтану сияқты ғылымдардың өз нысандарын танып білу үшін тілдің маңызды фактор екенін сезінудің көрінісі. Яғни адам баласының барлық әрекетін, оның болмысын тілсіз танып білу мүмкін емес.

Тіл қоғамдағы тарихи, әлеуметтік, мәдени, рухани өзгерістерінің айнасы іспетті. Осыған байланысты тілдік жүйенің құрылымдық бірліктері тек лингвистиканың ғана емес, этностану, әлеуметтану, елтану т.б. нысанына алынып отыр. Ендігі кезекте лингвистика ғылымы да өзінің зерттеу нысанын әлдеқайда кеңейте түсті. Тілдік жүйенің құрылымына тереңдеп барудың, ұлттық тілдің табиғатын шынайы танудың бір жолы – тілдік таңбаларды, оны құрайтын элементтерді, олардың мазмұндық жағы мен тұлғалық жағын тілдің өз заңдылықтары негізінде қарау болса, екінші жолы – оларды тілдік емес мәнділіктермен, яғни ақиқат өмір, ойлау, танымдық тұрғыда бір-бірімен тығыз байланыста қарау болмақ. Осы тұрғыдан алғанда сан категориясы тілдік бірліктер ақиқат өмірді, ойлау мен тілді ұштастыратын категория ретінде танылады. Табиғаттағы құбылыс, заттардың мөлшерін, бір-біріне мөлшерлік, көлемдік қатынасын игеру үрдісінде пайда болған сандық атаулар халықтың әлеуметтік өмірін, кәсібін, қоғамдық құрылысы мен тарихын көрсететін индикаторлар болып табылады. Сондықтан әрбір халықтың болмысын, дүниетанымдық ерекшеліктерін, жинақтаған білім жүйесін оның тіл құрылымынан іздеу керектігі еш дау туғызбайды.

Қоршаған дүниенің, күллі әлемнің сан алуан сырын ашуға, құпиясын ұғынуға ұмтылған әр ұлттың қол жеткізген асыл қазынасы – салт-дәстүрі, әдет-ғұрпы, тілі, діні, ұлттық ерекшеліктері. Қазақ халқы тым ерте заманнан бері өзіндік болмыс бітімімен, танымымен, материалдық құндылықтарымен ерекшеленеді. Осы ерекшеліктердің барлығы тіл әлемінде көрініс тапқан. Тіл – қоғамдағы рухани, әлеуметтік, тарихи, мәдени құндылықтардың айнасы. Сондықтан тіл ғылымы мұндай құнды дүниелердің мазмұнын ашу үшін когнитивтік тұрғыда кешенді түрде зерттеу жүргізу аса қажет.

Айналадағы заттардың санын дене мүшелерімен өлшеп бастаған адамзат баласы олардың кем-артық, аз-көп екенін санау арқылы ажыратқан. Демек, кез келген шамаға, мөлшерге, өлшемге қатысты бірліктер белгілі бір санның төңірегінде анықталған. Сол себептен сан категориясының доминантын сан есім деп тануға толық негіз бар.

Қоршаған ортадағы сан қилы құбылыстарды, заттардың көптүрлілігін, ол заттардың қайталанатынын, бір және бірден көп екендігін, бір заттың екінші заттан артық болғанын, көп вариантты арақатынастарын ашу мақсатында санау қалыптасқан. Адамның денесі дүниедегі алғашқы өлшеу құралы болғандығын дәлелдейтін мысалдар көп. Мысалы, сызғыш немесе бірнәрсенің ұзындығын, көлемін өлшеуге арналған өзге де құралдарды ойлап тапқанға дейін өз дене мүшелерін ұзындықты, биіктікті, қалыңдықты кейде көлем мен салмақ өлшемдерін анықтайтын өлшеуіш ретінде пайдаланған. Бұл туралы Л.А. Молчанова: «У славянских и неславянских народов широко известны две меры, связанные с пальцем: одна определяется шириной пальца руки, чаще всего большого при его основании, другая – длиной. Узнать, о какой именно мере идет речь, можно только по контексту или общему содержанию разговора, так как у восточнославянских народов обе меры называются одним термином – палец или прест. Длина пальца чаще всего употребляется в метафорических сравнениях» [109,c. 18] деп жазды. Өлшеудің ең үлкен өлшем мөлшері адамның денесінің ұзындығы болса, ең кіші өлшем мөлшері шаштың жуан және жіңішкелігімен есептелді. Мұндай өлшемдер кейіннен әр ұлттың өзіне тән ұлттық ерекшеліктерін танытатын тілдік бірліктерге (халықтық өлшем атаулары) айналды. Қоршаған ортадағы заттардың, нәрселердің ауқымын анықтау үшін пайдаланылған қол, шынтақ, бармақ, саусақ, табан, аяқ, т.б. дене мүшелері және аспан денелері, тұрмыстық заттар, т.б. өлшем атаулары белгілі бір сандық көрсеткіштік мағынаны білдіреді. Аздық пен көптік, жекелік пен жалпылық, даралық пен топтық, ұзындық пен қысқалық, алыс пен жақын сияқты өлшемдер белгілі бір санға негізделіп, сандық өлшемге сүйенгені анық. Осылайша, сандық, өлшемдік, мөлшерлік, межелік, сапалық секілді ұғымдар сипаты жағынан түрленіп, мағынасы жағынан дамып отырды. Демек, санмен өлшенетін, санмен ажыратылатын мұндай ұғымдарды ата-бабаларымыз басқа халықтар сияқты өзінің ментальдық таным-түсінігінше саралай білген. Сондықтан «сан» ұғымының аталған ұғымдардан басты айырмашылығын табу, байланысын, айырым белгілерін ажырату, нақты тілдік және категориялық белгілерді анықтау қажет. Мысалы:

1. Сан – мөлшер
2. Сан – шама, сапа
3. Сан – уақыт (мезгіл)
4. Сан – қашықтық, ұзындық, биіктік
5. Сан – салмақ
6. Сан – аумақ, көлем
7. Сан – жылдамдық, қозғалыс (іс-әрекет)
8. Сан – жас атаулары
9. Сан – ақша

**Сан – мөлшер**. Сан категориясы мен мөлшер категориясы бір-бірімен өте тығыз байланысты. Е.Маралбек «Мөлшер» ұғымына «болмыстағы заттар мен құбылыстардың заттық, сандық, сындық, қимыл-қозғалыс қасиеттерінен туындайтын түрліше деңгейден құрылған шамасы» деп анықтама беріп, оның тілдік жүйедегі логика-семантикалық құрылымын *өлшем (стандарт), ауқым (объем), меже, болжам, симметрия, тепе-теңдік, дәреже, деңгей, қарқын, параметр, шама, қалып (норма)* [43,б. 37] құрайды деп көрсетеді. Қазақ тілінің түсіндірме сөздігінде: «Мөлшер зат. Белгілі бір нәрсенің, заттың жалпы аумағын көрсететін шама, көлем. *Отыз күннің тілеймін мөлшер қылып шамасын (М.Әуезов). Жас мөлшері қырықтан әлі аспаған сияқты (Ж.Жұмақанов). Мастодонның (піл тектес айуан) бас сүйегінің ұзындығы екі метрге жуық, ені бір метрдей, салмағы 350 килограмм мөлшерінде (С.Мұқанов).* Өлшем зат. 1) Өлшеу бірлігі; мөлшер, шама. *Фермаларда сиырларға жем-шөп ғылым мен тәжірибе негізінде жасалған азықтық өлшем бойынша беріледі (С.Ғаблуллин) Күн тәулігіндегі бір секунд дегеніміз – жердің бір рет айналып шығуына кететін уақытты 86400-ге бөлгенде шығатын өлшем екен (К.Әбдіғапаров)*. 2) ауыс. Меже, шек. *Кешегі бүгінгіге өлшем емес деген осы да. Бүгінгі де ертеңге өлшем болмақ емес* (С.Ақтаев) [110,б. 237] деп анықтама берілген. Демек, мөлшер сан емес, сан арқылы көрінетін категория. Кез келген заттың, нәрсенің, құбылыстың өлшемі, ауқымы, межесі, болжамы, симметриясы, тепе-теңдік дәрежесі, қарқыны мен параметрі, нормасы белгілі немесе белгісіз санмен өлшенеді, яғни мөлшер сандық көрсеткішке сүйенеді. Сан жоқ жерде мөлшер де болмайды. Дүниедегі барлық заттың, құбылыстың мөлшері санмен белгілену арқылы ажыратылады.

**Сан – шама, сапа.** Шама – математикалық негізгі ұғымдардың бірі. Ол заттардың түрлі қалпына, күйіне байланысты туындайды. Яғни заттардың өзара сәйкес келуі немесе сәйкес келмеуі нәтижесінде түзіледі. Энциклопедиялық сөздікте: «1) Ұзындық, аудан, салмақ сияқты т.б. нақты ұғымдардың жалпылануы нәтижесінде *алғашқы шама (скаляр оң шама)* ұғымы пайда болды. Шаманың әрбір нақты тегі физикалық денелерді немесе басқа нысандарды салыстырудың белгілі бір әдісіне байланысты; 2) бағытталған шамаларды (мысалы, түзуде қарама-қарсы екі бағыты болатын кесінді, жылдамдық) қарастыру нәтижесінде *скаляр шаманың жалпы ұғымы* (нақты бір сан арқылы сипатталатын нысанды) пайда болады; 3) скаляр шамалар жалпылануы нәтижесінде *векторлық шамалар* алынды» [111, 432] деп анықтама берілген. Шама заттарды немесе құбылыстарды салыстыруға мүмкіндік береді. Шама тұрақты, сан өзгермелі, яғни ауыспалы болып келеді. Шама кейде малдың санын анықтауда жуықтық мәнде ұлттық сипатта жұмсалған. Мысалы, ежелгі қолбасшылар мен әскери жетекшілер өздерінің сарбаздарының санын, мәжені, шамасын анықтау үшін, қойдың құмалағын алып салып сол арқылы есептеген, өлшеудің, межелеудің тағы бір тәсілі – ұзын жіптерді түйіп, сол түйген түйін арқылы да қажетті нысандардың есебін, санын анықтап отырған [112,113].

О.Жұбаева сапа категориясының морфологиялық репрезентациясын сын есімнің шырай категорияларымен береді. «Шырай категориясы – тілде сан ұғымын репрезентациялайтын морфологиялық категориялардың бірі. Сол арқылы адамның сан мен сандық қатынастар туралы танымы көрінеді. Ол салыстыру негізінде көрініс тауып, зат белгілерінің ұқсастық-айырмашылығын сипаттайтын тілдік формалар арқылы беріледі» деп көрсетеді. Сондай-ақ салыстырмалы шырай тұлғалы етістіктердің қимыл мәнін білдіру ерекшеліктерін *қимыл-сын, мезгіл мәнді, мөлшер мәнді, кеңістік мәнді, сипат мәнді, заттың түр-түсіне қарай* сияқты бірнеше топқа бөліп көрсетеді [114]. Демек, белгінің көлемі, дәрежесі салыстырмалы түрде, басқа біртектес белгімен салыстыру негізінде, сатылық дәрежеде, басымдылық деңгейі арқылы көрінеді. Мысалы, ұзын, ұзынырақ, ұзындау, тым ұзын, ең ұзын. *Өзі ұзындау, өзі бейғамдау Әбзи деген бір жолдасымыз аңырып қаша алмай қалып еді, қуалай жонына шыбыртқы шып-шып етіп қалды.* (Ғабит Мүсірепов «Қос шалқар»).

Шама, сапа категориялары заттың көлеміне қатысты өлшеу, салыстыру арқылы анықталады, нақтырақ айтқанда, шама және сапа ұғымдары сан категориясының микроұғымына жатады. Шаманың, сапаның тілдегі формасы мен түрлері белгілі бір санның, өлшемнің, салыстыру дәрежесінің аясында туындайды, өмір сүреді. Сол себепті сан, шама, сапа ұғымдары өзара байланысты.

**Сан – уақыт (мезгіл).** Уақыт ұғымы тым ерте кезден-ақ таңның атысы мен батысы, күн мен түн, ай мен жыл, қыс пен жаз, күз бен көктем, секунд, минут, сағат, тәулік, апта сияқты уақыт өлшемдерін күнделікті тұрмыс-тіршілігінде өмірлік тәжірибесімен тығыз байланыста болжай алған. Қазақ тіліндегі тәулік кезеңдері атауларының сандық ұғымдармен қатысын зерттеген Л.Асқар [115] уақыт пен кеңістіктің бір-бірінен ажырамас біртұтас құбылыс екенін санға негіздей отырып дәлелдеген. Қ.Ғ. Аронов: «Халқымыз аспан денелеріне табынып қана қоймаған, олардың туып, батуын бақылай отырып, бұл құбылыстарды тұрмыс-тіршіліктің қажетіне жарата білген» деп уақытты белгілеудің аспан денелерімен байланысын ашып көрсетеді [116]. Жұлдызшылар әртүрлі амалдарды («өліара», «құсқанаты», «құралайдың салқыны» «ай арасы», «отамалы», «тобылғы жарған», «шілде», «үркер толғағы», «сүмбіленің суы», «теке бұрқыл», «бөрі сырғақ», «аласапран», «бес қонақ», «самарқандтың көк тасы», «қызыл жұмыртқа», «мизам шуақ», «таразының тууы», «сүмбіленің тууы», «қазанның қара дауылы», «қазанның қағу», «қарашаның қайтуы», «бозқыраудың амалы», «ақпан-дақпан», т.б.) аспан денелерінің қозғалысын бақылай отырып, есептеу арқылы анықтаған [117]. Бұдан бөлек, қой жайылымы, бие байлау, сиыр сауу, сүт пісіру, т.б. шаруашылық түрлерін белгілі бір уақытпен жүргізіп отырған. Айталық, сүт пісірім – 10-15 мин, шай қайнатым – 20-30 минут, бие сауым – 1,5-2 сағат, ет пісірім – 2-3 сағат, т.б. Уақыт мезгілдерінің жиіліктерін анықтауда, жіктеп, айыруда халық өлшемдері әр ұлттың ерекшелігіне қарай түрліше болып келеді. Мысалы, әзірбайжан халқында наурыз мейрамы төрт орта туралы түсінікпен байланысты айтылады. Олар: «Су Чершенба» («сәрсенбі суда»), «Одлу Чершенба» («сәрсенбі отта»), «Торпаг Чершенба» («сәрсенбі жерде») және «Ахыр Чершенба» («соңғы сәрсенбі»). Аптаның сәрсенбісін қасиетті санаған әзірбайжан халқы бірінші сәрсенбіде су жаңартылады, яғни су қозғала бастайды, екіншісінде от, үшіншісінде жер жаңарады деп сенген. Төртінші соңғы сәрсенбіде ағаштар бүршік жарып, көктем келеді деп есептеген. Ал құмықтарда 25 маусым жазғы күн тоқырауы деп аталып Аштада мерекесін тойлайды. Бұл мереке ауылшаруашылық күнтізбесімен байланысты болса керек. Татар халқы желтоқсанның 25 мен 5 қаңтар аралығында Нардуган деп аталатын мереке атап өтіледі. Тәңірлік сеніммен байланысты пайда болған бұл мереке күнге табыну мақсатында өткізілген. Онда ауыл үлкендері бір үйге жиналып, бір адам сайқымазақтың киімін киініп өңі-түсін өзгертіп келіп көпшілікке өнерін көрсететін болған.

Қазақ және түрік тілдеріндегі нумеративті сөз тіркестерін зерттеген О.С.Караджа бұл топқа кіретін сөздерді салмақ; сұйықтық; жер көлемі, ұзындық, биіктік және қашықтық; уақыт-мезгіл; құн-ақша; дүркіндік; дана; түрлі деп сегіз топқа бөліп, *бесін, екінді, сәске, таң, т.б.* сияқты сөздерді нумеративті сөздер емес, олар уақыт кезеңдерін білдіретін сөздер екенін айтады [87,б. 24-25]. Алайда аталған уақыт кезеңдері тәуліктің сандық есебінен құралатыны назарға алынбаған. Р.Т.Сабырханова Мәшһүр-Жүсіп Көпеев шығармаларында кездесетін метрология мен нумеративтердің дефиницасын ашып берген. Мысалы, он айшылық, он күндік, күншілік, айлық, қоналқалық сияқты халықтық өлшем бірліктерді нумеративтер деп атаса, тал түс, шаршы түс, тапа-тал түс, тайдай тал түс, ұлы бесін, кіші бесін, құлама бесін, екінді, намаздыгер т.б. сөздерді метрологиялық лексикаға жатқызады [118]. Демек, ертедегі адамдар қазіргі жиырма төрт сағатты күнделікті шаруашылықта кәсіппен үйлестіріп, *елең-алаң, құланиек, таң сәрі, құлқын сары, таң бозара, алакеуім, таң біліне, күн қызара, күн көтеріле, күн арқан бойы көтеріле, тал түс, шаңқай түс, талма түс, сәске түс, түс ауа, түс қайта, бесін, екінді, кеш, көлеңке басы ұзара, күн бата, ымырт , іңір, апақ-сапа, намаздыгер, ақшам (намазшам), ақшам жамырай, бейуақыт, қас қарая, түн қараңғысы, ай туа, жұлдыз сөне т.б* деп асқан дәлдікпен жіктеп, ажыратып бере алған. Яғни уақыттың қазіргі өлшемдері сағат, минут, секунд атаулары жоқ кезде әр түрлі құбылыс, іс-әрекеттің белгілі бір мезгілде басталуы уақыт өлшемі ретінде пайдаланылған. Осыдан қазақ тіліне мезгілдік мағыналарды білдіретін, тәулік мерзімдерін аңғартатын сандық мазмұндағы көп сөздер мен тіркестер пайда болған.

**Сан – қашықтық, ұзындық, биіктік**. Халықтың күнделікті тұрмыс-тіршілігінен арақашықтық өлшемдік мәнге ие номинативтер қалыптасқан: *ат шаптырым жер, тай шаптырым жер, бие бауындай жер, түйе көш жер, қозы көш жер, күндік жер, т.б.*Тіліміздегі мұндай тіркестер арасында əрі уақытты, əрі ұзындықты, əрі қашықтықты, əрі биіктікті білдіретін байырғы өлшем бірліктері бар. Мысалы, арқан бойы, тұсау бойы, найза бойы, шай қайнатым жер, бие сауым жер, ет пісірім жер, сүт пісірім жер, күндік жер, сəскелік жер, т.б. деген фазеологизмдерден өзгермелілік байқалады [117,б. 100]. Мұндай арақашықтықты білдіретін тілдік бірліктердің түпкі мазмұнында сандық көрсеткіш берілген. Мысалы, адым – 1 метр, таяқ тастам – 10-15 метр, әй дейтін жер – 100 метр, шақырым – 1 километр, иек асты, бір төбе астында – 4-5 километр, қозы көш – 5-6 километр, көз ұшында – 6-7 километр, т.б. Ұзындық, қашықтық мазмұндағы тілдік бірліктер кейде сан есіммен тіркесіп жасалады. «Әдетте, атшаптырым жер 40-50 километрлік қашыктықты көрсетеді. Тай шаптырым, құнан шаптырым. 10-20 километрге тура келеді. Ал атшаптырымның ең кашығы – Аламан бәйге. Ұзаққа жіберілетін мұндай бәйгелер көбінде 100 километр қашықтықтан жіберілетіндігі мәлім. Мұнан да ұзақ жолды қазақ «*атқа бір күндік жол», «10 күндік жол», «3 айлык жол..*.» деп айтады. «*Айшылық алыс жолдарды алты-ақ күнде басады»* дейтін халық жырлары да содан туса керек [119]. Бір сан есімімен тіркесіп келіп ұзындықты білдіретін *бір елі, бір сүйем, бір карыс (кере карыс), бір қадам, бір кұлаш,* т.б. сияқты тіркестер нақты сандық өлшемді білдірген. «Анықталатын заттар көбіне санмен тіркескенде ғана оның нумеративтігі айқындала түседі. Осы ерекшеліктеріне байланысты тұрақты тіркестерді екі түрге бөлген дұрыс: біріншісі-сан есімді тұрақты тіркестер, екіншісі-өлшемдік мағынадағы тұрақты тіркестер. Сан есімді тұрақты тіркестерге: мың асқанға бір тосқан, екі ықылым заман, биенің бір сауымы, бір атым насыбай. Өлшемдік мағынадағы тұрақты тіркестер: құнан шаптырым жер, таяқ тастам жер, қол созым жер, қарға адым жер, оқ бойы, қозы көш жер, сүт пісірімдей. Тұрақты тіркестер құрамында сан есім болмағанмен, мазмұны, мәні жағынан қашықтық, уақыт, көлем өлшемі сияқты сандық дәрежемен берілетін мағынаны білдіреді, яғни сандық ұғыммен пара-пар дәрежеде келеді. Олар сол тобымен сөйлем ішінде бөліп-жаруға келмейтін сөз тіркестерінің бір сыңары ретінде жұмсалады» [120,б. 116-117]. «Математикалық логикасы күшті дамыған қазақ халқы ертеден-ақ күн мен жер, ай мен жер, жұлдыз бен жер, планета арақашықтықтарын шексіз де шетсіз алыс бірліктерді көзбен көріп, түйсікпен сахарада жүріп-ақ өлшеген. Ой-қиялы алыс сағымдарға, биік аспан әлеміне, терең мұхиттар мен жер қабатына бойлаған, түйсік адам қабілетінің бар мүмкіншілігін халықтық өлшем бірлігіне әкеп түсірген» [121,б. 384]. Мұндай қашықтық атаулары бастапқыда қарапайым көрінгенімен, заттардың, құбылыстардың сыр-сипатын, түрлі ерекшеліктерін бір-бірімен салыстыруда математикалық өлшемге құралғандығын байқауға болады.

**Сан – салмақ.** Салмақ өлшемдерін білдіретін тіл бірліктері нумеративтердің құрамдас бөлігі болып табылады. Кез келген заттың салмақ өлшемін анықтауға деген қажеттілік тұрмыста екі затты салыстыру, сауда-саттықтың дамуымен байланысты пайда болса керек. Ауыз әдебиеті мұраларынан *батпан, пұт, қадақ, мысқал, бір мес қымыз* атауларын жиі кездестіруге болады: *ат басындай* тас шоқпар, әкемнен қалған күші мұның да сегіз *батпан* тартыпты [122]. Мұндағы батпан сөзі түркі тілдерінің барлығында əртүрлі фонетикалық варианттарда кездесетін салмақ өлшемі болып табылады. П.Хамдамов өз еңбегінде: «Нумеративы, обозначающие меру веса, по значению можно разделить на две группы: нумеративы, обозначающие конкретное количество (миллиграмм, грамм, килограмм, пуд, центнер, тонна), и нумеративы, обозначающие в разных местах различное количество (мисқол, пайса, қадоқ, чакса, ботмон, дахсер, чорак) деп көрсетеді [123,с. 15]. Бірінші топтағы нумеративтер халықаралық метрикалық жүйенің енуіне байланысты белгіленген нақты сандық көрсеткіші анықталған салмақ атаулары болып табылса, екінші топтағы нумеративтер халықтың тұрмыстық жағдайына деген қажеттілігінен туындаған.

**Сан – аумақ, көлем**. Халық ұғымында қалыптасқан *, тышқан інінің аузындай, от орнындай, үй орнындай, сырмақтай, есіктей, бір қора қойдың орнындай, жерошақтай, даладай, түймедей, шаңырақтай, оймақтай, түйенің шөншіктің аузындай, иненің жасуындай, тулақтай, аюдың апанындай,* т.б. аумақтық, көлемдік атаулар бар. *Ол маған, мен оған ұстаз, әрі дос болып едік. Енді аспан тулақтай, жер көрдей қуыстанып кетті*. (*Сағадат Ордашева «Кешірім періштесі»)*

Тілімізде қалыптасқан мұндай тіркестер белгілі бір аймақтың көлемінің үлкен немесе кіші екенінен ғана хабардар етіп қоймайды, сонымен қатар аумақтық межесін болжауға көмектеседі. Біркелкі белгілердің сандық я сапалық айырмашылықтарын, реңдік ерекшеліктерін, көлем-аумақтарының артық не кемдік дәрежелерін білдіруде шырай қосымшаларының қызметі ерекше [124]. Мұндай салыстыру туралы түсініктер адамның таным теориясымен байланысты болып келеді. Айталық, бала өмірінің алғашқы кезеңінде санау білмейді, ол барлық затты «үлкен», «кіші», «аз», «көп», «бірдей» сияқты сөздер арқылы қабылдайды. Мұндай сөздер сандық (аз-көп), сапалық (үлкен-кіші, бірдей-түрлі) мәнді білдіруде қолданылады. Л.С.Выготский сан ұғымын эмпирикалық деңгейде танудан осындай сөздер пайда болғанын айтады [125]. Яғни дүниені тану аз бен көпті, үлкен мен кішіні, артық пен кемді ажырату арқылы жүзеге асады.

**Сан – жылдамдық, қозғалыс (іс-әрекет**). Дүниедегі барлық заттар қимыл-қозғалыстан тұрады. Сан затқа тән десек, зат қозғалыста өмір сүреді. Демек, сан іс-әрекетпен де байланысты. Кез келген іс-қимылдың өту қарқыны, сандық сипаты болады. Мысалы, *Жауын сіркірей жөнелді. Шүріппені басып-басып жіберді.* Мұндағы іс-әрекеттің өту жылдамдығы мен қайталануы қимыл-қозғалыстың сандық мазмұндағы жұмсалымдық сипатын көрсетеді. Бұл туралы М.Жолшаева қимылдың өту сипаты (аспектуалдылық) «сан категориясының» аясында да берілетінін айтады. Нақтырақ айтқанда, сөзжасамдық формалар (-ла /-ле (-да /-де/, -та / -те); -қыла / -кіле, -ғыла / -гіле; -мала / -меле, -бала /-беле, -пала /-пеле) қимыл-әрекет өтуінің дүркіндік мағынасын [126], көсемше тұлғалардың қайталана қосарлануы (жұлқып-жұлқып), аналитикалық формалы етістіктердің қайталануы (сүйе беретін, сүйе беретін) қимылдың созылыңқылығын, сандық мағына жағынан көптікті білдіретінін айтады [126,б. 229-230].

Іс-әрекет немесе қозғалыстың қарқындық шамасы жылдам-баяу, қысқа-созылыңқы, бір және бірден көп (дүркінділік, ұдайылық, тоқтаусыздық), т.б. бинарлық оппозиция түрінде орындалады. Қозғалыстың мұндай күйі салыстырмалы түрде ортақ межеге қарап анықталады.

Семантикалық тұрғыда жеке тұрып та іс-әркеттің өту қарқынының сандық мазмұнын білдіретін тілдік бірліктер бар. Айталық, *көзді ашып жұмғанша, қас пен көздің арасында, бірді айтып бірге кету, бір емес, екі емес, бір өліп, бір тірілді, бір қызарып, бір бозару, бір сүрініп, бір отырып, бір тұрып, бір жасап, екі жасап өсті, бір күліп, бір жылап,* е*кі жеп биге шығу, екі қайтып келмейді, бір оқпен екі қоян алу, екі асау, екі айналып келу, бір сынғанда екі сыну, бір көрген біліс, екі көрген таныс, үш рет, үш қайнаса сорпасы қосылмайды, үш қайтара, түн ұйқысын төрт бөлу,* *тоғыз тұрып, тоқсан толғанды, т.б.* Қымылдың бір емес бірнеше мәрте қайталануы, үдемелігі, қарқыны, ұдайылығы арнайы сандық көрсеткіштермен берілмесе де, жұмсалымдық мәнінде көптік мазмұн сақталған.

**Сан – жас атаулары**. Адамның ең басты құндылығы – өмірі. Жас – адам өмірінің өлшемі. Жас адамның физиологиялық және психологиялық дамуының көрсеткіші болып табылады. Соған сай тәрбие беріп, ақыл-кеңес айтылып отырған. Сондықтан адамның жасына байланысты түрлі атаулар, салт-дәстүрлер қалыптасқан. Адамзаттың өмірі, жас кезеңдеріне деген қызығушылық ерте антикалық дәуірден басталған. Грек ойшылы, математик Пифогор адамның өмір сүру деңгейін 4 кезеңге бөлген. Ол үшін жыл мезгілдерін мысал ретінде алған. 20 жасқа дейінгі өмір – көктем, одан кейінгі 40 жасқа дейінгі аралық – жаз, 40 пен 60 жастың арасы – күз мезгілі, одан кейінгі кезеңді қысқа теңеген [127]. Шындығында, адамның жас күні көктем секілді, қарттық қыс секілді. Әр халықтың ұлттық ерекшелігіне сай жас ұғымы да түрліше болып келеді. Айталық, түркі халықтарында мүшел жас ұғымы қалыптасқан. Адамның өмір жасы тікелей санмен берілгендіктен, даму кезеңдері бойынша арнайы бөліктерді мүшелмен есептелген. Мысалы, бір мүшел (13 жас), екі мүшелі (25 жас), үш мүшелі (37 жас), төрт мүшелі (49 жас), т.с.с. Бұл кезеңдер адамзат баласы үшін қауіпті кезең деп ұғынып, мүшел жас жеткенде арнайы жөн-жорылғысын жасап отырған. Ал еуропалықтар үшін ересектік өмір 40 жастан басталса, [128], шығыс халықтарында жас адамдар мен қариялар өмірдің маңызды сатысынан өтуде деп, оларға ерекше құрметпен қарайды [129]. Қазақ халқында «бес жасқа дейін патшадай күт, он беске жасқа дейін құлыңдай жұмса, он бес жастан кейін құрдасыңдай сырлас» деген қанатты сөз бар. Қазақ тілінде жас ерекшелігіне байланысты қалыптасқан бірнеше атау бар. Мысалы, шақалақ, нәресте – 1 жасқа дейінгі кезең, бөпе, бөбек – 2 жасқа дейін, бүлдіршін – 3 басқа дейін, балдырған, балауса – 3-5 жас аралығы, ойын баласы, жеткіншек – 6-7 жас, ересек бала, жасөспірім – 13-15 жас, бозбала, бойжеткен – 16-19 жас, жігіт, қыз – 20-30 жас, дүр жігіт, аға, келіншек, еркек, әйел – 30-40 жас, ер түлегі, отағасы, әке, көке, ана, тәте – 40-50 жас, жігіт ағасы, сары кідір әйел – 50-60 жас, қарасақал, ата, кемпір, апа - 60-70 жас, ақсақал, ақбұрым, әже – 70-80 жас, ақ үрпек шал, ақ үрпек ана, қарт, қария – 80-90 жас, селкілдек шал, селкілдек кемпір – 90-100 жас, кейуана, баба – 100 жастан жоғары. Демек, адамның жасына қатысты айтылатын мұндай атаулардан кісінің өмір сүру жасын (санмен байланыста) анықтауға болатынын байқадық.

**Сан – ақша.** Адамзат баласы алыс-берісті, тауар айналымын жүзеге асыру барысында ақша пайда болды. Кез келген тауардың құны сандық көрсеткішпен белгіленді. Заттардың құны қажеттілікке қарай әр кезеңде, дәуірде өзгеріп отырады. Алғашқы кезде ақша орнына бағалы металдардан жасалған бұйымдар, заттар, дәнді дақылдар, мата түрлері, алқа, жануарлардың жүн терісі, мал жүрді. Ежелгі тайпалар алтын, күміс құймаларды пайдаланса, уақыт өте келе жазуы бар теңгелер айналымға енді. Қағаз ақша алғаш Қытайда пайда болып, кейін Еуропада қолданыла бастады. Ақша атауына қатысты арзан-қымбат ұғымдары қалыптасты. Соған қарай атаулары да түрліше болды: алтын, күміс, соқыр, жармақ, бақыр, ділді, динар, монета, жамбы, тайтұяқ, қойтұяқ, атантұяқ, тиын, сом, теңге, т.б.

*Баға ділдә беріп, сатып алдым* (Ақан сері «Құлагер»)

*Жамбы, тайтұяқ, қойтұяқ, атантұяқ аталатын алтын мен күмісті Рафаилов керуені қоржындап жияды* ( С. Мұқанов «Аққан жұлдыз»)

Аталған айырбас құралдарының өзіндік өлшем құны болды. Соған қарай қымбат, жоғары, бағалы, құнды, татымды, қолжетімді, арзан, төмен, т.б. сияқты микроұғымдар қалыптасып, сандық семантикасы анықталған.

Байқағанымыздай, сан категориясы – ұлттың ойлау жүйесі негізінде қалыптасқан танымдық категория. Сан ұлттық таным кеңістігінде философиялық, математикалық, тілдік, логикалық ұғымдарды бірдей қамтиды. Мөлшер, шама, уақыт, мезгіл, қашықтық, ұзындық, салмақ, жылдамдық, қозғалыс, жас атаулары, ақша ұғымдары сандық өлшеммен ажыратылады, яғни есепке негізделеді. Сол себепті аталған ұғымдарды сан категориясымен ұштастыра, бір тілтанымдық мақсатта, өзара сәйкестікте қарастырудың маңызы зор. Демек, мөлшердің, шаманың анықталған саны, уақыт пен мезгілдің межесі, қашықтық пен ұзындықтың өлшемі, салмақтың көлемі, жылдамдық пен қозғалыстың үдемелігі, жас пен ақшаның көрсеткіші белгілі бір сандық көрсеткішпен ажыратылады.

**2.3 Халық танымындағы сандардың символдық мәні**

Сандар халық дүниетанымынан хабар береді. Себебі сандардың сырын түсіну арқылы сол халықтың тұрмыс-тіршілігін, танымын, салт-дәстүрін білуге болады. Әр санның түбінде терең мазмұн, мән жатыр. Грек ғұламасы Пифагор бүкіл әлем саннан құралатынын және бастау алатынын атап көрсеткен болатын [130]. Жалпы сандар – адам баласының табиғаттың сырын түсінуге бағытталған іс-әрекетінің жемісі. Көне мифологиялық таным әр санның магиялық күші бар деп санаған. Ежелгі түсінік бойынша сандарда қасиет бар, оларды құдайлар әлемді билеу үшін қолданған деп сенген. Әйгілі дінтанушы Аннемари Шиммель сандарды заттарды бір-бірінен ажыратып танудың өлшемдік, шамалық көрсеткіші, қоршаған әлемді танып-білудің тілдік мазмұны деп білген. Ол өз еңбегінде сандардың мәдениаралық портретін діни (ислам, будда) және мифтік тұрғыда талдайды [131]. Бұдан бөлек ежелгі грек философиясында сандардың құпиясы туралы арифмология ғылымы пайда болады. (Арифмология – (греч., от arithmos - число, и logos - слово). Учение о таинственных свойствах чисел [132].

Жалпы әлем халқының материалдық мәдениетінде маңызды болып табылатын сан есімдерге әмбебаптық қасиет тән. Нақтырақ айтқанда, сандар – тек математикалық ұғым ғана емес, философиялық, діни, мәдени, танымдық, тілдік, астраномиялық, мифологиялық категория. Сандар кез келген ғылымның мазмұнына еніп, сол ғылым үшін қызмет етіп келеді. Сонымен бірге қай тілде болмасын ұлттың сандарға қасиет бергені байқалады.

Сандардың символдық мәні көне мифологиядан бастау алады. Бұл тұрғыдан ежелгі грек ойшылдары ерекше қызығушылық танытып, сандардың құпиясын зерттейтін нумерология ғылымын қалыптастырды.

Сан атауларына қасиет беру, оны киелі санау дәстүрі – көптеген халықтарда тым ертеден келе жатқан құбылыс. Себебі қасиетті сандар адамзаттық жалпы дүниетаным жүйесіне негізделген. Сакралдылық жұп та, тақ та сандарға тән. Жұп сандар қарама-қарсылық, сыңарлық, тұрақтылық мазмұнында қолданылады. Мысалы: ақ-қара, жұп санды бөлгенде қалдық қалмайды, төрт бұрыш т.б. Тақ және жұп сандарға байланысты түсінік те түрліше. Кейбір халықтарда тақ сандар жақсылықпен байланысты болса, ал кейбірі өлімге байланысты жек көрген. Сондықтан сан есімдерді таза сандық тұрғыдан ғана емес, танымдық сипаты тұрғысынан да зерттеудің маңызы зор. Санға байланысты ұғымдардың халық танымында алатын орны ерекше. Көптеген ғалымдар қасиетті сандардың әлем халықтарының этномәдени дүниетанымындағы ортақтығына талдаулар жасағанын ескерсек, сан есімдердің мәдениетаралық категория екенін аңғармау мүмкін емес. Мысалы, бір, үш, жеті сандары тек түркі халықтарында ғана емес, грек, қытай, үнді, араб, маньчжур, монғол халықтарының мәліметтерінде де кездеседі. Мұндай ортақтық тек тарихи мәдени ауыс түйістен туындаған болуы керек деген болжаммен бірге танымдық ортақтықтың бар екенін де білдіреді. Ғалым мәдениеттанушы О. Шпенглердің «Сан – әр мәдениеттің тереңінен жаралған» – деген тұжырымының да астарында үлкен тереңдік жатқаны анық [133].

Сан есімдердің қалыптасуы шынайы өмірмен, халықтың күнделікті тұрмыс тіршілігімен тікелей қатысты екенін ескерсек, соңғы жылдары сандарды түрлі қырынан зерттеу үрдісі байқалады. Соның ішінде киелі сандардың ортақтығы, этнолингвистикалық сипаты, лингвомәдени мәнділігі де қаралып келеді.

Сан есім жүйесін зерттеу нысанына арқау еткен Ә.Хасенов: «Түркі тілдеріндегі негізгі сөздік қорға жататын сан атаулары өмір шындығынан, конкретті заттан алынған. Әрине, бұл жалпы сандық ұғымдардың дамуы математика ғылымының дамуына байланысты, адамзат қажеттілігінен туды деген пікір ешбір қайшы келмейді, қайта оны толықтыра, растай түседі. Екіншіден, белгілі бір ұғымның, құбылыстың өткен тарихын қазіргімен салыстыра, қазіргі формаларын зерттей отырып ашуға, тануға болады,» - дейді [134].

Қандайда бір ортақ тіл иелерінің ұжымы бар жерде сан да бар. Себебі сандар қоршаған ортадағы заттар мен құбылыстардың бір-біріне қатысты мөлшер, көлемін анықтаудан туындап, адамның дүниені тануының бір құралына айналған. Қазіргі кезде сандар кез келген ғылымның мазмұнына еніп, сол ғылым үшін қызмет етіп келеді. Сонымен бірге қай тілде болмасын ұлттың сандарға қасиет бергені байқалады. Сан атауларына қасиет беру, оны киелі санау дәстүрі – көптеген халықтарда тым ертеден келе жатқан құбылыс. Мәселен, жапондықтарда бұл «сан туралы ілім» деп аталады. Бұл ілім бойынша сан атаулары планеталарға сәйкес келеді. Осы планетаға байланысты әр санның өзіндік ерекшелігі болады. Бір санына – Күн, екіге – Ай, үшке - Юпитер, төртке - Сатурн, беске – Меркурий, алтыға - Венера, жетіге – Уран, сегізге - Марс, тоғызға – Нептун телінген. Шумерлердің мифтік санасында сандар жалпы тақ сандар, сиқырлы сандар, магиялық сандар ретінде қалыптаса бастады. Осы деректер негізінде сандардың психолингвистикалық, логикалық аспектілері ескеріліп, тіл білімінде де ескіліктер тілдің танымдық қызметі тұрғысынан, тіл мен миф сабақтастығында қарастырыла бастады. Соның негізінде, мысалы, сандар арқылы адамның тағдырын да болжауға болатыны белгілі болды. Тіл қоғамдағы тарихи, әлеуметтік, мәдени, рухани өзгерістерінің айнасы іспетті. Осыған байланысты тілдік жүйенің құрылымдық бірліктері тек лингвистиканың ғана емес, этностану, әлеуметтану, елтану т.б. нысанына алынып отыр. Ендігі кезекте лингвистика ғылымы да өзінің зерттеу нысанын әлдеқайда кеңейте түсті.

Сан атаулары, семантикалық мәні туралы түркі тілдес халықтарда біршама салыстырмалы-тарихи зерттеулер жүргізілген. Мысалы, башқұрт тіліндегі сан атауларының сакралды, магиялық, символикалық мағыналарын арнайы зерттеген Р.Т.Муратова сан атауларына қатысты түркілік ортақтықты анықтаса [135], М.Абдрахманова түркімен тіліндегі сан атауларының символдық мәнін түркі тілдерімен салыстыра отырып зерделейді [136]. Ал сан атауларын салғастырмалы әдіспен зерттеген ғалымдардың еңбегінде екі немесе үш тілдегі сан ұғымдарының ортақтығы болатынын байқауға болады. Қазіргі француз, итальян, испан, португал тілдеріндегі сан атауларының фразеологизмдер құрамындағы мағынасы Д.И. Скоробутовтың [137], қазақ және ағылшын тілдеріндегі көптік категориясының ұқсастықтары мен айырмашылықтары, аударма жасаудағы ерекшеліктері Б. Мизамханның [138], қазақ және қытай тілдеріндегі нумерологиялық мәдениеттің ұлттық ерекшеліктері О.Р. Досымбекованың [139], түрік және орыс тілдеріндегі сандық ұғымдарының ортақ семантикасы С.А.Соколовтың [140] еңбектерінде қарастырылған.

Қазақ тіл білімінде сан атаулары І. Кеңесбаевтың, Ә. Хасеновтің, Т. Жанұзақовтың, Н. Уәлиұлының, Қ.Күркебаевтың, А. Елешеваның, Л.Асқардың, Қ. Дүсіпбаеваның, Е.Маралбектің, Л.Қабылдинаның, Ж.Курмамбаеваның зерттеулерінде түрлі қырынан қарастырылған. Айталық, І. Кеңесбаев, Ә. Хасенов, Н. Уәлиұлы морфологиялық категория ретінде, Қ.Күркебаев сан ұғымдарының халықтық өлшем атауларындағы мәдени мәнін [117], Л.Асқар сан ұғымдарының тәуліктік мәнін [115], Қ.Дүсіпбаева қазақ тілінде кездесетін сандарды жұп және тақ ұғымдарға бөліп қарастырады [141]. Р.Джельдыбаеваның еңбегінде сан ұғымдарының этномәдени мазмұны айқындалса [142], Қ.Жантаевтың зерттеулерінде адамның жас ерекшеліктеріндегі сан ұғымдарының ұлттық танымдағы мәдени мазмұны сөз етіледі [143]. Сан-мөлшер категориясының функционалдық-семантикалық өрісі туралы Л.Қабылдинаның диссертациялық жұмысында айтылса [65], Е.Маралбек мөлшер категориясына тарихи тұрғыда талдау жасайды [43].

Халық дүниетанымында ақиқат дүниені танудың бірден бір тірегі – сандар. Сандар бастапқыда сандық ерекшелігіне қарай адамзаттың танымында терең сақталып, кейіннен сиқырлы сандар ретінде семантикалық жағынан дамыған. Кейін философиялық, логикалық, психологиялық таным аясында басқа да мағыналарға жұмсалған.

Сан атаулары – өте көне заманнан келе жатқан сөздер, оларды барлық жазба ескерткіштерден кездестіруге болады. Сан есімдердің көнелігіне байланысты тілдегі барлық сан атауларының қалай жасалғаны анық көріне бермейді. Н.А.Баскаков «Сан есімдер – есімдерден бөлініп шыққан сөз табы, олар сын есім, үстеу сияқты белгі мағынасын білдіреді» [16,с. 225] – деп анықтама берген. Қазақ тілінде сан есімді зерттеген Ә.Хасенов осы пікірді қуаттай отырып: «Түркі тілдеріндегі сөздік қорға жататын сан атаулары өмір шындығымен, конкретті заттан алынған, яғни зат есімдерден шыққан. Әрине, бұл жалпы сандық ұғымдардың дамуы математика ғылымының дамуымен байланысты, адамзат қажеттігінен туады деген пікірге ешбір қайшы келмейді, қайта оны толықтыра, растай түседі. Екіншіден, белгілі бір құбылыстың өткен тарихын қазіргісімен салыстыра, оның қазіргі формаларын зерттей отырып ашуға, тануға болады дейтін қағиданы басшылыққа алсақ, қазіргі тілдік фактілерді жоққа шығармайды, қайта растайды» [134,б. 20] – дейді. А,Ысқақов «Сан есім – заттың сан мөлшерін, ретін, шамасын білдіретін лексика – грамматикалық сөз табы» – дейді [35,б. 193].

Сандар – адамзат өмірінің бір бөлігі. Сондықтан сандарды жалпы адамзат танымындағы әлем моделімен және дүниенің тұтас концептуалдық бейнесімен бірлікте қарастыру қажет-ақ. Ғасырлар бойы қалыптасқан мәдениеттің куәсі болған сандар халық дүниетанымынан хабар беріп ғана қоймай, сонымен қатар ерекше күшке ие. Себебі әр санның түбінде терең мазмұн, мән жатыр. Сандарға тән қасиетті тым ерте кезден-ақ аңғарған адамзат баласы оларда киелілік бар екенін өз тұрмыс-салтымен, дәстүрімен, наным-сенімімен дәлелдеп берген. Өз бастауын философиялық мекептерден алатын сандар тарихта барлық ұлттың мәдениетіне, дүниетанымына ықпал етіп келгені белгілі. Ұлт мәдениетінің қай-қайсысында болмасын сол ұлттың танымы, толық болмысы мен тұрмысының тілдік бейнесі сақталған. Белгілі бір ұлттың тарихы мен өткенінен, мәдениеті мен өркениетінен, таным-түсінігі мен салт-дәстүрінен хабар беретін тілдік бірліктердің, ұғымдық категориялардың бірі – сандар.

Табиғаттың сырын түсінуге бағытталған іс-әрекетінің нәтижесінде пайда болған сандар көне мифтік түсініктерде көрініс тапқан. Санда тылсым сыр, магиялық күш бар деп сенген алғашқы адамзат айналадағы заттардың артық-кемін, мөлшерін, шамасын, көлемін, салмағын, ұзындығын, қашықтығын анықтау үшін өлшем құралы ретінде сандарды ойлап тапты. Күнделікті ас пісірген ошағынан бастап, басындағы баспанасына дейін математикалық білімнен туған. Олар математика ғылымын аспанмен, табағатпен, шаруашылықпен, наным-сеніммен, салт-дәстүрмен тоғыстыра білген. Әр санға қасиет телу, символдық мән үстеу тым ертеден қалыптасқан. Дегенмен бізді қоршаған әлемде байқауға болатын сандық заңдылықтардың алуан түрлілігінің ішінде бірінші ондық сандарға және алғашқы жүздіктердің кейбіріне ғана ерекше мән берілді. Пифагор шәкірттері сандарды әртүрлі санаттарға бөліп, түрлі атаулар (қарапайым сандар, рационал сандар, иррационал сандар, жалғыз-тақ, қос-жұп, үшбұрыш және төртбұрыш) берген. Мәселен, жалғыз сандарды еркек, қос сандарды әйелдің символы ретінде танып, қос сандардың соңы жоқ, жалғыз сандардың соңы бар деп тұжырым жасайды. Бұл дегеніміз – бүкіл әлем жұп, бір-біріне қарама-қайшы заттардан құралады деген сөз.

Айналамыздағы барлық заттар саннан, сандардың үйлесімділігінен тұрады, барлық заттың өзегі, негізі себебі деп қарастырады. Пифогоршылардың пікірінше, сандар оппозициялық қатар құрайды: бір-көп, жалғыз-қос, оң-сол, шек-шексіздік, төрбұрыш-тіктөртбұрыш, түзу-қисық, әйел-еркек, жақсы-жаман, қимыл-тыныштық [144]. Расында, сандарсыз ешбір нәрсе түсіндіріле де, үйретіле де алынбайды, себебі барлық нәрсенің түптамыры сандарда жатыр, «барлық нәрсенің негізі – сан» [44,б. 10].

**«Бір» саны**. Ертедегі философиялық ілім бойынша сандар нүктелермен белгіленіп, жалғыз нүктеде бір, екі нүктеде екі, үш нүктеде үш және т.б. сияқты көрсетілген. Мысалы символдық мәні шексіздік пен теңдессіздікті білдіретін бір саны нүкте түрінде таңбаланып, Жаратушының, даналықтың белгісі, барлық материяның бастауы болып саналды [145]. Нүкте – Жаратушы, әлемнің бастауы. Бұл туралы Платон: «Егер сен оны айтқың не түсінгің келсе, одан басқа барлық нәрсені одан аластат» - деп жазған [146,с. 204]. Оның түсінігі бойынша, бір санының мағынасы ашылмаған, болмыс өзегі, ерекше жаратылыс.

Пифагор дәстүріндегі бірлік сан «ең аз мән», «табиғаты бойынша бөлінбейтін» және «барлық сандардың табиғи бастауы» қызметін атқарады. Бір саны «благородное число, Прародитель Богов и людей». Монада – начало числа, а число – совокупность монад [147,с. 45-46]. Түркі дүниетанымында да жалғыздық ұғымы Алла есімімен беріледі. *«Жаратқан жалғыз ием», «бір Аллаға сыйынып», «бір құдайдың ұрғаны», «бір құдайдан тілегенім», «бір құдай біледі», «бір Алла, өзің жар бола көр!», «бір Аллаға тәуекел!»* деген сияқты тіркестер бір санының шексіз құдірет, даралық, әлемнің иесі, бүкіл санның бастауы болатынын жеткізеді. Бүкіл әлемді жаратушы жалғыз Алла болса, бір саны жалғыз сөзімен мағыналас келуі – түсінікті жағдай. Бұдан өзге әліпбидің бірінші әрпі «Элифтің» сандық мәні 1-ге тең. Ол Жалғыз Алланың құпия сөзі [148,с. 113].

**«Екі» саны**. «Екі» саны – дуализм, екі нүкте, ер мен әйел, жұп пен тақ, бұл дүние мен арғы дүние, күн мен түн, бірлік пен көптік, ыстық пен суық, жарық пен қараңғы, жақсылық пен жамандықтың үйлесімділігі [149]. Мұндай бір-біріне қарама-қайшы құбылыстарды ежелгі философтар киелі деп қабылдады. Осыған ұқсас қарама-қарсылық қазақ фразеологизмдерінде көптеп кездеседі. Мәселен: екі дүние – діни ұғымда екі дүние бар деп есептеген. Бірі – тірліктегі кез, бұл – жалған дүние, екіншісі – адам өлгеннен кейінгі кез, бұл – шын дүние. Бұдан бөлек, е*кі оттың ортасында қалды, екі сөйледі, екі жүзді, екі ойлы болу, екі ұдайы, екі жақты, таяқтың екі ұшы, т.б.* тұрақты тіркестер қарама-қайшылық, тиянақсыздық, жұптық мәнде жұмсалады.Этногроф Ш. Уәлиханов зерттеулерінде екі санына қатысты біршама ойлар айтылған. Оның айтуынша, қазақ әйелінің шаш өрімі екеу болса, оның күйеуге шыққандығының белгісі. Ал жалғыз өрім – басы бостықты білдіреді деген. Бұл – санның салтқа сіңуі және қазақ халқының қыз баласымен тілдеспей-ақ, оның әлеуметтік жағдайынан хабардар болуы үшін жасалған дүние екенін айта кеткен абзал [150].

Түрік халқында екі саны Жаратушы мен жаратылыстың екі жақтылығын көрсетеді. Кеңістік пен уақыт жаратылыс әрекетімен пайда болады, яғни, күн мен түннің өзгеруінде, электр тогын тудыратын оң және теріс полюстерде көріне алады. Бұдан бөлек екі саны араб әліпбиіндегі «В» әрпінің сандық мәні ретінде жұмсалады [148,с. 113].

Қырғыз халқында бүкіл әлем екіліктен тұрады: күн мен ай, күн мен түн, өмір мен өлім, еркек пен әйел, жоғары мен төмен, жаз бен қыс, сол мен оң, плюс пен минус, суық пен ыстық, ақ пен қара, күн-түн, оң-теріс, статикалық-динамикалық, т.б. Мысалы, қырғыздардың мекені боз үй толығымен символдан құралған. Ол қырғыздардың дүниетанымын кодтайды. Бұл жерден ер жақ – төр жақ, әйел жағы – босаға. Боз үйдің он қанаты (оң қанаты), сол қанаты (сол қанаты) және ішкілігі (сөзбе-сөз ішкі дегенді білдіреді).

**«Үш саны».** Үш санының символы – үшбұрыш. Ежелгі түсінік бойынша адамзат үштіктен: су, топырақ, оттан жаралған. Нақтырақ айтқанда, адамның тәні топырақтан, жаны судан, рухы оттан жаратылған. Адамзаттың көбеюі де үштікпен байланысты. Олар: әке, ана, бала. Қырғыз халқында тұтастықтың толықтығы үштікпен анықталады. Мысалы, күйеу мен әйел әлі толыққанды отбасы бола алмайды, үшінші болып бала дүниеге келгенде ғана оларды толыққанды отбасы деп санайды [112,б. 1]. Мысалы, «Манас» жырында Манас батырды: «Асман менен жердің тіреучунөн бүткөндей» («Жер мен көктен туған») деп суреттейді. Мұндағы аспан – «жоғарғы әлем-әке», әке, жер – «төменгі әлем-ана», тируш (тірек, тірек) – «адам әлемі-бала».

Үш нүктеден құралған үшбұрышты үш саны туу заңдылығын білдіреді. Пифагоршылар барлық геометриялық пішіндерді үшбұрыштан шыққан деп дәлелдейді [151]. Түркі халықтарында да үш шектік сан болып саналады. Әр істі үш қайталау, үш мүмкіндік беру, заттардың санының үшеу болуы үш нүктенің үшбұрыш құрауымен байланысты болса керек. Математикалық дәлдікке құралған «ошақтың үш аяғы», «үш жүз», «үш ғайып», «үш арсыз», т.б сияқты ұғымдардағы үш саны беріктік, бірлік, шектік мағынасында жұмсалған. «Үш» саны хакас халқы үшін де жоғары қасиетке ие сандардың қатарына жатады. Мысалы, бала үш жасқа толғанға дейін тірілер мен өлілер әлемінің арасында болады. Себебі кез келген сәтте зұлым рухтар оны өз мекеніне әкетуі мүмкін деп есептеген. Сондықтан үш жасқа дейін баланың жанында әрқашан көптеген әшекейлер, пышық немесе қайшы, ойыншық садақ жүретін болған. Жаман күш иелері балаға қызықпас үшін жаңа туған нәрестеге ұнамсыз есім де берген. Бұдан бөлек, үш санына қатысты хакас дәстүрінде үш түсті ғана қолдану қалыптасқан. Олар ақ – ой тазалығы, қызыл – гүлдену мен күннің жылуы, көк – ғарышпен және ата-бабалармен байланыс [152].

Ұйғыр халқында да «үш» санының символдық мәні салт-дәстүрлерден, жөн-жоралғылардан анық байқалады. Мысалы, той рәсімдері 3 күн аталып өтіледі. Жас отбасын жамандықтан қорғайды деген сеніммен жаңадан үйленген жастар отты үш рет айналып өтеді. Өзге мұсылман халықтары сияқты қайтыс болған адамның үшін беру ұйғыр халқында да кездеседі. Бұл қайтыс болған адамның жаны үш күнге дейін кеудесінен шықпайды деген түсініктен туған болуы керек. Қазалы болған үйде үш күнге дейін ас дайындалмауы да үш санына қасиет телумен байланысты болса керек [153]. Түрік халқында балаға есім қою үш күннен соң сәбидің құлағына үш рет қайталаумен орындалады. Үйлену тойын үш күн өткізу (бірінші күн неке күнін тойлау, екінші, үшінші күн – сой салтанаты) де үштік сеніммен байланысты жасалады. Шор халқы да «үш» санын қасиетті санап, үш әлем бар деп есептейді. Олар: «Ұлхи гер» (Үлген жері) – аспан; «Орты гер» немесе «Быстың гер» - жердің үсті; «Айна гер» - жер асты әлемі, яғни және зұлым рухтар елі. Шор әйелдері үш қатар шыны моншақтан тұратын алға тағып, шашатарын екі өрім етіп өрген. Күйеуі бар әйелге 3-5-7 өрім етіп өруге рұқсат етілмеген [154].

**«Төрт» саны** – мәңгілік символы. Дүниенің төрт бұрышын төрт негізгі күш: ауа, от, топырақ, су ұстап тұрады [155]. Ал төрт күшті пәлсапа жүйесінде төрт түрлі элементтің жиынтығы құрайды. Олар адамдар әлемі, жануарлар әлемі, өсімдіктер әлемі, қазба байлықтар әлемі. Қазба байлықтарды бұл топқа қосу себебі ежелгі грек дүниетанымында табиғаттағы барлық нәрсенің жаны бар деп сенген.

«Төрт» саны әлемнің бірлігі мен тұтастығының және оның жеке материалдық және рухани көріністерінің символына сәйкес келеді. Кеңістіктің төрт жағы уақытпен сәйкестендіріледі: күн циклі (таңертең, түс, кеш, түн), үлкен уақыт шкаласы (жыл, ай, апта, күн), кіші уақыт шкаласы (тәулік, сағат, минут, секунд), жыл мезгілі (жаз, күз, қыс, көктем), адам өмірі (балалық, жастық, есею, кәрілік), адамзат тарихының төрт ғасыры (Алтын, Күміс, Қола, Темір).

Бұдан бөлек төрт саны тепе-теңдікті, беріктікті, әділеттілікті білдіреді. Дүниедегі заттар төртпен берілгенде, теңдік сақталады. Мысалы: адамның еңбектеуі, жануарларлың төрт аяқпен жүруі, заттардың төрт аяқпен тұруы, т.б. Тепе-теңдікті сақтау әділеттікке, тәртіпке алып келеді. Мұны қазақ халқында т*өрт аяғы тең, төрт құбыласы тең, төрт аяғы тең жорға, төрт тұрманы түгел сай, төрт көзі түгел* деп келтіреді. Бабаларымыз төрт саны тепе-теңдік, бүтіндік, төрт құбыласының түгендігі, төрт түлігінің сай болуы – шаңырақтың символдық мәнінде түсіндірген. Нақтырақ айтқанда, шаңырақтың күлдіреуіштерінің айқасуы (+ белгісімен) дүниенің төрт бөлігін білдіреді. Шаңырақтан түскен күн сәулесінің шуағы уақыттың көрсеткіші бола алған. Пішінінің күн секілді дөңгелек болуы жеті планетаның бірі күнмен арадағы байланысты білдірсе керек. Бабаларымыз қандай қиын заман болса да, шаңырағын жұртына тастамаған, киіз үйдің басқа бөліктері ескеріп ауыстырылса да, шаңырақты жаңартпаған және құрастырмай дайын күйінде алып жүрген. Бұл – бабаларымыздың шаңырақты қасиетті санап, кие тұтуының белгісі. Киіз үйдің әр бөлшегі көшпелі өмір салтына ыңғайлы етіп арнайы есеппен құралған. Мысалы, керегенің тор көздері математикалық дәлдікпен, наным-сеніммен ұштастыра жасалған. Бұл – астраномиялық біліммен байланыстырылады, яғни адам мен табиғаттың үндестігін көрсетеді. «Дүние кеңістігінің дәл ортасында тұрмыз деп түсінген көне түркілер өздерінің мекенін сары бояуға салыстырып, Көкбөрінің ұрпағымыз деп есептеген. Мұндай түсініктің белгілері бүгінгі таңда Түркия мемлекетінде тұратын түрік халқында да сақталған. Олар өздерін төрт теңіз, яғни төрт үлкен судың ортасында тұрмыз (шығысынды – Көк көл, оңтүстігінде – Қызыл теңіз, батысында – Егеймен қоса Ақ теңіз, солтүстігінде – Қара теңіз) деп, шығысына – көк, оңтүстігіне – қызыл, батысына – ақ, солтүстігіне – қара бояу символын береді. Ежелгі бабаларымыз дүниенің төрт бұрышын осылай таныған [156], [150].

Мифтерге сүйенсек, алғашқы адамдар айдың төрт фазасын (ай, өсу, толық ай және азаю) бақылап, күннің орны мен қозғалысымен төрт негізгі бағыт пен төрт нүктені анықтаған [131]. Ертеде түркілер дүниені төртбұрыш деп есептеген [157].

Төрт – шаршы мен тұрақты әлемнің саны. Төрт аспекті, төрт элемент - төрт санының осы реттелген күшінің ең танымал мысалдары. Діни түсінік бойынша төрт періште бар, жаназада кем дегенде төрт тәкбір айтылады. Ислам дінінде ер адамдар ең көбі төрт әйел алуы керек деп жарияланады. Азғындық қылмысын анықтау үшін төрт куәгер қажет. Археологиялық зерттеулерде қалалар мен ғимараттардың шаршы пішінді құрылысы космологиялық үлгі бойынша салынғаны анықталған [148].

Ескі түрік танымында жылдың соңғы төрт сәрсенбісі мүбәрәк болып есептеліп, төрт сәрсенбінің әрқайсысында табиғаттың төрт элементінің (су, от, ауа, жер) бірі ) “cemre”-ге түсетіні туралы сенім қалыптасқан [158].

Якут эпосында төрт (түөрт) саны кеңістіктің үйлесімділігі, реттілігі, пропорционалдығы туралы ойлардың мазмұнын білдіреді. Мысалы, кеңістікті көлденең бөлумен байланыстырылып, тұрақтылық логикалық ұғымының сакрализация болады [189]. Тürt (төрт) концепциясы құрылымының моделі — Türeҥneebet törut törde, «Бастаудың тұрақты себебі» дегенді білдіреді.

Қырғыз мәдениетінде 4 саны бас киімнің (тақия) төрт жағы мен мидың төрт бөлігімен байланыстырылады. Қырғыз боз үйінің ер, эпчи, төр, ұлаға бөліктері төрт санына сәйкестендіріліп, түндік сызықтарының қиылысында орталықтандырылады [122,б. 1].

«Бес» саны. Орталықтандырудың екі түрі бар: материалдық және рухани. Материалды орталықтандыру төменгі деңгейде орын алады – бұл нүкте (орталық). Ер, епші, төр, ұлаға және олардың түзулерінің қиылысындағы нүктелер. Бұл орталықтандыруды материалдық-көлденең деп атауға болады. Жоғарғы деңгейде орталықтандыру бар, бұл – тундук

«Бес» саны ертедегі философиялық түсінік бойынша адамның басы, екі қолы, екі аяғы бес жұлдызды құрады. Бес саусағы, бес сезім мүшесі (есіту, иіскеу, дәм сезу, ұстау, көру) бар. Қазақ тіліндегі *бес саусағындай білу* тұрақты тіркесінің түп төркіні осы түсініктен шыққан болса керек. Қырғыз мәдениетінде де «бес» саны саусақтардың санын көрсетеді: беш кол тең эмес, беш кол оозго батпайт, беш колду оозго салса береке кетет, беш колдун кайсысын тиштесең, окшош ооруйт, т.б. [159]. Дүниенің төрт бұрышын ұстап тұрған төрт негізгі күш ауа, от, топырақ, суды бесінші болып әлем бесбұрышты жұлдызға біріктіріп, адамның өмір сүретін кеңістігін жасайды, яғни өмірдің символы ретінде танылады [131,б. 66]. Өмірде жолы болған, бақытты адамды *«жұлдызы жарық», «жұлдызы жанған»* деп айтудағы түпкі мақсат осы бес санының (бес жұлдыз) сокралды дүниетаныммен байланысты деп тұжырым жасауға болады. Көптеген халықтар үшін «бес» неке, махаббат, бірлік санын білдіреді [159].

Татар халқында «бес» саны ежелден ерекше саналған. Татарстан Республикасында бес сөзімен жасалатын туынды атаулар, елдімекендер, ұлттық тағамдар мен дәстүрлер бар. Мысалы: Беш-Терек, Беш-Балык (жер атаулары), бешбармак (тағам атауы), бешик (зат атауы), т.б. Татарлар арасында ең көп тараған дін ислам діні болғандықтан, «бес» санының символдық мәні дінмен тығыз байланыста айтылады. Айталық, исламда бес – қорғаушының саны, тектілердің саны. Исламның бес парызына діндар мұсылмандар үшін парыз болатын 5 заң кіреді: қасиетті сенім, бес уақыт намаз (намаз), ораза, мұқтаждарға садақа (зекет) және Меккеге қажылық (қажылық). Сонымен қатар, аптаның бесінші күнін (жұма) қасиетті деп санайды, жұма күні мешітке бірге намаз оқуға бару әдетке айналған. Татар астрологиясында «бес» саны сәттілік дегенді білдіреді. Бұл күн жүйесіндегі ең кішкентай және ең қозғалмалы планета – Меркурий планетасына 5 саны сәйкес келетіндіктен болса керек.

Кеңестік білім беру жүйесінде «бестік» баға үздік оқушылар қойылған. Бұл ең жақсы дегенді білдіреді.

**«Алты» саны**. Екі үштің қосындысынан шығатын алты саны геометрияда бір-біріне кірген екі қос қабырғалы үшбұрыштан алтыбұрышты құрайды [160]. Үшбұрыштың жоғарыға қараған жағы құдайды, төменге бағытталған ұшы жер асты әлемін білдіреді. Бұл екі әлемдегі қарама-қарсылықтың, екі күштің айқасын, қараңғы мен жарықтың күресін бейнелейді. Бұдан бөлек алты саны уақыттың символы ретінде саналған.

Ежелгі заманда адамдар жердің күнді айналуын шеңбер тәрізді етіп сызып, оны алтыға бөлген: жыл, ай, күн, сағат, минут, секунд. Тіліміздегі *алты айлық жол, алты ай баққан арықты, бір күн ұрынған өлтірер, алты қырдың ар жағы* сияқты даяр күйінде қолданылатын тіркестер алты санының уақыт ұғымымен байланысын дәлелдейді.

Әлемдік мәдениеттегі «алты» саны тепе-теңдікті, үйлесімділікті білдіреді, ал христиандықта бұл теріс коннотацияға ие [161].

**«Жеті» саны**. «Жеті» санының әлем халықтары үшін маңызы зор. «Жеті» саны – әлем халықтарында өзінің символдық мәнімен, киелі мағынасымен ұлттық ұғымға орныққан сан. Мысалы, моңғол тілінде жеті санының символдық мәніне айналған «жолоон бурхан (жеті қарақшы), давхцак, давхардак (жеті қабат), долоон үл (жеті ата)» сияқты тіркестер моңғол халқының дүниетанымындағы жеті санының киелі сипатын дәлелдейді [162]. Дәл осындай мазмұнда жетіқарақшы (аспан жұлдызы), жеті қабат (көк аспан), жеті ата (әке, бала, немере, шөбере, шөпшек, немене, туажат) ұғымдары қазақ халқында да «жеті» санының қасиетін көрсетеді. Ал гректер «жеті» санын кие тұтып, Ніл өзенінің бірнеше тармағы болса да жеті тармағы бар деп санаған. Ал жапондықтар «жеті саны жақсылық әкеледі» деп сенген. Грек ойшылдары жеті қат аспан, аптадаға жеті күн, жеті планета, бойдағы жеті сүйектің болуын жеті санының қасиетімен байланыстырған. Пифогоршылар Египеттегі пирамидалардың салынуын төрт бұрыш үстіндегі үш бұрыштардың құралуымен түсіндіреді. Олар музыкадағы жеті нотаны жеті планетамен сәйкес келетінін, сол арқылы әуен шығатынын айтады [163]. Ертедегі адамдар әрбір планетаның бір аспан қабатында орналасқандығына сенетін, осыған орай «жеті қабат аспан» ұғымы қалыптасқан. Бабаларымыздың жеті шелпек пісіруі де осы жет қабат аспандағы жеті планетаның санымен байланысты болса керек. Одан бөлек, жеті санына қасиет телу жеті қазына, жеті ата, жеті күлше, жеті өлшеу сияқты тұрақты тіркестерден де орын алған.

«Жеті» саны Анадолыда және барлық түрік тайпаларында киелі саналған. Алтай түркілерінің айтуы бойынша, айдың тұтылуы «жеті басты алыптың» кесірінен орын алған. Құран жеті әріптен түскен [164]. Алтайдың жаратылыс эпосы бойынша Алла тағала жерден «тоғыз бұтақты» ағаш жасап, әр бұтақтың астынан адам жаратты. Бұлар тоғыз адам түрінің ата-бабалары болды. Бұл тоғыз адамды «тоғыз ата» дейді. Алтай түркілеріндегі бақсылардың иығында тоғыз садақ пен жебе таңбасы бар [165]. Қырғыздар үшін жеті атаға жету маңызды, яғни аты-жөні мен хронологиялық тәртібін ғана емес, олардың кім, не болғанын білу маңызды.

**«Сегіз» саны**. Философиялық ілімде сегіз жеті қабат аспанның жоғарғысы тәңірдің қабаты саналған, яғни мінсіздік белгісі. Ислам дінінде ол жұмақтың мекені саналып, *сегіз бейіш (жұмақ, ұжмақ, ұшпак*) діни және мифологиялық түсініктерді бейнелейді. Ал христиандар аспанның тағын сегіз періште тасиды деп сенген [131,с. 168]. Философтар «сегіз» санын екі жұптың қосындысы, шексіздіктің символы мағынасында көрсетеді. «Күллі әлем» деген мағынада қолданылатын сегіз қиыр шартарап фраземасы чуваштарда «сегіз қырлы ғалам» деп беріледі. 8 саны – сегіздер, яғни екі төрт, екі шаршы, геометриялық пішінде толықтыққа, шеңберге жақын. Сондықтан сегіз саны шексіздік ретінде қабылданады.

**«Тоғыз» саны** – аяқталу белгісі, кез келген нәрсенің нүктесі іспетті. Олай болу себебін тақ сандардың соңы мен үштің үштігімен түсіндіреді. Грек философтары тоғыз санын кемелдікке жету деп береді. Кез келген дүниенің шеті, шарықтау шегі болады, одан кейін жаңа бастаулар дүниеге келеді. Қазақ халқында да әр нәрсенің шекті көрсеткіші, шарықтау нүктесі тоғыз санымен беріледі. Мысалы: тоғыз қабат торқа сыйлау, тоғыз айып тартты, тоғыз жолдың торабы, екі тоғыз, үш тоғыз беру, т.б. Ал қырғыз халқында «Тоғызақ» деп аталатын дәстүр бар. Ертедегі сенім бойынша ата-анасы баласын жаман көзден сақтау үшін сатып алуы керек. Оның төлемі 9 бас ірі қарадан тұруы керек. Қырғыз тілінде «тоголоктогуз» деген ерекше сөз қолданыс бар, ол: «барлығы біреуіне дейін»; «барлығы түгелдей»; «барлығы қанша болса да» (жануарларға қатысты). Бұл – қырғыз тілінің ерекшелігі, яғни бұл тілде тоғыз сөзі бүкіл сандар ұғымының бірліктерден бастап, ондаған, жүздеген немесе мыңдаған деген ұғымдарды да білдіретінін байқадық. Мұндай этнонимдер көне түркі ескерткіштерінде де кездеседі: «токузогуз» – Тоныкөкте, «токуз татар» – Білге қағанында айтылған. Күлтегінде – «токузерсен» деп аталады. «Тоғыз» санымен қатысты ұйғырлар Яглакар (Иологэ) руы бастаған тоғыз руға бөлінеді. Бұғы жануарын қолға ұстауға үйреткен якут халқында бүғының санын анықтауда тоғыз санымен шектелген. Мысалы, екі тоғыз, үш тоғыз, т.б. деп санаған. Дәл осыған ұқсас қазақ халқында да жүз санымен байланысты қалыптасқан санау түрі кездеседі. «Ертедегі қазақтардың малы көп байлары өздерінің түйесінің санынан шатаспау үшін, әрбір жүзінші түйенің көзін ойып алып отырған. Сол көзі ойылған соқыр түйе арқылы жүз түйенің санын анықтайтын болған. Яғни, осындағы «соқыр» атауы өзінің ауыспалы мағынасында «жүз» деген сөздің сандық, өлшемдік мағынасын білдіріп тұр» [112,с. 131]. Ал эскимостар иттерін санамаған, олардың санын аттарымен есте сақтаған, яғни бәрінің атын жатқа білген.

Санау жүйесі, сандық ұғымдарды ойлап табу адамзат баласы үшін күрделі абстрактілі түсінікті қажет ететін болғандықтан, алғашқы есептік сандар өте қарапайым болған және санаудың түрліше әдістері қолданылған. Мысалы, Орхон-Енисей жазбаларында оннан кейінгі санау жүйесінде әуелі ондықтан кейінгі тұрған бірлік, сосын ондықтан кейінгі ондық сан айтылады. 45 – бес елу, 36 – алты қырық, т.б. Санаудың мұндай түрі түркі тілдері бойынша тек сары ұйғыр тілінде 11 мен 31 аралығындағы құрама сандарды білдіруде ғана сақталған. 31-ден ары қарай қазіргі түркі тілдерінің бәрінде ортақ санау жүйесі қалыптасқан. Ал көне түркі тілінде ондықтар артуқ сөзінің тіркесуімен жасалған. Анығырақ айтқанда, алдымен ондықты білдіретін сөз, сосын артуқ сөзі тіркеседі, соңында бірлік сан жалғанады. Мысалы: 31 – отуз артуқ бір, 57 – елу артық жеті, т.б.

**«Он» саны**. Нөл мен бір сандарының тіркесуімен жазылатын 10 саны жоқ+жалғыздық үйлесімі мағынасында жүреді. Көне грек ойшылы Аристотельдің пікірінше, «он» саны – макрокосмостың сан ретіндегі символы [144,с. 29]. Бұл деген дүниедегі барлық заттардың, жаратылыстың макрокосмоста үлкен бір үйлесімділік ішінде жаңадан қосылатындығын, бүтінделетінін білдіреді.

Он – Пифагоршылар заманынан бері кемелдік пен толықтық саны. Арабтар мен мұсылмандар ондық жүйені қолданған. Аңыздарға сүйенсек, Пайғамбар сүйікті он сахабасымен кемелдікке жеткен. Ал түрік халқында он саны Османлылардың оныншы сұлтаны болған Сүлейменнің Х ғасырдың басында дүниеге келуі және он ұлы болуы, он елді бағындырғанымен байланысты айтылады [148].

Адамның екі қол саусақтарының санының да он болуы, он санының бүтіндік пен мінсіздік белгісі екенін білдіреді. Бұдан шығатын қорытынды, алғашқы ондық сандар дүниені танудың құралы, сол танымды жинақтаушы таңба, сол жиналған ақпаратты реттеп, ұрпақтан-ұрпаққа жеткізетін дайын білімнің кілті болмақ.

Алғашқы ондықтан басқа да символдық мәнге ие, киелі саналатын сандар бар. Мысалы, қайтыс болған адамның қырқын беру, баланы қырқынан шығару сияқты дәстүрлер түркі халықтарының барлығында кездеседі. 40 санымен қатысты гагауыз халқында өлгендерді еске алу үшін 40 тоқаш пісіру, жас келін 40 күнге дейін анасының үйінде шашын жуу сияқты сенімдер бар. Ал балқарларда марқұмды 52 күн, алты ай, бір жылда еске алу ғұрпы сақталған. Құмықтар 21 санын қасиетті санайды. Чуваштарда 13 санымен байланысты жас жұбайларды қамшымен ұру деп аталатын дәстүр бар. Үйлену тойынан кейін, ерлі-зайыптылар үйге кіре бергенде, оларды табалдырыққа жетпес бұрын, есік алдында, ата-аналарының алдында тізе бүгіп отырып, ұлдын әке-шешесі жас-жұбайыларды қамшымен ұратын болған, дәлірек айтсақ, ұрғанға ұқсастырды. Қамшымен ұру 13 рет қайталанған. Бұл рәсім жас жұбайларға үлкендерге мойынсұну және оларды сыйлау керек екенін көрсету үшін жасалады. Өзбек халқында Бешік-түйі («ағаш бесік») – сәбиді бесікке алғаш салуға байланысты ғұрыптық мереке нәресте туылғаннан бастап 7, 9, 11-ші күндері өткізіледі. Қазақ халқында кездесетін 41 санымен байланысты құмалақ салу, болжам жасау жоралғысы тывалықтардың «хуваанак» деп аталатын салтымен ұқсас келеді. Тыва балгерлері 41 қиыршық тасты 41 өзеннің сағасында жинап, сәуегейлік айтқан. 12 саны башқұрттардың мифологиялық санасынада он екі құдайымен байланыста сипатталып, культтік мағыналарды қамтиды.

Жоғарыда келтірілген деректерден сан категориясының өзегі боп саналатын сандарға қатысты логикалық-философиялық және мистикалық аспектілері бойынша жүргізілетін зерттеулердің басым бөлігі үнді-еуропа тілдерінен бастау алатынын байқадық. Сан категориясының орны мен рөлі туралы мәселелерді қарастыру барысында түркілік дүниетанымға қарағанда, Еуропа мен Қиыр Шығыс мәдениеттерінің көрінісі жиі кездесетінін аңғардық. Түркі тілдеріндегі сан категориясы туралы түсініктер көбінесе еуропалық мәдениет негізінде қалыптасқан идеялар парадигмасынан шыққаны белгілі болды. Бұл санатқа тек түркі халықтарының мәдениетінде ғана емес, сонымен қатар түркі тілдерінің өзінде де әлі егжей-тегжейлі талдаулар жүргізілмегенін қосуға болады. Сондықтан сан категориясын салыстырмалы-салғастырмалы әдіспен фольклорлық материалдар, мақал-мәтелдер мен фразеологиздер, діни түсініктер негізінде зерттеу қажет. Онсыз сан категориясы мен оның адам өміріндегі орны мен рөлін нақты анықтау, оның ішінде оның тылсымдық және символдық мағыналарының пайда болуын түсіндіру мүмкін емес.

Байқап отырсақ, әлем халықтарының танымында сандардың символдық мәнінде көп ортақтық байқалады. Бұл сан категориясының философиялық әмбебеп категория екендігінің бірден-бір дәлелі болып табылады. Алайда әр халықтың рухани мәдениеті, менталитеті мен тұрмыс-тіршілігіне, мағыналық фонында, коннотациялық мәнінде өзгешеліктер болады. Мәселен ұйғыр, өзбек халқында қазалы үйде үш күнге дейін ас дайындалмайды, гагауыз халқында жас келін 40 күнге дейін шашын анасының үйінде жуады, балқарларда марқұмды 52-күні, түріктерде 54-күні еске алу ғұрпы бар. Сол себепті аталған категорияны зерттеу барысында тек жалпы адамзаттық көзқарасты ғана емес, әр ұлттың жеке ерекшелігін де ескере отырып, мәдени құндылық көзі ретінде қарастыруқажет.

**2.4 Сан компонентті фразеологизмдердің ұлттық-мәдени семантикасы**

Ұлт мәдениетінің негізгі көрсеткішіне айналған сөз маржандары - фразеологизмдер образды сөз айшықтары ғана емес, халықтың қоғамдық ой-санасының бедерлі бөлігі. Ғалым І.Кеңесбаев: «Тіл-тілдің өзіне тән ұлттық қасиеті оның барлық тарауларынан (ярустарынан) байқалатыны мәлім. Сол қасиет, әрине, тиянақты сөз тіркестерінен де анық көрінеді. Тіл байлығын сөз еткенде сөз байлығы (лексика-семантикалық қор) деген топқа осы сөздікте қамтылған алуан түрлі фразеологизмдерді жай, жалпылай жатқыза салуға болмайды. Басқаша айтқанда, сөз байлығын тексеретін тіл білімінің саласын лексикология деп атайтын болсақ, фразеологизм байлығын тексеретін тіл білімі саласын фразеология деп атау әбден орынды», - деп жазған еді [166]. Ал ғалым Г.Смағұлова: «Тұрақты тіркестер қазақ лексикасының ең өнімді бай қабатын құрайды. Осындай ұлан-ғайыр тілдік қордың ішінде кездесетін фразеологиялық факторлар табиғи тіл дамуының ажырамас көрсеткіші болуы керек. Қазақ ұлты тым әсерленгіш, сыншыл. Түрлі теңеулер мен салыстыруларға келгенде қиыспайтын жерде қиысатын логика, ауыспайтын жерде ауыс қолданылатын метафоралық тіркестерден осындай ой түюге болады» деп, қазақ тілінің сөздік құрамының көп бөлігін фразеологизмдер құрайтынын айтады [167,б. 269].

Қазіргі таңда тілді антропоцентрлік тұрғыдан зерделеуде халықтық танымның тереңінен бастау алатын, пайымдау негізінде қалыптасқан объективті шындықты бейнелейтін ұлттық сана мен танымның маңызы зор. Олар ұлттың өзіне ғана тән жеке дара және адами қасиеттерін, құндылықтарын, ұстанымдарын танытуда баға жетпес асыл қазына болып саналады. Бүгінгі таңда фразеологиялық бірліктердің семантикасын терең талдаудың, тілдік және мәдени белгілер ретіндегі ерекшеліктерін зерттеудің әртүрлі тәсілдерін қарастыру қажеттілігі анықталып отыр. Ұлттық-мәдени ерекшеліктерді танытатын тілдік бірліктердің шығу тегі мен мағынасы туралы бұрыннан бар білімді толықтыру мақсатында фразеологиялық бірліктердің семантикасын сипаттаудың жаңа үлгісін ұсынуға болады. Нақтырақ айтқанда, фразеологизмдердің функционалды-семантикалық қызметін зерттеу, тұрақты тіркестерді әлемнің тілдік бейнесі тұрғысынан қарастыру, т.б. [168].

Тіліміздегі фразеологизмдерді іштей саралау, фразеологизмдердің мақал-мәтелдерден айырмашылығы мен оларға ұқсастығы, фразеологиялық мағынаның қалыптасуы, фразеологизмдердің стильдік ерекшеліктері, туыстас, туыс емес тілдердегі ортақ фразеологизмдер, фразеологизмдердің грамматикалық сипаты сияқты мәселелер І.Кеңесбаев, А.Ысқақов, М.Балақаев, Ә.Т.Қайдар, Р.Сыздық, Г.Смағұлова, Р.А.Авакова еңбектерінде жан-жақты талданған. Ал әлемдік тіл білімінде сан атаулары нумератив сөздер, сандық мәндегі фразеологизмдер, сан компонентті фразеологизмдер түрліше қырынан зерттелініп келеді. Айталық, Л.М.Пелипенко нумеративті фразеологиялық бірліктердің когнитивті-семантикалық және лингвомәдениеттанымдық ерекшеліктерін [169], М.Р. Хежева кабардин-черкас тіліндегі нумеративті фразеологизмдер мазмұнындағы адам бейнесін (антрополингвистикалық сипатта) зерттеді [170]. С.Жиреновтың еңбегінде қазақ-қырғыз тілдеріндегі сан атауларының метрикалық өлшемдермен, абстрактылы ұғымдармен қатар қолданылуы, этникалық сан атаулары арқылы жасалған фразеологизмдердің өзара ұқсастықтары мен айырмашылықтары салыстырыла зерттелген. Ғалым қазақ-қырғыз тілдеріндегі «екі» саны арқылы жасалған фразеологиялық тіркестердің екі тілде көп кездесетінін нақты мысалдармен дәлелдеген. Мысалы, екі жарты, бір бүтін болу // эки бакыр, бир тукур болуу; екі аяғын бір етікке тығу // эки бутун бир кончуна сыйдыруу; екі дүниеде риза болу // эки дүйнөдө ыраазы; екі көзі төрт болу // эки козу торт болуу, т.б.» [171,с. 126-130].

Әрбір  ұлттың тілінде кездесетін мұндай фразеологизмдер сол ұлттың өзіндік сөз орамдары  арқылы оның  бүкіл рухани, мәдени, заттық  өмірінен  хабардар етеді. Тұрақты тіркестердің пайда болуына мәдени өмір, ұлттық дүниетанымның әсері мол. Сол арқылы ұлтты қабылдау, ойлау ерекшелігін аңғаруға болады. Фразеологизмдерді ұлт болмысымен байланыстыра қараудың мәні айырықша. Яғни, ғасырлар бойы қалыптасып, дамыған тұрақты тіркестерге мәдени дерек ретінде қарап, олардың жасалу жолдары мен оның мағынасына зер салу, сондай-ақ фразеологизмдердің қалыптасуына тірек болған еркін тіркестердің мәнін ашу, оларды туыстас тілдермен салыстыра зерттеу қажеттілігі бүгінгі таңда артып отыр.Г.Н.Смағұлова:«Қазақ тіліндегі фразеологизмдер айналадағықоршаған орта заттар мен құбылыстарға этнос тұрғысынан баға беру, сипаттау арқылы сол ұлттыңұлттық менталитетін, көзқарасын,дүниетанымын аңғартады»,  – деген пікір айтады [172,б. 148]. Фразеологизмдер ең алғаш халықтық сөйлеу тілінің негізінде қалыптасып, өмірдің барлық саласын қамтып, адамдардың дүниені тануын, арақатынасын білдірді. «Әр этностың тілінде дүниетанымын айшықтайтын өзгеше ұлттық жүйесі болады. Сол этножүйеде ұлттық-мәдени стереотиптердің негізін қалайтын дүние бейнесі жатады» [173]. Кез келген ұлттың санасында қалыптасқан дүние бейнесі ұлттық-мәдени сипат, ұлттық ерекшелік арқылы беріліп, құндылықтар шаблонына айналады, стереотиптердің қалыптасуына негіз болады. Сондай халықтың мәдениеті, дүние бейнесі, өмір сүру салты негізінде пайда болған фразеологизмдер стереотип болуға өте қабілетті болып келеді. Мұндай стереотиптерге айналған фразеологизмдерден ұлттың дүниетанымы мен ойлау ерекшеліктері анық байқалады. Сондықтан тұрақты тіркестердің мазмұндық, құрылымдық, тұлғалық ерекшеліктерін ескере отырып, танымдық мәнін бағамдау, тірек болатын тілдік компоненттердің аражігін ажыратып алу қажет. Мысалы, сан есімдердің тіркесуімен жасалған фразеологизмдердің өн бойынан халық санасындағы мифтік, танымдық түсініктер мен магиялық сенімнің бар екенін байқауға болады. Мұндай сандық, мөлшерлік қызмет атқаратын сан есімдер фразеологизмдердің құрамында кездесіп, халықтың ұлттық дүниетанымын, рухын, тағылымы мен тәрбиесін, ой-тұжырымын көрсететін тілдік бірлік ретінде жұмсалады. Бұл туралы ғалым І.Кеңесбаев: «... тұрақты сөз тіркестерінің біраз бөлігі ... сан есімдер төңірегіне топталып жүреді. Бұл сөздердің белгілі бір тізбек, тіркестерге түп қазық болу себебі халықтың ежелгі дәуіріндегі ұғым-түсініктермен, салт-санасымен ұштасып жатыр. ... үш, жеті, тоғыз, қырық сөздері өзінің сан-мөлшерлік қызметін көп жағдайда жойып алу сыры бөлегірек. Олар белгілі бір нәрсе, құбылыстардың символы ретінде қолданылатын тәрізді. Бұлардың дені халықтың ескі наным, түсініктерінен туған. Бірақ бертін келе бұл ұғым-түсінік дерексізденіп, екінші бір салаға ауысқан деуге болады» [174,б. 612] деп жазды. Расында да, туған тіліміздің байлығын танытатын фразеологизмдерде ұлттың тұтастай бейнесі жатыр десек, сан компонентті тұрақты тіркестер халықтың сөйлеу тілінің негізінде қалыптасып, дүниені тануын, ұлттық ерекшелігін білдіреді. Тілімізде кездесетін сан есіммен жасалған тұрақты сөз оралымдары таныммен, әдет-ғұрып, салт-дәстүр, түсінікпен байланысты. Киелі сандарға қатысты ертеден қалыптасқан халық ұғымындағы тұрақты тіркестер белгілі бір мазмұнда, символдық сипатта, сандық мазмұнда, танымдық мәнде жұмсалады. Себебі «Түркі тілдеріндегі сан атауларының өзі халықтың рухани мәдениеті мен тарихына, ұлттық дүниетанымына байланысты шыққан [175]. «Нумеративті фразеологизмдер түркілік танымның өте ертедегі кезеңдердегі тілдік белгілерін сақтай отырып, өз алдына дамудың соңғы сипатын ерекше мол қамтыған оралымдар ретінде танылады» [176,б. 29]. Фразеологизмдердің құрамында кездесетін сандар жүйесі сандық, өлшемдік, шектік ұғымда емес, кейде өзінің тура мағынасынан алшақтап, жалпы мөлшерлік мазмұнға ауысады [177]. Мұндай өлшемдік мәндегі тұрақты тіркестер құрамындағы сан есімдер жұмсалымдық мағыналық сипатта, заттар мен құбылыстардың, процестердің жекелік, жұптық, дүркіндік, болжалдық, шексіздік, белгісіздік мөлшерінің формасы қызметін атқарады. Бұл, әсіресе, халық ұғымындағы өлшем атауларында анық байқалады. Мұны К.Күркебаевтің нумератив сөздер өлшемдік атаулармен тығыз байланысты болатындығы туралы айтқан пікірінен аңғаруға болады [117].

Фразеологизмдер құрамында кездесетін сан есімдердің қолданылу деңгейі бірдей емес. Мәселен, бір, екі, үш, төрт, жеті, тоғыз сандары жиі қолданылатын сандар қатарына жатады. Бұл сандарға қасиеттілік телумен байланысты болса керек.

Қазақ тілінде сан есімдермен тіркесіп жасалған фразеологизмдерде кең орын алған сан – «*бір»* саны. Бір санының тарихына қатысты нақты, біркелкі пікірлер жоқ. Жалпы түркі тілдерінде бір санының дыбысталуында көп ерекшелік байқалмайды. «Бір» санының танымдық мәні жалғыз сөзімен астасып, «Жаратушы», «Аллаһ» лексемасында жұмсалады. «*Бір құдай жар болсын», «Жалғыздық құдайға жарасады», «Бір Аллаға сыйынып», «Бір құдай біледі», «Жалғыздың жары құдай», «Жалғыздың үні шықпас*» т.б. тіркестерге ұйытқы болған жалғыздық ұғымының мәні «бір» санымен байланыстырылады. Бұдан бөлек «бір» санының нақтылықтан алшақтап, анық емес мазмұнда жұмсалатын сәттері де кездеседі. «Среди количественных определительных сочетаний особую группу занимают сочетание, в которых определение выражено числительным bir «один». «Один» носит оттенок неопределенности [178,с. 18] *Бір кез, бір мезгіл, бір мезет, бірді бірге ұрып, бірдің кесірі мыңға,* *бірді айтып, бірге кетіп*, т.б. сөз оралымдары белгісіздік мәнде қолданылып тұр.

«Бір» саны даяр күйінде берілетін сөз тіркестері құрамында нәрсенің, өлшемнің, көлемнің аз екендігін және дара екендігін, мөлшерін білдіреді: *біруыс, біржұтым, бір буда, бір қарыс, біршөкім, біратым, бірасым ет, бір қайнауы кем, бірқайнатым шай, бір жапырақ нан, бір төбе, біркиер киім, біратар, біратым,* т.б.

«Бір» санымен тікесіп келетін заттың, нәрсенің мөлшерінің, арасының аз, жақын екенін білдіретін тіркестер түркі тілдерінде бірталай. Мысалы: бір уыс «бір рет тамақ жасауға жететін арпа, бидай, тары» т.б., бір асым (ет), біраттам «өте жақын жер», біржапырақ «азғантай, аз», біржұтым «бір ұрттап жұтарлық», біркиер «оқта-текте бір киетін», біратым насыбай, бір ауыз сөз, бір буда ақша, бірқайнатым шай, бір қауым ел, бір тал сақал, бір аяқ ас, бір тай мата, бірұрттам су, біртұтам «1. бір сығым; 2. өте қысқа», бір түйір «аз, кішкентай ғана», біртілім «бір ғана кесіп алған», бірүзім «жарым-жарты бөлшек», біршайнам «тіске басарлық», біршөкім (бұлт) «азғана, кішкентай» және т.б. [179]. Чуваш тілінде «*pir çir vyran çuk (*«өмір сүретін жер жоқ» аударған Р.Д.), башқ. *ber auyδ hüδ äjtmäü* («бір сөзге келмеу» аударған Р.Д.) тұрақты тіркестері «аз» деген мағынаны білдіріп тұр.

*Бір ауыз сөз, бір атаның балалары, бір оқпен екі қоян, бірсыдырғы, арпа ішінде бір бидай; бір аштықтықтың бір тоқтығы болады; бір де болса бірегей, бір жақсы қыз екі жаман ұлға татиды, бір жақсы сөз бітірер мың көңілдің жарасын, бір жұдырық, бір кісідей, бір жағадан бас, бір ауызды болу,* **тат***. бер чыбыктан сүрелген, бер үк балык башы, бер сарык ашыгы,* қырғ. *бир амал менен*, чув. *pir qаlyp pul* «бір құдықта болу», башқ. *ber tabaqtan aşau,* қырғ. *бир казанга кайноо,* т.б. сияқты фразеологизмдердегі «бір» санында нақты сандық мағынаны білдіруден гөрі бүтіндікті, бірлікті көрсету қызметі басым.

Бір нәрсені не құбылысты бағалауда, сындық сипатта, сандық мазмұнынан алшақтап, сапалық мәнге ие болған тұрақты тіркестер бар. Мысалы, қаз. *бір ернімен жер тіреп, бір ернімен көк тіреп, бір қосы он болу, Бір аяғы көрде, бір аяғы жерде, бір ұрты май, бір ұрты қан, бір кісідей бар екен, бір борандық, бірбеткей, бір сөзді, біртоға, бірқалыпты,* чув. *ber july ike kämäneŋ qojroγon totou,* өзб. *bir kesak bilan ikki qarγany urmoq,* башқ. *ike jatyp ber töşönä inmäü, т.б.*

«Бір» сан есімінің тіркесуімен жасалған келесі фразеологизм сөздер қимыл-әркеттің қайталауын, дүркінділігін білдіреді. Мысалы: *бір емес, екі емес, бір өліп, бір тірілді, бір қызарып, бір бозару, бір сүрініп, бір тұрып, бір жасап, екі жасап өсті, бір сынғанда екі сыну,* т.б.(кесте 3).

Кесте 3- Сан компонентті фразеологизмдердің оппозициялық қатары

|  |  |  |
| --- | --- | --- |
| Бір саны | Аз/көп | біруыс, біржұтым, бір буда, бір қарыс, біршөкім, біратым, бірасым ет, бірқайнатым шай, бір жапырақ нан, бір төбе, біркиер киім, біратар, біратымбір буда ақша, бір қауым ел, бір тай мата, бір ауыз сөзге тоқтау, бір қайнауы кем, бір жасап қалу |
| Бүтін/бөлшек | бір атаның балалары, бір кісідей, бір жағадан бас, бір ауызды болу арпа ішінде бір бидай, бір де болса бірегей |
| Белгілілік/белгісіздік | бірдің кесірі, бір оқпен екі қоян, бір атым бір кез, бір мезгіл, бір мезет, бірді бірге ұрып, мыңға, бірді айтып, бірге кетіп |

Басқа да әлем тілдерінің (ағылшын, француз) фразеологиялық бірлігіндегі «бір» саны іс-әрекеттің басталуын білдіреді, сонымен қатар «бірлік» мағынасында жұмсалады. Одан бөлек фразеологизмдердегі «бір» саны іс-әрекеттің бітуін, өмір жолының аяқталуы мағынасына ие болады. Тағы «бір» саны уақыт ұғымын, яғни жылдамдықты білдіреді [177,б. 140].


Келесі фразеологизмдерге ұйытқы болған сан есім – екі. Екі – жұптықтың, тұрақтылықтың, көптіктің, қарама-қарсылықтың символы. «Екі» саны – қасиетті сандардардың қатарын құрамаса да, ұлттық дүниетанымның тетігі ретінде өзіндік ерекшелігі бар, рухани ескіліктердің түпқазығы ретінде танылған сан. Г. Рамстедт генетикалық тұрғыдан моңғол тіліндегі егіз сөзімен астарлас «еру» етістігінің негізінде пайда болған деп санайды [180]. Түркі тілдерін зерттеуші ғалымдардың еңбектерін саралау барысында екі сөзімен келетін тіркестердің басым бөлігі қарама-қайшылық мазмұнда екендігін аңғаруға болады. «Екі» саны да фразеологизмдердің құрамында түрлі жұмсалымдық қызметте қолданылады.

Адамның портретін, іс-қимылын, көңіл-күйін, бейнелеуде: *екі езуі екі құлағында, екі беті шиқандай, екі аяғы екі жаққа кетіп, екі көзі шарасынан шығып, екі елі ажырамау, екі ауыз сөзге келмеу,* **тат**. *ике аягын бер кунычка тыгу, ике чабата бир кием, ике донья бер кияр, т.б.*

«Екі» сан есімі кейде аз мөлшердің мәнін, өлшемін білдіріп тұрады: қаз. е*кі аттам жер, екі ауыз сөздің басын құрай алмау, жанынан екі елі ажырамай, төбесі көкке екі елі жетпей, екінің бірінің аузында болу,* башқ. *ike aδym («екі аттам»), šul ike arala* («сол екі арада»), ұйг. *ikki čamdam jәрдә* («екі аттам жерде»), *қ*ырғ. э*ки ооз суз («екі ауыз сөз»), т.б.* үркі тілдерінің біршамасында «екі» саны қарама-қарсылық, сыңаржақтылық мәнді білдіру мақсатында тұрақты тіркестерде пайдаланылған. Мұндай фразеологизмдерде сандық мағынадан гөрі «екіжақтылық» ұғымын білдіреді. Мысалы, қаз. *екі оттың ортасында қалды, екі сөйледі, екі жүзді,* башқ. *ike ujlau* («екі ойлы болу» аударған Р.Д.) *, ike ut arahynda (qalyu)* («екі оттың ортасында қалу» аударған Р.Д.), т.б. Өтірік айтатын, сөзінде тұрмайтын, уәдеде тұрмайтын адамға қаратып айтылатын екі жүзді тіркесі өзбек тілінде - ikki yuzli, түрік тілінде - iki yüzlü, татар тілінде – *ике йозлу болу,*  ұйғыр тілінде - *икки юзли,*  қырғыз тілінде *эки жүздүү*  түрінде көрінеді. Бұдан «екі» санының тарихи этимологиясы түркі халықтарына ортақ болғандығын аңғаруға болады. Дәл осы сияқты «екі оттың ортасында қалу» тіркесі ұйғыр тілінде *икки оттың арисида,* татар тілінде *ике ут арасында* деп ортақ қолданылады.

«Екі» саны фразеологизмдер жасауда етістікпен тіркесіп келіп, іс әрекеттің қайталануын, дүркінділігін білдіреді. Мысалы, «*екі жеп биге шығу»* тіркесіісті қатарынан бітіру дегенді білдірсе, «дүниені екі айналу» тіркесі қимылдың бірнеше мәрте қайталанғандығын білдіреді. Кейбір фразеологизмдердің құрамындағы «екі» сөзі өзінің лексика-семантикалық мағынасынан гөрі қимылдың өтуін дүркінділік тұрғыда жалғасуын сипаттайды. Мысалы, *екі қайтып келмейді, бір оқпен екі қоян алу, екі асау, т.б.*

Кейде «екі» саны өзінің сандық мазмұнынан алшақтап, тіркескен сөзбен тұтасып бүтін бір мағына жасайды. Мысалы, *екібастан, екі туып бір қалғаны, екі кеменің құйрығын ұстау, екі аяғын бір етікке тығу,* қырғ. *эки бутун бир кончуна сыйдыруу, т.б.* Мұндай тірек компоненті сан есімнен болған тұрақты тіркестерде заттың нақты санын білдіруге қарағанда басқа ұғымды білдіреді (сурет 4).



Сурет 4 - Фразеологизмдердегі екі санының мәні

Үш саны әлем халықтарының көпшілігі үшін киелі сан боп есептеледі. Түркі тілдерінің біршамасында «үш» саны – йс түрінде кездеседі. Бұл туралы Э.Р. Тенишев «Элементы духовной культуры // Сравнительно-историческая грамматика тюркских яыков» атты еңбегінде: «По буддийской традиции число «три» употреблялась для обозначения времени й^с оdкі » «относящиеся к трем временам – прошедшему, настоящему и будущему». Большинство буддийских обозначений древних уйгуров представляет собой толковательный перевод санскритских терминов, показывающий путь приспособления чужой религии к тюркской среде [181,с. 580-592] деп жазды. Ғалым осы еңбегінде «үш» санының көне түркі ескерткіштеріндегі мағыналық белгілеріне талдау жасай келе қарахан мемлекетінде жылдың төрт мезгіліне болжау жасайтын «үш жұлдызды» астрономиялық түсінік болғанын дәлелдейді. Өз сөзінде дәлел ретінде әлемнің моделі үш әлемнен, аспан, жер, жер астынан бастау алатындығын мифтік сенім тұрғысынан Ж. Баласағұнның «Құтадғу білік» дастанынан үзінді келтіреді [181].

Ертедегі түркі халықтарының мифтік түсінігі бойынша, әлем үш қабаттан тұрады: жоғарғы, ортаңғы, төменгі. Құдай жоғарғы, адам ортаңғы, әруақтар төменгі әлемде өмір сүреді деп таныған. Сондықтан болса керек ескiлiктi наным-сенiмнің тiлдiк көрiнiстерi сан компонентті тұрақты сөз тіркестерінде өте көп кездеседi.

«Үш» сөзі қатысқан нумеративті сөз тіркестері қазақ және түркі тілдерінде сандық мәнінен алшақтап, біртұтас ұғымға күшейткіш мән, образды, экспрессивті ажар беріп тұрады. Мысалы, *Үш қайнаса сорпасы қосылмау*. Бір-бірімен байланыспайды, жуыспайды. *Жоқ, мен айттым, жарықтығым, енді басымды отқа салма сенімен менің енді үш қайнаса сорпам қосылмайтын болсын! – деп, Айша таймай қасарысып тұрып алды* (М. Әуезов). Татар және ұйғыр тілдерінде де сондай мағына береді. *Өч қайнаса да шулпасы құшылмас.* Немесе *үч қайнаса да шурпаси қошулмас*, ұ*яттан үш күн бұрын туу*. Ұйғыр тілінде *уяттин үч күн бурин туғилу*, д*униені үш айналу*. Ұйғыр тілінде *дунияни үч айнилу* болады. *Үш ұйықтаса ойда жоқ.* Үш ұйықтаса да түсіне енбеген. Солай болады деп күтпеген. Ойламаған. Мысалы, *Ойымда жоқ, үш ұйықтасам түске еніп , отырғанбыз қос басында түстеліп.* Кейбір фразеологизмдерде «үш» санының сандық мәні сезіліп тұрады. Мысалы, *үш түйір болу үшін беру, ер кезегі үш*. *Үш күндік пәни*. Қысқа, өтпелі өмір. Ұйғыр тілінде *үч күнлик фәни* түрінде келеді. Мысалы, ер кезегі үш немесе әр кезәги үч. Бұлардың мағынасы – ертеде батырлар күш сынасқанда үш рет күресіп шайқасады екен. Мысалы, *Ер кезегі үш, Қараман аттан түс*. Қырғыз тіліндегі *үч көчкөндөй болуу,* *үч уктаса түштө жок* тіркестері көптік мәнде жұмсалып тұр.

Қазақ халқының да үш санына қатысы қалыптасқан өзіндік таным-түсінігі бар. Халық санасында орын алған бұл ұғымдар символдық мәнге ие болған.

Үш жұрт. Халқымыз жігіттің үш жұрты бар, олар: ағайын жұрт, бұл – жігіттің әкесі жағынан келетін туыстары, нағашы жұрт – шешенің төркіні, қайын жұрт деп әйелдің төркіні – күйеуге қайын жұрт болуын айтады.


Үш байлық ретінде көрсететін денсаулық, ақ жаулық, он саулық – өмір - отбасы - материалдық игілік ұғымдарын біріктірсе; үш қуат ретінде көрсететін ақыл – жүрек - тіл қуаты адамды алға жетелейтін қуат көзі ретінде ұғынылады. (сурет 5).

Сурет 5 - Қазақ тіліндегі «үш» санының символдық мәні

«Төрт» саны әлемнің сандық-кеңістіктік дамуына қатысты идеяларды білдіреді, оны іштей топтастыруға болады (сурет 6). Мысалы: «бұрыш», «бағыт» сөздермен тіркесіп, «қоршаған дүние, жер шары» мағынасындағы сөз тіркестерін құрайды. Қаз. *Төрт тарап, төрт таған, дүниенің төрт бұрышы,* өзб. *türt tarafiŋ qibla,* башқ. *dürt jaɤiŋ qibla,* тат. *дөрт жагын су алыу*, түрк. *dört yanɪ deniz kesilmek, т.б.*

«Төрт» саны жұп сан екіліктің қосындысы ретінде теңдік, үйлесімділік, тұрақтылық мағынасында қолданылып, кеңістіктің төрт өлшемдік бөлінісін бейнелейді. Мысалы, қаз. *төрт қабырға*, *төрт аяғы тең, төрт тұрманы түгел сай, төрт көзі түгел*, чув. *tәvat stena huššinҫe*, түр. *dört duvar,* *dört bašɪ mamur, dört yapraklɪ gül olmak,* башқ. *dürt hany teüӓl,* т.б.

Кейде «төрт» саны көптік, дүркінділік мәнде жұмсалып, белгінің немесе әркеттің шамадан артықтығын білдіреді: қаз. *дұшпан көзі төртеу, төбедегі төртеу, түн ұйқысын төрт бөлу*, тат. *дөрт куллар жабычу*, түр. *dört gözle beklemek, dört bölük olmak,* башқ. *dürt küδ menӓn, ike küδe dürt bulyu,* өзб. *ikki küzi türt büldi, türt küz bilan, т.б.*



Сурет 6 - 4 санының мағыналық топтастырылуы

Түркі тілдеріндегі жеті санының да өзіндік мәні бар (сурет 7). «Жеті» компонентті фразеологиялық бірліктердің көпшілігінде әлемнің кеңістіктік құрылымы туралы космогониялық ойлар орын алған: қаз. *жет қат аспан, жеті қабат жер асты, жетіқарақшы, жеті жұлдыз*, тат. *җ*иде *кат җир астында,* башқ. *jete qat jer, kükteŋ jetense qatynda bulyu,* түр. *yedi kat gökten yer yüzüne inmek, т.б.*

«Жеті ата» ұғымы түркі халықтарының біршамасында кездеседі: қаз. жеті ата, башқ. *jete atahyna jeteu, jete yat*, чув. *śiččəyut*, қырғ. *жети ата, жети эне*, т.б.

Фразеологизмдердегі жеті санының тағы бір символдық мәні уақыт, қашықтық мазмұнымен беріледі: қаз. *жеті қараңғы түн, жеті күн жүру*, ж*еті дарияның ар жағы, жеті қабат тау үсті, жеті қырдың асты,* тат. *җиде төн уртасы*, башк. *jete tön urtahynda, т.б.*

«Жеті» санының тіркесуімен жасалған фразеологизмдер жалпылық, көптік, дүркінділік сипатта көрініс табады: қаз. *жеті жұрт, жеті өлшеу*, башқ. *jete beð,* *jete qat tirehen hyðyryu, jete qat tir syɣyu,*  түр. *jedi mahalle, jedi iklim dört buǯak, yedi ǯanly,* чув. *śiččəхut tire sü,* өзб. *yetti bukilib qilmoq, yetti gülaxga üt yoqmoq, т.б.*



Сурет 7 - «Жеті» санының мағыналық топтастырылуы

Қазақ тілінде мұнан бөлек сан есімдермен тіркеспей-ақ көптік/жекелік, дүркінділік мағынада қолданылатын фразеологизмдер бар. А*т көпір, аузы-мұрнынан шығу, аяқ алып жүргісіз, бырдай болып жату, бықып жатыр, жыртылып айырылу, есеп жоқ, иттен көп, құмырсқадай құжынау, асты-төкті, т.б.* фразеологизмдербелгісіз көптікті білдіруде қолданылып, сөздік қорымызда берік орын алған. Ал жекелікті, заттың аз екенін білдіруде *ат төбеліндей, жұмырына жұқ болмау, жоқтың қасы, қасқалдақтың қанындай, саусақпен санарлық, т.б.* тұрақты тіркестер жұмсалады. Дәл осы сияқты барлық сан есімдермен жасалған фразеологизмдер ұлттық танымдық сипатта кейде сандық мазмұнын сақтап, кейде сақтамай тіркес жасай алады. Мұндай тіркестер жасалу тәсіліне қарай қарама-қарсылықты, көптікті, жұптықты, екіжақтылықты, жекелікті, ортақтықты, шектікті, дүркінділікті, сындық мағынаны білдіреді. Ұлттық мәдени стереотиптерге айналған сан компонентті фразеологизмдерден қазақи дүниетанымды ғана емес, түркі тілдеріне тән мағыналық бірлікті, құрылымдық ортақтық байқауға болады. Мұның өзі түркі халықтарындағы сандық жүйеге қатысты ортақ наным-сенім түрлерімен байланысты болса керек деп ойлаймыз.

Байқап отырсақ, санға қатысты қалыптасқан ойларда адамның ақиқат дүниені тануының бірден бір тірегі сандар деп берілген, яғни сан атаулары дүниенің ғаламдық бейнесін тануға мүмкіндік береді. Сондықтан сандардың символдық мәні мен тарихы, көркемдік мәні, ұлттық ерекшеліктері, лингвомәдени сипаты сан қырынан қаралған. Демек, сан атауларымен берілген символдық бейнелер жеке ұлтқа және жалпыадамзатқа тән, әлемдік символикамен сабақтасып жатқан мәдени құндылық болып саналады. Қорыта келе, сандарды бірнеше ғылымның тоғысында, мәдениет пен дүниетанымның тығыз байланысында зерттеудің қажеттілігі анықталып, нәтижеде символдық мәнге ие болған мұндай сандардан халықтың этномәдени өмірін танып білуге болатынын аңғардық.

**Екінші тарау бойынша тұжырым**

Жұмыстың екінші тарауында сан атаулары лингвомәдени, когнитивті бірлік ретінде дүниенің мифтік бейнесін жасауда маңызды рөлге ие екендігі анықталды. Сандар тілден де бұрын пайда болған категория болғандықтан белгілі бір ұғымды символдауда, белгілі бір ақиқат дүниені танытуда белсенді қолданылатындығы бағамдалды. Тараушаларда сандар атау ретінде математикалық категория емес, ұғым ретінде қарастырылып, санның концептілік құрылымы әлемнің тілдік бейнесі тұрғысынан зерделенді, сан ұғымының мәдени-семантикалық мағыналары жан-жақты талданды. Сан жүйесін зерттеу, сандардың символдық мәні, әмбебаптығы түркі және әлем халықтары танымы негізінде салыстыра-салғастырыла талданды. Сонымен қатар, дүниені қабылдау әр этноста өз мәдениетіне, танымына, болмыс-бітіміне сай түрліше болғанымен, заттар мен құбылыстар, уақыт пен кеңістік адамзатқа ортақ екендігі дәлелденді. Екінші тараушада символдық мәнге сандардан халықтың этномәдени өмірін, ұлттық дүниетанымын танып білуге болатыны дәйектеліп, түркі халықтарындағы сандық жүйеге қатысты наным-сенімдер мен тілдік бірліктердің сәйкестігі мен ортақтығы анықталды. Жұмыстың үшінші тараушасында қарама-қарсылықты, көптікті, жұптықты, екіжақтылықты, жекелікті, ортақтықты, шектікті, дүркінділікті, сындық мағынаны білдіретін сан компонентті фразеологизмдердің қатары түзілді.

**3 САНҒА ҚАТЫСТЫ ҰҒЫМДАРДЫҢ КОГНИТИВТІК МОДЕЛІ МЕН АССОЦИАТИВТІК ӨРІСІН АНЫҚТАУДЫҢ ЭКСПЕРИМЕНТТІК ЖҮЙЕСІ**

**3.1 Сандардың когнитивтік моделі**

Адамның әлемді де, өзін де түсіну арқылы зерттеу лингвистиканы адам мен қоғамды зерттейтін басқа ғылымдармен бірлікте қарайтын когнитивті лингвистиканы қалыптастырды. Тілді адаммен, оның интеллектісімен, барлық танымдық процестермен, концептуалдық әлеммен байланыстыру арқылы когнитивті лингвистиканың мәні ашылады. Өйткені концептуалдық әлем лингвистикалық әлеммен салыстырғанда анағұрлым көлемді, демек күрделі құбылыс. Сан категориясының когнитивті қызметі адамның ақпаратты өңдеу, сақтау, пайдалану және түрлендіру бойынша психикалық және интеллектуалды қызметін қалай жүзеге асыруына қатысты анықталады.

Когнитивті лингвистиканың қазіргі даму кезеңінде когнитивті зерттеуге негіз болатын төмендегі алғышарттарға ерекше назар аударылады:

1. семантикалық құрылымдардың қалыптасуы,

2. семантикалық және когнитивті құрылымдардың өзара әрекеттесуі,

3. ақпаратты құрылымдық жағынан өзгеше лингвистикалық ортаға жеткізу.

Семантикалық және когнитивті құрылымдардың өзара әрекеттесуі әлемнің концептуалдық және лингвистикалық бейнелерінің арақатынасымен анықталады [182,183].

Әр тіл әлемнің өзіндік бейнесін қалыптастырады. Тілдің осы қасиетінің арқасында тілді тұтынушы халық туралы когнитивті-мәдени ақпарат алуға болады. Бұл туралы Т. Ермекова былай дейді: «Кезінде алаш ардақтыларының тілге берген  «Тіл – айна, оның ішіне бүтін халықтың тұрмысы түсіп тұрады» (Ғ.Қараш), « Тіл – жұрттың жаны» ( Х.Досмұхаметұлы), «Тіл – халықтың перзенті, ол адамзаттың тарихымен тығыз байланысты» ( М.Шоқай), «Тіл – адам жанының тілмашы»  (М.Жұмабаев), «Ұлттың тілі – сол ұлттың жаны, жан дүниесі» ( М.Әуезов), т.т. сипаттамалары европолық лингвистер берген анықтамалардан бағасы да, маңызы да кем емес, тіл табиғатын терең түсінуден туған пайымдаулар.

Тіл неге айна болады? Біз айнаға қарағанда өзіміздің тұтас бейнемізді қалай көретін болсақ, тіл де сол секілді: тіліміздегі атаулар мен қолданыстардың барлығы халықтың тұрмысы мен тарихының негізгі ақпараттарын жинап, сақтап қана қоймайды, бүгінгі және келер ұрпаққа жеткізеді. Кумулятивтік қызмет деп аталатын тілдің бұл қызметі қай халықтың болмасын жан дүниесі мен тарихынан, рухани және заттық мәдениетінен ақпар беретін қазыналы қойма іспеттес. Халқымыздың этностық, ұлттық мұрасы, рухы, тарихы, мәдениеті, негізінен тілде көрініс табатындықтан, жоғарыдағы ұлт ардақтылары тілді ұлттың жаны, жан дүниесі, халық перзенті, адам жанының тілмашы деп бағалаған. Өйткені тілде халықтың рухани қасиеттерін білдіретін дүниетанымдық түсініктері белгіленіп сақ­талады» [184].

Міне, осы әлемді, айналадағы ақиқат болмысты адам миында бейнелелейтін когнитивтік бірлік – концептілер туралы ғалым Б. Қалиұлы былай дейді: «Концептілердің бірігіп, бір бүтін құрауы – танымдық (когнитивтік) іс-әрекет. Ол – адам мыйының жемісі. Сонымен бірге, бұл құрылым – дүниетанымдық әрекеттердің ең күрделісі», - дей келіп, оған қойылатын басты талаптардың бірі ретінде онда ұлттық ұғым-түсініктің, ұлттық дүниетанымның болуын міндетті деп көрсетеді [185,б. 62-63].

Тілдік таңба мен концептінің арасындағы когнитивтік құрылым – фреймдер туралы А.С. Герд оның төмендегідей қырларын көрсетеді: 1) онтологиялық (адамның ғылыми-тәжірибелік іс-әректін ұйымдастыру құрылымы), 2) гносеологиялық – таным үдерісі кезіндегі адамның ойлау жүйесі, 3) когнитивтік – адамның білімін санада ұйымдастыру құрылымын бейнелейді [186].

Таным процесін талдауда жетекші ретінде таңдалған когнитивті тәсіл тілдік механизмдер мен категориялардың қайсысы тілдегі таным субъектісінің танымдық қызметі туралы ақпарат беруді қамтамасыз ететіндігін түсіндіруге арналған. Мұнда тіл адамның танымдық іс-әрекетінің өнімі және оны бейнелеудің ерекше жүйесі ретінде талданады.

Қазіргі когнитивті лингвистика білімді қалыптастыру концептуалдау мен категориялау процестеріне негізделетіндігін көрсетеді. Осыған байланысты аталған процестер адам санасында әлемнің тілдік бейнесін қалыптастыруға ықпал етеді. Осы арқылы адам ақиқат дүниеде болып жатқан оқиға-құбылыстарды когнитивтік тұрғыдан қабылдап, болмыс туралы қалыптасқан білім қорын түрлі концептілер мен категориялар түрінде реттеп отырады.

Когнитивті семантиканың дамуы бірқатар дәстүрлі проблемаларды қайта қарап, жаңа лингвистикалық объектілерді игеру міндеттерін қойып отыр. Осыған орай тіл білімінде композициялық семантика деп аталатын жаңа сала пайда болды. Композициялық семантика тілдің кешенді белгілерінің мәнін зерттеумен, күрделі бүтінді құраушы компоненттерді интеграциялаумен арнайы айналысатын қазіргі лингвистикадағы жаңа бағыт боп саналады. Ол әлемнің когнитивті бейнесін тануға мүмкіндік береді. Өйткені адам санасындағы концептосфералар мен стереотиптерге лингвоконцептологиялық талдау жасау арқылы әлемнің тұтас когнитивті бейнесі түзіледі.

Лингвоконцептологиялық талдау төмендегідей кезеңдерден тұрады:

1. Концептінің номинативті өрісін құру;

2. Номинативті өріске енетін тілдік құралдардың семантикасын талдау жасау, сипаттау;

3. Концептіні ментальді бірлік ретінде танытатын когнитивті белгілерді анықтау;

4. Когнитивтік тізбе түріндегі концептінің мазмұнын сипаттау;

5. Осы айтылғандардың нәтижесінде концептіні модельдеу.

Когнитивті модельдеу екі түрлі формада ұсынылады: 1. Сөздік, 2. Графикалық.

Сан категориясының грамматикалық категория ретіндегі тануда оның ядросына көптік жалғаулары мен жақ формаларын танитын болсақ, семантикалық категория ретінде тануда оның ядросында сандар тұрады. Сан атауларының концептілік құрылымы жөнінде Ж. Курмамбаева былай дейді:

«Сан атауларының семантикалық өрісі де шексіз кең. Концептілік құрылым – семантикалық құрылымнан ауқымы кең ұғым. Семантикалық құрылымда тек мағыналық ұқсастығы ортақ тіл бірліктері шоғырланса, концептілік құрылымға ассоциациясы, стереотипі, ұқсату бейнелері ортақ ой құрылымдары жинақталады. Концептілік құрылымның тілдік құрылымы семантикалық құрылымға ұласуы мүмкін» [102,б. 55-56].

Тіліміздегі сан атаулары әлем туралы ақиқат болмысты бейнелейтін композициялық семантикаға ие бірлік боп саналады. Осыған орай, тіліміздегі онға дейінгі сан атауларын когнитивтік моделін түркі халықтарының тілдік санасында қалыптасқан астрономиялық, фольклорлық, мифтік, наным-сенім, әдет-ғұрып, діни ұғымдар негізінде когнитивтік моделі түзіледі (Әр санға қатысты графикалық модель Қосымша 2-де берілді).

**Астрономиялық.** *Бір жыл, бір ай, бір күн, бір тәулік, бір айшылық жол, күн мен түн, үш ай, сәтті күн, үш күндік жол, үш бунақ, үш күн, үш түн, төрт мезгіл, төрт кезең, дүниенің төрт бұрышы, төрт тоқсан, төрт амал, жаратылыс, бес қонақ, алты айшылық жол, алты ай қыс, ақпан-тоқпан алты күн, аязымен жеті күн, жеті планета, жеті күн, жеті құдай, жетіқарақшы, жеті қат көк, жеті жұт, жеті амал, жеті ғалам, кемпірқосақтың жеті түсі, сегіз қабат аспан, сегіз қиыр шартарап, тоғыз қат көк, тоғыз ай*, *он күн, он айлық жол,* т.б. Сандардың астрономиямен байланысын дәлелдейтін мұндай ұғымдар ежелгі адамдардың аспан құрылысы туралы білімінің жоғары болғанын дәлелдейді. Ол замандарда уақытты, бағыт-бағдарды дәл көрсететін белгілі құралдары болмағандықтан, аспан денелеріне қарап жыл мерзімі мен уақытты бағдарлайтын болған. Сондықтан олардың қозғалысын үнемі бақылап, есептеп отырған. Мысалы, Қытай жұлдызшылары біздің жыл санауымызға дейінге дәуірде Күн және Ай тұтылуларын асқан дәлдікпен есептеп шығарған. Көшпелі қазақ халқы да Күн мен Айдың, жұлдыздардың өзгерісі мен орналасуына қарап, уақытты мерзімдеп, ауа райын болжап, жаз жайлауға, қыс қыстауға, күз күзеуге, көктем көктеуге көшіп отырған. Мысалы, жеті компонентті түркі тілдеріндегі фразеологиялық бірліктердің көпшілігінде Әлемнің кеңістіктік құрылымы туралы космогониялық ойлар бар. Себебі жоғарыда әлем бар деп сенген [187].

**Фольклорлық, мифтік.** *Бір көзді дәу, жалғыз баласы бар, жалғыз аты бар, жалғыз көзді жалмауыз, бір күншілік жол, екі басты самұрық, екі дос, үш басты дәу, үш басты айдаһар, ағайынды үшеу, үш қыз, үш тапсырма, үш қат әлем, ханның үш ұлы, үш бөрі, үш таған, төрт баған, төрт аяғы тең, бес құйрықты жануар, бес ешкі, алты қақпа, алты айшылық жол, бойы алты қарыс, алты басты айдаһар, жеті басты жалмауыз, жеті басты айдаһар, жеті қат жер астына түсу, жеті қабат сауыт кию, жеті қабат қорған, жеті дариядан өту, жеті күн ұйқы, жеті күн жол жүру, жет рет айналу, жеті – желке (санамақ), жеті қабат арқанды үзу, жеті лақ, жеті қақпа, жеті жазба, жеті басты дәу, жеті батыр, жеті жел, жеті таудың арғы жағы, сегіз қақпа, сегіз бөлік, тоғыз қақпа, тоғыз қыз, он үй, он баласы бар, он күн, он түн, он қақпа,* т.б. Әрбір сөздің тарихын тану үшін халықтың мифологиялық түсінігін зерттеу қажет. Себебі «көркем тілдің қайнары фольклордан, мифологиядан басталады» [188]. Сандар адам пайда болғаннан бері бар және өзінің жұмбақ және тылсым көрінісін фольклорда сақтап келген. Әлемді түсіну және қабылдау, діни түсініктерді белгілеу, астрономиялық идеялар қалыптастыруда санның маңызы зор, ал ол фольклор, мақал-мәтелдер мен фразеологизмдер, аңыздарда көрініс тапқан.

**Тұрмыстық, шаруашылық.** *Көңілі бір атым насыбайдан қалу, бір жастықта қартаю, бір иткөйлек ерте тоздырған, бір құрсақтан (бір кіндіктен) тараған, бір түндік астында, екі аяқты, екі жастың біріне келмеу, медельдің екі жағы, егіздің сыңары, екі туып, бір қалғаны, екі құлағы қалған, екі көзінің бірі, үш таспа өрім, ошақтың үш бұты, үш құйрықта жалау, ұш таңбалы, төрт түлік, төрт тарап, төрт тұрман, бес қару, бес азық, алтыбақан, алты құлаш ақ найза, жылдам есте сақтау, жеті ішекті аспап, жеті нота, жеті нота, жеті керемет, жеті жұрттың тілі, сегіз өрім, сегіз аяқ, сегіз қырлы, бір сырлы, тоғыз жолдың торабы, тоғыз перне, тоғыз қабат ақ сауыт, тоғыз қырлы, тоқсан сырлы, он саусағынан өнер тамған*, т.б. Күнделікті тұрмыс-тіршілікте санау, өлшем жасау, мөлшерін анықтау, шамасын білу, сапасын айыру, аз-көбін есептеу сандарға қасиет телуден басқа шаруашылық қызмет жүктейді.

**Наным-сенім.** *Бірінші байлық – денсаулық, даналық, жалғыздық,бесікті екеулеп тербетуге болмайды, қазанды екеулеп көтеруге болмайды, екі тізгінді ұстау, екі тізені құшақтамау, екі бүйірді таянбау, үш айналу, үш қайталау, сәрсенбі сәтті күн, үш әлем, үш рет ұшықтау, үш құлақ, үш аунау, шаңырақтың күлдіреуіші, төртке бөлу, түн ұйқысын төрт бөлу, төрт мұрат, бесаспап, бес саусақ, бес арыс, бес баянсыз, алты жерден түю, байлық, жеті жабу, жеті тас, жеті жоқ, жеті жетім, жеті жұт, жеті ғашық, сегіз рет өлшеу, тоғыз ай, тоғыз күн, тоғыз қабат торқа кию, ұзақ өмір сүру, тоғыз рет айналу, он жерінен түю,* т.б. Сандарда ерекше сиқыр бар деген сенім ерте кезеңде қалыптасқан. Сондықтан кейбір сандарды қасиетті сан ұғымына сыйғызған. Бұл түсінік сандарды Құдаймен байланыстырудан, барлық материяның бастауы деп танудан пайда болған.

**Әдет-ғұрып.** *Бір тоғыз, бір көйлектік, түтіні бір, қос табақ, екі тоғыз, екі көзінің бірі, екі жеп биге шығу, екі үйге бір қазан, қос қолдап амандасу, үш жұрт, үш байлық, үш арсыз, үш тоғыз, үш рет иіліп сәлем беру, үш тоғыз, төрт жастық төсеу, төрт айда төбелеп отырғызу, бес жақсы, сүндетке отырғызу (бес жаста), ауылдың алты ауызы, алыстан алты жасар бала келсе, сәлем беру, денсаулық, жеті ата, Жеті жарғы, жеті жас, қырық жеті, жеті қазына*, *сегіз дүре салу, тоғыз тоғыз, тоғыз айып тартты, тоғызыншы ата, тоғыз бәйге, үйірімен үш тоғыз, тоғыз табақ тарту, тоғызқұмалақ, тоғыз тарту, санамақ (онға дейін санау)*, т.б. Байқап отырғанымыздай, түркі тілдерінде салт-дәстүрлерге байланысты қалыптасқан сан компонентті фразеологизмдер өте көп. Аталған тілдік бірліктерді зерттеу барысында «бір», «жеті», «үш», «тоғыз» сандарының әдет-ғұрыпқа қатысты тұрақты тіркестерді жасауда өнімді екендігі белгілі болды. Оған себеп аталған сандарға тән қасиеттілік пен терең мәнділікте болса керек. Мысалы, дүние жүзіндегі барлық халықтар арасында ең жиі кездесетін сан – «жеті». Пифагорша айтқанда, «жеті» – барлық бастаулардың бастауы, өмірдің ұйытқысы.

**Діни.** *Бір құдай, бір реттік киім (кебін), бір сабақ жіп қарыз болмау, екі дүние, екі иықтағы екі періште, үшін беру, мәйіт үш жерінен байланады, үш күннен соң көрге де үйренеді, төрт періште, төрт кітап, төрт құбыла, төрт күнә, төрт сахаба, төрт пір, төрт халифа, құранның төрт мүшесі, бес парыз, бес күндік жалған дүние, бес кітап, бес уақыт намаз, парыз, арқар, жетісін беру, жеті әулие, жеті шырақ, жеті шелпек, жеті әліп, жеті күн, құранның жеті хаты, жеті періште, жеті пайғамбар, жеті құдай, жеті күнде әлем жаратылған, жеті күнә, Тауратта жеті саны 500 рет қайталанады, жұмақтың жеті қақпасы, тозақтың жеті баспалдағы, Қағбаны жеті рет айналу, жеті ғажайып жарық, жеті шәріп, жеті тозақ, жеті куә, төренің құны қарашадан жеті есе артық, сегіз жұмақ, жанаттың сегіз есігі байлық, бейіш, сегіз сарай, жұмақ сегіз, жанаттың сегіз есігі, парыз, арқар, Алланың 99 аты, таспих моншақтары саны-99, өмірдің бастауы,* т.б. Дүниедегі сандардың жасалуына негіз болған бірлік сандар (*оннан жоғары барлық сандар тек алғашқы он санның қайталануы болып табылады*. Пифогор) мистикалық-философиялық, діни мазмұнға негізделген. Бұл адамзат баласының дүниенің сырын ашуға ұмтылуы, Құдайға деген сенім, табынушылықпен байланысты болса керек.

Әлем халықтарының барлығында дерлік алғашқы ондықтан кейін, яғни он санынан кейін он екі, он үш, он сегіз, отыз, қырық, қырық бір, алпыс екі, жүз, мың сандарына қатысты қалыптасқан түсініктер бар. Пифогорша айтсақ, бір таңбалы сандар құдайлық және архетиптік, екі таңбалы сандарды «жаратылыс сандары» ретінде анықтауға болады. Есептер мен болжаулар алғашқы ондыққа жататын сандармен берілгенімен, жарату әрекеті киелі саналғандықтан, екі таңбалы сандарға да қасиеттілік тән.

**3.2 Ассоциативті зерттеу жүргізудің алғышарттары**

Ассоциативті эксперимент адамның қабылдау, сөйлеу, ойлау, елестету ерекшелігін талқылауға арналған әдіс болып табылады. Ассоциация сөзі латынша «аssосіаtіо – біріктіру» деген мағынаны білдіреді. Бұл ұғымның қалыптасу тарихы тым ерте кезден Аристотель иен Платон заманынан бастау алғанымен, ғылыми термин ретінде XVII ғасырда енді.

Ассоциативті эксперимент – бұл жеке тұлғаны зерттеудің проективті әдісінің бір түрі. Н. В. Уфимцева: «ассоциативный эксперимент является ценным и при понимании индивидуальных особенностей различных культур, поскольку с помощью данного исследовательского приема можно судить об особенностях функционирования языкового сознания человека. Ассоциативный метод можно рассматривать также как специфичный для данной культуры и языка «ассоциативный профиль» образов сознания, интегрирующий в себе умственные и чувственные знания, которыми обладает конкретный этнос» [190,с. 139] – деп анықтама береді. Бұған қоса тілдік бірліктердің «мәдени» ерекшелігін, қандай да бір сөздің жанама семантикалық жуықтығын анықтау, ассоциативтік байланыстар, концепциялық өрістер, сонымен қатар талданып отырған ұғымның жиілігі мен тіркесімділігін айқындауда қолданылатын ең обьективті әдіс ретінде ассоциативті экперименттік әдісін тануға болады [191]. Нақтырақ айтқанда, ассоциативті эксперимент дүниені тануда қолданылатын тілдік бірліктерді мазмұнға сəйкес таңдай алу, танымдық ақпаратты дұрыс көрсету мəселесін шешеді. Ассоциативті эксперименттің ең басты артықшылығы – оның қарапайымдылығы, қолдануға ыңғайлылығы, сыналушылар жауапты ойына келген алғашқы сөздермен бере алуы.

Соңғы уақытта зерттеудің бұл әдісі ғылымның әртүрлі салаларында, психология, психиатрия, криминалистикада қолданылатын маңызды зерттеу әдісіне айналып отыр. Ал тіл білімінде психолингвистика, әлеуметтік лингвистика, лингвомәдениеттануда, когнитивті лингвистика және т. б. кеңінен қолданылып жүр [192].

Тілдік парадигмадағы ассоциативті эксперимент антропоцентристік ұғымдарды түсіну және одан әрі зерттеу үшін маңызды ақпарат көзіне айналды, мысалы, әлемнің тілдік бейнесі, тілдік тұлға, ұлттық сана, әлеуметтік-мәдени стереотип, этнолексика және басқалар. Аталған ұғымдардың ассоциациясы адамның өмірі мен тәжірбиесі негізінде қалыптасып, дами отырып, елестету/түсіну ассоциациясына, күрделенген ассоциация түріне ұласады. Нәтижеде өзара байланысқан ой жүйесі құралады.

Демек, ассоциация – айнала қоршаған дүниенін белгілі бір үзігін таныту үшін қолданылатын, қабылдау қабілеті негізінде жүзеге асатын білім көзі. Мұны ғалымдар «сезіну ассоциациялары» деп атайды [193]. Жалпы ассоциациялар бізді қоршаған әлемді елестететін бейсаналық құрылымдар туралы көп нәрсе айта алады. Мысалы, заттар мен құбылыстар арасындағы нақты байланыстар, уақыт пен кеңістіктегі байланыстар, олардың арасындағы ұқсастықтар мен айырмашылықтар т.б. Осы тұрғыдан келгенде, ассоциацивті эксперимент жүргізудің тілді антропоцентристік аспектіде қарастыруда, әлем бейнесін тілдік сана арқылы айқындауда зор көмегі тиері анық.

Орыс тіл білімінде бұл әдіс өткен ғасырда Ю. Н.Караулов, А. Стернин, А. А. Залевская, Г. А. Черкасова, Н. В. Уфимцева, Г. Овчинникованың еңбектерінде кездеседі. Ассоциативті эксперимент бірнеше мазмұндық талдаулар мен оны құрайтын танымдық белгілерге байланысты еркін ассоциативті эксперимент, бағытталған ассоциативті эксперимент және тізбекті ассоциативті эксперимент болып бөлінеді. Еркін ассоциативті экспериментте сыналушыларға (топ немесе жеке) нұсқаулыққа сәйкес ойға алғаш келген бірінші сөзбен (немесе бірнеше сөзбен) жауап беру қажет стимул-сөздері ұсынылады. Мұнда сыналушы жылдам, жедел реакциямен жауап бере алады. «Ассоциативная реакция-ответ должна следовать немедленно – испытуемый не должен размышлять над тем, что бы ему такое сказать и как отреагировать. Само понятие ассоциативного процесса исключает идею отбора ответов. Если есть отбор – нет ассоциативного процесса в общепринятом в истории психологии смысле» [194]. Эксперименттің бұл түрі жеке сана мен жалпы психиканың қызмет ету ерекшеліктерін зерттеу тұрғысынан кең мүмкіндіктер ашады, яғни реакцияларға ешқандай шектеулер болмайды.

Бағытталған ассоциативті эксперимент бойынша сыналушы стимул-сөздердің барлығына дерлік жауап бермейді, бірақ экспериментатордың нұсқауы талап етіледі. Мысалы, жауаптарды таңдау кезінде субъектілердің белгілі бір шектеулеріне (тек зат есімдер, тек синонимдер немесе антонимдер, сын есімге зат есімді таңдау, т.б.) негізделеді. Нақтырақ айтқанда, респонденттерге қол жетімді сөздердің ішінен қалаған сөздерді таңдауға шектеулер қойылады. Бағытталған ассоциативті эксперименттің еркін ассоциативті эксперименттен айырмашылығы, стимул-сөздерге жауаптар экспериментатордың нұсқауына сәйкес беріледі. Ал тізбекті ассоциативті экспериментте субъектілерге шексіз реакциялар беру ұсынылады, бірақ шектеулі уақыт аралығында қамтылуын назарда ұстайды. Нәтижесінде жеке сөздерден құралған ассоциативті реакциялар тізбегі пайда болады. Бұл сөздер субъектілердің қалауына қарамастан, белгілі бір мағыналық топтарға немесе мағыналық ұяларға біріктіріледі. Мысалы, сыналушыларға бір стимул-сөзге бірнеше ассоциациялармен жауап береді. Бұл жауаптар мазмұндарына сәйкес категорияларға жинақталады. Соңғы кездері тіл білімінде бұдан бөлек сөз базасындағы сөйлемді (мәтін, аналитика-семантикалық тұтастық) орналастыру, мәтіндегі олқылықтарды толтыру және т. б. сияқты эксперимент түрлері қолданылып жүр. Біз өз зерттеу жұмысымызда ассоциативті эксперименттің еркін түрін таңдап алдық. Себебі сыналушылардың сандық мазмұндағы ассоциацияларды берудегі мүмкіндігіне шектеу қойылмады. Ол үшін ең алдымен стимул-сөздердің тізімі жасалынды. Берілген тізім бойынша сыналушылар әр сөзге өз ассоциацияларын енгізу арқылы жауап берді. Тест жауаптары мен реакция уақыты жазылды. Ассоциативті эксперименттің көмегімен жекелік-көптік мазмұндағы сөздердің аражігі ажыратылып, қасиетті сандарға қатысты тілдік стереотиптер анықталды.

Тіл білімінде осындай жүргізілген жұмыстардың нәтижесінде арнайы ассоциативті нормалардың сөздіктері пайда болды. Мысалы орыс тілінде «Орысша ассоциативті сөздік» (құрастырушылар: Ю.Н.Караулов, Ю.А.Сорокин, Е.Ф.Тарасов, Н.В.Уфимцева, Г.А.Черкасова. – М., 1994-2002) [195]. деп аталатын еңбек жарияланған. Сөздікте 1277 стимул-сөзге миллионнан астам реакция берілген. Нақтырақ айтсақ, берілген стимул-сөзге реакцияларды жиілігі кеміген ретпен (санмен көрсетілген) алфавит бойынша орналастырады. Берілген реакциялардың жалпы саны, түрлі реакциялардың саны, жауабы берілмеген стимул-сөздердің саны кезегімен көрсетілген. Қазақ тіл білімінде де ғылыми еңбектерде ассоциативтік өріс мәселесі арнайы зерттеу нысаны болған, кейбір сөздердің ассоциациялық өрісі құрастырылған. Бірақ қазақ тіл білімінде әлі де болса ассоциациялық сөздік құрастыру мәселесі жолға қойылмаған. Арнайы жазылған еңбектер жоқтың қасы. Тек «Қазақша ассоциациялық сөздік /Казахский ассоциативный словарь» атты еңбекті (ред. Басқарған Н.В.Дмитрюк, авторлар: Д.А.Молдалиева, В.Д.Нарожная, Ж.И.Молданова, Е.С.Мезенцева, Н.А.Сандыбаева, Г.И.Абрамова, т.б) [196] атауға болады. Бірақ әлі де ассоциациялық эксперименттің жүргізілу принциптері мен процедуралары нақты дәйектелмеген. Соңғы жылдары біршама зерттеу жұмыстарда ассоциативті эксперимент нәтижелері көрсетілгенімен (Г.Г.Гиздатовтың «Ассоциативные поля в русском и казахском языках», С.М.Каримова, Ж.Ә.Жамбаева, М.Мамбетова, А.Б.Байдуллаева, Х.А.Ордабекова, Қ.С.Алдашева, Б.Р.Қасенов), т.б. нақты зерттеудің бұл түріне арналған жұмыс жоқ. Аталған еңбектерде ассоциативті эксперимент нәтижелері синтагмалық және парадигмалық ассоциацияларға ажыратылып көрсетілген. Яғни, синтагмалық ассоциациялар (стимул-сөздердің грамматикалық класынан сөз-реакцияларының грамматикалық класының ерекшеленуі), парадигмалық ассоциациялар (сөз-реакциялар сөз-стимулдың грамматикалық класымен бірдей болып келуі) бойынша анықталған сөздердің жиілік көрсеткіші берілген. Мұндай талдау жасау «минимальды контраст» принципі бойынша жүргізіледі. Нақтырақ айтқанда, сөз-стимулдар сөз-реакциялардардан семантикалық компоненттерінің құрылымы жағынан азырақ ерекшеленетін болса, сөз-реакциялардың ассоциативті процестегі актуализациясы мүмкіндігі соғұрлым жоғары болады. Демек, парадигмалық ассоциациялар тілдік қатынасты, ал синтагмалық – сөйлеуді бейнелейді.

Ассоциативті эксперимент жүргізу барысында сыналушының ақиқат дүниені тануы мен тілдік сана реакциясын байқау мүмкін болды. Тілдік сана тіл арқылы көрініс табады десек, жүргізілген сауалнама социумдардың тілдік санасындағы сандардың ұлттық мәдени мағыналарын, танымдық сипатын ашуға көмектеседі. Бұдан кез келген сөзге толықтай сипаттаманы тілді тұтынушы халықтың тілдік санасынан іздеудің тиімді екенін аңғардық. Себебі тілдік сана – ұлттық сананың тіл арқылы берілуі, ұлттық-мәдени құрылымдар көрінісі. Бұл туралы Г.Гиздатов: «Кумулятивная (хранительная) функция языка проявляется в лексиконе ассоциативного поля в системе словреалий, афоризмов, слов с национально-культурным компонентом значения, ввод которых в активное употребление дает не обыденное и усеченное представление, а полный концепт (в культурологическом аспекте того понятия) слова-понятие» [197] деген болатын. Яғни, тілді тұтынушы сол мәдениеттің өкілі болғандықтан, сөздің ассоциативтік өрісін жасаушы да өзі болмақ. Лингвистикалық зерттеулерде белгілі бір мәдениетті тұтынушылардың тілдік санасын зерттеу, адамның ішкі сөздік қорының құрылымын анықтау үшін ассоциативті экперименттің мүмкіншіліктерінің зор екендігі анықталып отыр. Себебі ассоциативті экспериментті қолдану кезінде тілдік белгінің ұлттық мәдени таңбасын және белгілерін көрсететін мәліметтерді алуға болады. Ассоциативті эксперименттердің зерттеушілік әлеуеті өте жоғары. Аталған әдіс адамды анықтайтын факторлар туралы қорытынды жасауға, кез келген тілдің ассоциативті нормаларын, өрісін құруға мүмкіндік береді. Ассоциативті өріс – сөздің маңызын ашатын, семантикалық компоненттерді модельдейтін үлгі. Бұл туралы М.Патсис: «Ассоциативное поле проявляет виртуальное значение слова наряду с узуальным, что позволяет с учетом ассоциативного значения говорить о возможной динамике значения слова» - деп жазды [198]. Сонымен, ассоциативті эксперимент кез келген сөздің мағыналық құрылымын нақтылауға мүмкіндік беріп ғана қоймай, жеке санадағы сөздің артында қандай ақпарат болуы мүмкін екендігін, ал сана сол ақпараттың қандай фрагменттерін пайдалана алатынын анықтайды.

**3.3 Стимул-сөздерді анықтаудың принциптері**

Тілдік бірліктердің ассоциативтік өрісін әлемнің тілдік бейнесінен сырт қарау мүмкін емес. Өйткені «стимул-сөздің ассоциативті өрісін анықтауға арналған эксперименттің нәтижесі – адамның вербалды жадындағы көріністер ғана емес, сондай-ақ сол мәдениетті тұтынушының санасында бейнеленетін этносқа тән әлем бейнесінің, оның уәждері мен мәдени стереотиптерінің көріністері болып табылады» [199]. Сол себепті ассоциативтті өріс ұлттың дүниетанымынан, тұрмыс-тіршілігінен, салт-дәстүрінен мол ақпарат береді. Берілген тірек-сөзге байланысты ойға түскен барлық сөздер жазылып алынып, нәтижесінде алынған сөздер ассоциативтік мағынасына қарай ассоциативтік өріс құрайды. Ассоциативтік мағына сөздің ассоциативтік байланыстарын талдау арқылы анықталады. Ол үшін алдымен стимул-сөздер дұрыс таңдалынып алынуы тиіс. Ол үшін жалпыхалықтық сипат алған түсініктер мен жиі қолданыстағы атаулар немесе сөз тіркестері таңдалып алынады. Зерттеу әдісінің мақсаты айқын болған жағдайда ғана нәтижеге жету мүмкіндігі арта түседі.

Алынған реакциялардың талдауы сандық корсеткіштер, сөздердің жиілігі және шұғыл реакциялар ортақтығына байланысты топтастырылады. Одан бөлек респонденттердің жеке көзқарасын ескеруді де маңызды деп таныдық.

Жұмыс барысында әуелі респонденттерге алдын-ала дайындалған стимул-сөздерді ұсындық. Осы стимул-сөздерге берілетін жауаптар реакциялар ретінде танылды. Ассоциативті эксперимент еркін жүргізілгендіктен, әрбір стимул-сөздер бойынша семантикалық жуықтықтарды анықтауға мүмкіндік болады. Семантикалық жуықтықтың өлшем бірлігі ретінде сол стимул-сөзге берілген жауаптардың, яғни ассоциациялардың ұқсастығы негізге алынады. Ассоциативті эксперименттердің нәтижелерінен әрбір стимул-сөздерге берілген сөз-реакциялардың жиілік таблицасы құрастырылады, сол арқылы әр түрлі сөздер арасындағы семантикалық жақындықты анықтауға болады. Жауаптардың сәйкес келу деңгейі бойынша ассоциациялардың ұқсастығын анықтау сөздер арасындағы семантикалық ара қашықтықты белгілеуге көмектесе алады. Мұндай семантикалық жуықтықты анықтау лингвистикадағы өзекті мәселелердің бірі – синонимдер тізбегін жасауға көмектеседі. Осы эксперимент нәтижесінде мағынасы жағынан ұқсас сандық мазмұндағы сөздердің жақындық деңгейі анықталып, жиілік көрсеткіші анықталды.

Стимул-сөздер белгілі бір принциптер негізінде анықталуы тиіс. Ол үшін тақырыпқа қатысты таңдалып алынған стимул-сөздердің мазмұндық тұрғыдан бірін-бірі толықтыратындай, жан-жақты сипаттай алатындай және қайталамайтындай етіп құрастырылуы тиіс. Сондай-ақ, стимул-сөздер шектік сипатта, яғни ұлттық, мәдени ерекшеліктерді ескере отырып құрастырылғаны жөн. Ол үшін алдымен эксперименттің шынайылығын, оған қатысушылардың жасын, жынысын, ұлты мен мамандығын, әлеуметтік тобын, т.б анықтадық. Жұмыс барысында сандық және сапалық талдаулар жасалды.

І. Сапалық талдауда:

1) эксперимент нәтижесінің барынша шынайылығы мен нақтылығына қол жеткізу мақсатында, тірек сөз қатарына «қасиетті сандар» сөзіне қатысты еркін жауапты қысқаша сұрақтар берілді;

2) сынаққа отандық және шетелдік азаматтар қатысты;

3) жасы, жынысы, әлеуметтік жағдайы, ұлты бойынша шектеу қойылмады.

ІІ. Сандық талдауда:

1. сұраққа жауап беру нақты берілген шкала бойынша жүргізілді (келісімін, толық келісімін, келіспеймін, мүлдем келіспеймін, жауап беруге қиналамын);
2. қазақстандық және түркиялық (түрік, қырғыз, күрд, өзбек) жоғары оқу орындарында оқитын 17 жас пен 22 жас аралығындағы студенттер қатыстырылды.

Аталған принциптерді негізге алған жағдайда ассоциациялық реакциялар бойынша бірнеше бағытта нәтиже алуға мүмкіндік туады. Мысалы қасиетті сандарға қатысты сауалнамада жас, орта, кәрі адамның түсініктері, қазақи немесе өзгетілді тұлғаның көзқарасы, әйел мен ер адамның қабылдау деңгейі бойынша саралау жұмыстары жүргізілді.

Сыналушыларға шартты түрде қасиетті сандар, сандық мазмұндағы сөздер, жекелік-көптік мәнді білдіретін сөздер бойынша стимул-сөздер берілді. Эксперименттің негізгі тірек құрылымдары етіп алған стимул-сөздерді онлайн түрде ұсынылды. Экспериментке 200 респондент қатысты. Олардың қоғамдағы мәртебесі әртүрлі (студенттен ғылым кандидатына дейін), кәсіптері де әрқалай (қарапайым жұмысшыдан бастап, мемлекеттік қызметкерлерге дейін). Респонденттердің 85 пайызы 18-50 жас аралығындағылар болса, қалған пайызын 50 жастан асқан азаматтар құрады. Респонденттердің көпшілігі «сандық ұғымды білдіретін сөздер» мен жиынтық мағыналы сөздерді беру кезінде біршама қиналғандықтарын жеткізді. Бұдан сандық ұғымдарға қатысты респонденттердің аялық білімінің аздығын байқаймыз. Ассоциациялық тесте киелі сандар, сандық мазмұнды білдіретін тілдік бірліктер алынды. Сонымен қатар сауалнама ұлттық дүниетаным мен салт-дәстүрлерді белгілейтін стимул-сөздер алынды.

Кесте 4 - Стимул-сөздер жиілігі

|  |  |
| --- | --- |
| Стимул-сөз | Жиілігі |
| 1 | 2 |
| 7 | 68 |
| 9 | 53 |
| 3 | 47 |
| 40 | 42 |
| 13 | 23 |
| 41 | 22 |
| 100 | 16 |
| 63 | 14 |

4 - кестенің жалғасы

|  |  |
| --- | --- |
| 1 | 2 |
| 30 | 14 |
| 1000 | 13 |
| 8 | 11 |
| 6 | 10 |
| 4 | 10 |
| 1 | 10 |
| 12 | 8 |
| 21 | 3 |

Эксперимент қорытындысы бойынша ең жиі көрсетілген сан – жеті. Жеті санына қатысты тілдік бірліктер (сурет 8).

Сурет 8 - Жеті санының қатысымен жасалған тіркестердің көрсеткіші

Эксперимент сапалық нәтижесін талдау арқылы респонденттердің 75 пайызы бір-біріне ұқсамайтын реакциялар көрсеткенін байқадық. Бұл көрсеткішке қарап, қазақтардың бұқаралық ассоциялық қабылдауында консерватизмге басымдық берілмейтіндігін байқауға болады. Оның үстіне ассоциялық пайымның типтік және жеке тұлғалық сипат алатынын, сондай-ақ жауап таңдауда рационалдық және эмоционалдық факторлардың ықпал ететіндігі аңғарылды. Синтагматикалық реакциялар көпшілік жиі қолданатын сөз тіркесінің үзіндісі, фразеологизмдер, мақал-мәтелдер, салт-дәстүрлер түрінде де кездесті. Ю.Н.Карауловтың сөзімен айтқанда «Бұл жадыда сақталу үлгісіне және сөйлеушінің сөйлеу алды дайындығына байланысты болса керек» [200]. Мұндай ассоциациялардың жадыда қалыптасып қойған әдеттегі мәнмәтіннен алынған тұрақты тіркес түрінде автоматты түрде айтылғанын да жоққа шығаруға болмайды.

Мысалы, жеті санына қатысты анықталған ассоциациялық өрісті төмендегіше топтастыруға болады (кесте 5).

Кесте 5 - Жеті санының ұғымдық ақпараты

|  |  |  |  |
| --- | --- | --- | --- |
| Астрономиялық | Фольклорлық, мифтік | Әдет-ғұрып, наным-сенімдік | Діни |
| Жеті планета  Жеті күн  Жеті құдай  Жетіқарақшы  Жеті қат көк  Жеті жұт  Жеті амал  Жеті ғалам | Жеті басты жалмауыз  Жеті басты айдаһар  Жеті қат жер астына түсу  Жеті қабат сауыт кию  Жеті қабат қорған  Жеті дариядан өту  Жеті күн ұйқы  Жеті күн жол жүру  Жет рет айналу  Жеті – желке (санамақ)  Жеті қабат арқанды үзу | Жеті-денсаулық  Жеті ата  Жеті жарғы  Жеті жабу  Жеті жас  Қырық жеті  Жеті қазына | Жетісін беру  Жеті әулие  Жеті шырақ  Жеті шелпек  Жеті әліп  Жеті күн  Құранның жеті хаты  Жеті періште  Жеті пайғамбар  Жеті құдай |

Сурет 9 - Тоғыз стимул-сөзімен берілген реакцияар

Киелі сандармен байланысты мынадай тіркестер жинақталды: *алтау ала болса, ауыздағы кетеді, төртеу түгел болса, төбедегі келеді, дүниенің төрт бұрышы, жеті ата, жеті қазына, жеті нан, жеті шелпек, жетісін беру, қырқын беру, қырқынан шығару, мүшел жас, тоғыз құмалақ, тоғыз тарту, төрт түлік мал, төрткүл дүние, үш арсыз т.б.*

Жүргізілген эксперимент қорытындысына талдау жасай отырып, сандар көбіне діни, мифтік символдар ретінде қалыптасып, кейін тілдің актив сөздік қорына енгендігін байқадық.

**3.4 Түркі тілдеріндегі символдық мәнге ие сандардың экперименттік көрсеткіші**

Зерттеу жұмысының мақсатына қол жеткізу үшін *"Сандардың адам өміріндегі орнын"*өлшеу шкаласы қолданылды. Шкала екі бөліктен тұрады. Ғылыми зерттеу мақсаты үшін шкала дайындаудың өзіндік кезеңдері мен ерекшеліктері бар [201]. Сондықтан шкала дайындаудың алғашқы кезеңі сандарға байланысты отандық және шетелдік ғалымдардың еңбектеріне шолу жасалынды. Зерттеу жұмыстарына жалпы шолу нәтижесінде шкала құрылымы әзірленді.

*Шкала құрылымының әзірленуі*

Шкала құрылымының әзірлену кезеңінде зерттеулерге сүйене отырып шкала жиынтығы құрастырылды. ДеВеллис пікірінше, осы кезең барысында зерттеу мақсатына сәйкес шкала құрылымын ескеру маңызды болып табылады. Себебі өлшеу шкаласы үшін құрастырылған әрбір мәлімет айналымдарға сәйкес болуы шарт [201,р. 122]. Айтылған ерекшеліктер негізінде Қазақстан және Түркия студенттерінің сандарға қатысты көзқарасын анықтау үшін шкала құрылымы құрастырылды. Шкала құрылымы 29 тармақтан тұрады.

Шкала құрылымы әзірленгеннен соң тармақтарды құрылымдық және грамматикалық ерекшеліктер тұрғысынан тексеру мақсатында төрт сарапшыға (маман) ұсынылды. Бұл – шкаланың жауап берушілерге түсінікті болуы үшін жасалынатын кезең. Осыдан кейін өлшеу шкаласының эксперимент алды құрылымы жасалды. Осы кезеңде шкала құрылымына сәйкес сарапшылардан алынған пікірлер мен ұсыныстар ескерілді. Шкала құрылымын бұл кезеңде сарапшылар жалпы 29 тармақтың эксперментке жеткілікті екендігін көрсетті. Сол себепті зерттеу жұмысының мақсатына сәйкес әзірленген өлшеу шкаласы жиынтығы эксперименталды кезеңде 29 тармақ болып бекітілді.

*Өлшеу шкаласының сынақта қолданысы*

Шкала әзірлеу процесінің келесі кезеңі сынақты өлшеу болып табылады. ДеВеллис осы кезеңді өлшеу әдісін анықтау және өлшеу құралын пайдалану секілді бөлімдерден тұратындығын айтады [201,р. 122]. Зерттеу жұмыстарынды жиі қолданылатын 5 нұсқасы бар лайкерт типті шкалаға басымдық берілді. Шкаладағы «Жауап беруге қиналамын» опциясы жауап берушілердің тиісті мәлімдемеге (тармаққа) оң немесе теріс жауабы болып табылады. Лайкерт типті өлшеу шкаласын әзірлеуде тармақтарды бағалау маңызды. Сол себепті шкалада бағалау опциясы оңнан теріске дейін жүргізілді. Өлшеу шкаласындағы тармақтарды бағалау құрылымы 6-кестеде көрсетілген.

Кесте 6 - Тармақтарға Келісу және Бағалау дәрежесі

|  |  |  |
| --- | --- | --- |
| Келісу дәрежесі |  | Бағалау дәрежесі |
| Мүлдем келісемін |  | 1 |
| Келісемін |  | 2 |
| Жауап беруге қиналамын |  | 3 |
| Келіспеймін |  | 4 |
| Мүлдем келіспеймін |  | 5 |

Өлшеу шкалсының құрылымын дайындау процесі мен зерттеулерге шолу нәтижесінде Қазастандық және Түркиялық студенттердің сандарға қатысты пікірлерін анықтау мақсатында шкаланың сынақтық қолданысына байланысты үлгісі жасалынды.

*Шкаланың жарамдылық және сенімділік* т*алабы*

Өлшеу шкаласын сынау кезеңінде өтінім аясында университетте білім алып жатқан 100 қазақстандық студенттен деректер алынды. Зерттеулерге сүйенсек, [202] шкалаға жауап берушілер саны мен шкала құрылымындағы тармақтардың пропорциясы үш немесе бес есе көлемінде болуы қажет. Бұл негіздемеге сәйкес, өлшеу шкаласын сынақтан өткізу барысында жауап берушілердің саны жеткілікті болып танылды. Әзірленген шкаланың зерттеу мақсатына сәйкестігін, яғни өлшенуі тиіс құрылымды дәл өлшеу дәрежесін анықтау мақсатында барлау факторлық талдау (exploratory factor analysis) жасалынды. Өлшеу шкаласын сынау барысында алынған деректер SPSS 21 бағдарламасы арқылы жүзеге асырылды. Зерттеуге қатысуға келісім берген барлығы 100 адамның жауаптарына сәйкес шкаланың жарамдылығы мен сенімділігі анықталды.

Шкаладан алынған мәліметтердің дұрыстығын анықтау үшін варимаксты айналдыру әдісімен (varimax) барлау факторлық талдау (exploratory factor analysis) жүргізілді. Барлау факторлық талдау жасау барысында деректердің жарамдылығы үшін Кайсер-Мейер-Олкин (КМО) мәні мен Бартлет Сперишити (Bartlett Sphericity) анализдерінің нәтижесі есептелді. Шкаланың сенімділік негізі Кронбахтың Альфасы (Cronbach Alpha) сенімділік коэффициентімен бағаланды.


Нәтижеден алынған KMO мәні кемінде 0,50 болуы тиіс. Бағаланған мән 1-ге неғұрлым жақын болса, мәлімет соғұрлым сенімді болады. Егер бұл мәндер 0,60 пен 0,70 аралығында болса, олар – орта, 0,70-тен жоғары болса, жақсы, яғни шкала мәліметінің талдауға жарамдылық дәрежесі өте жақсы екенін көрсетеді [202,p. 142]. Сонымен қатар Бартлетт Сперишити сынағы нәтижесінде алынған хи-квадрат () мәнінің дәрежесі 0,05-тен аз болса, бұл шкаладағы тармақтардың өлшеу үшін жеткілікті болғандығын көрсетеді [201,р. 122]. Зерттеу жұмысында өлшеу үшін жасалынған шкаланың жарамдылығын бағалау нәтижесінде қолданылған анализдер нәтижесі төмендегі кесте 7-де көрсетілген.

Кесте 7 - Кайсер-Мейер-Олкин (КМО) Мәні Мен Бартлет Сперишити (Bartlett Sphericity) Тест Нәтижелері

|  |  |
| --- | --- |
| Кайсер-Мейер-Олкин (КМО) мәні мен Бартлет Сперишити (Bartlett Sphericity) тесті | |
| Жауап берушілердің жеткілікті көлемін сынайтын Кайсер-Мейер-Олкин (КМО) тест мәні | ,741 |
| Бартлет Сперишити (Bartlett Sphericity) тесті | 345,957 |
| Стандартты ауытқу | 91 |
| P | ,000 |

Жоғарыдағы кестеге қарап талдау нәтижесінде Кайсер-Мейер-Олкин (КМО) мәні 0,741 болғандығы анықталды. Бартлет Сперишити тестінің мәні де 345,957 (р<0,05) екендігі расталды. Алынған нәтижелер қорытындысында өлшеу шкаласындағы тармақтар мен жауап берушілердің саны шкала негізінде жеткілікті болғандығын көрсетеді. Осыдан кейін шкаланың факторлық құрылымын, яғни шкала тармақтарының өзара байланыстығын растау мақсатында варимах (varimax) әдісі арқылы талдау жүргізілді. Бұл шкалада орын алған тармақтардың қандай бөлімде орын алғандығын анықтау үшін қажет. Әдіс нәтижесінде өлшеу шкаласының 3 фактордан яғни бөлім (компонент) тұрғандығы анықталды.

Бірінші фактордың мәні. Осы факторлардың ішінде бірінші фактордың меншікті мәні 5,637 болып, бұл жалпы дисперсияға 26,969 % деңгейінде түсіндірілетін көрсетіп отыр. Екінші фактордың меншікті мәні 1,704 және ол түсіндірілген жалпы дисперсияға 19,124%, ал үшінші фактордың меншікті мәні 1,370, түсіндірілген жалпы дисперсияға 16,128 % үлес қосады. Осы үш фактор жалпы дисперсияның 62,222 % құрайды. Осылайша, шкала үш факторлы құрылымға ие деп есептеледі. Жоғарыдағы айтылған факторлар 1-суретте көрсетілген суреттен анық байқалады.



Сурет 10 - Факторлық талдау нәтижесінде түзілген факторлардың скрин графигі

10-суретте көрсетілгендей, сызық төртінші нүктеден кейін біркелкі сипатта орын алды. Бұл төртінші фактордың дисперсияға қосқан үлесі өте аз және басқа компоненттермен шамамен бірдей екендігін көрсетеді. Бұл нәтижелер шкаладағы фактор санын үш деп қабылдайды. Барлау факторлық талдаудың соңғы сатысы факторларды дұрыс атау болып табылады. Себебі факторларды атау нәтижелері талқылау мен түсіндіруді жеңілдетеді. Факторды атауда, ең алдымен, жүктеме мәнін ескеру мен ең жоғары элементтерді қарастыру қажет. Осыған сәйкес, факторларды атағанда, сәйкес фактордың астында жинақталған мәліметтердің мазмұны ортақ мағынаға бағытталуы керек. Үш факторға қатысты тармақтар мен әрбір тармақтың факторлық жүктеме мәні кесте 8-те көрсетілген.

Кесте 8 - Үш факторға қатысты тармақтар мен әрбір тармақтың факторлық жүктемесі

|  |  |  |
| --- | --- | --- |
| Тармақ нөмері | Тармақ | Тармақтардың факторлық жүктемесі |
| 1-Фактор: | Сандардың әртүрлі элементтермен байланысы |  |
| Сұрақ 16 | Сандардың магиялық күші бар | ,824 |
| Сұрақ 25 | 4 саны – дүниенің төрт бұрышы, қоршаған әлем ұғымымен сәйкес келеді | ,799 |
| Сұрақ 17 | 5 саны – бес саусақтың белгісі деп ойлаймын | ,739 |
| Сұрақ 27 | 5 санын мұсылман парызымен байланыстырамын | ,709 |
| Сұрақ 15 | 6 саны – материк ұғымымен байланысты келеді | ,690 |
| Сұрақ 12 | 12 санын аймен байланыстырамын | ,641 |
| Сұрақ 2 | 40 санын ғұрыптық таныммен байланыстырамын | ,423 |
| 2-Фактор: | Сандардың символдық мәні |  |
| Сұрақ 10 | 2 саны - жұптықтың мәні | ,801 |
| Сұрақ 11 | 3 саны - мүмкіндік (шанс) белгісі | ,798 |
| Сұрақ 18 | 3 саны – шектік сан | ,701 |
| Сұрақ 7 | 6 саны – байлықтың белгісі | ,652 |
| 3-Фактор: | 1 және 9 сандарының мәні |  |
| Сұрақ 23 | 1 саны жалғыздықтың белгісі | ,877 |
| Сұрақ 5 | 9 санын ислам дінімен байланыстырамын | ,749 |
| Сұрақ 24 | 9 саны салт-дәстүрлерде көп кездеседі | ,605 |

Кесте 8-те көрсетілгендей, бірінші факторға қарасты жалпы 7 тармақтың (С16, С25, С17, С27, С15, С12, С2) факторлық жүктемесі .824 пен .423 арасында болып табылды. Екінші фактор 4 тармақтан құралып (С10, С11, С18, С7) оның факторлық жүктемесі .801 мен .652 аралығын құрады.Үшінші фактор 3 тармақтан (С23, С5, С24) тұрады және факторлық жүктемесі .877 бен .605 аралығын қамтиды. Жасалынған анализ барысында шкаладағы тармақтардың факторлық жүктемесі 0.30-дан төмен тармақтар шкаладан шығарылды. Себебі шкаланың жарамды болуы үшін сенімділік денгейі тармақтардағы факторлық жүктеме 0.30-дан жоғары болуы тиіс [202,p. 142]. Сол себепті тұжырымдамаға сәйкес жауап берушілердің шкаладағы тармақтарға жеткілікті дәрежеде жауап бере алмауынан тиісінше тармақтар (С1, С3, С4, С6, С8, С9, С13, С14, С19, С20, С21, С22, С26, С28, С29) шкаладан шығарылды, сол себепті шкаладағы жапы тармақ саны 14 болып қалды. Қалған тармақтардың фактор жүктемесі 0.30-дан жоғары болғандығы кесте 8 те көрсетілді және бұл жүктемелер жақсы деңгейде екендігі анықталып отыр.

«Сандарға қатысты шкала» ұпайларының сенімділігі Кронбах Альфа (Cronbach Alpha) ішкі сәйкестілік коэффициенті арқылы есептелді. Шкаланың соңғы нұсқасынан алынған Кронбах Альфа коэффициенттері кесте 9-те келтірілген.

Кесте 9 - Шкала және тармақтардың сенімділік анализі қорытындысы

|  |  |  |  |  |
| --- | --- | --- | --- | --- |
| Фактор | N | Тармақтар | Анықталған Дисперсия | Кронбах Альфа мәні |
| 1-Фактор: Сандардың әртүрлі элементтермен байланысы | 100 | 16, 25, 17, 27, 15, 12, 2 | 26,969 % | ,856 |
| 2-Фактор: Сандардың символдық мәні | 100 | 10, 11, 18, 7 | 19,124% | ,809 |
| 3-Фактор: 1 және 9 сандарының мәні | 100 | 23, 5, 24 | 16,128 % | ,706 |
| Жалпы | 100 | 14 | 62,222 % | ,880 |

Жоғарыдағы кестеде көрсетілгендей, бірінші фактордың Кронбах Альфа сенімділік мәні α = 0.856; бұл көрсеткіш екінші факторда α = 0.809 және үшінші факторда α = 0.706 болғандығы анықталды. Жалпы шкаланың сенімділік мәні α = 0.880 болып есептелінді. Сенімді бір шкаланың Кронбах Альфа сенімділік мәні 0.70-тен жоғары болуы тиіс [202,p. 142]. Шкаланың сенімділік мәні 0.70-тен жоғары болса, бұл шкаланың сенімді болғандығын дкөрсетеді. Сондықтан бұл тұжырымдамалар мен факторлардан алынған сенімділік мәнінің көрсеткіштері шкаланың сенімді екендігін растап отыр.

Жауап берушілердің шкаладағы тармақтарға бір-бірінен қаншалықты айырмашылықта жауап бергендігін анықтау үшін шкаладағы тармақтар ұпайларын жоғарғы 27% және төменгі 27%-дық топтар арасындағы айырмашылық әдісін қолдана отырып тәуелсіз айналымдар үшін t тесті жасалынды және алынған нәтижелер төмендегі кесте 10 көрсетілді.

Кесте 10 - Барлау факторлық талдау анализі нәтижесі

|  |  |  |  |
| --- | --- | --- | --- |
| Тармақ нөмері | Тармақтың жалпыға ортақ байланысы | t | p |
| 1- Фактор: Сандардың әртүрлі элементтермен байланысы | | | |
| 1 | 2 | 3 | 4 |
| Сұрақ 16 | ,737 | 4,332 | ,000 |
| Сұрақ 25 | ,785 | 4,595 | ,000 |
| Сұрақ 17 | ,593 | 4,530 | ,000 |
| Сұрақ 27 | ,587 | 4,065 | ,000 |
| Сұрақ 15 | ,713 | 4,086 | ,000 |
| Сұрақ 12 | ,618 | 5,853 | ,000 |
| Сұрақ 2 | ,352 | 2,549 | ,001 |
| 2- Фактор: Сандардың символдық мәні | | | |
| Сұрақ 10 | ,691 | 5,395 | ,000 |
| Сұрақ 11 | ,577 | 3,639 | ,001 |
| Сұрақ 18 | ,584 | 5,365 | ,000 |

10 - кестенің жалғасы

|  |  |  |  |
| --- | --- | --- | --- |
| 1 | 2 | 3 | 4 |
| Сұрақ 7 | ,662 | 6,836 | ,000 |
| 3- Фактор: 1 және 9 сандарының мәні | | | |
| Сұрақ 23 | ,596 | 2,632 | ,001 |
| Сұрақ 5 | ,548 | 4,200 | ,000 |
| Сұрақ 24 | ,443 | 3,867 | ,001 |

10-кестеде көрсетілгендей, «сандарға қатысты шкаланың» әрбір тармағы үшін жалпы дисперсия және жалпыға ортақ байланыс мәндері 0,30-дан жоғары болып тұр. Бұл мәндер шкаладағы әрбір тармақтың сенімділік дәрежесінің жоғары болғандығын растап тұр. Сонымен қатар төменгі және жоғарғы топ ұпайлары арасындағы айырмашылықтың маңыздылығына арналған t тесті нәтижесінде барлық тармақтар бойынша статистикалық маңызды айырмашылық (p<0,05) бар екені көрінеді. Бұл нәтиже шкаланың тармақтары өз мақсатына қызмет ететіндігін көрсетіп отыр. Сонымен қоса барлық тармақтар бойынша айырмашылықтың болуы жауап берушілердің жауаптары бір-біріне ұқсамайтындығын айқындап отыр. Барлау факторлық талдау әдісінде шкалаға байланысты барлық үлгілермен мәндерді айқынырық көруге болады, сол себепті растаушы факторлық талдауға қажеттілік жоқ болып саналады [203]. Жасалынған барлық анализ талдаулары нәтижесінде қазақ тіліндегі «сандарға қатысты шкаланың» сенімді екендігі, құрылымы бойынша 14 тармақтан құралып, өлшемдерді өлшеуге жеткілікті екендігі анықталып отыр.

*Шкаланың түрікше нұсқасы*

Белгілі бір тілде жазылған шкаланы басқа тілде аудармасы жасалынғанда ең алдымен аударма кезеңдерінің дұрыс өтуі маңызды болып табылады. Себебі шкаланың түпнұсқа нұсқасы мен аударылған нұсқасы бір-біріне мағына, мәдени тұрғыдан ұқсауы шарт. Сол себепті аударма барысында төмендегі кезеңдер қарастырылды.

* Аударманың алғашқы нұсқасы;
* Алғашқы нұсқаны талдау;
* Қайта жөндеу және талдау;
* Маман кеңесіне жүгіну.


«Сандарға қатысты шкаланы» түрікшеге аудару барысында 3 түрік тілі және 3 қазақ тілі маманынан кеңес алынды. Түрік тіліне аударма барысында грамматикалық және мәдени ерекшеліктер назарға алынды. Мамандар тарапынан айтылған ескертулер бойынша түзетулер жасалынды. Аударманың алғашқы нұсқасынан соң қажетті түзетулер жасалынғаннан кейін мамандардың шешімімен шкаланың түрік тіліндегі соңғы нұсқасы дайын болды. Бұл кезеңнен кейін шкаланың түрікше нұсқасы қазақша нұсқамен салыстырылды. Қазақ тілі мен түрік тілі мамандары шкаланың екі нұсқасын мағына жағынан салыстыра отырып талдады. Бұл талқылаулардан соң шкаланың түрік тіліндегі соңғы нұсқасы жасалып қолдануға дайын болды.

*Шкаланың түрікше нұсқасы бойынша растаушы факторлық талдау (Confirmatory Factor Analysis)*

Шкаланың түрікше нұсқасының сенімді және жарамды екенін тексеру мақсатында растаушы факторлық талдау анализі жасалынды. Себебі растаушы факторлық талдау анализі барлық жағдайда шкаланың жарамдылығын көрсетеді. Сол себепті шкаланы басқа тілде бейімдеу кезеңінде алғаш растаушы факторлық талдау анализі жасалынады. Cебебі бейімделген шкаланың құрылымы аударылған тілде де, түпнұсқа тілде де бірдей немесе кішкене өзгеріс болған жағдайда шкаланың жарамдылығын растаушы факторлық анализі арқылы анықталынады. Сол себепті шкаланы басқа тілге бейімделу зерттеулерінде растаушы факторлық анализінің жасалатындығы жеткілікті болып саналады [202,p. 142].

Түрік тіліне аударылған шкаланың жарамдылығын тексеру мақсатында Түркияда университетте білім алып жатқан 100 студенттен (түрік, күрд, өзбек, қырғыз) алынған мәлімет негізінде растаушы факторлық талдау анализі жасалынды. Бұл анализде негізгі мақсат – қазақ тілінде құрастырылған және сенімділігі расталған 3 факторлы шкаланың түрік тілі нұсқасында да расталатындығын анықтау. Растаушы факторлық талдау шкала құрылымының жарамдылығын анықтауда ең тиімді анализ болып табылады [202,204].

Растаушы факторлық талдау анализі AMOS 24 бағдарламасы арқылы жасалынды. Нәтижелер негізінде сәйкестік көрсеткіштері және факторлар тексерілді. Сонымен қоса хи-квадрат мәні ескерілді. Себебі хи-квадрат мәні шкала үлгі өлшеміне әсер етеді. Хи-квадрат мәні бестен төмен болса, шкаланың үлгісі бір-бірімен жақсы сәйкестікте екендігін көрсетеді. 100 адамнан (түрік, күрд, өзбек, қырғыз) жинақталған мәлімет негізінде жасалынған растаушы факторлық анализ нәтижесі төмендегі (сурет 2) көрсетілген.



Сурет 11 - Растаушы факторлық анализ диаграммасы

Сурет 11-де көрсетілгендей, тармақ жүктері бірінші факторда (F1) 0.28 ден 0.86 арасында, бұл көрсеткіш екінші факторда (F2) 0.65 пен 0.93 және үшінші факторда болса (F3) 0.25 пен 0.72 арасындағы мәндерге тең. Растаушы факторлық анализі нәтижесінде алынған сәйкестік көрсеткіштері төмендегі Кесте 11 берілген.

Кесте 11 - Шкала Құрылымының сәйкестік көрсеткіштері

|  |  |  |  |
| --- | --- | --- | --- |
| χ 2 / sd (СMIN/DF) | CFI | TLI | GFI |
| 3,966 | ,600 | ,500 | ,697 |

Хи-квадрат мәні (СMIN/DF) 3,966. Бұл көрсеткіш 3-5 аралығы арасында болғандықтан, шкала құрылымының жақсы екендігін растайды. Сонымен қатар CFI және GFI сәйкестік көрсеткіштері де шамамен 0,90-ға жақын болуы жалпы 3 факторлы шкала құрылымының (үлгісінің) Түркиядан жиналған мәліметтермен де расталатынын көрсетеді. Түрік тілінен алынған құрылым үшін стандартты факторлық жүктемелер 12-кестеде келтірілген.

Кесте 12 - Сандарға қатысты шкаланың факторлық жүктемелері (Түрік тілі Нұсқасы)

|  |  |  |  |  |  |
| --- | --- | --- | --- | --- | --- |
| 1. Фактор | | 1. Фактор | | 1. Фактор | |
| Тармақ | Фактор жүктемесі | Тармақ | Фактор жүктемесі | Тармақ | Фактор жүктемесі |
| С16 | ,50 | С10 | ,93 | С23 | ,65 |
| С25 | ,28 | С11 | ,66 | С5 | ,25 |
| С17 | ,49 | С18 | ,65 | С24 | ,72 |
| С27 | ,37 | С7 | ,73 |  |  |
| С15 | ,38 |  |  |  |  |
| С12 | ,86 |  |  |  |  |
| С2 | ,37 |  |  |  |  |

12-кестені қарастырған кезде шкаладағы 14 тармақтың факторлық жүктемесі 0,25 ден жоғары екені көрінеді. Қатысты тармақтардың фактор жүктемесі (0,25 пен 0,28) 0,30-ға жақын болғандықтан есепке алынды. Шкаладағы тармақтардың фактор жүктемесі 0,25 тен басталып, 0,93-ке дейінгі аралықты қамтиды. Қорыта келгенде, түрік тіліндегі шкаланың факторлық жүктеме мәндері қажетті деңгейде және масштабта болғаны анықталды. Бұл да қазақ тілінде жасалынған шкаланың түрік тілінде де жарамды болғандығын көрсетіп отыр.

**Мәліметтер анализі**

100 қазақстандық және 100 түркиялық студенттен сандарға қатысты пікірін білу мақсатында әзірленген «Сандарға қатысты шкала» арқылы алынған мәліметтердің орташа баллы есептелінді. Бұл бағалау көрсеткіштері екі топ студенттерінің көзқарасын нақты анықтауда қажет. Есептеу барысында бағалау аралығы (кесте 13) көрсетілген.

Кесте 13 - Сандарға қатысты шкала бойынша жалпы балы және тармақтар бойынша бағалау аралығы

|  |  |  |
| --- | --- | --- |
| Келісу дәрежесі | Тармақтар бойынша балл аралығы | Шкаланың жалпы балы |
| Мүлдем келіспеймін | 1 - 1,80 | 14 – 25,2 |
| Келіспеймін | 1,81 – 2,60 | 25,34 – 36,4 |
| Жауап беруге қиналамын | 2,61 – 3,40 | 36,54 – 47,6 |
| Келісемін | 3,41- 4,20 | 47,74 – 58,8 |
| Толық келісемін | 4,21 – 5 | 58,94 - 70 |

13-кестеге сәйкес, сандарға қатысты шкала бойынша жалпы орташа балл 14 пен 25,2 аралығында болса, қатысушылардың келісу дәрежесі «мүлдем келіспеймін» деңгейінде болады. Кестеде де солай тиісінше 25,34 мен 36,4 аралығындағы балдар бойынша шкала мәлімдемелерімен келісу дәрежесі «келіспеймін» деңгейінде; 36,54 пен 47,6 балл аралығында шкала тұжырымдарымен келісу баллы «жауап беруге қиналамын» деңгейінде болды; 47,74 пен 58,8 балл аралығындағы шкала мәлімдемелерімен келісу дәрежесі «келісемін»; 58,94 пен 70 балл аралығындағы шкала мәлімдемелерімен келісу дәрежесі «толық келісемін» деңгейінде болады. Сандарға қатысты шкала әр үш фактордан алынған орташа мәндерді бағалау үшін 9-шы кестедегі балдар диапазоны пайдаланылды.

Кесте 13 - Сандарға қатысты шкаланың әр фактор бойынша бағалау диапазоны

|  |  |  |  |
| --- | --- | --- | --- |
| Келісу дәрежесі | 1- фактор балл аралығы | 2- фактор балл аралығы | 3- фактор балл аралығы |
| Мүлдем келіспеймін | 7 - 12,6 | 4 – 7,2 | 3 – 5,4 |
| Келіспеймін | 12,67 – 18,2 | 7,24 – 10,4 | 5,43 – 7,8 |
| Жауап беруге қиналамын | 18,27 – 23,8 | 10,44 – 13,6 | 7,83 – 10,2 |
| Келісемін | 23,87 – 29,4 | 13,64 – 16,8 | 10,23 – 12,6 |
| Толық келісемін | 29,47 - 35 | 16,84 - 20 | 12,63 - 15 |

13-кестеге сәйкес, шкала бойынша 1-факторды бағалауда алынған орташа балл 7 мен 12,6 аралығында болғанда, қатысушылардың бұл бөлімдегі мәлімдемелерге қатысу дәрежесі «мүлдем келіспеймін» деңгейінде болады. Сол сияқты, кестедегі тәртіпте алынған 12,67-ден 18,2-ге дейінгі диапазондағы шкала мәлімдемелерімен келісу дәрежесі «келіспеймін» деңгейінде; 18,27 және 23,8 балл аралығында «жауап беруге қиналамын» деңгейінде; 23,87 пен 29,4 балл аралығы «келісемін» деңгейінде; 29,47 мен 35 балл аралығы мәлімдемелермен келісу деңгейі «толық келісемін» деңгейінде болып бағаланады.

2-факторды бағалауда алынған орташа балл 4 пен 7,2 балл аралығында болғанда, қатысушылардың бұл бөлімдегі мәлімдемелерге қатысу дәрежесі «мүлдем келіспеймін» деңгейінде болады. Сол секілді кестедегі тәртіпте алынған 7,24 пен 10,4 балл аралығы шкала мәлімдемелерімен келісу дәрежесі «келіспеймін» деңгейінде; 10,44 пен 13,6 балл аралығында «жауап беруге қиналамын» деңгейінде; 13,64 пен 16,8 балл аралығы «келісемін» деңгейінде; 16,84 пен 20 балл аралығы мәлімдемелермен келісу деңгейі «толық келісемін» деңгейінде болып бағаланады.

3-факторды бағалауда алынған орташа балл 3 пен 5,4 балл аралығында болғанда, қатысушылардың бұл бөлімдегі мәлімдемелерге қатысу дәрежесі «мүлдем келіспеймін» деңгейінде болады. 5,43-тен 7,8-га дейінгі диапазондағы шкала мәлімдемелерімен келісу дәрежесі «келіспеймін» деңгейінде; 7,83 және 10,2 балл аралығында «жауап беруге қиналамын» деңгейінде; 10,23 пен 12,6 балл аралығы «келісемін»; 12,63 пен 15 балл аралығы мәлімдемелермен «толық келісемін» деңгейінде болып бағаланады. 100 қазақстандық 100 түркиялық студенттің шкаладан алған жалпы баллы мен әр фактордан алған жалпы баллы SPSS 21 бағдарламасы арқылы есептелінді. Алынған нәтижелер төмендегі 10-шы және 14-кестеде берілген.

Кесте 14 - Қазақстандық топ бойынша алынған нәтижелердің статистикалық сипаттамалары

|  |  |  |  |  |  |  |
| --- | --- | --- | --- | --- | --- | --- |
|  | N | X | Қиғаштық | Стандартты  ауытқу | Ең төменгі  балл | Ең жоғарғы  балл |
| 1-фактор жалпы баллы | 100 | 23,80 | -1,112 | 5,18 | 7,00 | 34,00 |
| 2-фактор жалпы баллы | 100 | 12,02 | -,573 | 3,29 | 4,00 | 17,00 |
| 3-фактор жалпы баллы | 100 | 8,52 | -,828 | 2,30 | 3,00 | 12,00 |
| Жалпы Балл | 100 | 44,34 | -1,119 | 8,82 | 14,00 | 56,00 |

14-кестеде көрсетілгендей, қазақстандық студенттердің шкаладан алған жалпы баллының ең төменгі көрсеткіші 14.00 ал ең жоғарғы көрсеткіш 56.00 болды. Шкаланың жалпы орташа баллы 44.34 болғандығы көрінді. Қазақстандық студенттердің сандарға қатысты жауаптары алынған шкаланың жалпы орташа баллының 44.34 болуы шкаланың жалпы баллын бағалау бойынша (36,54 пен 47,6 балл аралығы) келісу деңгейлері сәйкесінше «жауап беруге қиналамын» деңгейінде болды. Сондықтан қазақстандық студенттердің келісуге де келіспеуге де екі ойлы болғандығын, яғни студенттердің сандарға байланысты не оң не теріс емес деңгейде жауап бергендері анықталды. Қазақстандық студенттердің 1-фактор бойынша сандардың әртүрлі элементтермен байланысына қарай алынған жауаптар нәтижесінде ең төменгі балл 7.00 ал ең жоғарғы балл 55.00 болғандығы ал 1-фактор бойынша жалпы орташа балдың 23.80 болғандығы анықталды. Бұл нәтижелер 1-фактор бойынша орташа жалпы балдың 23.80 болғандығы 1-фактордың бағалау деңгейіне қарай (18,27 – 23,8 балл аралығы) «жауап беруге қиналамын» деңгейінде болғандығын растайды. Яғни қазақстандық студенттердің басым көпшілігі сандардың әртүрлі элементтермен байланысты болғандығына біркелкі оң немесе теріс көзқараста болмағандығы, тиісінше, бұл тақырыпта нақты бір жауап айта алмайтындығы анықталды. 2-фактор сандардың символдық мәніне байланысты студенттерден алынған жауаптар нәтижесінде 2-фактор бойынша ең төменгі балл 4.00 ал ең жоғарғы балл 17.00 болғандығы ал осы фактордың жалпы орташа балдың 12.02 болғандығы анықталды. Бұл нәтижелер 2-фактор бойынша бағалау деңгейіне қарай (10,44 – 13,6 балл аралығы) «жауап беруге қиналамын» деңгейінде болғандығын растайды. Демек қазақстандық студенттердің басым көпшілігі сандардың символдық мәнінің бар екендігіне, сандардың бір нәрсенің белгісі екендігіне келісетіндігін немесе келіспейтіндігін анық айта алмайтындығы анықталды. 3-фактор бойынша 1 және 9 сандарына байланысты студенттерден алынған жауаптар нәтижесінде 3-фактор бойынша ең төменгі балл 3.00 ал ең жоғарғы балл 12.00 болғандығы ал осы фактордың жалпы орташа балдың 8.52 болғандығы анықталды. Бұл қорытынды 3-фактор бойынша бағалау деңгейіне қарай (7,83 – 10,2 балл аралығы) «жауап беруге қиналамын» деңгейінде болғандығын растайды. Яғни 1 және 9 сандарына байланысты да қазақстандық студенттердің басым көпшілігінің жауап беруге қиналатындығы, сенімсіз, екі ойлы екендігі расталып отыр.

100 түркиялық студенттің сандарға байланысты көзқарасын анықтау барысында шкаланың түрік тілінен алынған нұсқасы анализ жасалынды. Алынған нәтижелер төмендегі 15-кестеде көрсетілген.

Кесте 15 - Түрік тобы бойынша алынған нәтижелердің статистикалық сипаттамалары

|  |  |  |  |  |  |  |
| --- | --- | --- | --- | --- | --- | --- |
|  | N | X | Қиғаштық | Стандартты  ауытқу | Ең төменгі  балл | Ең жоғарғы  балл |
| 1-фактор жалпы балы | 100 | 18,00 | -,365 | 4,77 | 9,00 | 29,00 |
| 2-фактор жалпы балы | 100 | 11,28 | -,121 | 4,62 | 4,00 | 17,00 |
| 3-фактор жалпы балы | 100 | 7,88 | ,405 | 2,90 | 3,00 | 14,00 |
| Жалпы балл | 100 | 36,00 | -,109 | 10,09 | 20,00 | 58,00 |

15-кестеде көрсетілгендей, түркиялық (түрік, күрд, өзбек, қырғыз) студенттердің шкаладан алған жалпы балының ең төменгі көрсеткіші - 20.00 ал ең жоғарғы көрсеткіш - 58.00 болғандығы анықталды. Шкаланың жалпы орташа балы - 36.00. Түркиялық студенттердің сандарға қатысты жауаптары алынған шкаланың жалпы орташа баллының 36.00 болуы шкаланың жалпы баллын бағалау бойынша (25,34 – 36,4балл аралығы) келісу деңгейлері сәйкесінше «келіспеймін» деңгейінде болды. Яғни түркиялық студенттерінің басым көпшілігі сандардың әртүрлі элементтермен байланысты шкаладағы тармақтармен келіспейтіндігін білдірді. Түркиялық студенттердің 1-фактор бойынша сандардың әртүрлі элементтермен байланысына қарай алынған жауаптар нәтижесінде ең төменгі балл 9.00 ал ең жоғарғы балл 29.00 болғандығы ал жалпы орташа балдың 18.00 болғандығы анықталды. Бұл нәтижелер 1-фактор бойынша орташа жалпы балдың 18.00 болғандығы 1-фактордың бағалау деңгейіне қарай (12,67 – 18,2 балл аралығы) «келіспеймін» деңгейінде болғандығын растайды. Яғни түркиялық студенттердің басым көпшілігі сандардың әртүрлі элементтермен байланысты болғандығына теріс көзқараста болғандығы мұнымен келіспейтіндігі анықталды. 2-фактор сандардың символдық мәніне байланысты студенттерден алынған жауаптар нәтижесінде ең төменгі балл 4.00 ал ең жоғарғы балл 17.00 болғандығы ал осы фактордың жалпы орташа балдың 11.28 болғандығы анықталды. Бұл нәтижелер 2-фактор бойынша бағалау деңгейіне қарай (10,44 – 13,6 балл аралығы) «жауап беруге қиналамын» деңгейінде болғандығы анықталды. Яғни түркиялық студенттердің басым көпшілігі сандардың символдық мәнінің бар екендігіне, сандардың бір нәрсенің белгісі екендігіне келісетіндігін немесе келіспейтіндігін анық айта алмайтындығы анықталды. 3-фактор бойынша 1 және 9 сандарына байланысты студенттерден алынған жауаптар нәтижесінде ең төменгі балл 3.00 ал ең жоғарғы балл 14.00 болғандығы ал осы фактордың жалпы орташа балдың 7.88 болғандығы анықталды. Бұл қорытынды 3-фактор бойынша бағалау деңгейіне қарай (7,83 – 10,2 балл аралығы) «жауап беруге қиналамын» деңгейінде болғандығын растайды. Яғни түркиялық студенттердің басым көпшілігі 1 және 9 сандарына байланысты мәліметтерге жауап беруге қиналғандығы, нақты оң немесе теріс көзқараста болмағандығы анықталды.

Қазақстандық және түркиялық студенттерінің шкаладан алынған жауаптары нәтижесінде жалпы сандарға байланысты пікірлері салыстырмалы түрде алдыңғы кестелерде талданды. Алайда екі топ студенттерінің жауаптары арасында бір-бірінен айтарлықтай маңызды айырмашылықтың бар-жоқтығын анықтау үшін өлшеу шкаласының екі нұсқасынан (қазақша және түрікше) алынған мәліметтер сандық әдіс бойынша талданды. Оның ішінде Mann –Whitney U тесті жасалынды. Mann –Whitney U тесті айнымалының тәуелсіз топтарындағы тәуелді айнымалының ұпайларын тексеру, салыстыру және топтар арасында айырмашылық бар-жоғын анықтау, айырмашылық бар болған жағдайда ол айырмашылықтың статистикалық маңыздылығын анықтау үшін қолданылады [202,p. 142]. Сонымен қатар бұл анализ әрбір айнымалы үшін құрылған топтарға жататын деректер параметрлік сынақтардың дисперсияларының қалыптылығы мен біртектілігі туралы болжамдарға сәйкес келмеген жағдайда жасалынады.

Деректердің қалыптылығын тексеру үшін қалыптылық тестері, оның ішінде Колмогоров-Смирнов тесті жасалынды [202,p. 142]. Колмогоров-Смирнов тесті – зерттеуге қатысушылар саны 50 және 50-ден жоғары болғанда қолданылатын тест. Тест нәтижесінде алынған p мәні 0,05-тен жоғары болса деректердің қалыптылық болжамға сәйкес келгендігін, 0,05-тен төмен болса деректердің қалыптылық болжамына сәйкес келмегендігін көрсетеді. Сондықтан әзірленген шкаладан алынған нәтижелер жалпы балл мен әр фактор негізінде Колмогоров-Смирнов тесті нәтижесінде алынған p мәні 0,05-тен төмен болғандықтан Mann –Whitney U тесті жасалынды. Ең алдымен, мәліметтерді болжамдарға тексеруге арналған анализ нәтижелері төмендегі 16-кестеде көрсетілген.

Кесте 16 - Шкаладан алынған деректердің сипаттамалық статистикасы және Колмогоров-Смирнов тесті нәтижесі

|  |  |  |  |  |  |  |
| --- | --- | --- | --- | --- | --- | --- |
|  | Топ | N | Х  Орташа мәні | Стандарт  ты ауытқу | Қиғаштық | Колмогоров-Смирнов p мәні |
| 1-фактор | Қазақстандық | 100 | 23,80 | 5,186 | -1,112 | ,006 |
| Түркиялық | 100 | 18,00 | 4,778 | -,365 | ,040 |
| 2-фактор | Қазақстандық | 100 | 12,02 | 3,291 | -,573 | ,019 |
| Түркиялық | 100 | 11,28 | 4,620 | -,121 | ,009 |
| 3-фактор | Қазақстандық | 100 | 8,52 | 2,305 | -,828 | ,000 |
| Түркиялық | 100 | 7,88 | 2,904 | ,405 | ,000 |
| Жалпы Балл | Қазақстандық | 100 | 44,34 | 8,821 | -1,119 | ,035 |
| Түркиялық | 100 | 36,00 | 10,09 | -,109 | ,046 |

16-кестеде шкаладан алынған деректердің (шкала жалпы баллы мен әр фактордың жалпы баллы) қалыптылық болжамына сәйкестігі тексерілді. Алынған нәтижелер деректердің екі топ үшін де жалпылама және әр фактор үшін қалыптылық болжамына сәйкес келмегендігін көрсетіп отыр (p<0,05). Сондықтан сандарға қатысты қазақстандық және түркиялық студенттердің пікірлері арасында шкаланың жалпы баллы мен әр фактордың жалпы баллын негізге ала отырып маңызды айырмашылық бар жоғын анықтау үшін Mann –Whitney U тесті жасалынды. Алынған анализ нәтижелері төмендегі 17-кестеде көрсетілген.

Кесте 17 - Екі топ бойынша Манн-Винтней (Mann –Whitney) U тесті нәтижелері

|  |  |  |  |  |  |  |
| --- | --- | --- | --- | --- | --- | --- |
|  | Топ | N | Орташа дәрежелер | Дәрежелер  қосындысы | U | p |
| 1-фактор | Қазақстандық | 100 | 59,97 | 2998,50 | 776,500 | ,001 |
| Түркиялық | 100 | 41,03 | 2051,50 |
| 2-фактор | Қазақстандық | 100 | 52,07 | 2603,50 | 1171,500 | ,586 |
| Түркиялық | 100 | 48,93 | 2446,50 |
| 3-фактор | Қазақстандық | 100 | 54,49 | 2724,50 | 1050,500 | ,166 |
| Түркиялық | 100 | 46,51 | 2325,50 |
| Жалпы Балл | Қазақстандық | 100 | 57,12 | 2856,00 | 919,000 | ,022 |
| Түркиялық | 100 | 43,88 | 2194,00 |

Жоғарыдағы 17-кестедегі өлшеу шкаласынан алынған деректер нәтижесінде қазақстандық және түркиялық студенттерінің сандарға байланысты жалпы көзқарасы арасында айырмашылық табылды (Uжалпыбалл =919,000, р<0.05). Бұл нәтиже екі нұсқадан алынған студент жауаптарының жалпы балын талдау кезінде анықталды. Шкаланың жалпы балы бойынша бағалау деңгейі негізінде айырмашылық қазақстандық студенттер сандарға байланысты мәліметтерге жауап беруге қиналса (Хқазақстандық=44,34), түркиялық студенттердің басым көпшілігі шкаладағы мәліметтермен келіспейтіндігі (Хтүркиялық=36,00) анықталды. 1-фактор бойынша екі топ студенттері арасында айтарлықтай айырмашылық табылды (U1-фактор =776,500, р<0.05). Яғни мұндағы айырмашылық қазақстандық студенттер 1-фактор мәліметтеріне жауап беруге қиналса (Хқазақстандық=23,80), түркиялық студенттер келіспейтіндігі (Хтүркиялық=18,00) ортаға шықты. 2-фактор бойынша екі топ студенттерінің сандарға қатысты мәліметтерге жауап беруге қиналатындығын көрсетті (Хқазақстандық=12,02; Хтүркиялық=11,28). Сәйкесінше, статистикалық талдау нәтижелері де 2-фактор бойынша екі топ студенттерінің арасында сандарға қатысты айтарлықтай айырмашылық жоқтығын көрсетіп отыр (U2-фактор =1171,500, р>0.05). Соңғы 3-фактор мәліметтеріне байланысты екі топ арасында айырмашылық жоқтығы анықталды (U3-фактор =1050,500, р>0.05). Яғни екі топ студенттері 1 мен 9 сандарына байланысты мәліметтерге жауап беруге қиналатындығын көрсетті (Хқазақстандық=8,52; Хтүркиялық=7,88).

Қортындылай келе, эксперимент нәтижесінде өлшеу шкаласынан алынған деректер бойынша қазақстандық және түркиялық студенттердің сандарға байланысты жалпы көзқарасы арасында айырмашылық бар екендігі анықталды. Қазақстандық студенттер сандарға байланысты мәліметтерге жауап беруге қиналса, түркиялық студенттердің басым көпшілігі шкаладағы мәліметтермен келіспейтіндігі көрсеткен. Талдау жұмыстары барысында респонденттер жауаптарының шынайлығы, сәйкестігі, жиілігі байқалды.

**Үшінші тарау бойынша тұжырым**

Үшінші тарауда бір санынан бастап, тоғыз саны аралығында әрбір санның концептілік және мәдени-семантикалық құрылымы эксперименттік әдіс арқылы талданды. Түркі мәдениетіндегі сандардың реакцияларын талдау сандық корсеткіштер, сөздердің жиілігі және шұғыл реакциялар ортақтығына байланысты топтастырылды. Сондай-ақ респонденттердің жеке көзқарасы ескерілді. Алдын-ала дайындалған стимул-сөздердің сәйкестігі мен шынайылығы бақалауға алынып, сөз-реакциялардың жиілік таблицасы құрастырылды. Бір санының жекелік, жалғыздық, белгісіздік мәнінен басқа бірнеше мәдени ұғымдарды білдіретін семантикалық құрылымы анықталып, *екі санының* жұптық, қос тарап, қарама-қайшылық, ер мен әйел ұғымдарынан тарайтын мәдени атауларды танытатыны белгілі болды. *Үштіктің* шектік пен дүркінділік мазмұнда, көне мифологияға негізделгені, *төрт* саныныңбүтіндік, әлемдік символикаға сәйкестігі дәлелденді. Бестіктер ислам дінімен байланыста жағымды қолданыста рухани мәдениет атаулары ретінде, алтылар жалпылық, өлшемдік, межелік мәнде қолданыс тапқаны мысалдармен көрсетілді. Әлем халықтарында ең жиі кездесетін сан – жеті саны туралы қалыптасқан салт-дәстүрлер, наным-сенімдердің жиілік көрсеткіші жоғары екені анықталса, сегіздік шексіздік пен көптік символы болып есептелінген. Тоғыз саны діни мазмұнда, ұлттық мәдениетті танытушы ұғымдардың қатарында саналған. Қырықсаны туылу мен өлу арасындағы діни ұғымдарды сипаттауда қолданылатыны дәйектелді. Жауаптардың сәйкес келу деңгейі бойынша ассоциациялардың ұқсастығын анықтау арқылы стимул-сөздердің арасындағы семантикалық байланысты, алшақтықты белгілі болды. Нәтижеде эксперимент әдісінің тиімділігі анықталып, адам өміріндегі сандардың маңыздылығы жоғары екендігі дәлелденді.

**ҚОРЫТЫНДЫ**

Сан категориясы – логикалық, философиялық категория ретінде болмыстағы заттар мен құбылыстардың ажырамас бөлігіне айналған әмбебап категория. Қоршаған әлемдегі барлық заттың, құбылыстың саны, мөлшері, шамасы, көлемі, салмағы, сапасы болады және олар сан категориясын құрайды. Сондықтан «сан» мен «сандық» ұғымдар диалектикалық байланыста болады. Сан категориясы әмбебап категория ретінде философия, математика, логика, тіл білімі, физика, экономика, химия, т.б. ғылымдардың басты категориясы болып келді. Аталған категория адамзат баласының рухани ізденістері, субъективті танымы арқылы анықталып, сана деңгейіне қарай түрліше дамиды.

Сан категориясының зерттелуі ерте антикалық дәуірдегі грек философиясынан бастау алып, әр ұлттың танымы негізінде түрліше мазмұнға ауысты. Соңғы жылдардағы зерттеулерде «сан» ұғымының логика-семантикалық құрылымы барынша тармақталып, рухани-материалдық өмірдің түрлі салаларында кеңінен қолданылатын категорияға айналды. Мәселен, «сан» ұғымы жекелік-көптік мағынаны білдірудің синтетикалық, лексика-семантикалық, аналитика-семантикалық тәсілдерінен бөлек, ұлттық таным кеңістігінде белгілілік/белгісіздік, аз/көп, жалқы/жалпы, нақтылық/жалпылық, дискретті/дискретсіз, даралық/жиынтық, бөлшектік/тұтастық, т.б. сипаттарда көрініс табады. Сондықтан сан категориясы – белгілі бір бағытта ғана кеңейіп отырған категория емес, ұлттық дүниетаным негізінде үздіксіз трансформацияланып, жаңарып, жаңа мазмұнмен толығып, дамып отыратын, тірі организм секілді динамикалық қозғалыста өмір сүретін категория. Мысалы, сан категориясы көптік, тәуелдік, жіктік жалғаулары, есімдіктер, сан есімдер, етістіктер мен үстеулерде, қос сөздер мен сөйлемдерде көрініс тапқанымен, одан бөлек «сан» ұғымын ұлттық болмыс, мәдениет, таныммен сабақтастыра қарастыру қажеттілігі туды. Нақтырақ айтқанда, сан категориясын ұлттық код ретінде тарихи тармырластықта салыстыра зерттеудің маңызы зор. Сондықтан диссертациялық жұмысымызда сан категориясын ұлттық болмыс, тілдік сана, этномәдени стереотип, тарихи тамырластық тұрғысынан ұштастыра қарастыруды жөн көрдік.

Диссертацияның бірінші тарауында түркі тілдеріндегі сан категориясы теориялық және әдіснамалық негізде тарихи тұрғыдан салыстырылып, көптікті білдірудің синтетикалық, лексика-семантикалық, аналитика-семантикалық тәсілі тарихи-салыстырмалы әдіс көмегімен талданады. Категорияны құраушы өзге де тілдік амалдар туыстас тілдер материалдары бойынша жинақталып, сан категориясының жұмсалымдық-мағыналық өрісін жасақтаушы жалқылық мен жалпылық, жиынтық пен даралық, жекелік пен көптік, аз-көп микроөрістері түзіледі.

Жұмыстың екінші тарауында халық дүниетанымындағы сан ұғымы коцептуалды ұғым ретінде логикалық-философиялық аспектіде талданып, сан компонентті фразеологизмдердің жұмсалымдық қызметі анықталады.

Зерттеу жұмысының үшінші тарауында сан категориясының когнитивтік моделі графикалық және сөздік мазмұнда құрастырылып, сан ұғымына лингвоконцептологиялық талдау жасалынады. Келесі тараушада санға қатысты қалыптасқан ассоциациялық реакциялар шынайылығын, сәйкестігін, жиілігін анықтау мақсатында түркиялық және қазақстандық студенттерден алынған сауалнама нәтижесі көрсетіліп, SPSS бағдарламасы арқылы жасалған зерттеу жұмысының қорытындысы ұсынылады. Нәтижеде сан есімдердің мәдениетаралық, әмбебап категория екені дәлелденіп, ұлттық ерекшеліктер анықталды. Әрбір тараудың соңында қорытынды жасалынып, ғылыми тұжырымдар ұсынылып отырады.

Сонымен, зерттеу нәтижесі көрсеткендей, сан категориясының бірнеше белгілері анықталды:

- сан категориясы – тек зат есімге ғана тән категория емес, сөз таптарының барлығын, сонымен бірге тілдің лексика-семантикалық қабаты мен синтетикалық-аналитика-семантикалық құрылымын да қамтитын лексика-грамматикалық категория;

- түркі тілдерінде сан категориясының жұмсалымдық өрісі кең, көп орталықты өріс құрайтын, бірнеше тіл деңгейлерін қамтитын функционалды-семантикалық категория,

- сан категориясы – тек тіл деңгейлеріне ғана қатысты тілдік категория ғана емес, болмыспен, ұлт танымымен астасқан философиялық және символдық мәнге ие, халықтың мәдени құндылықтарымен байланысты әмбебап категория.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Тоқаев Қ. Қазақтың тілі – қазақтың жаны! // «Егемен Қазақстан» газеті. – 2019, сәуір – 02.
2. Хасенов Ә.Тіл біліміне кіріспе. - Алматы, 1990. - 445 б.
3. Қалиев Б. Қазақша термин жасау мәселесі // ҚХҚжӘТУ Хабаршысы. - 2001. - №3. - 15 б.
4. Дмитриев Н.К. Грамматика башкирского языка. - М.; Л.: Изд-во АН СССР, 1948. - 276 с.
5. Щербак А.М. Формы числа у имен в тюркских языках // Вопр. языкознания. - 1970. - №3. – С. 87-100.
6. Тенишев Э.Р. Сравнительно-историческая грамматика тюркских языков. Морфология. – М.: Наука, 1988. - 560 с.
7. Гузев В.Г. Конкретно-предметные значения тюркского имени существительного как зона релевантности категорий числа и определенности-неопределенности // Сов. тюркология. - 1971. - №5. - С. 21-25.
8. Буранов Дж. Сравнительная типология английского и тюркских языков. - М.: Высш. шк., 1983. - 267 с.
9. Токсоналиева Р.М. Выражение количественных отношений в кыргызском и русском языках. - Бишкек: Инсанат, 2010. – 152 с.
10. Гузев В.Г. К интерпретации категории числа имен существительных в тюркских языках // Вопр. Языкознания. - 1979. - №3. – С. 98-112.
11. Сеитова К.П. Способы выражения множества в современном русском языке (в сравнении с каракалпакским): автореф. … канд. филол. наук. - Ташкент, 1983. – 36 с.
12. Любимов К.М. О числовом значении нулевой формы тюркских существительных // Сов. тюркология. - 1972. - №5. – С. 78-83.
13. Кононов А.Н., Нигмашов Х.Г. История лингвистических учений. Средневековый Восток. Махмуд Кашгарский о тюркских языках. - Л.: Наука, 1981. - 140 б.
14. Кононов А.Н. Показатели собирательности-множественности в тюркских языках. Сравнительно-исторический этюд. - Ленинград: Наука, 1961. -28 с.
15. Дмитриев И.К. Категория числа. Исследования по сравнительной грамматике тюркских языков. Морфология. – М., 1956. – Т. 2. - 65 с.
16. Баскаков А.Н. Каракалпакский язык. Фонетика и морфология. – М., 1952. - Т. 2, ч. 1. – 570 с.
17. Сафина Э.Ф. Категория числа в русском и башкирском языках: На материале имен существительных: дис. ... канд. филол. наук. - Уфа, 2000. - 206 с.
18. Фаттахова Р.Ф. Категория числа в современном татарском литературном языке: дис. ... канд. филол. наук. - Казань, 2002. - 214 с.
19. Темирханова З.А. Категория множественного числа в кумыкском и английском языках: дис. ... канд. филол. наук. - Махачкала, 2003. - 148 с.
20. Ализаде А.Д. Категория числа в азербайджанском языке: на материале письменных памятников ХІҮ-ХІХ веков: дис. ... докт. филол. наук. - Баку, 1966. - 234 с.
21. Ergin Muharrem. Türk Dil Bilgisi. – İstanbul: Bayrak Basım, 1999. – 119 р.
22. Bilgin Muhittin. Anlamdan Anlatıma Türkçemiz.– Ankara: Kültür Bakanlığı Yayınları, 2002. – 657 s.
23. Korkmaz Zeynep. Türkiye Türkçesi Grameri (Şekil Bilgisi). – Ankara: TDK Yay, 2003. – 1224 s.
24. Nadir İlhan. Türk dilinde çokluk. – Elazığ, 2009. – 222 s.
25. Кудайбергенов С. Кыргыз тилиндеги сөз өзгөртүү системасы. - Фрунзе: Б-сыз, 1957. – 120 б.
26. Дыйканов К. Имя существительное в киргизском языке. - Фрунзе: Изд-во АН КиргССР, 1955. – 104 с.
27. Давлетов С., Кудайбергенов С. Азыркы кыргыз тили. Морфология. - Фрунзе: Мектеп, 1980. – 235 б.
28. Хожиев А. Ҳозирги ўзбек тилида форма ясалиши. Педагогика институтларининг филология факультетлари студентлари учун „Махсус курс“ материали ЎзССР Маориф Министрлаги тасдиқлаган. – Тошкент: ЎКИТУВЧИ", 1979. – Т. 5. – 122 с.
29. Сафаров Ф.С. «Ўзбек тилида сон-миқдор микромайдони ва унинг лисоний-нутқий хусусияти»: 10.02.02: филол. фанлари номзоди илмий … автореф. – Самарқанд, 2004. – 122 с.
30. Зокирова Х. «Грамматик категорияларни систем ўрганиш» фанидан маъруза матнлари. - Андижон, 2017. – 122 с.
31. Рамазанов H.L., Хисматуллин X. Татар теле грамматикасы. I кисэк: Фонетика Иэм морфология. Татарская грамматика // В 3 т. - Казан, 1997. - Т. 1. -584 с.; Т. 2. - 397 с.; Т. 3. - 576 с.
32. Байтұрсынов А. Тіл тағылымы. – Алматы, 1992. - 399 б.
33. Маманов Ы. Қазақ тіліндегі көптік форма // Қазақ тілі мен әдебиеті. 2-шығуы. – Алматы, 1973. – Б. 31-36.
34. Балақаев М. Көптік жалғау // Халық мұғалімі. – Алматы, 1940. - №5. – Б. 44-45.
35. Ысқақов А.Ы. Қазіргі қазақ тілі. Морфология. – Алматы, 1991. – 385 б.
36. Оралбаева Н. Зат есімнің көптік категориясы // Қазақ тілі мен әдебиеті. – Алматы, 1959. – Б. 55-62.
37. Данияров А. Қазіргі қазақ тілінде көптік категорияның берілу жолдары // Тіл және әдебиет мәселелері (Аспиранттар мен ізденушілер мақалаларының жинағы). – Алматы, 1963. – Б. 38-46.
38. Данияров А. Көптік жалғауы жалғанбайтын сөздер, оларды меңгерту жолдары // Қазақстан мектебі. – 1964. - №1. – Б. 52-55.
39. Данияров А. Категория множественности в современном казахском языке: автореф. … канд. пед. наук. – М., 1965. – 120 с.
40. Исаев С. Қазіргі қазақ тіліндегі сөздердің грамматикалық сипаты. – Алматы: Рауан, 1998. – 303 б.
41. Қалыбаева А., Оралбаева Н. Қазіргі қазақ тілінің морфемалар жүйесі. - Алматы: Ғылым, 1986. - 192 б.
42. Бейсетаев Р. Қазақ тілінде көптік мағынаны зат есім мен сөз тіркесі арқылы білдіру туралы // Түркология журналы. – Түркістан, 2015. - №3. – Б. 18-28.
43. Маралбек Е. Мөлшер категориясының тарихи парадигмасы (лингвистикалық аспектіде): филос. док. (PhD) … дис. - Алматы, 2020. - 220 б.
44. Samuel Enoch Stumpf. Phılosophy: History and Problems. - 5th edition. - Mcgraw-Hill College, 1994. - 976 p.
45. Бизақов С. Синонимдер сөздігі. – Алматы: Арысбаспасы, 2007. - 640 б.
46. Махмуд ал-Кашкари. Диван Луғат-ат-Турк. – Алматы: Изд –во «Дайк-Пресс», 2005. - 1288 с.
47. Наделяев В.М., Насилов Д.М., Тенишев Э.Р., Щербак А.М., Боровкова Т.А. Древнетюркский словарь. – Ленинград: Изд «Наука», 1969. – 181 с.
48. Белбаева М. Қазақ тілінің омонимдер сөздігі. – Алматы: «Мектеп» баспасы, 1988. - 193 б.
49. Қазақ тілінің аймақтық сөздігі / құраст. Ғ.Қалиев, О.Нақысбеков, Ш.Сарыбаев, А.Үдербаев және т.б. – Алматы: «Арыс» баспасы, 2005. - 824 б.
50. <https://suzlek.antat.ru/fullartR.php?id=343041> 12.07.2020.
51. Қазақ әдеби тілінің сөздігі // Он бес томдық / құраст. А. Үдербаев, О. Нақысбеков, Ж. Қоңыратбаева және т.б. - Алматы, 2011. – Т. 12. - 752 б.
52. Сравнительно-историческая грамматика тюркских языков. Морфология. - М., 1988. – С. 89-94.
53. Томанов М. Қазақ тілінің тарихи грамматикасы. - Алматы: Мектеп, 1988. - 264 б.
54. –тар (-тер, -дар, -дер, -лар, -лер) көптік жалғауының шығу тарихы // Ізденіс. - 1996. - №5. – Б. 18-23.
55. // Советская тюркология. - 1971. - №5. – Б. 18-29.
56. Сағындықұлы Б., Құлжанова Б.Р. Түркі тілдеріндегі көптік жалғауының морфологиялық формалары // Хабаршы. Филология сериясы. - 2019. - №1(173). – Б. 74.
57. Тектіғұл Ж. Қазақ тіліндегі түркі негізді есім қосымшалардың тарихи дамуы: филол. ғыл. док. ... дис. – Алматы, 2003. - 236 б.
58. Щербак А.М. Очерки по сравнительной морфологии тюркских языков. - Л., 1977. - 191 с.
59. Языки мира. Тюркские языки. - Бишкек: Кыргызстан, 1997. - 342 с.
60. Сафиуллина Ф.С., Закиев М.З. Хәзерге татар әдәби теле. – Казань, 1994. – 217 с.
61. Түймебаев Ж., Сағидолда Г. Қазақ және татар тілдерінің салыстырмалы-сипаттамалы грамматикасы. Фонетика. Морфология. Түркітану сериясы. – Алматы: Қазығұрт, 2017. - 240 б.
62. Дмитриев Н. К. Башкорт теленең грамматикаһы. - Өфө: Башгосиздат, 1950. - 299 с.
63. Исследования по сравнительной грамматике тюркских языков. Морфология. - М.: Изд. АН СССР, 1956. - Ч. 2. - 334 с.
64. Турсунова М. О формах множественного числа в тюркских языках: синхронический и диахронический аспекты // Филологические науки. Вопросы теории и практики (входит в перечень ВАК). - Тамбов: Грамота, 2012. - №3. - С. 93-95.
65. Қабылдина Л. Көптік категориясының морфологиялық көрсеткіштері // ҚР Ұлттық ғылым академиясының Хабаршысы. Фил.сериясы. – Алматы: НАН РК, 2006. - №4. – Б. 66-71.
66. Мирзахидова М.И. Сан категориясы // Эл агартуу. - 2006. - №1-2. – 80 с.
67. Айғабылұлы А. Қазақ тілінде грамматикалық сан-мөлшер категориясы ба ма? // ҚазМУ Хабаршысы. – 2000. - №3. – Б. 11-17.
68. Қабылдина Л. Мөлшер, өлшем мағыналарының функционалды-семантикалық өрісі: филол. ғыл. канд. … дис. - Астана, 2007. - 117 б.
69. Кононов А.Н. Грамматика современного узбекского литературного языка. – М.; Л.: Акад. Наук СССР, 1960. – 122 с.
70. Ибатов А. Қазақ тіліндегі есімдіктер тарихынан. – Алматы: Қазақ ССР-ның «Ғылым» баспасы, 1966. – Б. 24-25.
71. Сүйерқұл Б., Садықова М. Қазақ тіліндегі жіктеу есімдіктерінің қалыптасу тарихы мен прагматикалық ерекшеліктері жайында // Хабаршы, КазНПУ им. Абая, серия «Филологические науки». - 2020. - №1(71). – Б. 224-228.
72. Байтұрсынұлы А. Шығармалары. – Алматы, 2013. – Т.3. – 306 б.
73. Жұбаева О. Қазақ тілінің когнитивті грамматкасы. – Алматы:Қазығұрт, 2014. - 392 б.
74. Zeynalov F. Türk Lehçelerinin Karşılaştırmalı Dilbilgisi. – İstanbul: Cem Yay, 1993. – 416 б.
75. Қазақ грамматикасы. – Астана: Астана полиграфия, 2002. – 784 б.
76. Оғуз групу түрк диллəринин мүгаjисəли грамматикасы. – Бакы: Елм, 1986. – 134 б.
77. Atabay N., Kutluk İ., Özel S. Sözcük Türleri. – Ankara: TDK Yay, 1983. – 288 s.
78. Banguoğlu T. Türkçenin Grameri. – Ankara: TDK Yay, 2007. – 322 s.
79. Күзекова З., Асылбаева М. Сан ұғымы олардың өрісі туралы // ҚазҰУ Хабаршысы. Филология сериясы. - 2012. - №1(135). – Б. 18-39.
80. Гаджиева Н.З., Серебренников Б.А. Сравнительно-историческая грамматика тюркских языков. – М., 1986. – 283 с.
81. Түймебаев Ж., Сағидолла Г. Қазақ және түрік тілдерінің салыстырмалы-сипаттамалы грамматикасы. Түркітану сериясы. Фонетика. Морфология. Екінші басылым. – Алматы: Қазығұрт, 2016. – 324 б.
82. Қазам-Бек А. Общая грамматика турецко-татарского языка. – Казань, 1846. – 457 с.
83. Байтұрсынұлы А. Тіл – құрал. Сөз жүйесі һәм түрлері. 2-тіл танытқыш кітап. ІV басылуы. – Орынбор: Қазақстан мемлекет баспаханасы, 1927. – 128 б.
84. Маманов Ы. Қазақ тіл білімінің мәселелері / құраст. ф.ғ.д. Ғ.Әнес. – Алматы: Абзал-Ай, 2014. – 640 б.
85. Хасенов Ә. Тіл білімі. – Алматы: Санат, 1996. - 414 б.
86. Ахмедова Ж.К. Казахские народные наименования понятий об измерениях: дис. … канд. филол. наук. – Алматы, 1975. – 155 с.
87. Қараджа Октай. Түркі тілдеріндегі нумеративті сөз тіркестері: филол. ғыл. канд. … дис. - Алматы, 2005. – 130 б.
88. Баскақов Н.А. Происхождение форм повелительножелательного наклонения // Вопросы язықознания. - 1975. - №1., 60-б.
89. Кайдаров А.Т. Краткий грамматический очерк уйгурского языка. – Алма-Ата, 1961. – 468 с.
90. Зейналов Ф.Р. Принципы классификации именных частей речи. – Баку, 1959. – 336 с.
91. Летягина Н.И. О мерных словах тувинском языке // Тюркологический сборник. – М., 1968. – С. 74-79.
92. Копыленко М.М. Средства выражения количества в русском языке. –Алматы: Евразия, 1993. – 184 с.
93. Акуленко В.В., Букреева С.А. и др. Категория количества в современных европейских языках. – Киев, 1990. – 284 с.
94. Быкова Л. Об аналитическом выражении значений числа имён существительных в русском языке // Studia rossia posnaniensia. – Poznan, 1991. - №22. - С. 139-145.
95. Кайдаров А.Т. Краткий грамматический очерк уйгурского языка. – Алма-Ата, 1961. – 336 с.
96. Сулейменова А.Ш. Функционально-семантическое поле количества в современном русском языке (морфолого-словообразовательный аспект): дис. ... канд. филол. наук. – Алматы, 1997. – 193 с.
97. Исаев С. Қазіргі қазақ тіліндегі негізгі грамматикалық ұғымдар. – Павлодар: С. Торайғыров атындағы ПМУ, 2010. – 180 б.
98. Давлетов С., Кудайбергенов С. Азыркы кыргыз тили. Морфология. - Фрунзе: Мектеп, 1980. – 235 б.
99. Ермекова Т. Компоненттер құрылысының құрмалас сөйлемнің грамматикалық-семантикалық сипатына қатысы: филол. ғыл. док. … дис. - Алматы, 2007. – 272 б.
100. Панфилов В.З. Типология грамматической категории числа и некотторые вопросы ее исторического развития // Вопросы языкознания. – М.: Наука, 1979. - №4. – С. 18-38.
101. Бондарко А.В. Функциональная грамматика. – Ленинград, 1984. – 136 с.
102. Курмамбаева Ж.Б. Қазақ тіліндегі сан атауларының лингво-мәдениет танымдық негізі: филос. док. (PhD) … дис. - Алматы, 2020. – 164 б.
103. Жұмаділов Т. Сан (мөлшер) категориясы және оның қазіргі математикадағы рөлі: оқу құралы. – Қарағанды: ҚМУ, 1978. – 77 б.
104. Каширина О.В. Культура времени в современной картине жизни. - Ставрополь: Изд-во СГУ, 2007. - 286 с.
105. Аристотель. Метафизика. Переводы. Комментарии. Толкования. - СПб.: Алетейя, 2002; - Киев: Эльга, 2002. – 832 с.
106. Кант И. Сочинения // В 6 т. – М.: Мысль, 1964. - Т. 3. – 799 с.
107. Қарақия газеті. - №31-32(938-939). – Б. 5159 <https://mangystaumedia.kz/kk/bile-zhuriniz/kyzyk-derek/80896>) 11.07.2021.
108. Dönmez A. Dünya Matematik Tarihi Ansiklopedisi. – İstanbul: Toplumsal Dönüşüm Yayınları, 2005. - 194 p.
109. Молчанова Л. Народная метрология. - Минск: Наука и техника, 1973. - 83 с.
110. Қазақ тілінің түсіндірме сөздігі: Қ.П (қысқы – планетааралық). –Алматы: Ғылым, 1983. – Т. 7. - 672 б.
111. Қазақстан. Ұлттық энциклопедия. – Алматы: Қазақ энциклопедиясының» бас редакциясы, 2006. - Т. 9. – 688 б.
112. Жанпейісов Е.Н. Этнокультурная лексика казахского языка. - Алматы: Наука, 1989. - 282 с.
113. Базен Л. Концепция возраста у древных тюрков. Зарубежная тюркология. - М., 1989. - 365 с.
114. Жұбаева О. Қазақ тілі грамматикалық категорияларының антропоөзектілігі: филол. ғыл. док. … дис. – Алматы, 2010. – 305 б.
115. Асқар Л. Қазақ тіліндегі тәулік кезеңдері атаулары: филол. ғыл. канд. … дис. - Алматы, 2005. – 102 б.
116. Аронов Е.Г. Этнолингвистическая природа народных космонимов в казахском языке: автореф. … канд. филол. наук. – Алма-Ата, 1992. - 80 б.
117. Күркебаев К. Қазақ тілінің рухани және материалдық лексикасы: оқу құралы. Стереотиптік басылым. - Алматы: Қазақ университеті, 2020. - 191 б.
118. Сабырханова Р.Т. М-Жүсіп шығармаларындағы метрологиялық лексика (халық өлшемдері мен нумеративтер). – Павлодар: С. Торайғыров атындағы ПМУ, 2007. – 159 б.
119. Зейнолла Сәнік. Қазақ этнографиясы. – Алматы: «АН Арыс» баспасы, 2017. - Т. 7. - 448 б.
120. Сайрамбаев Т. Қазіргі қазақ тіліндегі күрделі сөз тіркестері. – Алматы: Мектеп, 1981. – 200 б.
121. Тұрышев А.Қ.М-Ж. Көпеев шығармаларының этномәдени лексикасы. Монография. - Павлодар, 2004. - 465 б.
122. Батырлар жыры. – Алматы: Жазушы, 2000. – Т. 1. - 256 б.
123. Хамдамов П. Нумеративы в современном узбекском языке: автореф. … канд. филол. наук. – Спб., 1967. – 102 с.
124. Исаев С. Қазақ тіл білімінің мәселелері. – Алматы: Арыс, 2008. – 624 б.
125. Выготский Л.С. Мышление и речь. – Л.: Лабиринт, 1996. – 416 с.
126. Жолшаева М. Қазіргі қазақ тіліндегі аспектуалды семантика: форма және мазмұн: филол. ғыл. док. … дис. – Алматы, 2009. – 305 б.
127. Зак А.К. Развитие умственных способностей младших школьников. - М., 1994. – 28 б.
128. Кле Мишель. Психология подростка: психосексуальное развитие. - М., 1991. - 13 б.
129. Кон И.С. Психология ранней юности. - М., 1990. – 147 с.
130. Қожахметова М. Адам құпия. - Алматы, 1997. - 234 б.
131. Annemarie Shimmel. The Mystery of Numbers. - Oxford University Press, 1994. – 101 р.
132. Чудинов А.Н. Словарь иностранных слов, вошедших в состав русского языка. - 1910. – 104 с.
133. Шпенглер О. Закат Европы. Очерки морфологии мировой истории. - М., 1993. – 122 с.
134. Хасенов Ә. Қазіргі қазақ тіліндегі сан есімдер. - 1954. - 63 б.
135. Муратова Р.Т. Символика чисел в башкирском языке: дис. ... канд. филол. наук. – М., 2009. – 197 с.
136. Абрахманова М.А. Устойчивые словосочетания с числительными в туркменском языке. – Ашхабад, 1972. – 19 с.
137. Скоробутов Д.И. Сопоставительный анализ квантитативных фразеологических единиц в современных западнороманских языках: французском, итальянском, испанском и португальском: дис. ... канд. филол. наук. - М., 2004. - 233 c.
138. Мизамхан Б. Қазақ, ағылшын тілдеріндегі көптік категориясының ерекшеліктері жəне аудармада берілуі: филол. ғыл. канд. … автореф. – Алматы, 2006. – 110 б.
139. Досымбекова О.Р. Национальные особенности нумерологической культуры в казахском и китайском языках: дис. … док. филос. (PhD): 6D020900. – 2010. - 158 с.
140. Соколов С.А. Функционально-семантический анализ слова бир и его производных в турецком языке // Тюркская лексикология и лексикография. - М.: Наука, 1971. – С. 74-81.
141. Дүсіпбаева Қ.С. Қазақ ескіліктерінің сандар жүйесіндегі тілдік көріністері: филол. ғыл. канд. … дис. - Алматы, 2001. – 136 б.
142. Джельдыбаева Р.Б. Мөлшерлік ұғымды білдіретін сөздердің қазақ және қытай тілдеріндегі валенттік-дистрибутивтік заңдылықтары: филол. ғыл. канд. … дис. - Алматы, 2010. – 140 б.
143. Жанатаев Қ.Ә. Адамның жас ерекшелігіне, жынысына қатысты атаулар (лексика-семантикалық және этнолингвистикалық зерттеу): филол. ғыл. канд. … дис. - Алматы, 1998. – 120 б.
144. Аристотель. Метафизика / пер. с греческого А.В. Кубинского. - М.: Эксмо, 2015. - 448 с.
145. Лейбниц Г.В. Сочинения // В 4 т. – М.: Мысль, 1982. - Т. 1. – 636 с.
146. Әлемдік философиялық мұра // Жиырма томдық. Аристотель философиясы. - Алматы: Жазушы, 2005. – Т. 3. - 568 б.
147. Каширина О.В. Культура времени в современной картине жизниа. -Ставрополь: Изд-во СГУ, 2007. - 286 с.
148. Özköse K. Sayıların Gizemi. - Yeni Dünya Dergisi, 2014. - S. 113-120.
149. Wynn W. Westcott. Numbers: Their Occult Power and Mystic Virtues. - CreateSpace Independent Publishing Platform, 2009. - 140 р.
150. Рысқұлбек Д. Қазақтың көшпенділік мәдениетіндегі сакральды сандар шеруі // Қазақстанның ғылымы мен өмірі. – 2020. - №6(1). – 367 б.
151. Волошинов А.В., Рязанова Н.В. Пифагорейское учение о числе: генезис числа как обьекта культуры // Вестник Саратовского государственного технического университета. - 2011. - №1. – С. 336-342.
152. https://russia.travel/objects/319998/ 11.07.2021.
153. http://the\_uighurs.tripod.com/Rus/RusTrad.htm 12.05.2021.
154. <http://lik-kuzbassa.narod.ru/Shorcy-tradicii-obychai-obryady.htm> 11.07.2021.
155. Jerry P. King The Art of Mathematics. - Dover Publications, 2006. - 320 р.
156. Тәжиев Қ. Киелі сандардың генезисі және эпикалық жырлар мен жыраулар поэзиясындағы көркемдік қызметі: филол. ғыл. канд. … дис. - Түркістан, 2004. – 122 б.
157. Çoruhlu Y. Türk Kozmolojisinde Yer Alan Bazı Unsurların Türk Halılarındaki İzleri. - Türk Dünyası Araştırmaları, 1996. - 228 s.
158. Kalafat Y. Güney Kafkasya Sosyal Antropoloji Araştırmaları. - Ankara: ASAM Yay, 2000. – 67 s.
159. Акмолдоева Ш.Б. Этикет кыргызов. – Б.: Илим, 2005. – 109 c.
160. Волошинов А.В. Математика и искусство. – Изд. 2-е. – М.: Просвещение, 2000. – 399 с.
161. Символы <http://www.symbolarium.ru> 11.08.2021.
162. Базылхан Б. Қазақша-моңғолша сөздік. - Улан-Батор, 1977. - 400 б.
163. Рожкина Н.Р., Рымарчук А.А., Ланденок А.В. Космическая музыка в концепциях Пифагора. Актуальные проблемы авиации и космонавтики // Социально-экономическое и гуманитарные науки. - 2010. - №1. – С. 408.
164. Sarıtaş S. Türk Mitolojisinde Önemli Sayılar. - 2017 http://www. acikders. org.tr/ pluginfile. php/2501/mod\_resource/content/2/14 10.05.2021.
165. Yardımcı M. Geleneksel Kültürümüzde ve Âşıkların Dilinde Sayılar. - Milli Folklor Dergisi, 2009. - S. 636-647.
166. Кеңесбаев І. «Жеті», «үш», «тоғыз», «қырықпен» байланысты ұғымдар // ҚазССР Ғылым акад. хабарлары. Филология сериясы. - 1946. - №4. – Б. 3-14.
167. Смағұлова Г. Фразеологизмдердің варианттылығы. – Алматы: «Санат» баспасы, 1996. - 269 б.
168. Ryskulbek D. Functional and parametric mapping of the semantics of phraseological units in intercultural space // XLinguae. – 2021. – Vol. 14, issue 4. - Р. 155-171.
169. Пелипенко Л.М. Когнитивно-семантические, лингвокультурологические особенности нумеративных фразеологических единиц (на материале английского и русского языков): дис. ... канд. филол. наук. - Адыгейский государственный университет, 2016. - 208 с.
170. Хежева М.Р. Образ человека в нумеративных фразеологизмах кабардино-черкесского языка // Филологические науки. Вопросы теории и практики (входит в перечень ВАК). - Тамбов: Грамота, 2017. - С. 186-188.
171. Жиренов С. Этнокультурный характер фразеологизмов, образованных от наименований чисел в казахском и кыргызском языках (в отношении количественных единиц) // Вестник КРСУ. - 2012. – Т. 12, №5. - С. 126-130.
172. Смағұлова Г. Мағыналас фразеологизмдерді ұлттық-мәдени аспектілері. – Алматы, 1998. – 194 б.
173. Мурзинова А.С. Ұлттық мәдени стереотиптердің ерекшелігі мен коммуникативтік сипаты (қазақ, орыс, ағылшын тілдерінің ұлттық-мәдени құндылықтары негізінде): филос. док. (PhD) … дис. - Алматы, 2021. - 257 б.
174. Кеңесбаев І. Қазақ тілінің фразеологиялық сөздігі. – Алматы: Ғылым, 1977. – 122 б.
175. Гордлевский В.А. Избранные сочинения. - 1961. – Т. 2. – 141 с.
176. Қалыбаева Қ. Салыстырмалы түркі фразеологиясы (Қыпшақ тобындағы тілдердің материалы бойынша): Филология ғылымдарының докторы ғылыми дәрежесін алу үшін дайындалған дисс. авторефераты. – Алматы, 2010. - 40 б.
177. Ryskulbek D. Pragmatic aspects of the phraseological combinations of numerology in modern French linguistics // XLinguae. – 2022. – Vol. 15, issue 4. - Р. 139-147.
178. Бабыр Захир ад – дин Мұхаммед. Бабырнама / орыс тілінен аударған Б.Қожабеков. - Алматы: Жалын, 1990. - 320 б.
179. Авакова Р.А. Фразеосемантика. – Алматы: Қазақ университеті, 2013. – 246 б.
180. Баскаков Н.А. Историко-типологическая характеристика структуры тюркских языков. - М., 1975. – 111 б.
181. Тенишев Э.Р. Элементы духовной культуры. Сравнительно-историческая грамматика тюркских яыков. – М.: Наука, 1997. – С. 580-592.
182. Абдрасулов С.М. Сакральные цифры в кыргызской нумерологии // Тенгрианство и эпическое наследие народов Евразии: истоки и современность. Материалы VII Международной научно-практической конференции. 2020. – С. 16-22.
183. Рональд В. Лангакер. Основы когнитивной грамматики, Том I. Стэнфорд, Калифорния: издательство Стэнфордского университета, 1987.
184. Ермекова Т., Юсуп А., Абидин Қ., Абдуманапова Ж. Қызға қатысты тілдік бірліктердің этномәдени сипаты. - Алматы: «Мерей» баспасы, 2015. – 222 б.
185. Қалиұлы Б. Тіл білімінің тоғыз қыры. – Алматы, 2019. – 208 б.
186. Герд А.С. Логико-понятийноые моделированиий термино-систем // Отраслевая терминология и ее структурно-типологические описание: Межвузовский сборник. – Воронеж, 1988. - С. 114-123.
187. Әбішұлы Х. Халық астрономиясы. - Алматы, 1959. - 320 б.
188. Ахметов З. О языке казахской поэзии. - Алма-Ата, 1970. – 180 с.
189. Габышева Л.Л. Функции числительных в мифопоэтическом тексте (на материале олонхо). Язык миф – культура народов Сибири. Якутск: Издательство ЯГУ, 1988: 78 – 93 c.
190. Уфимцева Н.В. Русские: опыт еще одного самопознания // Этнокультурная специфика языкового сознания: сборник статей. - М., 1996. - С. 139–162.
191. Леонтьев А.А. Основы психолингвистики. – М.: Смысл; Академия, 1999. – 288 с.
192. Рыжков В.А. Особенности стереотипизации, необходимо сопровождающей социализацию индивида в рамках определенной национально-культурной общности. Языковое сознание: стереотипы и творчество. – М.: Институт языкознания АН СССР, 1988. – С. 4–16.
193. Яровицкий В. 100 великих психологов. – М.: Вече, 2004. – 432 c.
194. Фрумкина Р.М. Психолингвистика. - М.: Академия, 2008. - 320 с.
195. Орысша ассоциативті сөздік / құрастыр. Ю.Н. Караулов, Ю.А. Сорокин, Е.Ф. Тарасов, Н.В. Уфимцева, Г.А. Черкасова. – М., 1994-2002. – 124 б.
196. Дмитрюк Н.В., Молдалиева Д.Л., Нарожная В.Д., Молданова Ж.И., Мезенцева Е.С., Сандыбаева Н.А., Абрамова Г. Қазақша ассоциациялық сөздік // Казахский ассоциативный словарь. – Алматы; М.: Медиа-ЛогоС, 2014. – 330 с.
197. Гиздатов Г.Г. Ассоциативные поля в русском и казахском языках. – Алматы: РНК, 1997. - 132 с.
198. Патсис М. Ассоциативное поле как инструмент анализа значения слова: На материале греческого языка: дис. ... канд. филол. наук. – М., 2005. – 167 с.
199. Леонтьев А.А. Основы психолингвистики. – М.: Смысл; Академия, 1999. – 288 с.
200. Караулов Ю.Н. Русский язык и языковая личность. – М.: Наука, 1987. – 760 с.
201. DeVellis R.F. Scale development theory and applications. - Third Edition. - SAGE Publications, 2012. – 122 р.
202. Büyüköztürk Ş. Sosyal bilimler için veri analizi el kitabı. - Ankara: Pegem Akademi, 2017. – 142 s.
203. Bandalos D.L., Finney S.J. Factor analysis: Exploratory and confirmatory / in G.R. Hancock, R.O. Mueller (eds.). The reviewer's guide to quantitative methods in the social sciences. - New York: Routledge, 2010. - Р. 93-114.
204. Karagöz Y. SPSS 23 ve AMOS 23 Uygulamalı İstatistiksel Analizler. - Ankara: Nobel Yayınları, 2021. – 172 р.

**ҚОСЫМША 1**

**«Бір» саны**

1. **Жаратушы** (Тәңір, Құдай). *Бір Алла (Құдай*) *«Бір құдай біледі»,*
2. **Жалғыздық**. *Жалғыздық құдайға жарасқан*. *Жалғыздың үні шықпас, жаяудың шаңы шықпас.*
3. **Шектік**. *Мал - бір жұттық, батыр - бір оқтық, жер мәңгілік*, *мың асқанға бір тосқан, бәрін айтта бірін айт*
4. **Аздық**. *бір уыс, бір жұтым, бір буда, бір қарыс, бір шөкім, бір атым, бір асым ет, бір қайнауы кем, бір қайнатым шай, бір жапырақ нан, бір төбе, бір киер киім, біратар, біратым*

*Бір қарлығаш келгенмен жаз болмайды,*

*Бір сауысқан келгенмен қыс болмайды*

1. **Белгісіздік**. *Бір кез, бір мезгіл, бір мезет, бірді бірге ұрып, бірдің кесірі мыңға,* *бірді айтып, бірге кетіп.*
2. **Бүтіндік**. *Бір ауыз сөз, бір атаның балалары , бір оқпен екі қоян, бірсыдырғы, арпа ішінде бір бидай; бір аштықтықтың бір тоқтығы болады; бір де болса бірегей, бір жақсы қыз екі жаман ұлға татиды, бір жақсы сөз бітірер мың көңілдің жарасын, бір жұдырық, бір кісідей, бір жағадан бас, бір ауызды болу.*
3. **Сапалық**. *бір ернімен жер тіреп, бір ернімен көк тіреп, бір қосы он болу, Бір аяғы көрде, бір аяғы жерде, бір ұрты май, бір ұрты қан, бір кісідей бар екен, бір борандық, бірбеткей, бір сөзді, біртоға, бірқалыпты*
4. **Дүркінділік**. *бір емес, екі емес, бір өліп, бір тірілді, бір қызарып, бір бозару, бір сүрініп, бір отырып, бір тұрып, бір жасап, екі жасап өсті, бір күліп, бір жылап*
5. **Бірегейлік.** *Бір де болса, бірегей*, *мыңнан біреу*
6. **Алғашқы.** Б*ірінші әйел - шекер, екінші әйел - бекер*

**«Екі» саны**

1. **Жұптық**. Егіз қозыдай, *Екі перне, екі езуі екі құлағында, екі беті шиқандай, екі жас, бір таяқтың екі бас,*
2. **Тұрақтылық**. *Екі өлмек жоқ, екі етпеу*
3. **Көптік**. *Екі дүниеде, бір сөзді екі қылып, Ерке бала - екі жылар.*

*Жерді екі рет жыртқан, өнімді екі есе көп алады*

1. **Қарама-қарсылық**. *Екі түрлі, екі ұдайы, екі жақты, таяқтың екі ұшы, екі дүние*
2. **Аздық**. *Екі аттам жер, екі ауыз сөздің басын құрай алмау, жанынан екі елі ажырамай, төбесі көкке екі елі жетпей, екінің бірінің аузында болу, екі жарты, бір бүтін*
3. **Сыңаржақтылық**. Е*кі оттың ортасында қалды, екі сөйледі, екі жүзді, екі оқты болу*
4. **Дүркінділік.** Е*кі жеп биге шығу, екі қайтып келмейді, бір оқпен екі қоян алу, екі асау, екі айналып келу, бір сынғанда екі сыну, бір көрген біліс, екі көрген таныс*
5. **Сын-қимылдық**. *Екі өкпесін қолына алу, екі бүктелу*, *екі аяғы екі жаққа кету, екі иығымен демалу*
6. **Бірлік, тұтастық.** Б*ас екеу болмай, мал екеу болмайды; екі бас, екі кісі ығысса, бір кісілік орын бар; екі тау қосылмайды, екі ел қосылады, екі жарты - бір бүтін;*
7. **Ұрыс-жанжал**. *Екі қарға таласса, бір құзғынға жем болар; Екі қатын алғанның құлағы тынбайды, Екі қошқардың басы бір қазанға сыймайды, Екі айғырды бір қазыққа байламас, Екі қатынның баласы екі рулы елдей, Екі нар сүйкенсе, арасында шыбын өлер, Екі кісі ұрысса - ағат, екі кісі сыйласса – санат, Екі етегін түріну, Екі аяғын бір етікке тығу, Екі сұңқар таласса, бір қарғаға жем болар, Екі тұйғын жабылса, қаздың соры*

**«Үш» саны**

1. **Көптік**. *Досыңды үш күн сынама, үш жыл сына. Үш күн, үш түн, үш айналу,* *Үйірімен үш тоғыз*
2. **Аздық**. Үш мысқалдақ, үш мүйіз болу, үш күндік пәни,
3. **Тұрақтылық**. Үш таған, үш әлем,
4. **Дүркінділік.** *Үш рет, үш қайнаса сорпасы қосылмайды, үш қайтара*
5. **Шектік**. *Үшеу,* *ер кезегі үшке дейін, жыланды үш кессе, кесірткедей әлі бар, үшке дейін санау,*
6. **Белгісіздік**. *Үш түрлі, үш ұйықтаса түсіне кірмеу,*
7. **Топтық.** *Үш-үштен,* үйірімен үш тоғыз
8. **Бірлік.** *Ошақтың үш бұтындай*
9. **Сәттілік**. *Ер кезегі үшке дейін*

**«Төрт» саны**

1. **Көптік**. *Дұшпан көзі төртеу,*
2. **Тұрақтылық**. *Төрт тарап, төрт таған, дүниенің төрт бұрышы*
3. **Дүркінділік**. *Түн ұйқысын төрт бөлу*,
4. **Теңдік**. *Төрт аяғы тең, Төрт құбыласы тең, Төрт аяғы тең жорға*
5. **Бүтіндік**. *Төрт тұрманы түгел сай, Төрт көзі түгел*,
6. **Шектік.** Төрт елі, төрт таған

**«Бес саны**

1. **Шектік.** *Бес қаруын сайланып*,
2. **Көптік**. *Бес елі, бес батпан, бес арыз, бес* аспап
3. **Аздық.** *Бес күндік, бес тиын, айдағаның бес ешкі*
4. **Теңсіздік**. *Бес саусақ бірдей емес*

**«Алты» саны**

1. **Шексіздік**. *Алты айлық жол, алты ай баққан арықты, бір күн ұрынған өлтірер*
2. **Қашықтық**. *Алты қырдың ар жағы, Бес бересі, алты аласы жоқ*
3. **Бүтіндік**. *Алты Алаш, Алты арыс ел*
4. **Ұрыс-жанжал**. А*лтау ала болса, алты құлаш ала арқан*,

**«Жеті» саны**

1. **Көптік.** *Жеті атасынан*, *Қарғыс жеті атаға жетеді*
2. **Қашықтық**. *Жеті дарияның ар жағы, Жеті қабат тау үсті, Жеті қырдың асты*
3. **Нақтылық.** *Жеті рет өлшеп, бір рет кес*
4. Жеті қараңғы түн,

**«Сегіз» саны**

1. **Шексіздік**. *Ақыл - сегіз*
2. **Көптік**. С*егіз батпан*, *сегіз қырлы*

**«Тоғыз» саны**

1. **Көптік**. Т*оғыз қабат торқа, тоғыз айып тартты, тоғыз жау, тоғыз қырлы*

2. **Қашықтық**. *Тоғыз жолдың торабы*,

3. **Дүркінділік**. *Тоғыз тұрып, тоқсан толғанды*

**«Он» саны**

1. **Көптік**. Он сөз қылу, он қайтару
2. **Әртүрлілік**. Он екі алуан, он түрлі
3. **Сын-қимыл.** *Он саусағынан өнер тамған, он екіде бір нұсқасы жоқ*
4. **Шектік.** *Он екі мүше, он екі жілік, он екі ай, он екі жыл*

**«Отыз» саны**

1. **Көптік**. Отыз ордалы,
2. **Қашықтық**. Отыз *күндік жол*
3. **Сын-қимыл.** *Отызында орда бұзу, отыз тістен шыққан сөз*
4. **Шексіздік.** *Отыз күн ойын, қырық күн тойын*

**«Қырық» саны**

1. **Көптік**. А*қылы қырық кісілік, қырықтың қылауы, қырық қалта,* *қырық тесік, қырық жамау, қырық жанды, қырық жеті*
2. **Қашықтық**. *Қырық күндік жол*
3. **Бүтіндік**. *Қырқы жабылып, қырық ағайынды, қырықтың қалауы*
4. **Сәттілік.** Қырықтың бірі – қыдыр, қырық шілтен
5. **Шексіздік**. Қырқына шыдау, қырық күн ойын, қырық күн тойын, қырық жыл қырғын
6. **Сын-қимыл**. *Қырық құбылды, қырық қазанның құлағын тістеді, қырық үйден тию, қырық иттің құйрығын түйістіру,* *қырық саққа жүгірту*
7. **Ұрыс-жанжал**. Қ*ырық пышақ болды,* Қырық жілік болғыр, Қырық қабаттанып отыру.

